
CUVINT ÎNAINTE 


S ă mă ierte cititorul care a citit primele două volume 
din ciclul meu de evocări istorice „DACIA FELIX“, 
că, în volumul de față şi ultimul, mă întorc la început 
către timpurile consumate de acum ale Daciei lui 
Decebal, dar eroul cărţii „UN DESTIN APARTE“ — 
Callidromus, personaj existent, pășește pe drumul 
destinului său cu totul neobișnuit în anul 101 a e.n. 
cînd regele dacilor mai era în viaţă şi se pregătea de 
marea sa încleştare cu imperiul roman. Callidromus, 
pe vremea aceea foarte tînăr, a jucat un rol bine 
definit în evenimentele care au urmat. Zece ani lungi 
"despart începutul acestei cărți de clipele cu care am 
încheiat volumul precedent, fapt care totuşi nu consti- 
tuie o lacună ci o continuitate firească jalonată de 
episoade, direct ori indirect, şi prin amintirile gîndite 
sau povestite ale personajului principal. 


C. Caecilius Plinius Traiano Imperatori, 


1. Appuleius, domine, miles, qui est in 
statione Nicomedensi, scripsit mihi quen- 
dam nomine Callidromum, cum detinere- 
tur a Maximo et Dionysio pistoribus, qui- 
bus operas suas locaverat, confugisse ad 
tuam statuam perductumque ad magistra- 
tus indicasse servisse aliquando Laberio 
Maximo captumque a Susago in Moesia et 
a Decebalo numeri missum Pacoro Par- 
thiae regi, pluribusque annis in ministerio 
eius fuisse, deinde fugisse atque in Nicome- 
diam parvenisse. 

2. Quem ego perductum ad me, cum 
eadem narrasset, mittendum at te putavi, 
quod paulo tardius feci, dum requiro gem- 
mam, quam sibi, habentem imaginem 
Pacori et quibus ornatus fuisset, subtrac- - 
tam indicabat. Volui enim hanc quoque si 
invenire potuisset, simul mittere, sicut 
glebulam misi, quam se ex Parthico met- 
talo attulisse dicebat. Signata est anulo 
meo, cutus est aposphragisma quadriga. 


1. Doamne, Appuleius, militar din straja 
Nicomediei, mi-a scris că unul pe nume 
Callidromus, fiind reținut de Maxim şi 
Dionys, brutari în serviciul cărora se an- 
gajase, s-a refugiat la picioarele statuii 
tale şi condus în fața magistratului a de- 
clarat că odinioară, în timp ce era servul 
lui Laberius Maximus, a fost capturat de 
Susagus în Moesia şi dăruit de către De- 
cebal regelui parților, Pacorus, pe care l-a 
servit mai mulți ani, a fugit apoi, ajungînd 
în Nicomedia. 

2. Adus la mine, mi-a declarat acelaşi 
lucru şi m-am gindit să ţi-l trimit. Am în- 
tîrziat puțin pentru că am pus să fie cău- 

tată o piatră prețioasă ornată cu imaginea 
regelui Pacorus, care, zice el, i-a fost fu- 
rată. Aş vrea să ţi-o trimit precum ţi-am 
trimis lingoul de metal pe care, zice el, l-a 
adus din ţara parţilor. L-am sigilat cu ine- 
lul meu, al cărui pecete rerpezintă o cva- 
drigă. 


(Scrisoarea a XVI-a din corespondenţa lui 
Plinius Secundus cu împăratul Traian). 


PROLOG 


Î fața casei lui Onomaios se opri o lectică luxoasă cu 
perdelele trase. Sclavul premergător lovi pămîntul în- 
gheţat cu bastonul său, anunţind tare și sonor : 

— Prea nobilul Laberius Maximus, guvernatorul celor 
două Mosesii ! 

Mulțimea tomitanilor î, în mare parte negustori, se 
dădu la o parte cu respect și semne de umilinţă. Gălă- 
gioasă și plină de vervă pînă atunci, amuţise, privindu-l 
cu teamă pe demnitarul voinic, înalt, cu ochii duri de stă- 
pînitor, coborînd din lectică. 

Fără să ia în seamă pe cei adunaţi în jur îşi strînse 
mantaua la piept cu gestul unui om friguros, aruncă o 
privire încărcată de ură străzii abia curățate de zăpadă, 
la capătul căreia se zărea geana plumburie a mării, şi 
urcă grăbit scările casei. 

Lumea ştia că, de obicei, îşi petrece iernile pe țărmu- 
rile calde ale Hellespontului sau Adriaticei, venind arare- 
ori la Roma pe care din anumite pricini, n-o putea suferi. 
Dar iarna aceasta îl prinsese pe aceste meleaguri, căci era 
război, treburi cu duiumul, inspecții prin cetăţi, de la 
îndepărtatul Noviodumum de la hotarul nordic, pe Danu- 
biu unde se afla baza navală a flotei romane, pînă la 
Purostorum, fortăreața inexpugnabilă de pe același flu- 
viu, de la însoritul Dionysopolis, pînă la Histria cea nefe- 
ricită care se luptă întruna cu nisipurile ce-i împotmo- 
lese intrarea în radă. Treburi militare, organizatorice, 
măsuri de. apărare și de vigilenţă, aprovizionările armatei 
imperiale care luptă în Dacia şi se află la porțile Sarmi- 


1 Tomitani, locuitori ai Tomisului, Constanţa de astăzi. 

segetuzei. Guvernatorul zăbovise două zile la Tomis cu 
speranța că gerul se va potoli, să poată pleca la Callatis 
şi de acolo mai la sud, dar o depeşă militară îl chema 
neîntîrziat la Durostorum.  Iscoadele romane semnalau 
tălăzuiri ciudate printre neamurile de geţi din cîmpia 
danubiană şi ale sarmaților de lîngă rîul Boristene. Urma 
să plece a doua zi, dar între timp auzise de licitaţia care 
se va ţine în casa falitului Onomaios, unul dintre cei mai 
înstăriți negustori din oraș. Fiind un mare amator de 
licitaţii, la care se puteau procura totdeauna lucruri de 
valoare pe un preţ de nimic, veni numaideciît... 

Clădită pe malul stîncos din spatele Agorei t, la cîţiva 
pași de porticele portului, casa era foarte impunătoare. 
Intrînd în atriu, guvernatorul își săită sprincenele a ui- 
mire, văzînd cît este de spaţios. Numai priveliștea acestei 
încăperi sugera numărul şi dimensiunile celorlalte. Per- 
dele groase astupau ușile și ferestrele oblonite şi la lu- 
mina lampadarelor cu toate focurile aprinse se putea 
vedea cît de multe şi cît de valoroase erau obiectele 
scoase la vînzare. 

— Ilustrissime ! exclamă arhontele, apropiindu-se cu 
plecăciuni adînci. Dacă ai venit să cumperi ceva din toate 
acestea, îţi revine dreptul de a alege primul din ce a mai 
rămas din bogăţiile sărmanului Onomaios. 

— De ce sărmanului ? întrebă guvernatorul cercetînd 
obiectele. , 

— Pentru că şi-a dat ultimul obol, fatalităţii. A murit 
de inimă rea după ce a aflat de nautragiul ultimelor sale 
corăbii. : 

— L-a moştenit cineva ? 

— Cum să-ți spun, ilustrissime... ? Are un fiu făcut 
cu o getă nespus de frumoasă, dar a trăit doar cu ea și 
n-a apucat să înfieze băiatul. 

— Credea că va trăi o veșnicie ? Ce vîrstă avea ? 

— Patruzeci și cinci de ani, vîrstă la care nu se moare 
de inimă rea, dar durerea sa a fost prea mare. Numai în 
doi ani şi-a pierdut imensa avere. Nenorocirile cădeau 
pe capul lui cum cade grindina pe un ogor mănos, 


1 Agora = piaţă publică în oraşele Greciei antice. 

Guvernatorul asculta din amabilitate. Nu era omul 
care să se înduioșeze de soarta altora. Făcu ocolul atriu- 
mului, Privi cu indiferenţă craterele, ritoanele, kantharos- 
urile, tipsiile, blidele, vasele mari pictate din Delos, Argos, 
Chios, Rodos, semnate de meșteri mari. Totuşi, toate aces- 
tea nu erau rare. Bronzurile sculptate nu-l încîntau ca 
stil. Vasele fine de sticlă, atît de subţiri încît nu se ştie 
cum înfruntă timpul, deşi sunau armonios lovite uşor cu 
unghia, nu erau nici ele rarisime. Cîteva baloturi de ţesă- 
turi, covoare, perne, un vraf de îmbrăcăminte, purtau acea 
notă provincială pe care numai un răsfăţat al sorții, um- 
blat prin lumea largă, cum era Laberius Maximus, poate 
să o surprindă. El ar fi vrut să descopere vase ciudate, 
ciocănite, din aur, argint, bronz, aduse din ţări tainice, 
septentrionale, de lucrătură scitică bunăoară, ceva ieşit 
din comun, ceva care poartă pecetea naivităţii dar și a 
neasemuitei fantezii barbare. Dar din acestea nu văzu 
nimic ; pesemne răposatul nu se omora după ciudăţenii. 

— Asta e tot, arhonte ? 

— Da, ilustrissime, dacă nu punem la socoteală casa 
propriu-zisă, o vie ce i-a mai rămas şi sclavii. Tot căutînd 
să-și refacă situaţia, Onomaios a împrumutat sume mari 
de bani, pe care noi, mai marii oraşului, sîntem obligaţi 
să le achităm măcar în parte creditorilor. Nu va fi ușor 
să-i împăcăm. Răposatul își ascundea bine nereușitele 
şi totul a ieșit în vileag abia în ultima clipă. 

— Aş vrea să văd sclavii. 

— Îndată, nobile Laberius, zise arhontele și bătu din 
palme. 

Porunci fostului administrator al lui Onomaios, un 
bătrîn în haine cernite şi cu ochii plinși, să-i aducă pe 
domestici. 

La sosirea guvernatorului, din respect și teamă, lumea 
golise atriul, rămînînd pe loc doar autorităţile însărcinate 
cu licitaţia. 

După câteva clipe de așteptare, în timpul cărora guver- 
natorul fu poftit să şadă într-un jilț, de după perdele apă- 
rură vreo douăzeci de sclavi, care, făcîndu-i o adîncă ple- 
căciune, se înșirară în faţa lui. 

Guvernatorul le aruncă o privire ageră de cunoscător 
şi printre ei deosebi un tînăr frumos ca un Adonis, înalt, 

voinic, demn, distins pînă și în hainele sale mohorite de 
sclav. Rar îi "fusese dat. să vadă o asemenea mîndreţe de 
bărbat. Avea păr negru, bogat şi ondulat, piele albă, 
catifelată prin care răzbătea culoarea singelui sănătos, 
dar mai ales ochii mari, migdalaţi, adumbriţi de gene 
lungi, de cea mai frumoasă culoare albastră din. cite 
s-a văzut vreodată. 

Acei care îl cunoșteau mai bine pe guvernator îi pîn- 
deau cu lăcomie schimbările chipului, ghicind în ele o 
admiraţie nemărginită. 

— Cine e ? îl întrebă încet pe arhonte. 

— Este Callidromus, fiul din flori al răposatului. Get 
după mamă. 

Și văzînd uimirea în ochii romanului, adăugă : 

— De fapt îi era ca și un fiu bun, căci prima sa soţie 
murise fără să-i dăruiască moştenitori. Îl crescu alături 
de sine și îi dădu o educaţie din cele mai alese. Tînărul 
uimeşte lumea prin erudiția și talentele sale. Scrie, citește, 
socotește, cunoaşte retorica, filozofia, arta poeziei şi cîntă 
la diferite instrumente muzicale. În afară de aceasta — 
lucru rar în astfel de cazuri — este un desăvirșii atlet, 
călărește ca un trac și e un bun corăbier. Din nefericire 
însă nefiind înfiat și fiind născut de o concubină bar- 
bară, după lege intră în categoria sclavilor. De fapt dacă 
era fiu bun, nimerea, ca moștenitorul unui falit, la închi- 
soarea datornicilor. 

— Cit costă acest serv ? întrebă guvernatorul apăsînd 
pe cuvintul „serv“ ca şi cînd îi era teamă ca cineva să nu 
conteste această stare de lucruri izvorită din interpretarea 
formală a legii. 

— Începem licitaţia de la douăzeci de mii de sesterţi, 
spuse arhontele, scuzindu-se parcă. 

— Cheamă-i pe toţi doritorii înăuntru. 

Pînă ce arhontele dădu poruncile și pînă ce se adunară 
cu toţii, guvernatorul nu-și luă privirea de pe clfipul tînă- 
rului. Era nespus de trist acest chip, ceea ce îi dădea un 
farmec deosebit. Cu capul aplecat, ochii voalaţi de dure- 
rea pierderii ireparabile, și starea înjositoare în care ajun- 
sese, el părea o întruchipare a durerii. 

Sclavii nu aveau voie să se uite în ochii oamenilor 
liberi. Știind acest lucru Callidromus privea în jos, iar 

„guvernatorul putea să-l privească şi să-l admire în voie, 
fără să simtă vreo jenă. Era atit de concentrat asupra 
chipului lui Callidromus, încît tresări cînd răsunară cu- 
vintele arhontelui : i 

— Onorabili cetăţeni, declar licitaţia deschisă. Printre 
noi se află ilustrul Laberius Maximus, guvernatorul, şi 
socot că lui trebuie să-i cedăm cinstea de a începe. 

Glasul guvernatorului era alterat atunci cînd zise, 
indicîndu-l pe Callidromus : 

— Doresc să cumpăr acest sclav ! 

Unul dintre edili ieși în faţă şi cercetînd tăbliţa cerată, 
citi pe ea : 

„Callidromus, sclav erudit, în vîrstă de șaptesprezece 
ani, fără cusururi trupeşti, sănătos, înalt de şase picioare, 
brun cu ochii albaștri, pielea corpului albă. Scrie, citește, 
socoteşte fără greș. Cîntă din liră, harpă și pectis. Meșter 
la călărit și condus corăbii. Preţul, douăzeci de mii de ses- 
terți. Cine oferă mai mult ?“ 

Bineînţeles că după ce guvernatorul își exprimase 
dorinţa de a cumpăra sclavul, nu a îndrăznit nimeni să-l 
concureze. Stăteau în jurul jilțului, umili, privindu-l pie- 
ziş pe concurentul picat pe neașteptate printre ei, invi- 
diindu-l, blestemîndu-l în gînd că le răpește prada. 

— Cine oferă mai mult ? repetă edilul, gîndindu-se că 
dacă nu s-ar fi băgat guvernatorul, suma putea să urce 
pînă la cincizeci de mii, și după ce își roti privirea prin 
atriu, lăsă mîna ridicată să-i cadă în semn de adjudecare. 

— Sclavul Callidromus este vîndut mobilului Laberius 
Maximus contra douăzeci de mii de sesterţi ! 

Guvernatorul, care îi cunoştea prea bine pe aceşti la- 
comi şi hrăpăreţi negustori, zîmbi maliţios şi zise : 

— Servul mă va urma în călătorie. Să mi se facă îndată 
înscrisul şi să vină împuternicitul vostru la mine să-i 
înmînez banii. Adăugă pe urmă, cu o blindă îngăduinţă : 

— Callidromus, puere t, în clipele puţine pe care le 
mai am, poţi să-ţi iei rămas bun de la prieteni şi să-ţi 
strîngi lucrurile la care ţii. | 


i Puer = — băiat (în limba latină). 

Tînărul făcu un pas înainte şi apăsîndu-și mîinile pe: 
piept, cu faţa luminată de bucurie îi răspunse plin de re- 
cunoștință : 

— Nobile stăpîn, îţi mulţumesc că m-ai cumpărat. Făcu 
o pauză de cîteva clipe învăluind întreaga adunare cu o 
privire înnegurată. Ochii săi căpătară o nuanță sumbră 
ce bătea în violet, spunînd fără cuvinte cît de mult îi 
urăște pe acei ce l-au scos la mezat. Chipul i se lumină 
din nou cînd îl întoarse către noul său stăpîn : — Mă duc 
să-mi iau rămas -bun de la mama mea, frîntă de îndoita 
durere a pierderii soţului şi a fiului. În ce priveşte lucru- 
rile, nu le mai am. Au fost scoase la licitaţie. 

— Nu-i nimic, Callidromus, îi răspunse guvernatorul 
cu îngăduinţă, deşi își dădea seama că a cumpărat un 
sclav prea mîndru şi slobod la gură, adică un sclav care 
n-avea habar de sclavie. Nu-i nimic ! Unul din servii mei 
te va conduce la reședința mea, iar de lucruri să nu-ţi 
pese, o să ai altele mai frumoase. 


Cailidromus auzise multe lucruri rele despre noul său 
stăpîn. Acasă, în port, în Agora, se vorbea despre guverna- 
tor că ar fi venal, lacom, nestăpînit în plăceri. Se vorbea 
în șoaptă despre murdarele şi necinstitele afaceri ale aces- 
tuia, despre feluritele mijloace prin care își acapara avu- 
tiile. Se spunea că-i plac la nebunie darurile scumpe și că 
pentru a le căpăta, recurge la presiuni, minciună și ame- 
ninţări. Se mai spunea că augustul Traian nu-l iubeşte 
și în ultima vreme îi supraveghează mișcările. 

Dar Callidromus era prea tînăr, aproape copil. Treburile 
acestea îi intrau pe o ureche și ieșeau pe cealaltă. Mai 
ştia de la răposatul său tată, că lumea e rea şi pornită să 
împroaște cu noroi pe cei pe care îi invidiază pentru faima, 
avuţia şi talentele lor. Așa se face că, după o întrevedere 
de o oră cu noul său stăpîn, cucerit de amabilitatea și 
rafinamentul purtării acestuia, rămăsese încîntat, dornic 
să-l slujească cu devotament, socotind că a fi servul unui 
guvernator este un noroc nevisat pentru unul în situaţia 
sa. De aceea rămăsese foarte dezamăgit aflind de la mai- 
marele peste sclavi — Vitalis, că stăpînul a plecat în zori, 

escortat de un manipul de călăreţi şi a dat poruncă domes- 
ticilor să plece cu căruțele în urma lui la Durostorum, 

Vestea îl făcu să sufere. De ce stăpînul nu l-a luat cu 
el ? Oare nu ştia că el, Callidromus, știe să călărească mai 
bine decit oricare soldat din escorta sa, că este rezistent 
și voinic ca oricare militar ? 

Tot el, mai tîrziu, căuta să-l dezvinovăţească, căutînd 
fel de fel de motive. 

Bătrinul Vitalis îl lămuri simplu : 

Ce să caute un civil, şi sclav pe deasupra, într-o uni- 
tate militară ? Ei sînt în misiune. 

Un convoi de căruţe, încărcate cu fel de fel de lucruri 

rebuincioase și sclavi, dintre care multe femei, nu se 
întocmește atît de repede. Au plecat abia a doua zi, fără 
grabă, gospodărește. Caii erau puternici, gerul se mai în- 
muiase iar drumul pînă la cetatea Tropaeum t destul de 
bun. Acolo urmau să facă popasul de noapte şi a doua zi 
pe seară, dacă. nu va fi viscol sau, altceva neprevăzut, 
vor sosi la Durostorum unde îl vor găsi pe stăpîn. 

Colinele domoale se vălureau la nesfirşit. Cerul se lim- 
pezise şi un vîntuleţ ce bătea de la apus nu era deloc ne- 
plăcut, doar că zăpada înmuiată tărăgănea mersul. Dacă 
nu ar fi rămas în minte gerul năpraznic de Făurar s-ar 
fi putut crede că pogoriîse o primăvară timpurie.: 

În față călăreau zece ostaşi din garnizoana tomitană, 
care aveau poruncă să-i escorteze şi să-i apere la nevoie. 

La Tropaeum sosiseră mult după apusul soarelui. 
Ca oameni ai guvernatorului au fost găzduiţi și hrăniţi 
bine, iar a doua zi, escortaţi de astă dată de zece ostași 
tropaceni și-au continuat călătoria pe drumuri proaste 
și desfundate. Era o zi caldă, cu cerul pîclos. Zăpada de pe 
dealuri se așeza şi se îndesa văzînd cu ochii. Pe unele ur- 
cuşuri caii nu erau în stare să urnească carele înglodate, 
și oamenii, toţi cîți erau, se dădeau jos și împingeau. Vitalis 
își dădu seama că pînă la noapte nu vor ajunge nici măcar 
pînă la jumătatea drumului care îi despărțea de ţintă. 
Era tare amărit şi-i era teamă că îl va certa stăpinul. 
Ar fi fost nechibzuit să continue drumul după apusul 
soarelui, de aceea hotărî să poposească în primul sat, 


1 Tropaeum = municipiu roman de lîngă actualul Adam-Clisi. 

ori cătun ce le-ar ieşi în cale și după cîte știa, se aflau 
cîteva la mică depărtare de Danubiu. 

Pe seară vintul se înteţi schimbîndu-și direcţia. Încă 
peste un ceas cerul se limpezi şi se făcu frig. În această 
nouă schimbare a vremii oamenii văzură un semn bun. 
Pe drumurile îngheţate se mergea mult mai ușor, aşa că 
a doua zi vor sosi devreme la Durostorum. 

Cînd urcară cu chiu cu vai un deal înalt, soarele apu- 
nea printre nori lungi, vineţii, în cîmpia danubiană. După 
ce au coborit timp de o jumătate de oră, zăriră în sfârșit, 
cîteva luminiţe în calea lor. 

Învioraţi, porniră la vale pe un drumeag lăturalnic, 
mulţumind zeilor că încă se mai vedea. După ce. străbă- 
tură păduricea din viroaga de la marginea satului, auziră 
parcă un tropot de cal care se îndepărtează. Din locul acela 
nu se mai vedeau luminile, de aceea se îndreptară înspre 
partea de unde se auzea lătratul cîinilor. 

Drumul nu se mai vedea şi decurionul porunci să se 
aprindă torțele. Cu ajutorul lor dibuiră din nou drumul, 
dar, orbiţi de lumină nu vedeau în jur. Și, deodată, răsăriţi 
ca din pămînt, apărură o mulțime de călăreți care îi în- 
conjurară din toate părţile. Văzîndu-i, decurionul se lă- 
muri într-o clipă, ceilalți din convoi, spre marea lor 
spaimă, văzură că oștenii nu erau de prin partea locului, 
avînd înfăţişare ciudată şi fioroasă. Unii purtau coifuri 
ţuguiate şi armuri din solzi de metal, alţii — pieptare de 
piele groasă și căciuli. Erau înarmaţi cu suliţi, arcuri şi 
săbii încovoiate. 

Decurionul strigă o poruncă și oștenii remani, scoţin- 
du-și paloşele se așezară în semicerc în fața căruţelor, dar 
ce jalnic părea pumnul acesta de oşteni în mulţimea care 
îi înconjura amenințătoare și mută. 

Callidromus, care de la un timp mergea pe jos, se apro- 
pie de oșteni și potolindu-și teama îi spuse decurionului: 

— Aceştia sînt roxolani şi geţi. Îi cunosc... 

— Ştiu, se răsti acela ! Tacă-ţi gura ! 

Callidromus voia să mai întrebe cîte ceva, dar tăcu, 
simțind în tonul militarului toată gravitatea clipei. 

Deodată, tăcerea fu sfîșiată de un glas puternic, porun- 
citor. Nimeni nu înţelese cuvintele străine în afară de 

Callidromus. Își dădu seama îndată că vorbea în limba 
getă, limba pe care o învățase atît de bine de la maică-sa, 
doar că o pronunţa mai altfel, la fel ca dacii liberi de peste 
munţi, care veneau adesea la Tomis cu mărfurile lor. 

— Nu cunoşti limba lor ? îl întrebă din nou Callidromus 
pe decurion și, înainte ca acesta să-i răspundă, continuă : 
Ne întreabă de unde venim și cine sîntem ? 

— Aha! făcu acela cu o jumătate de gură. Întreabă-i 
atunci, ce caută ei, aici, într-o provincie romană ? 

Callidromus îi admiră curajul, dar pentru că întrebarea 
trebuia s-o pună el, deși n-ar fi făcut-o din proprie ini- 
țiativă, zise cu glas tare : 

— Comandantul escortei te întreabă la rîndul lui, cine 
sinteți și ce căutaţi aici, într-o provincie romană ? 

Drept răspuns, toată călărimea adunată în jurul lor se 
porni pe un rîs nestăvilit. Apoi, aceeaşi voce tunătoare 
strigă : 

— Hei, tu, care ştii limba noastră, spune-le vitejilor 
tăi romani să arunce armele și să descalece, dacă ţin la 
viața lor. 

Callidromus tălmăci încet, ca să nu audă cei din con- 
voi, cuvintele dacului. 

Descumpănit, decurionul nu ştia ce să facă. Văzu cu 
coada ochiului că unii dintre oștenii lui priveau cu teamă 
spre roxolanii voinici. Se încruntă la ei rumegînd un răs- 
puns, pe care-l dotea înțelept. ` 

— Pe Zalmoxis, ăștia sînt surzi, strigă din nou dacul. 

Callidromus îl privi cu băgare de seamă. Avea un coif 
frumos lucrat şi o mantie neagră, cusută cu fir alb la 
guler și mîneci, îi atârna pe umeri. 

— Nu se aude ? Bine ! Făcu un semn şi un laț, aruncat 
de undeva cu dibăcie, încolăci mijlocul decurionului, imo- 
bilizîndu-l. Ceilalţi ostași, în afară de doi, aruncară palo- 
şele. O suliță străpunse pe unul dintre cei doi dîrji, celă- 
lalt căzu'de pe cal înăbușit de la. 

Asta a fost tot. Dacii legară militarilor romani coatele 
la spate, îi scoaseră şi-i tîrîră pe sclavi într-o curte lumi- 
nată de un foc mare de vreascuri, iar şeful lor strigă ca 
să fie auzit de toţi : 

— Să nu se atingă nimeni i de căruțe ! Aduceți-mi-l pe 
acela care ştie limba noastră ! 

Neliniștit de întorsătura neașteptată a soartei, ba chiar 
înspăimîntat, Callidromus se străduia să-şi stăpinească 
cumpătul. Gîndul că poate și guvernatorul, noul său stăpîn, 
căzuse într-o asemenea cursă, îl deznădăjduia. Plecase 
doar cu două zile înainte, ce-i drept, însoţit de două sute 
de călăreţi, dar cine ştie câţi daci or fi şi de partea cui au 
fost sorții izbînzii. Îl întrista la deznădejde faptul că prima 
sa șansă de a-și reface viața atît de crunt lovită prin pier- 
derea libertăţii avea un asemenea deznodămiînt. 

Se rugă fierbinte zeilor şi patronului său Dionysos 
să-l trezească din acest vis urit, dar deocamdată nimic 
nu-i arăta că zeii s-ar afla în preajmă. Ce să caute zeii 
sublimi și eterni într-o văgăună ca asta, noaptea, în bătaia 
rece a vîntului Boreas ? 

Nestăvilita voioșie a barbarilor (căci așa erau ei pentru 
lumea romană), înfățișarea lor prea puţin atrăgătoare, 
mirosurile tari emanate de cojoace, căciuli, obiele și încăl- 
țămintea ce se usca lîngă foc, fumul acrişor, pișcător al 
ciozvîrtelor de carne ce se perpeleau pe crăcane, dar mai 
ales vocile lor groase, repezite, rîsul nestăpînit, toate 
acestea sub cerul mohorit, în bătaia vîntului rece, proiec- 
tate grotesc și lugubru totodată pe vilvătaia focului ali- 
mentat mereu de grămezi de vreascuri, ulucii gardurilor 
și lemnăria șurelor, toate acestea nu aveau darul să-l în- 
cînte, nici măcar să-l liniştească pe Callidromus care pe 
deasupra cunoștea și graiul în care năvălitorii își prea- 
măreau isprava și glumeau sinistru, îmbrîncindu-i pe ne 
fericiții captivi. Un oștean roman împins cu brutalitate, 
se împiedică de ceva și căzu atit de aproape de foc, încît 
stîrni cu mîna-i întinsă o vijelie de scîntei. Aduși în fața 
şefului, fură siliți să îngenuncheze. Acesta, aşezat pe o 
buturugă, mușca dintr-o bucată de carne friptă, încă 
fumegîndă. 

Decurionul nu voia cu nici un preţ să se umilească dar 
fu îmbrîncit și se prăbuși la picioarele roxolanului. 

Viaţa nu-i oferise pînă acum lui Callidromus decît 
aspectele ei plăcute, pașnice. Ca fiu de negustor înstărit 
era curtat, menajat, chiar lingușit, şi acest lucru îl ferise 
de brutalitate, de aspectele dezgustătoare ale impulsurilor 
agresive. Se luptase și se bătuse pînă la sînge şi epuizare 

cu alţi tineri de condiția sa, dar numai la palestra : şi pe 
stadion, și asta era altceva, se făcea ca un sport și pe 
temeiul legilor cavalerești de întrecere voinicească. Acum 
însă, la ceasul şi în locul acesta, fusese descumpănit cu 
totul, se simţise mic şi neajutorat, uitînd de voinicia, abi- 
litatea și istețimea sa, care nu-i mai puteau veni în aju- 
tor, Aici domneau alte legi, dure şi necruțătoare. Dreptul 
precumpănitor era al celor puternici și numeroşi. Se po- 
meni și el îngenunchiaţ cuminte lîngă ceilalţi și cînd își 
dădu seama că o făcuse împins de frică, îi dogori obrazul 
de rușine. 

Aproape îndată însă șeful roxolanilor, ștergîndu-și 
gura cu dosul palmei, îi făcu semn să se ridice și să vină 
mai aproape. 

— Tu, zise el, care ştii limba noastră ! Cine ești şi cum 
te cheamă ? 

Într-o frîntură de clipă Callidromus îşi dădu seama că 
nų poate răspunde oricum, că de răspunsurile sale depinde, 
poate, soarta celorlalți. Un vîrtej de gînduri îi năpădi 
conștiința, îl sili să bănuiască întrebările, să ticluiască 
răspunsurile posibile, să cumpănească ce ar fi fost bine 
şi ce ar fi fost rău în ele, să hotărască dacă ar fi înțelept 
să-i spună acestui om aspru adevărul ori să-l ascundă, 
dacă ar fi mai bine să-şi arate deșteptăciunea ori să se 
prefacă prostănac. Ori cît de repede i-ar fi lucrat mintea, 
timpul era prea scurt, chiar şi pentru un isteţ ca el.. 

— Hei, ești surd ? răcni roxolanul, stîimind risul oame- 
nilor săi strînși roată în jur. 

— Nu sînt surd, stăpîne, răspunse tărăgănat Calli- 
dromus, ca să lungească timpul, dar m-am fisticit în faţa 
atotputerniciei tale. 

Din nou izbucniră rîsete și încuviinţări din cap. Șefului 
pesemne îi plăcu, căci spuse mai blajin : 

— Ei, atunci vorbeşte, nu te mănîncă nimeni ! 

— Mă numesc Callidromus... 

„Dacă tata ar fi fost în viaţă, gîndi el îl același timp. 
ar fi fost cu totul altceva. Aş fi putut să fiu răscumpă- 

rat, dar aşa... | 


1 Palestra = școală de educație fizică la grecii antici. 

— Sînt sclavul lui Laberius Maximus, guvernatorul 
celor două Moesii... 

— Celor două, zici ? Să vedem dacă îi mai rămîne 
vreuna. Dar de ce te dai drept sclav ? Cine ar fi putut 
să te creadă ? Eşti prea de soi şi mîndru ca înfățișare. 
Aștialalţi da, dar tu ? 

Cu aceste vorbe, roxolanul se încruntă și aruncă cu 
violență ciolanul în foc. Apoi răcni ca un ieșit din minţi : 

— N-am timp de pierdut cu tine. Aş fi putut să te 
spînzur de prima creangă. Răspunde-mi drept şi apoi 
să-mi tălmăceşti cinstit ce-mi vor răspunde ceilalţi. 

— Nu te-am minţit, stăpîne. N-am fost sclav din năs- 
care. Am fost vîndut pentru datoriile tatălui meu care s-a 
ruinat şi a murit de inimă rea. Dacă nu mă crezi, în- 
ireabă-i pe ceilalți. Cunosc cu toţii povestea mea. 

— Bine ! De unde ești ? 

— Din Tomis. 

— Câţi oşteni sînt între zidurile ei ? 

— Nu sînt oștean și nu cunosc. 

— Sînt mulţi, ori puţini ? 

— Sînt foarte mulţi iar zidurile sînt înalte și puternice, 

— Nu te mai lăuda cu cetatea ta împuţită. Sîntem şi 
noi mulţi, ca iarba și frunza. Ceilalţi sclavi sînt şi ei din 
Tomis ? 

— Nu, ei au venit cu guvernatorul. 

— Dar acesta unde se află acum ? 

— Acum două zile a plecat din Tomis. 

— Încotro ? 

— Nu ne spune niciodată unde pleacă. 

— V-aţi oprit în drum la Tropaeum ? 

— Da, am dormit acolo o noapte. 

— Spune-mi tot ce știi despre cetate și apără orii ei. 

— Am fost găzduiţi în afara zidurilor. Nici înainte 
n-am văzut Tropaeum, nici nu ştiu cum arată. Dis-de- 
dimineaţă am plecat pe o ceaţă s-o tai cu cuțitul. 

Roxolanul se înfurie de tot. Duse mîna la jungher iar 
ochii i se înjectară de sînge. 

— Vezi să nu te tai eu cu cuțitul, pramatie, mincino- 
sule. Vrei să ne afumi cu orice preţ ? Oștenii aceştia dø 
unde sînt ? 

— Ei ne-au escortat de la Tropaeum. 

— Aha ! Atunci să-l întrebăm pe ăsta, mai marele lor. 
Ţi-ai venit în fire, viteazule ? adăugă roxolanul, împin- 
gîndu-l cu piciorul pe decurion. 

Oșteanul se ridică cu greu iar Callidromus îi spuse că 
urmează să fie întrebat. 

— Ciţi oșteni sînt la Tropaeum ? 

— Decurioane, îi spuse Callidromus în latină, răspun- 
de-i ce găseşti de cuviință, sînt silit să fac pe tilmaciul. 
Bestia asta te întreabă cîți ostaşi sînt la Tropaeum ? i 

Decurionul îl privi lung, de astă dată fără dispreț, apoi 
se întoarse către roxolan : 

— Sîntem patru mii de oșteni și cam tot atîția cetă- 
teni care pot mînui o armă. 

— Minţi cîine ! răcni roxolanul, după ce auzi tradu- 
cerea, 

— Ăsta-i adevărul, insistă decurionul. În: afară de 
aceasta, zidurile au fost întărite şi înălțate nu de mult. 
Fără maşini de asediu nu veţi pătrunde înăuntru. d 

— Treaba noastră cum o să pătrundem, roman bles- 
temat. O să vă luăm ca din oală, prin surprindere. 

— Prin surprindere, zici ? Priveşte într-acolo ! 

Callidromus îi urmări gestul şi puse mîna strașină la 
ochi ca să nu-l orbească focul. Văzu o luminiţă licărind 
în beznă, pe virful unui deal apropiat, care se profila 
negru pe cerul alburiu. Pîlpîia ca vie. Se aprindea și se 
stingea la intervale neregulate, clipind de două, trei, mai 
multe ori pe rînd, stingîndu-se pentru cîteva clipe între 
aceste clipiri. 

Roxolanul, auzind tălmăcirea se sculă și se întoarse, 
oblonindu-și și el ochii cu palma din partea focului. 

— Vezi focul acela ? continuă romanul și în glasul său 
gîlgîia disprețul. N-aţi fost cu băgare de seamă. Cineva 
din satul acesta v-a scăpat și a ajuns unde trebuie. Acum 
semnalele luminoase aleargă din deal în deal. Alte focuri 
anunţă primejdia. Nu numa: Tropaeum, dar şi îndepărta- 
tele cetăţi de pe țărmul mării şi cele de-a lungul Danu- 
biului sînt prevestite de invazia voastră. Pesemne poves= 
tese tuturor de unde veniţi, cine sînteţi şi câţi sînteţi la 
număr, Peste tot veţi găsi porţile închise, zidurile înţesate 
de apărători. Sfatul meu este să încălecați și să treceţi 
fluviul pînă ce e îngheţat. 

Ascultind lunga tălmăcire, roxolanul își ieșea treptat 
din fire, Apoi se dezlănțui. Se vedea bine că romanul îi 
atinsese locul cel mai vulnerabil. 

— Îmi dai sfaturi, cîine rîios ? Ptiu ! Te-nvăţ eu să-ţi 
cunoști lungul nasului. 

Îl izbi cu toată furia în obraz. Coiful desprins se rosto- 
goli jos. Romanul se clătină dar nu căzu. 

— Luaţi-l ! Descălțaţi-l pe acest mincinos și puneţi-i 
tălpile pe jăratic. Am să-i descleștez gura pentru adevăr. 

Deși întricoșat de oribila scenă, Callidromus nu putea 
să nu admire dirzenia decurionului. Oştenii acestuia nu 
arătau deloc ca niște eroi, iar turma pașnică a sclavilor 
părea să-și fi pierdut mințile de spaimă. Capete zburlite 
de vînt, chipuri livide, mişcarea tălăzuitoare a corpurilor 
îngenunchiate. 

Privindu-l pe decurion, despuiat de însemnele ostă- 
șeşti, tîrît cu violență către foc, legat la miini şi la pi- 
cioare, Callidromus mai privi o dată înapoi, la luminița 
aceea pîlpîind în beznă. I se părea chiar că acea luminiță 
atoiștiutoare vede şi transmite în depărtări tot ce se 
întîmplă aici, în curtea noroioasă a acestei vile rustice 
despuiate, cu şoproanele golite de vite, cu amforele de vin 
scoase din pămînt, deşertate de oștenii nepăsători și strică- 
tori, cu rezervele de grîne stropite cu untdelemnul scos 
și el din locul unde se păstra, aşteptînd să li se dea foc. 
Astfel cunoscu Callidromus prima lege a războiului — dis- 
trugerea a tot ce nu poate fi luat, pentru a nu fi folosit 
de adversari. I s-a părut neomenoasă şi crudă la culme. 

Un urlet sfişie noaptea. Călăii, la un semn al șefului, 
îl traseră pe decurion afară din foc. 

— Cred că acum îmi vei spune adevărul ? 

Romanul își bălăbăni capul, izbindu-l de zgrunţii pă- 
miîntului, dar nu-și deschise gura, nici pentru destăinuiri, 
nici pentru a implora mila. 

Callidromus surprinse o privire fugitivă a roxolanului, 
aruncată în partea unde în întuneric licărea lumina pe 
deal. Pesemne îl neliniștea, pentru că se sculă grăbit, 
îndată după aceea. 

— Ascultă porunca la mine, strigă el! Ceata de robi 
şi căruțele să fie adunate şi mînate către Dunaris, la locul 

pe unde am trecut. Tu, Tarso, se adresă el unui oștean 
în vîrstă, îi vei conduce cu oamenii tăi. Răspunzi cu capul 
de avutul guvernatorului. M-am uitat, sînt multe lucruri 
folositoare şi preţioase şi le trimit regelui Decebal. Ai grijă 
de dobitoace și robi, mai ales de ăsta, îl împinse cu degetul 
pe Callidromus. E un om de soi și învăţat, unul ca el va 
fi oricînd folositor curţii. Veţi pleca în zori ! Ceilalţi daţi 
foc satului, şi încălecațţi ! Plecăm ! 

Privi trupul decurionului, întins liniștit ; îi văzu chipul 
palid, desfigurat de suferință și chemînd un oștean, i-l 
arătă cu ochii. Trecîndu-și muchia palmei în dreptul gîtu- 
lui, adăugă : l 

— Nu aici ! Trage-l mai încolo ! 

Pesemne oșteanuiui nu-i venea la socoteală să se ră- 
fuiască în felul acesta cu un dușman neputincios şi dezar- 
mat, pentru că își lăsă capul în piept. Şeful se încruntă 
şi-i zise cu asprime : 

— Hai, mișcă-te, doar nu eşti muiere ! 

* 
. 

După ce sutele de călăreţi roxolani şi daci se mistuiră 
în noapte, Tarso cu treizeci dintre oştenii săi, mai vîrstnici 
și mai potoliţi, rămaseră să aștepte ivirea zorilor ca să 
pornească către Dunaris. 

Deși foarte obosit, Callidromus nu putu să închidă 
ochii. Noaptea sinistră şi lungă, luminată fantomatic de 
vîlvătăile satului aprins, era asemănătoare tărîmului sub- 
pămîntean al lui Hades 1. Incendiul hrănit de vîntul rece 
a durat mult. 'Trosnetele lemnăriei, fişiitul şurelor de paie, 
focul mocnit al grînelor din chiupuri, cu răbufniri vre- 
melnice şi pocnetul mărunt al grăunţelor, limbi de foc, 
aidoma șerpilor, deasupra băltoacelor de ulei vărsat din 
amforele sparte, mirosul acru al lînei arse îl înfricoşau 
și-l ţineau treaz. 

Toată risipa aceasta crudă și inumană a muncii și 
agoniselii avea în ea ceva sfişietor şi dezolant ca un fruct 
amar cu sîmbure de fier al neîmpăcării cu sine, cu lumea, 
cu existenţa. I se părea că visează, prea era nemaivăzut 


1 Hades : zeul Infernului. 

acest spectacol. Totuși faptele acestea inutile şi nesăbuite 
în nestăvilitul lor abuz nu erau vedenii, ci crudul adevăr. 
Sufletul său neîntinat de adolescent, crescut în credință 
de frumos, drept şi bun se zbătea cumplit, clamînd şi văi- 
tîndu-se : „Pentru ce, pentru ce ?“ 

Mai apoi, pe măsură ce uimirile se toceau, iar adevărul 
îi apărea în toată goliciunea lui, amintirile îndrăzniră a 
scoate capul. 

Vîntul sufla dinspre incendiu aducînd fumul înnecă- 
cios dar și căldură. Caii neliniștiţi din pricina focului tro- 
poteau și nechezau. O roabă plîngea înnăbuşit prin apro- 
piere. 

„Încă dim primăvară, cu mult înaintea nenorocirii ce 
se abătuse peste capul său, la Tomis se zvonise că va fi 
război între romani și daci. Erau vești îmbătătoare pentru 
negustorimea din cetate. Războiul se ducea departe, dincolo 
de munţi. Nici un pericel nu păștea cetăţile de pe malul 
mării, nici pe acelea de pe malul drept al Danubiului. 
Războiul însemna, în cazul acesta, cîștig curat. Aprovi- 
zionarea armatei, furnituri. De bună seamă, geții din Cîm- 
pia danubiană vor scădea preţurile ca să scape de măr- 
furi înainte ca acestea să fie distruse ori confiscate de 
armate. Romanii, conduşi de astă dată de Traian, vor ieşi 
învingători fără doar și poate, iar bunătăţile Daciei vor lua 
calea Danubiului și a mării. Toate acestea erau certitu- 
dini și iată, acum, războiul se mutase pe teritoriul Moe- 
siei ; romanii pesemne au fost înfrînţi. 

Din cîte prinsese urechea fină a lui Callidromus, din 
vorbele aruncate adineauri de oșteni, era vorba de o 
forţă mare. O armată întreagă de daci și de roxolani, inva- 
dase provincia. Pesemne trecuseră Danubiul pe gheaţă, 
aşa cum făceau toți năvălitorii pînă acum, căci cine s-ar 
fi gîndit să arunce un pod peste un astfel de fluviu uriaș ? 
Era vorba și de o coaliţie, altfel ce ar fi căutat roxolanii, 
din neamul sarmaților, alături de daci ? Erau călăreți te- 
muţi prin sprinteneala și rezistenţa lor și pe deasupra 
îmbrăcaţi și ei şi caii lor în zale de fier. 

Din cîte pricepu Callidromus, au atacat în același timp 
o mulțime de localități ca să paralizeze linia de apărare de 
pe Danubiu. Acum, pesemne, se vor aduna în jurul cetă- 
ţilor. 

Teama pentru cetatea sa de baștină îl cuorinse. Se 
gîndea la mamă-sa, la rude și prieteni, acei care nu l-ar 
fi vîndut ca sclav și l-ar fi ajutat, dacă legea n-ar fi fost 
atit de crudă. Oare tomitanii or să prindă din timp de veste 
despre apropierea invadatorilor ? 

Roxolanii pesemne sînt conduși de Susagus, principe 
şi rudă cu Decebal. Demult se zvonea pe străzi și în Agora 
că acesta ar fi rupt tratatul de suzeranitate faţă de Roma, 
dar veştile aduse de iscoadele tomitane se băteau cap în 
cap și era greu de cernut adevărul din minciuni. Negus- 
torii şi armatorii din cetăţile pontice și-au vus speranța 
în victoria romanilor. Provincii noi — pieţe noi ; învinșii 
vor vinde și vor cumpăra de zece ori mai mult ; cetăţile nu 
vor mai plăti pe ascuns tribut neoficial neamurilor septen- 
trionale ca să nu le atace convoaiele şi corăbiile, să le 
permită pătrunderea pe teritoriile lor. 

Cu întorsătura aceasta neașteptată toate speranţele 
se năruiau. Ce destin vor avea cetățile pontice, numai 
zeii o știau. Cît de neașteptată a fost această încercare, 
mai ales că războiul nu se duce iarna, socotit de cînd lumea 
un anotimp neprielnic ostilităţilor. Iarna însemna odihnă, 
pîndă, pregătiri, un fel de armistițiu nesemnat. Doar unele 
seminţii de barbari nordici, nepăsători la frig, întreprin- 
deau scurte incursiuni de jaf, trecînd Danubiul pe pod 
de gheaţă. 

Callidromus se ridică în capul oaselor. În jurul său, 
pe culcușul de paie, dormeau ori dormitau sclavii guver- 
natorului. Nu-i cunoștea încă, în afară de mai marele lor 
Vitalis şi fiica acestuia Candida, cu care a mers în căruţă. 
Erau vreo douăzeci, bărbaţi și femei. 

Vitalis era om liber dar continua să-și servească stă- 
pînul cu care crescuse împreună şi-i era prieten din copi- 
lărie. El îi administra averile din partea aceasta a impe- 
riului, căci Laberius Maximus era un mare bogătaș, cu 
moşii mai în toate provinciile vechi. Lui Vitalis îi plăcea 
să se laude și pe drum a apucat să-i povestească multe din 
viaţa sa. De cînd era administrator şi avea voie să încheie 
afaceri. în numele stăpînului, făcuse avere şi ar fi putut 
să se retragă la moșioara sa de lingă Dionysopolis, ceea 
ce fiică-sa îl sfătuia s-o facă mereu dar fără succes. 

Pe Candida o găsea atrăgătoare și inimoasă. Nu o dată 
i-a surprins privirea compătimitoare, după ce ea aflase 
în ce fel ajunsese sclav. 

Pînă acum, Callidromus, nu se împrietenise cu nici o 
fată ; nu avea timp pentru ele. Socotea nedemn pentru 
el să-și petreacă timpul cu fetele, ascultînd flecăreala lor, 
cînd avea atitea de învăţat. Își adora dascălii și era ne- 
lipsit din palestră cînd aveau loc întrecerile sportive, iar 
călăria și nautica îl absorbeau într-atîta încît nu-i mai 
rămînea timp și pentru altceva. În cercul fericirii sale 
juvenile nu încăpea decît o singură femeie — mama sa. 
Blindă şi înțelegătoare, ea i-a fost cel dintii și cel mai 
devotat prieten şi i-a insuflat dragostea pentru învăţă- 
tură, dreptate și frumos. Tot de la ea a învăţat şi frumoasa 
limbă a geților. A învăţat-o ușor, în glumă parcă şi a 
încercat, luînd pildă de la nefericitul poet Ovidiu, trăitor: 
cîndva în cetatea Tomisului, să încropească versuri în 
acest grai. Acum toate acestea s-au sfîrșit, pentru tot- 
deauna. 

Anul trecut, cînd avea doar șaisprezece ani, văzîndu-i 
vigoarea trupească, tatăl său a vrut să-l căsătorească cu 
o fată frumoasă şi bogată, vrînd poate să-i asigure un 
viitor. Dacă acest lucru s-ar fi împlinit, de bună seamă 
l-ar fi adoptat şi acum nu ar fi fost sclav și nu ar fi ni- 
merit în mîinile năvălitorilor. Dar neștiind nimic din ne- 
cazurile părintelui său nu dorea cîtuşi de puţin să renunţe 
la viaţa sa liberă de flăcău, la deliciile învăţăturii, la prie- 
tenii săi și la atîtea alte lucruri pe care un om însurat 
şi cu griji nu le mai poate avea. Nu avea de unde şti cei 
se va întîmpla tatălui său și că ruina averii acestuia îi va. 
îngropa pe toţi sub dărămăturile ei. 

Ieşind de sub coviltirul căruții, Vitalis se apropie şi se 
culcă alături pe paie. 

— Nu dormi, Callidromus ? îl întrebă. 

— Nu mă lasă gîndurile să dorm. 

— Cine poate dormi într-o noapte ca asta ? Pe Neme- 
sis Augusta, sînt îngrozit. L-am rugat pe stăpîn să mă lase 
la Trimontium, unde își făcuse cura de ape tămăduitoare. 
Nu voiam s-o obosesc pe Candida cu o călătorie lungă, 
dar nu mi-a dat ascultare. Spunea că vrea să ne vadă pe 

toţi la adăpostul zidurilor puternice din Durostorum. Nu 
pot să-mi iert greşeala că am luat-o cu mine. La Diony- 
sopolis ar fi fost în siguranţă, ea însă, tînără și nesăbuită 
ţinea mult să cunoască lumea. Şi iată, vai, în ce fel îi este 
dat s-o cunoască. Mă îngrozesc, tinere, cînd mă gîndesc 
că am căzut în robie barbară şi că vom fi înstrăinați. 
E un vis urit. 

Întrigurat, Vitalis îşi strînse mantaua în jurul gîtului, 
privi cu ochi pustiiți incendiul şi tabăra ostășească de 
lîngă el, apoi pe un ton rugător, continuă : 

— Callidromus, tu n-ai nimic de sclav în tine şi nici 
n-ai fost vreodată, apelez la generozitatea ta. Eşti voinic, 
curajos şi înţelept... 

Tînărul îl privi uimit. Nu pricepa încotro bate această 
lungă introducere. 

— E vorba de fiica mea. De acum încolo o vor paște 
atîtea primejdii. Deşi nu am împlinit nici cincizeci de ani, 
starea sănătăţii mele nu este dintre cele mai înfloritoare. 
Sufăr de o boală la stomac, o vătămătură care mă sleiește. 
Ceva mă roade pe dinăuntru şi sînt sigur că în condiţiile 
noului trai, pe drumuri, în frig și în mizerie, fără leacuri, 
mîncînd cine ştie ce, n-am s-o duc mult. Zilele îmi sînt 
<a și numărate. 

— Pe ce vorbeşti așa ? îl dojeni Callidromus plin de 
compătimire. 

— Să lăsăm asta! Numai o minune ar putea să mă 
salveze. Nu mi-ai spus chiar tu că noii noștri stăpîni au 
de gînd să ne ducă plocon la Sarmizegetusa ? E departe 
pînă acolo și mă voi prăpădi pe drum. Dar nu e vorba de 
mine, ci de Candida, această mlădiță gingaşă. O zei, ce 
soartă i-aţi hărăzit și pentru ce, pentru ce ? 

Profund mișcat, Callidromus tăcea îngiîndurat. Zgri- 
bulindu-se, frămîntînd marginea mantalei cu mișcări ner- 
voase, Vitalis părea foarte bolnav. Ochii săi încercănaţi, 
cu sclipiri de febră, obrajii supţi şi părul sur, zburlit, 
erau o chezășie. 

— Nu am nici un drept... Nu te pot sili... Dar te implor, 
ca pe un bărbat cu sufletul nobil, să ai grijă de fiica mea, 
cînd... cînd eu nu voi mai putea sau nu voi mai fi. Jură-mi, 

nobile Callidromus, că n-o vei lăsa să "se prăpădească, 
jură-mi ! 

Îl privea cu atîta credinţă. Era atîta speranţă în privi- 
rea lui, în pupilele acelea mărite de groază, în care se 
retlectau luminile incendiului, încît Callidromus, cuprins 
de înduioșare îi promise că va face totul ca să-i ocrotească 
odrasla. Îi cuprinse umerii şi-l strînse la pieptul său. 

— Bine, tată Vitalis, bine ! Nu te prăpădi cu firea. Nu 
știu să mă port cu fetele, căci asta nu m-a preocupat pînă 
acum, dar îmi voi da silința, voi fi cu băgare de seamă, 
mă voi lupta chiar, ca nimeni să nu-i facă vreun rău. 
Dar și eu sînt slab şi nu pot prea multe. Cunoscînd limba 
noilor noștri stăpîni, mă voi strădui să mă pun bine cu 
ei, să le amintesc mai des că sîntem servitorii unui mare 
demnitar roman şi că ei au poruncă și datorie să ne aducă 
nevătămați în faţa regelui. Ce va mai îi acolo, cum ne va 
frunzări soarta, nu mai știu. 

— Acolo ? reluă Vitalis ca un ecou. Nu știu nici eu, 
dar sper că numele şi faima stăpînului nostru ne va 
ocroti. Am auzit că Decebal este un rege prudent. Poate 
că stăpînul Laberius ne va răscumpăra ? Cine ştie ? Ce va 
fi acolo, mă sperie mai puţin. Mă îngrozeşte călătoria prin 
acele septentrionale pustietăţi, munţii şi codrii despre care 
am auzit atîtea. 

— Linișteşte-te, Vitalis ! Peste tot sînt oameni inimoşi. 
Cine știe ce zar fericit ne va arunca soarta ? 

— Eşti tînăr şi viguros, nu e de mirare că nu te-a pără- 
sit curajul. Şi Candida e curajoasă, dar e fată şi asta mă 
nelinişteşte. O fată neajutorată printre atîția dulăi hăme- 
siți. Recunoaște că e o fată frumoasă, gingașă și atrăgă- 
toare, crescută cam băieţeşte, căci mamă-sa a murit de 
mult, dar aici, în lumea asta pe care n-o cunoaștem, cu 
legile ei barbare... Înţelegi ? 

Noaptea, incendiul, pustietatea îngheţată în jur, dar 
mai ales această lungă litanie a unui tată bolnav și înfri- 
coșat, îi vărsară în vine febra neliniștii. Stăpînindu-și 
cu greu tremurul nervos care-l cuprinse, îi răspunse fără 
prea mare convingere, strecurînd vorbele printre fălcile 
încleștate. i 

— Liniștește-te ! Voi face tot ce-mi stă în putinţă și 
atîta cît îmi vor permite noii noştri stăpîni. Poate chiar 


?R 


mai mult... rămîne de văzut. Acum nu ne strică puţină 
odihnă. Noaptea de iarnă e lungă. 

— Noapte bună, noapte bună, scumpul meu, îngăimă 
Vitalis. Divinul Morfeu să te cuprindă în mrejele dulci, 
aducătoare de uitare. 

Sub cerul lăptos al nopții totul părea la fel de alb şi 
nici o umbră nu se înfiripa ca să deosebească gropile de 
ridicături. Doar şirul tufelor, cu rămurelele arcuite, împo- 
dobite cu promoroacă, trădau o piedică, o margine către 
ceva nedesluşit. 

Convoiul se opri. Cîţiva daci îşi împinseră caii pînă la 
marginea malului abrupt. Pesemne căutau drumul ascuns. 
sub giulgiul de zăpadă. 

'Trăgînd cu urechea la ce vorbeau, Callidromus pricepu 
că sînt pe malul Dunarisului, cum îi zic geții Danubiului 
și pe care vor să-l treacă neîntîrziat. 

Ar fi fost firesc să înnopteze acolo, pe mal, să treacă 
apa în zori de zi, pe lumină, dar Tarso se încăpăţina s-o. 
facă numaidecit ; se temea de un dezgheţ neașteptat. 

Lui Callidromus, pînza fluviului în acel loc i se păru 
prea îngustă. Poate că întunericul îl împiedica să aprecieze 
distanța, dar pînă la codrul înmărmurit sub haina albă 
de pe celălalt mal, după socoteala sa, nu puteau să fie 
mai mult de două sute de pași. 

Câţiva ostași au rămas să păzească convoiul, ceilalți, 
aprinzînd torțele, se împrăștiară de-a lungul malului. 
Ciudata şi frumoasa priveliște îl absorbi într-atîta pe 
Callidromus încît nu băgă de seamă cînd se apropie Can- 
dida. Tresări cînd ea îi atinse mîna. 

— Unde sîntem Callidromus ? 

— Pe malul Danubiudui. 

— Va să zică aici se termină ţara noastră ? Miine vom. 
păși în Barbarie ? 

Inflexiunile glasului ei trist şi resemnat îl mișcară. Ca 
s-o învioreze, zise : 

— Nu, Candida, ai noștri au umblat şi dincolo de flu- 
viu, au umblat pînă la munţi, chiar dincolo de ei. Nu-i nici. 

© deosebire. Şi acolo sînt așezări și oameni, iar în cîmpie 
geții ascultă mai mult de romani decît de cei care ne-au 
„atacat. 

— Asta mi-o spui ca să mă liniștești ? Crezi că sînt 
fricoasă ? Așa a vrut Nemesis și nu se cade să-i judecăm 
hotărîrile ; dealtfel nu ne-ar ajuta la nimic. Ştii, îmi place 
aici. Ce noapte de basm, totul e nemișcat şi vrăjit. Lumi- 
nile acestea rătăcitoare prin țesătura măiastră a chi- 
-ciurei. 

— Nu ţi-e frig ? 

— Deloc. Vîntul nu mai suflă şi dacă n-am fi prizo- 
nieri ci niște pașnici liberi călători am fi alergat, am fi 
zburat, ne-am fi bătut cu bulgări de zăpadă, nu-i așa ? Cu 
tine... dacă ai fi vrut ? 

Nu-i răspunse, doar o privi cu băgare de seamă. Sub 
glugă abia dacă-i vedea trăsăturile, doar ochii îi luceau. 
Și atunci, pentru întîia oară în viață simţi că nu se plicti- 
seşte în preajma unei fete. l-ar fi părut chiar rău dacă 
ar fi plecat. 

— Ai mers toată ziua pe jos. De ce? îl întrebă ea. 

— Vreau să mă obișnuiesc cu asprimile vieţii și mi-era 
şi milă de cai. 

— Miine o să merg şi eu pe jos. 

— Încălțămintea ta nu e potrivită pentru asta. Ți-ar 
trebui niște opinci cu blana înăuntru, cum se poartă la 
țară. 

— O să încerc să-mi fac așa ceva. 

— Bine, Candida. Acum du-te! Urcă în căruță să nu 
răcești. Iată, cercetașul se întoarce în galop. Pesemne a 
găsit drumul. 

Călăreţii cu torţe se așezară de-a lungul povîrnișului 
acoperit de zăpadă și căruțele mînate de sclavi coborîră 
cu mare fereală pe malul fluviului. Gerul ce se lăsase încă 
din ajun, întărise gheața şi convoiul trecu dincolo fără 
bătaie de cap. Spre uimirea lui Callidromus, Danubiul în 
acel loc era foarte îngust. Poate că nu era decît o gîrlă ? 

Pe malul celălalt Tarso dibui un drum numai de el 
ştiut, întretăiat din loc în loc de rădăcinile copacilor de 
care se împiedicau caii și roţile. Apoi pădurea se rări şi 

abia atunci văzură că se aflau pe o insulă şi că braţul cel 
mare este atît de larg, încît malul lui de dincolo nici nu 
se zărea. 

Acolo, la adăpostul pădurii şi avînd în față malul getic, 
dacii descălecară iar Tarso dădu poruncă de popas. Pe 
semne nu se încumeta să treacă dincolo noaptea. 

Făcură focuri, puseră cazane cu zăpadă pe crăcane şi 
cîteva sclave se apucară de gătit. Trecu o bună parte din 
noapte pînă ce fiertura fu gata. Mîncară în tăcere, gindin- 
du-se cu durere că mîine vor păși pe un tărîm necunoscut 
și străin, în care nimic bun nu-i așteaptă. 

După cină, Tarso tocmi străjile și porunci culcarea. 
În curînd totul amuţi în jur şi doar trosnetul focului și 
fornăitul cailor se mai auzeau în noapte. 

Callidromus o înveli cu grijă pe Candida, ascultă respi- 
rația liniştită a lui Vitalis şi se culcă la rîndul lui, ador- 
mind pe loc. 

Tarso a fost ultimul care închise ochii. Firea sa de om. 
simplu și oștean conştiincios nu-i îngăduia să se lase în 
voia odihnei, decît după ce cumpăni tot ce avea pe inimă. 
Ostaș de cînd se știa, îndeplinea fără cricnire poruncile 
mai marilor săi, deși ar fi vrut să rămînă cu oastea, să. 
lupte, decît să facă pe paznicul unei cete de robi amăriţi 
și al cîtorva căruţe încărcate cu fel de fel de calabalicuri 
nefolositoare unui oștean cu mintea sănătoasă. Le cerce- 
tase cu băgare de seamă înainte de a pleca din satul acela 
pîrjolit. Erau pline cu lucruri bune, unele chiar de mare 
preţ, deși Tarso nu putea să priceapă, nici în ruptul 
capului, ce-i trebuie unui om atitea lucruri, dintre care 
unele poate că nu le folosea niciodată, sau foarte rar. 
Erau ca o piatră legată de piciorul aceluia care trebuia 
să treacă înot o apă, apa vieţii. Tînărul acela jumătate: 
grec, jumătate get, din cetatea Tomis, l-a lămurit în pri- 
vinţa folosului multora din mofturile cu care erau umplute 
căruțele. Era acolo un scaun din lemn roșu, preţios, care 
se strîngea şi se desfăcea după dorință și avea spetează 
curbată şi rezemători pentru brațe. Era și un scăunel 
pentru sprijinit picioarele, din lemn negru, tare ca fierul 
și cu floricele de fildeș băgate cu dichis în adîncituri.. 

Lămpi mari de bronz cu unul, trei şi mai multe picioare 
şi braţe și o mulţime de opaițe măiestrit lucrate. Mai erau 
tot felul de cutii, cufere şi cufăraşe cu tot felul de lucru- 
şoare a căror folosinţă nu le putea pricepe. Îmbrăcăminte 
și încălțăminte scumpă, perne și cuverturi, covoare și vă- 
luri străvezii, străchini, ulcele, bliduri şi cupe de pămînt 
ars, negre şi roșii cu fel de fel de înfățișări zugrăvite pe 
ele. Multe erau de argint, iar unele aurite din care, pe- 
semne, guvernatorul își îndemna oaspeţii să bea la ospeţe. 
O căruţă întreagă era încărcată cu toate cele trebuincioase 
întinderii unui cort cît o casă : pînză groasă, frumos vop- 
sită, făcută. sul, prăjini, ţăruși, funii şi câte și mai cîte. În 
alte căruţe era mîncare şi tot ce trebuie gospodăriei. Tot 
acolo erau și amforele cu ulei și vin. Deşi îi lăsa gura apă 
şi-i sticleau ochii după aceste bunătăţi, Tarso nu îndrăzni 
să ia decît un sac cu sare de care oștenii săi duceau mare 
lipsă. De altceva nu se atinse căci nu se gîndi să-l întrebe 
pe conducătorul lor — tarabosta — dacă are ori ba voie 
să le folosească pentru ceata lui. Nu ştia nici dacă robii 
au voie să ia din aceste bunătăţi pînă ce Callidromus îl 
lămuri că sclavii au o căruţă a lor cu mâncare şi-i spuse 
că n-ar fi nici un păcat să ia de acolo şi să împartă și 
ostașilor săi. Dar la asta el voia să se mai gîndească. Ce 
le trebuiau lor, oştenilor, aceste bunătăţi ? Erau obișnuiți 
cu ce aveau. Își închipuia că luminăţiei-sale regelui Dece- 
bal o să-i placă dacă le va aduce pe toate întregi și în 
bună stare. Căruţele guvernatorului erau mari şi trainice, 
cu coviltire bine încheiate, trase de cîte doi cai zdraveni, 
nu de prin partea locului și-l îngrijora faptul de unde va 
găsi tain mai acătării pentru aceste dobitoace de soi. Ade- 
vărat, într-o căruţă erau cîțiva saci cu ovăz ales, dar asta 
nu le-ar fi ajuns decît pentru vreo trei-patru zile. Ar fi 
fost mare necaz dacă i-ar fi prăpădit de tot. Ar fi fost 
chiar rău să se întîmple așa ceva căci atunci ar fi trebuit 
să lase o parte de bunătăţi pe drum, ori să înhame caii 
oștenilor — mici şi neobișnuiţi cu corvoadă — iar oștenii 
să meargă pe jos ca niște amăriţi. Se mai gîndi și la dacii 
din câmpia mare a Dunarisului, neamuri ticăloase, care 
nici pînă acum nu și-au dat în vileag gîndul cu cine să 
ţină, — cu regele dacilor ori cu împăratul romanilor. 

Neamuri cu obiceiuri şi datini stricate de venetici şi ne- 
gustori de care mișună tîrgurile lor. Nădăjduia că cel puţin 
acum, cînd o mare oaste dacică trecuse prin ţara lor și 
o să se întoarcă pe același drum, aceste neamuri stricate 
n-o să-i aducă nici un neajuns în drumul lui către Dacia 
Mare. 

Toate acestea îl chinuiau pe cinstitul Tarso şi-şi bles- 
tema zilele şi soarta care l-a ales tocmai pe el să le des- 
curce. Pesemne comandantul său, roxolanul, îi cunoștea 
prea bine firea, că l-a ales pentru o astfel de treabă. 


3 — Un destin aparte 


PARTEA ÎNTÎI 


EROS — zeul iubirii avea 
trei prieteni : 

Potha — pasiune 

Himera — dorinţă 

Pipho —- elocință amoroasă 


|) ozeprezece zile le-a trebuit ca să ajungă la Sarmi- 
zegetusa. Cînd era ger, se mergea mai ușor pe drumu- 
rile îngheţate, cînd se mai încălzea, drumurile înmuiate 
făceau mersul anevoios. : 

În primele cinci zile caii guvernatorului mai căpătau 
pe lîngă fîn şi o căciulă de ovăz, după aceea tainul s-a 
înjumătăţit pentru ca în ultimele zile să lipsească de tot. 
Prin cîmpie era greu de mers din pricina omătului, iar 
în codrii negri și tainici, din pricina pămîntului afînat cu 
putregai de frunze moarte. În strîmtoarea Alutei, nu nin- 
sese îndeajuns şi carele se hurducăiau rău pe drumul 
pietros. Nu o dată Tarso se înspăimînta că va rămîne în 
drum din cauza opreliștilor neaşteptate. Ba vreo strică- 
ciune la căruţă, ba vreun cal care se lăsa mai moale din 
pricina oboselii și a tainului slab ; ba vreo stavilă în chip 
de troian de zăpadă, care trebuia împrăștiat, sau vreun 
pietroi căzut de pe stînci în mijlocul drumului, ori vreun 
podeţ șubred care se cerea întărit. 

Pînă la urmă trecură cu chiu cu vai prin toate acestea, 
ajungînd la ţel doar cu un cal lipsă, care-şi rupsese pi- 
ciorul şi a trebuit să fie omorît, şi cu trei robi bolnavi. 

În locuri pustii, cînd le-a fost mai greu, Tarso îndem- 
nat de Callidromus mai lua de-ale mîncării din căruţa 
sclavilor și asta o făcuse pentru că nu avea încotro. 

În timpul acestei lungi călătorii, Callidromus se împrie- 
teni cu fata lui Vitalis. Amîndoi tineri, se plăceau, căci 
tinerețea la tinereţe trage, mai ales că în temelia cuvîn- 
tului dat el trebuia să aibă grijă de ea. În sinea sa, Cal- 
lidronius regreta că protejata sa nu e băiat, chiar cu doi 
ani mai tînăr cum era. Să pornești la prima ta aventură, 

chiar dacă aceasta este drumul sclaviei, pentru un adoles- 
cent ca el însemna mare lucru şi a-l străbate alături de 
un prieten-flăcău ar fi fost o jumătate de mecaz. Curînd 
însă își dădu seama că fata la cei cincisprezece ani ai ei 
era destul de curajoasă și descurcăreaţă, dar mai ales 
rezistentă la nevoi. 

La început, mîinile ei mici și moi nu-i plăcură lui 
Callidromus, dar mai apoi simți un soi de plăcere în a 
strînge în mîna sa mare de bărbat, mînuța aceea caldă 
şi supusă. Încetul cu încetul, se înfiripă în gestul acesta, 
simțul generos al protecţiei. Adeseori mergeau pe jos 
ţinîndu-se de mînă, vorbind cîte şi mai cîte, uimindu-se 
în sinea lor cît de bine se înţeleg. Către sfîrşitul călăto- 
riei Callidromus nu se simțea la largul său dacă fata nu 
era lingă el. 

După ce străbătură cu greu munţii, fură prinşi în cîmpie 
de un viscol năpraznic, în timpul căruia Candida răci. 
Stătea lungită în fundul căruţii cu trupul încins de febră. 
Vitalis, chinuit și el de vătămătură nu putea să-i dea cine 
ştie ce ajutor, de aceea îl chemă pe Callidromus care 
mergea pe jos. 

— Te implor, fiule, îi spuse bătrinul cu glasul stins, 
du-te la Tarso şi roagă-l ca la popasul de seară să-ţi dea 
voie să iei puţin vin, să-l fierbi și să-i dai copilei mele, 
să-i treacă răceala. Tarso e încăpăţinat și vrea să aducă 
toate acestea la curtea regelui, dar e vorba de niște vin 
care nu e cine știe ce raritate. Dacă desfaci cu grijă dopul 
lipit cu ceară și strecori un pai dincolo de stratul protec- 
tor de ulei, poţi să tragi din amforă o căniţă de vin pentru 
sărmana mea fetiță. 

Dar, minune mare, de astă dată, Tarso nu se codi deloc. 
Avea și el cîțiva oșteni răciți rău și consimţi să se destupe 
o amforă de vin din căruţa sclavilor. Dacă ar fi vorba de 
altceva, mai rar în ţara sa, dar vin aveau destul și încă 
tare bun. 

Cînd sosi cu vinul și o ajută pe Candida să se ridice, 
tresări privindu-i ochii mari, voalaţi de febră. Era ceva 
adinc şi atrăgător în ei, ca fundul mării în care nu odată 
s-a scufundat după scoici rare. Buzele ei roșii și arăpate 
de arșiţă sorbiră încet şi cuminte licoarea fierbinte şi întă- 
ritoare. 

Învelind-o, Callidromus îi atinse braţul fierbinte şi 
se cutremură. Un val de căldură, ca o beţie neasemuită 
îl cuprinse. Îşi dădu seama că fiorului încercat întîia oară, 
nici un alt fior nu i se poate asemui. 

Fata se făcu bine și din nou mergea, alături de Calli- 
dromus. N-o răbda inima să-l lase să admire de unul sin- 
gur priveliștile neasemuit de frumoase din întinsa ţară a 
dacilor. Se născuse la poalele munţilor Rodopi, era ca și 
munteancă. Cunoştea farmecul depărtărilor zăvorite către 
zări cu giganţi de piatră. Le cunoștea trecătorile înguste, 
năpădite de păduri, plaiurile cu iarbă măruntă, afini- 
șşurile și zmeurișurile, culmile acoperite cu jnepeni și 
rododendroni pitici. Dar trăise mult şi pe ţărmul mării, 
unde zările se deschid la nesfîrșit, unde tălăzuirii înmăr- 
murite ale pietrei îi lua locul tălăzuirea vie, neîncetată 
a valurilor. Amîndouă stihiile îi erau deopotrivă de dragi, 
amândouă au întipărit în firea ei urme adînci. 

Cîteva zile în urmă, în trecătoare, pe cînd mergeau pe 
jos în urma carelor ce se hurducăiau nevolnic pe drumul 
de piatră între două ziduri de cremene, care mai de care 
mai semeţe, se minunau la frumuseţea sălbatecă a acelor 
meleaguri. 

Cînd mai apropiate, cînd mai depărtate, stîncile strân- 
geau albia Alutei, silind-o să-și croiască drum anevoie, 
să sară peste praguri de piatră ca un balaur focos, lărgină 
valea în dreapta ori în stînga ei, lăsînd loc pentru tăp- 
şane şi pilcuri de arbori, dînd răgaz rîului să se gîn- 
dească — încotro s-o ia, sau chiar să se împartă în două- 
trei braţe ocolind insuliţele joase. 

Tinerii se minunau în fața bogăției acestor meleaguri. 
Pădurile încruntate, coborau de sus ca niște oști de năvă- 
litori, năpădind orice colțișor unde rădăcinile lor îndărăt- 
nice puteau să se prindă, să se agaţe de un pumn de pă- 
mînt, de o crăpătură în stîncă, de alte rădăcini mai vechi, 
ale vecinilor. 

Sub haina albă a zăpezii, pădurile păreau vrăjite în 
nemișcarea lor. În zori, ceţurile, prelingîndu-se de-a lungul 
văilor, îmbrăcau în promoroacă crengile unor popoare 
întregi de tufe, lăstare și arbori.: Cetina sumbră a bra- 
zilor se arginta ca prin minune. Atinse de vreo zbură- 
toare, crenguţele scuturau nori de pulbere strălucitoare, 

În zilele mai calde, omătul se așeza, se îndesa văzînd 
cu ochii. Bucăţi de zăpadă înmuiată alunecau de pe ramuri 
cu foșnet şi zgomot înfundat. Peste tot cîntec de păsărele, 
țipete, iîluierături. Rîul de munte nu era înghețat, dar 
ochiurile de apă despărțite de el se odihneau sub crusta 
subţire a gheții, acoperită cu zgrunți de zăpadă întărită. 

Din cînd în cînd întîlneau localnici. Pletoși, bărboși, 
îmbrăcaţi în cojoace lungi, cu blana înăuntru ori în afară, 
după cum era vremea. Erau aspri şi tăcuți, dar cînd zîm- 
beau păreau aidoma unor copii. Rideau din toată inima 
cînd gluma vreunui oștean le era pe plac. Sprijiniţi în 
bîte noduroase, purtind ghioage ţintuite sau cu măciulie 
mare de os, se vedea cît sînt de puternici și aprigi și cât 
de periculos ar fi fost să-i aţiţi într-un fel care nu le-ar 
fi pe plac. Se dădeau la o parte, privind curioși la străi- 
nii mînaţi în robie, la chipurile lor stranii şi îmbrăcămintea 
nemaivăzută. Nu spuneau nici un cuvînt, nu-şi dădeau, 
părerea în nici un fel, păreau oameni care nu se bagă în 
lucrurile care îi depăşesc. 

Limba lor i s-a părut lui. Callidromus mai cîntată, mai 
tărăgănată dar în afara cîtorva vorbe ciudate, înţelegea, 
tot ce spuneau. Dacă geții din cîmpie și cei din Moesia erau 
mult mai dezgheţaţi, mai vioi la vorbă, şi mai oacheși la 
chip, aceștia erau mai domoli, mai așezați iar la chip mai 
roșcovani, 

Într-o zi se întilniră cu o ceată de păstori. Cel mai bă- 
trîn dintre ei, arătînd cu bățul pe sclavi, întrebă pe un, 
oştean. : 

„Cine sînt aceștia ?“ 

Căpătînd răspunsul, dădu din cap și zise „Aha !“ 

Nu mai ceru amănunte, bunăoară : „De unde vin ?“. 
ori „Ce caută pe aici ?“ sau „Ce caută în ţara lor ?“ 

Deobicei, dacii își înălţau așezările pe vreun tăpșan 
mai năltuţ la gura unei văi. Casele și le întocmeau mari, 
din trunchiuri uriaşe de brazi, cu acoperișul țuguiat, din 
șiță. Ferestrele mici le astupau cu băşici de pore bine 
curățate şi bine întinse. Vetrele mari erau așezate în mij- 
locul unicei încăperi și fumul ieşea printr-o deschiză- 
tură din vîrful acoperișului. Lui Callidromus, curios din 
fire, toate acestea i s-au părut tare primitive dar şi atră- 

gătoare în același timp. Paturi joase şi largi de brad, aco- 
perite cu blănuri, vase cenușii şi negre de lut ars, ori 
nears, cofe, doniţe, albii din lemn crestat cu îndemînare, 
arme de vînătoare, unelte de pescuit agățate de pereţi ; 
hălci de carne afumată atârnate de grinzi laolaltă ou 
smocuri de buruieni de leac uscate, bulzi mari de brînză 
în burdufuri ori în coajă de tei, coşuri cu grăunțe, fasole, 
fructe uscate, boabe dulci de pădure, dovleci uriași și 
peste tot mirosul pătrunzător de oaie și brînză. 

Toate acestea, privite întîia oară aveau un farmec al 
lor, din care emana un simțămînt de belșug și trăinicie. 

Sentimentul cald pe care-l nutrea Callidromus pentru 
Candida şi toate aceste lucruri nemaivăzute aveau darul 
să-i abată gîndurile amare, să-l facă să uite soarta sa 
tristă de rob. La asta mai ajuta şi faptul că dacii erau 
oameni blajini și înţelepţi și se purtau frumos și ome- 
neşte cu acei care nu ridicau armele împotriva lor. Tarso, 
bunăoară, i s-a părut tare dintr-o bucată. Primise po- 
runcă să-i aducă vii și nevătămaţi, precum și căruțele 
umplute cu bunătăți în fața luminăţiei sale regele Decebal 
și altceva nu urmărea. În privința aceasta era neabătut. 
Multora dintre oștenii săi mai tineri le sticleau ochii după 
femeile din convoi, dar cu Tarso nu era de glumit. Le-a 
spus răspicat că acela care se va atinge de vreuna va fi 
bătut cu vergele în văzul tuturor și i se vor lua armele 
pînă ce însuși regele va hotărî ce pedeapsă să-i mai dea. 
Așișderea a hotărit și în privinţa încărcăturii căruţelor, 
în care se aflau destule bunătăţi, ca să-i pună la încercare 
pe unii mai lacomi. 

Bătrînul Vitalis, care în noaptea prăpădului se simţea 
un om sfîrșit, parcă mai uitase niţel de boala sa. Obrajii 
i se îmbujorară şi de cîteva ori se dădu jos din căruţă ca 
să-și mai dezmorțească picioarele. Sclavii însă, pe seama 
cărora erau toate corvezile, nu erau atît de voioşi. Ca do- 
mesticii unui mare demnitar, obișnuiți cu lucru ușor și 
pe măsură, cu viaţa îmbelșugastă şi răgazuri mute, mai 
ales cînd stăpînul lipsea, se simțeau tare năpăstuiți. 'Adu- 
cerea vreascurilor, ațîțarea focului cu lemne ude sub 
cerul liber, gătitul în oale afumate, îngrijitul cailor 
afară în frig, reparatul stricăciunilor la hamuri și căruțe, 
îi puneau la grele încercări. Zburliți, mînjiți cu funin- 

gine, cu mîini crăpate, bătucite, nu mai arătau ea 
miște sclavi privilegiați, ba mai rău decît sclavii rustici 
care lucrau pămîntul cu lanţuri ła picioare. Deși scutiți 
de corvoadă, nici Vitalis, nici Candida nu mai arătau ca 
pe vremuri. Callidromus, mai tînăr și mai viguros, nu se 
lăsa. Apropierea de ființa pe care începuse s-o îndră- 
gească, îl silea să nu cadă pradă deznădejdii. Îi era tare 
greu să-și păstreze înfățișarea de om îngrijit, dar în același 
timp, nu-l lăsa inima să huzurească cînd ceilalţi trag dim. 
greu. 

leşiseră de acum din trecătoare și lăsînd munţii fal- 
nici, albi și sclipitori în urmă, intrară în şes, așternîndiu-se 
pe șleaul mare, larg, bătătorit în sute de ani de atitea 
copite, roţi și picioare. Vremea nu pregetă să se strice din 
nou. Vântul întețit aduse vifornița. Într-o noapte apăru 
o haită de lupi şi au trebuit cu toţii să scurme zăpada, să 
scoată de sub ea iarbă uscată şi ciulini ca să întrețină 
focul. Oştenii au omorît câteva dihămii mai îndrăzneţe. 
Caii trebuiau ţinuţi mereu în frîu ca să n-o ia razna de 
frica fiarelor. A fost o-noapte înfricoșătoare. 

După două zile gerul se înmuie din nou. Vîntul, care 
bătea pînă acum dinspre răsărit, căzu la pămînt ça o 
zdreanţă. 

După spusele lui 'Tarso pînă la Sarmizegetusa nu 
mai erau decît două zile de mers. Drumul șerpuia de-a 
lungul unui rîu larg şi. molatec Maris. În dreapta şi în 
stînga văii se îmșirau coline rotunde acoperite cu păduri, 
livezi și vii. Așezările, dese în acea parte, le ofereau găz- 
duire şi mîncare din belșug. Sclavii prinseră curaj, se 
spălaseră şi se îngrijiseră timp de o zi ca să nu pară prea 
amăriţi. 

Credincios cuvîntului dat, Callidromus nu se despărţi 
de Candida cît a durat drumul, ajutînd-o și încurajînd-o 
cînd era nevoie. În preajma sa, fata părea fericită şi uita 
de necazuri. Adeseori glumeau și se jucau ca niște copii, 
dar către sfîrşitul drumului, nu se ştie din ce pricină, o 
sfială ciudată pusese stăpinire pe ei. O simplă atingere 
îi făcea să se înfioare şi în ultima zi a călătoriei erau 
într-atîta de schimbaţi că se fereau unul de altul. S-a 
întins între ei ceva, ca un văl subţire dar nespus de rezis- 

tent prin care se vedeau dar nu erau în stare să-l stişie. 
Ceva amețitor și de nedescris, ceva ce se cerea împlinit 
cu orice preţ, dar nu se ştia ce anume, ceva care, dacă 
nu se va împlini și nu-i va scăpa de greutatea strînsă în 
inimă şi în. piept, îi va ucide fără doar și poate. 

De la ultimul popas merseră pe valea Rîului Mare şi 
după o ultimă cotitură, pe seară, zăriră sus pe un deal, 
zidurile şi turnurile Cetăţii de Scaun a regilor Daciei. 
Văzută din valea învăluită de pe acum în umbră, luminată 
încă de razele piezișe, Sarmizegetusa li se păru măreaţă 
şi frumoasă. 

Orașul din afara zidurilor, care se urca pe poalele 
dealului, lipindu-se de cetate, nu era decît o haotică dar 
pitorească aglomerare de case mai mari şi mai mici, îm- 
prejmuite cu garduri de nuiele ori ziduri scunde de piatră. 
Casele erau aproape toate de lemn, așezate pe temelii din 
bolovăniş de rîu. Unele curți mai bogate își săltau casele 
cu un cat, altele aveau şi foișoare. Rare erau așezările 
acoperite cu olane, cele mai multe cu șiță, paie ori stuf. 
Streșinile joase ale acoperișurilor înalte, ţuguiate, atîrnau 
în chip de pălării de ciuperci, largi, ocrotitoare. 

Forfota era mare. Pe străzile înguste, moroioase pe 
alocuri, un du-te vino de oameni de tot soiul: ţărani, 
meseriaşi, negustori, oşteni. Pe drumul larg și drept, către 

mare a cetăţii, suiau carele trase de boi, tropoteau 
călăreţii, urcau catîrii cu poveri. O parte din cetate era 
îmbrăcată în schele, pe care zidarii și dulgherii dregeau 
zidurile, lungi convoaie cu bușteni şi piatră erau minate 
într-acolo. Văzduhul era plin de larma dălţilor, ciocanelor, 
topoarelor şi ferăstraielor. La acestea se adăuga zgomo- 
tul neîntrerupt al loviturilor de baroase pe nicovale. 

Tarso își opri convoiul în bătătura mare a tîrgului de 
vite de la marginea oraşului şi intră în cetate. Aproape 
îndată o mulțime de curioși se strînsese în jurul noilor 
sosiți. Callidromus recunoscu printre ei mulţi oameni din 
lumea sa, greci și traci, chiar şi orientali din Pont şi Asiă. 
Ştia ce caută ei aici, la marginea lumii. Fiu de negustor, 
învăţat de mic cu meseria şi îndrăzneala, ştia că dorinţa 
de cîștiguri grase îi mîna oriunde, dar mai ales într-acolo 
unde oamenii nu cunosc prețul adevărat al mărfurilor 

şi se lasă oricînd păcăliți. Dar mai știa că nu este pe lume 
răsplată pe măsura îndrăznelii, greutăților şi riscurilor 
la care se supun acești cutezători. De bună seamă, arma 
lor cea mai puternică era istețimea de minte, fără de care 
celelalte nu ar fi dat rod. 

Cetatea de scaun, Sarmizegetusa, privită din vale, nu 
i se păru mai puţin măreaţă decit Tomisul său natal, nici 
ca Histria, Callatis ori Dionysopolis, adică mai tot ce vă- 
zuse el în scurta sa viaţă. Nici vorbă, tirgurile din afara 
zidurilor le urițeau pe toate, astupînd vederea frumoasă 
către cetatea cu palate, temple şi edificii publice, dar altfel 
nu se poate, căci nu ar fi încăput niciodată în incintă, iar 
a lăţi aceasta peste măsură e cu neputinţă, înseamnă chel- 
tuială prea mare, sforțări peste poate, dar mai ales garni- 
zoame din ce în ce mai mari care să le apere. 

Sărmanul său tată plănuia acum un; an să-l ia în 
Ellada, să-i arate minunăţiile ei fără seamăn, dar soarta 
a vrut ca el, în loc să ajungă la Athena, Corinth, Pergam 
sau Rhodos, să nimerească în Sarmizegetusa. 

Simţi o ușoară atingere și o văzu pe Candida alătu- 
rîndu-i-se. În ochii ei mari văzu un noian de simţiri, dintre 
care spaima necunoscutului era mai puternică. Mina ei, 
fragedă şi caldă de obicei, era rece şi tremura. 

— Ți-e teamă ? 

Fata dădu din cap și ochii i se umeziră. 

— Curaj, Candida ! Zeii noștri buni şi ocrotitori or 
să ne ajute. Curaj ! 

— Ce o mai fi şi acolo, în Moesia, zise ea, război și 
prăpăd. 

Callidromus, prins de clocotul vieţii, nu se gîndise la 
locurile natale şi la ce ar putea să se întîmple acolo. Pe- 
semne Tomisul era asediat. Din orașul exterior n-au rămas 
decît ruinele fumegînde, iar garnizoana nu prea mare, 
împreună cu toţi bărbaţii, în stare să ţină în mână o armă, 
veghează pe ziduri, se apără și mor. 

— Cred că i-a și izgonit din Moesia, îi răspunse cu o 
voioșşie silită. Cred că trupele romane din cetăţile tracice 
le-au venit de hac. Nu erau prea mulţi daci şi nici șiretli- 

cul nu le reușise. Îţi aduci aminte de lumina aceea de pe 
deal care dădea de veste tuturor că au intrat năvălitorii 
in ţară ? Viteazul decurion s-a prăpădit, dar le-a spus-o 
verde, în faţă. Îţi aduci aminte ? 

Vorbind, îi strîngea mîna şi o privea zimbind, însă, o 
sută de ghiare îi sfișiau fiinţa. l-ar fi ușor să suporte 
singur restriștea, ar fi iugit pînă la urmă din robie. Moesia 
nu e chiar atît de departe, dar... ființa slabă și încîntă- 
toare de lîngă el, ajunsă în robie, ce sorți de izbîndă avea? 
Nu mai putea suporta privirea ochilor camdizi care căutau 
cu încredere sprijin în ai lui. Dar nici priveliștea cetăţii 
de pe deal, a tirgului care se învecina cu ea, nici noroiul 
drumurilor, nici zăpada de pe acoperișuri, nici frigul care 
se strecura în mădulare nu aveau menirea să-l liniș- 
tească. Forfota mulţimii de oameni străini, curioși ori 
nepăsăttori nu avea nici ea darul să-i aline suferința. Şire- 
tul Vitalis i-a smuls jurămîntul că va avea grijă şi o va 
ocroti cu toate puterile pe fiica lui. L-a luat repede, pe 
nepregătite. Ce m-ar fi dat el ca fata să scape cu bine din 
toate primejdiile care pasc o captivă aflată la cheremul 
stăpînilor ! Ce n-ar fi făcut pentru ca nimic rău să nui 
se întîmple ! Dar după o clipă își dădu seama că jură- 
mîntul dat lui Vitalis este cu totul copilăresc. Ce ar putea 
să facă un sclav, oricît ar fi de îndrăzneţ şi deștept? 
Nu-i rămînea decât să implore mila şi bunăvoința zeilor, 

„Divinule Dionysos, patronul casei noastre, zeul voio- 
şiei, tu care i-ai prefăcut pe tilharii mărilor în delfini, 
atunci cînd fără să ştie cine ești, te-au răpit, atraşi de 
frumuseţea ta. Tu care le-ai dat dovada divinității tale 
prefăcînd catargul corăbiei într-un butuc de viţă, cu 
frunze și rod, tu zeule, luminează-mi mintea, învaţă-mă 
cum s-o feresc pe Candida de batjocură şi umilință !“ 

Pe cînd se ruga așa, în gînd, se opri lingă el un oa- 
cheş gras, în straie de negustor grec, doar că purta încăl- 
țări şi căciulă de prin partea locului. Luîndu-l pe Calli- 
dromus drept negujător, îl întregă în grecește : 

— Ai ceva de vînzare, cinstite călător ? 

Zicînd acestea, n-o slăbea din ochi pe Candida. Fata 
rușinîndu-se îşi lăsă ochii în pămînt. Callidromus, obiş- 

nuit de mic cu negoţul şi tocmeala, uită că e sclav și 
închipuindu-și că sc află în Agora, alături de taică-său, 
îi răspunse : 

— Dacă vrei să cumperi, înseamnă că ești negustor, 
cinstite concetățeam. 

Înviorat de faptul că i se răspunse într-o grecească 
frumoasă, oacheșul își puse mîinile în brîu şi umflîndu-se 
în pene, răspunse cu mândirie : 

P :— De bună seamă, cinstite efeb, altfel de ce aș fi între- 
t? 

— Numai că, îl provocă Callidromus, nu ti-ar ajunge 
toată averea, oricît de mare ar fi fost, ca să cumperi un 
singur car din cele care se află aici. 

— Dar ce bunătăţi ascunzi sub aceste coviltire ca să-ţi 
închipui că sînt un sărăntoc ? 

— Bunătăţile acestea, să nu te superi cinstite negus- 
tor, nu sînt de nasul tău. Sînt destinate luminăţiei sale 
regelui. Decebal. 

— Fie-i numele slăvit, răspunse grăbit oacheșul, du- 
cînd mîna la inimă ! Dacă aș fi ştiut n-aş fi îndrăznit. Poate 
totuși ai ceva și pentru noi mititeii, slugile credincioase 
ale slăvitului Decebal ? Bunăoară cîțiva sclavi care-ţi pri- 
sosesc ? 

O privi din nou insistent pe Candida care pesemne îi 
căzuse greu la inimă. 

Lui Callidromus i se urcă sîngele în cap, căci furat de 
amintiri uitase pentru o clipă că este şi el un sclav și 
nimic mai mult. Stăpinindu-se, îi răspunse cuviinciios : 

— Nu e nimic de vînzare aici, cinstite, du-te în pace 
Ja treburile tale ! 

Între timp, văzîndu-i discutînd se mai opriră cîțiva, 
de toate neamurile, negustori sau trimiși de-ai acestora, 
care dau tîrcoale porţilor, trecerilor peste rîuri şi vămilor 
de la hotare, ca să nu le scape vreun chilipir. 

Apropiândiu-se de un oștean de-al lui Tarso, Callidro- 
mus îi șopbi ceva la ureche și acesta împrăștie lumea 
strânsă, punând, capăt curiozităţii acesteia. 

— Candida, îi spuse el fetei, afară e umezeală, suflă 

"un vîntuleț perfid şi rece. Du-te de te adăposteşte sub 

coviltir. Ai auzit tot ce s-a vorbit aici ? Ai văzut privirile 
lacome ale acestor pofticioşi ? Te rog mult dacă poţi, şi 
trebuie să poţi, să te fereşti de oameni. Fă-te, dacă poţi, 
mai urâtă, mai ştearsă, mâînjeşte-ţi cu funingine chipul, 
leagă-ţi părul bogat cu o basma murdară, îmbracă-ţi stra- 
iele cele mai ponosite. Fă toate acestea dacă ţii cît de cât 
la mine. 

Ea îl privi întrucâtva nedumerită. 

Calilidromus e luă de mână, o duse pînă la car, o ajută 
să urce şi potrivi coviltirul în urma ei. 

Tarso lipsi mult. Cînd se reîntoarse, străjerii aprin- 
aan torțele pe turnuri. În unele case se luminară feres- 
trele. 

După ce oștenii lui Tarso aprinseră cîteva făclii, con- 
voiul se urni din loc şi porni către poarta cetăţii. Urcară 
încet străzile înguste, bolovănite, de-a lungul unor case 
şi edificii de construcţie ciudată, nemaivăzută și intrînd 
într-o curte vastă, reședința regală, înconjurată de şo- 
proane şi șure, aliniară căruțele şi deshămară caii. 

Um slujitor voinic și aspru la glas, îi adună pe sclavi 
şi-i dăscăli un timp prin intermediul lui Callidromus. Le 
arătă unde sînt grajdurile, şipotul cu apă, încăperea în 
care vor dormi : un, fel de hambar cu bîme înnegrite și 
cu o vatră mare, le dădu cîteva opaițe și un mănunchi de 
făclii şi le porunci să nu mai iasă afară în noaptea aceea 
căci va pune străji la uși. 

Obișnuiţi cu o viaţă mai liberă şi mai îmbelșugată la 
curtea unui mare demnitar roman, sclavii nu erau în apele 
lor. Ziua de miine le apărea drept cea mai întunecată dim 
existenţa lor. Nu puteau să-și închipuie în mici un fel ce 
le va aduce viitorul. Cum vor fi stăpînii ? La ce munci 
îi vor pune ? Dacă îi vor împrăştia, îndepărtîndu-i de 
prieteni, de cei dragi ? Cum se vor înţelege cu noii stă- 
pâni, ai căror limbă și obiceiuri le erau necunoscute ? În- 
trebări peste întrebări, deocamdată fără răspuns, aruncate 
în vînt, chinuitoare, dătăttoare de fiori, pline de spaime. 

Şi-au pregătit cina fără tragere de inimă ; au mîncat-o 
fără poftă ; au stins focurile şi s-au culcat apăsaţi de 
piatra grea a incertitudinii. Unii dintre ei, din pricina 

gindurilor amare n-au putut dormi, alţii au adormit pe loc, 
cufundîndu-se în somnul aducător de uitare, înlănţuiţi de 
braţele moi ale bunului Morfeu. : 


A doua zi în zori fură treziți de servitorii palatului în- 
sărcinaţi cu descărcarea căruţelor. Printre ei se aflau şi doi 
greci unul fugit din patrie, celălalt născut din părinţi greci 
în Dacia. Callidromus îi convinse să-l lase pe el și pe 
Vitalis să descarce lucrurile cele mai prețioase, căci numai 
ei le știau rostul. 

Dacii dădeau din cap cu nedumerire. Nu puteau pricepe 
de ce un om, fie el şi un mare demnitar, cară după el 
atitea lucruri. Cei doi negustori greci zeflemiseau pe soco- 
teala guvernatorului, căutînd să evoce supărarea acestuia 
cînd va afla că a rămas fără gospodărie. Vitalis încercă 
cu prudenţă să-și apere stăpinul, zicîndu-le că față de 
imensa lui avere tot ce se află aici e o nimica toată, că el 
nu cară avutul după el decît arareori, cînd își strămută 
reședința în alt loc, dar grecii, prea săraci ca să înţeleagă 
această stare de lucruri, continuau să-și bată joc de gu- 
vernator, făcînd glume de prost gust, și asta o făceau mai 
mult ca să se distreze decît ca să-l necăjească pe bătrîn. 

Callidromus, pentru care Laberius Maximus era un 
binefăcător, nu era mai puţin revoltat decît Vitalis, fiind 
însă mai înţelept, nu le răspundea în nici un fel. 

Destăcînd cu cea mai mare grijă carul cu poveri 
preţioase, căra el însuși cu băgare de seamă argintăria, 
vasele scumpe, mesuțele, scrinurile, scaunele și lampada- 
rele. Le ducea într-o încăpere a palatului unde urma să se 
facă prezentarea capturii. Dorind să-i uimească, pe cei 
ce vor veni să vadă, cu măreţia fostului său stăpîn, aşternu 
pe jos covoare preţioase de Mesopotamia, Armenia, Ara- 
bia, împodobi pereţii cu ţesături fine de Coss, Sirmium, 
Alexandria, aşeză mobila scumpă de-a lungul pereţilor, 
cu vasele rare puse deasupra, stivui cu multă pricepere și 
gust vesela și celelalte lucruri la mijloc, puse ulei aromat 
în lampadare, prefăcînd încăperea goală, cenușie, într-un 
atriu roman, ce-i drept prea încărcat de lucruri, dar 
foarte preţios și rafinat. 

Văzîndu-i priceperea și minunindu-se la toate acestea, 
servitorii palatului încetară să-și mai bată joc de guverna- 
torul roman, care avea astfel de slujitori. 

Proviziile, multe și scumpe, fură depozitate într-o altă 
încăpere și numai atunci cînd au fost adunate la un loc 
s-a văzut cît de multe sînt. Amfore cu vinuri de tot soiul, 
cu ulei comestibil și de ars în lămpi, cu oţet şi miere, cu 
măsline și struguri muraţi ; coşuri cu mere şi pere, cu 
struguri stafidiţi, smochine și curmale, acestea din urmă 
aduse cu mare cheltuială din Africa ; șunci sărate, pulpe 
de căprioară și mistreți, vînat uscat afumat, toate acestea 
abia mai încăpeau în odaie. Servitorii palatului le priveau, 
le miroseau, minunîndu-se cît sînt de proaspete, întrebiînd 
de felul în care romanii și grecii știau să le prepare și să 
le păstreze. 

Pînă către prînz totul fu gata. Căruţele scoase din 
curte, bălegarul și paiele măturate. Callidromus și Vitalis 
căpătară învoirea de a se alătura celorlalți sclavi și ziua 
trecu în schimb de păreri, speranţe și temeri. În ziua aceea 
nu-i necăji nimeni. Mîncarea le-a fost adusă gata făcută şi 
spre mirarea tuturor n-a fost nici puţină, nici lipsită 
de gust. 

Callidromus i-a ţinut de urît Candidei pînă-n seară 
tîrziu, abătîndu-i gîndurile negre, insuflîndu-i curaj. 

A doua zi după prînzișor, Vitalis și Callidromus au fost 
chemaţi în încăperea unde a fost depusă captura. Pe drum 
slujitorul le spuse că acolo îi aşteaptă însuși Bicilis, secre- 
tarul regelui, că acesta este un mare demnitar, că trebuie 
să se teamă de el și să-i sărute poala hainei. Le mai spuse 
că vor avea mult de-a face cu el, deci el va fi adevăratul 
lor stăpîn. 

Cînd au intrat, Bicilis şedea pe unul din jilțurile lui 
Laberius Maximus şi cerceta un vas elin, zvelt, cu toarte 
subțiri și picior înalt. Callidromus își aminti îndată de 
acest. vas, cel mai rar, și-și dădu seama că demnitarul dac 
se pricepe, dacă dintre toate tocmai pe acesta îl alese 
ca să-l cerceteze. 

Se înclinară adînc, așteptînd porunca. Într-o clipă pri- 
virea ageră a lui Callidromus îl cuprinse întreg, din cap 
pînă în picioare. Bicilis era înalt, subţiratic, avea părul şi 

barba încărunţite, iar pe chipu-i palid era întipărită o 
expresie neplăcută și evazivă. 

— Apropiaţi-vă, le porunci! Siînteţi greci amindoi ? 
Făcu un semn lui Vitalis ca unuia mai în vîrstă, să vor- 
bească. 

— Înălţimea ta, răspunse tatăl Candidei, şi glasul îi 
tremura de teamă, sîntem amîndoi greci pe jumătate. Mă 
numesc Vitalis și sînt grec după mamă, iar el — Calli- 
dromus e grec după tată. 

— Va să zică tot elini, căci jumătatea elină, chiar şi un 
sfert, imprimă făpturii omeneşti mai mult decât restul. De 
altfel sînt şi eu elin pe jumătate, deşi mă simt întreg. 

Întinzînd apoi mîna către Callidromus, adăugă : 

— Am auzit de la ostașul nostru credincios Tarso, că 
tu ştii limba dacilor, presupun că ai învăţat-o de la mama ? 

— Da, înălțimea ta, mama mea este o getă din Moesia. 

— Cu atît mai bine. Îmi vei fi folositor. Am atît de pu- 
țini servitori care cunosc limba. Cred că știi și latina ? 

— Da, înălțimea ta, o cunosc bine. Am învăţat-o la 
palestra. 

— Eşti prin urmare un sclav erudit ? 

— Pină acum o lună de zile am fost om liber. Am 
fost vîndut ca sclav pentru datoriile răposatului meu tată. 

— Bine, bine! Te voi întreba altădată, pe-ndelete 
despre viața ta. Poţi să-mi explici şi să-mi spui originea 
acestui vas minunat ? 

Îi întinse vasul și Callidromus, luîndu-l cu grijă, ferin- 
du-i toartele subţiri, zise înseninat la chip : 

— Este o cupă din Laconia. Înăuntru este pictată o 
scenă din viaţa regelui Arkesilaos din Kyrene. 

Deși mare demnitar la daci, acest Bicilis, care n-ar 
fi strălucit poate cu nimic în țara unuia dintre părinţii săi, 
îşi umezi privirea în fața acestor așa-ziși compatrioți şi 
ceva nostalgic pluti o clipă pe chipul său de obicei 
nepăsător. 

— Şi tu ştii carte Vitalis ? 

Bătrînul se învioră. Cu toate că adineauri îl sfătui pe 
Callidromus să nu se laude prea mult cu știința sa, 
asigurîndu-l că şi el are de gînd să tacă, căci ar fi periculos 
să se dea drept mîna dreaptă a unui demnitar roman, uită 
pe dată temerile sale. 

— Ştiu, înălțimea ta, cum să nu știu. Scriu şi socotese 
în elină și latină. Nu degeaba patronul meu, vreau să zic 
fostul meu patron, ţinea atît de mult la mine. 

— Oameni ca vei îmi sînt necesari, încheie Bicilis. Vă 
iau pe amîndoi în cancelaria mea. Veţi fi bine trataţi și 
îngrijiţi, dar vă previn — la prima încercare de trădare 
capul vă va zbura. Noi dacii nu avem sclavi și nu înjosim 
demnitatea ființei omeneşti cu această denumire şi vă vom 
socoti servitori, dar tot noi — dacii, sîntem nemiloși cu 
trădătorii. 

Amîndoi s-au plecat adînc, acceptînd de voie, de nevoie 
prin gestul lor soarta ce li s-a hărăzit. 

— Acum, adăugă Bicilis sculîndu-se, dacă aveţi vreo 
rugăminte, faceţi-o, căci nu am răgaz. 

— Stăpîne, se rugă cu vioiciune Vitalis, împreunin- 
du-și mîinile a rugă, să nu-ţi fie cu supărare că te voi ruga 
ceva poate imposibil de îndeplinit, dar sînt bolnav rău, 
mult timp nu voi mai trăi departe de familia și mormintele 
dragi. Am aici o fiică ce întîmplător plecase cu mine ca să. 
cunoască lumea, altfel ar fi rămas acasă, te rog n-o înde- 
părta de mine, căci este singurul meu ajutor şi sprijin la. 
bătrîneţe. Sînt încredinţat că fostul meu patron şi-ar fi 
răseumpărat toţi sclavii căzuți prizonieri, deoarece ţine 
mult ła noi și... 

Văzînd chipul din ce în ce mai încruntat al lui Bicilis, 
se poticni. 

— Spune mai departe, zise cu asprime Bicilis. 

— „Şi voiam să spun că sînt un om sfîrşit, o boală rea. 
mă roade la stomac. Ce fel de lucrător voi fi dacă această. 
boală mă va ţintui la pat ? Te implor, înălțimea ta, să... 

— Am priceput. Nu te mai văita ! Vom vedea ce vom. 
face. Deocamdată vreau să vă văd la lucru. Dar tu, 
Callidromus, ce rugăminte ai ? 

— Înălţimea ta, dacă va fi posibil să plec răscumpărat 
împreună cu ceilalţi, nu va fi rău. Am și eu o mamă acolo 
şi mormîntul părintelui meu, dar eu n-am de ce să mă: 
plîng de soartă căci sînt tînăr şi viguros. Nemesis va hotărî 
prin gura înălțimii tale care îmi va fi destinul. 

— Ai vorbit bine, dar nu numai de mine depinde ceea 
ce m-aţi rugat. Stăpînul nostru al tuturora este luminăția 

Bătu din palme şi-i porunci  slujitorului care i se 
înfăţișă : 

— Du-i pe aceşti sclavi la cancelaria palatului și 
arată-le ce au de făcut. Mai tîrziu voi veni să mă încredin- 
tez eu însumi ce știu ei. 

Se ploconiră adînc toţi trei, iar Bicilis aruncîndu-şi pe 
umeri mantaua neagră cusută în fir de argint, ieși călcînd 
vioi şi zvicnit. 

Mergînd cu Vitalis pe urmele servitorului, în clipa cînd 
intrară sub bolțile unei porţi, Callidromus îl zări pe Bicilis, 
condus de unul din grecii palatului, îndreptîndu-se către 
şopronul unde erau închiși sclavii guvernatorului Maximus. 

Intrînd în șopron, Bicilis cuprinse dintr-o privire grupul 
de bărbaţi și femei şezînd pe paiele puse drept așternut. 

— Sculaţi-vă ! strigă servitorul. Înălțimea sa vrea să 
vă vadă. 

Sclavii se sculară în grabă şi se plecară adînc, așteptînd 
porunca să ridice capetele din pămînt. Zărind un om înalt, 
cu o mantie bogată, nedeslușindu-i încă trăsăturile în 
încăperea aceea întunecoasă, sclavii își închipuiră că venise 
însuşi regele să-i vadă, gîndindu-se ce avea să vadă la 
nişte amăriîţi ca ei, pînă şi un rege barbar. Regii, chiar şi 
unii demnitari nu-și pierdeau timpul cu fleacuri. 

Bicilis îi privea cercetător, căutînd să aprecieze valoarea 
lor după înfățișare, după vigoare şi frumuseţe. Rămăsese 
dezamăgit. | 

Într-adevăr, în afară de vreo patru bărbaţi în floarea 
vîrstei și vreo trei muieri tinere, ceilalți erau aproape 
bătrîni. ' 

„Va să zică, își zicea Bicilis, aceştia sînt domesticii fai- 
mosului Laberius Maximus, unul dintre cei mai bogaţi 
cetățeni ai imperiului roman ? Slabă marfă! De bună 
seamă aceştia sînt domesticii săi dintr-o provincie în- 
depărtată, de la marginea imperiului. Or fi avînd alți 
sclavi mai arătoşși pe acolo unde-și are palate și pro- 
prietăți. Totuşi, dacă sînt așa cum sînt, înseamnă că ei au 
pentru el o însemnătate mai mult sentimentală, iar orgoliul 
său nu i-ar permite să-i lase la voia întîmplării.“ 

Bicilis ghici îndată cine era fiica lui Vitalis. Nu-l înșe- 
lară şiretlicurile de care s-a folosit după sfatul lui Cal- 

lidromus de a părea mai ștearsă și mai urită. Așa cum era, 
cu părul strîns sub o basma murdară, cu sprincenele 
pîrlite, cu tunica decolorată peste care-și pusese o stolă 
peticită, trupul ei fraged, zvelt şi proporţionat își clama 
frumuseţea. 

Bicilis nu zise nimic, zîmbi doar. Își dădea prea bine 
seama că fata vrea să treacă nebăgată în seamă. Își 
aminti de Callidromus, un adevărat efeb elin, exemplar de 
rară și clasică frumuseţe bărbătească. Îşi dădea seama că 
o fată nu ar fi putut rezista prea mult timp vrajei pe care 
acesta o emana. Pentru el s-a deghizat şi faptul îl mișcă 
fără voia lui. 

Se scutură de aceste gînduri care îl năpădeau ori de 
cîte ori se afla în preajma oamenilor din lumea sa, din care 
a venit cu jumătatea elină de sînge, pe care jumătatea 
dacică nu reuşise s-o înăbuşe. 


* 


Ultimele zile ale lunii Făurar picară în amintire. 
Trecură și acelea ale nestatornicului Mărţişor şi dulcele 
Prier pogori peste meleagurile Daciei. 

O primăvară timpurie, caldă și blindă își împrăștie 
darurile prin văi şi dealuri. După scurtele dar aprigele 
viforniţe, geruri, ninsori și îmbelșugatele topiri și revărsări 
ale apelor, primăvara părea o binecuvîntare zeiască. 

Tăpșanele se acoperiră cu iarbă și flori. Livezile, gătite 
în strai alb, se legănau uşor în adieri. Pădurile pline de 
chemările cucului, de ciripit și hîrjoană de vietăţi, sunau 
din frunză. Nopțile, cînd luna aluneca tainic deasupra 
culmilor, erau atît de măreţe, că oamenii, uitînd de 
necazuri și război, umblau năuci, îmbătaţi de dorul vieții. 

Bicilis nu era atît de hain cum și-l închipuiseră 
Callidromus și Vitalis. Nu-i chinui cu muncă copleșitoare. 
Fără multă vorbă dădu voie Candidei să stea lîngă tatăl 
ei, lăsînd-o să facă ce-i plăcea mai mult, iar ei îi plăcea să 
ţese şi să coasă cu fire colorate. Avea mîna măiastră și 
lucra cu tragere de inimă. 

De cînd începuse lucrul la cancelaria regească, Calli- 
dromus acoperise o mulţime de suluri cu scrisul său 

frumos, făcuse traduceri în latină şi elină, acte şi scrisori, 
menite să se împrăștie în patru zări. 

Vitalis făcea socoteli, punînd rînduială în catastifele 
curţii, dar nu lucra cu tragere de inimă, visînd la miracolul 
eliberării şi la plecarea în patrie. 

Veşti tulburi de război, despre o nouă invazie romană, 
umblau din gură în gură. Regele se aduna deseori cu 
sfetnicii săi. Se luau măsuri de apărare, se dregeau cetăţile, 
se instruiau tinerii în mînuirea armelor. Pîlcuri de oșteni 
plecau nu se știe unde. Olăcari pe cai înspumaţi soseau 
mereu şi de pretutindeni. Cît era ziua de lungă în cetate 
sunau baroasele pe nicovale, se făureau arme, coifuri, 
scuturi, harnașamente pentru cai. Se înălțau zidurile, se 
dregeau porţile, se curățau șanțurile, iar pe drumul pietruit 
care ducea la cetate nu înceta scîrțiitul carelor trase de 
boi zdraveni, cu buşteni, piatră, smoală, plumb, minereu 
de fier. 

Între timp, nişte soli tainici, din Parţia îndepărtată, tra- 
vestiți pentru fereală în negustori, poposiră la curtea 
regelui Decebal, venind de la capătul lumii pe căi ocolite, 
ca să nu fie băgați în seamă de romani, pe uscat și apă, 
brăzdînd pe corabie întinsul Pontului Euxin, ocolind apoi 
prin Taurida í, părţile scitice și în sfîrşit prin Sarmaţia au 
ajuns cu bine, deși nu fără emoţii, la Sarmizegetusa. Solii 
fură primiţi cu mare cinste. Li s-au dat odăi frumoase la 
palat 'şi tainul trebuincios pentru tot timpul şederii lor în 
ţară. Chiar a doua zi după sosire au fost chemaţi la un 
sfat de taină cu regele și de atunci se întruneau mereu. 

Callidromus, pus să întocmească niște scrisori către 
regele parţilor, pricepu îndată că era vorba de o alianţă, 
deoarece și parții se gîndeau la război dorind să recapete 
unele teritorii ocupate de romani. Nu era greu de ghicit că 
alianţa aceasta avea menirea să împartă forţele romane 
în două, despărţindu-le prin distanțe enorme, spre a nu 
fi capabile să vină într-ajutor una alteia. 

Fiind la curte, nu-i fu greu să afle ceea ce îl preocupa 
demult, adică atacul daco-sarmatic în Moesia, din pricina 
căruia își pierduse libertatea. Pînă la urmă atacul fusese 
respins. Nici o cetate, printre care şi natalul său Tomis, 


1 'Taurida = Crimeea actuală. 

n-a fost cucerită de atactori, deși suferiseră pierderi în 
împrejurimi. Aflase că la Tropaeum avusese loc o aprigă 
luptă în care năvălitorii au fost zdrobiţi, iar romanii au 
avut pînă la trei mii de morţi. Însuși Traian văzînd primej- 
dia, își retrase forţele din Dacia și în plină iarnă porni 
în ajutorul Moesiei cotropite. Mai aflase că Decebal, 
văzîndu-și mîinile dezlegate, pentru un timp, se apucă să 
dreagă și să întărească cetăţile, să construiască altele și, 
cu ajutorul transfugilor romani, să făurească arme şi 
mașini de război. 

Viaţa din jurul Sarmizegetusei era un clocot neîntre- 
rupt. Se lucra de zor, zi și noapte, cu toată puterea și elanul. 
O mulţime de soli daci plecau la prinții şi regii megieși, 
ba chiar și mai departe, să încheie alianţe, să strice pe 
acelea ale romanilor, să promită, să amenințe cu represalii, 
să însufleţească neamurile pentru o luptă comună. 

Așa cum vedea treburile, adică de pe poziţia dacilor, 
Callidromus nu putea să nu fie influențat. Văzînd în jurul 
lui atîta entuziasm, atîta încredere în cauza lor comună, 
atîta hărnicie, începuse să creadă şi el că de data aceasta 
romanilor li s-a înfundat, că nu vor putea face faţă lumii 
barbare unite, plină de elan, plină de dorinţă de a stăvili 
expansiunea Romei, de a se scutura de sub tutela ei. I se 
părea că această sumedenie de neamuri și popoare, sculată 
la o luptă pe viaţă și moarte se va năpusti ca un val 
năpraznic şi va mătura pentru totdeauna puterea ro- 
manilor. 

De bună seamă, Callidromus nu putea și nu voia să 
ţină cu această lume nouă. Îi era teamă de valul acesta 
barbar, pericolul care paşte lumea lui veche și civilizată. 
Ştia din auzite cîte sforţări supraomeneşti depune Roma 
ca să-și apere hotarele mereu amenințate de puzderia de 
popoare, generată de nesfîrșitele teritorii septentrionale 
care se întind pînă la marginea lumii. Îi numea în gînd 
barbari deși, trăind în inima Daciei, își dădu seama că po- 
porul care o locuiește nu este nici pe departe atît de barbar 
cum susțin romanii. Dacii nu erau nici murdari, nici hir- 
suţi, nici crunţi, dimpotrivă, i s-au părut pașnici și blajini, 
omenoși și înţelepţi. De bună seamă aveau şi ei slăbiciu- 

rile lor, dar acestea nu trăgeau prea mult pe cîntarul 
adevărului. 

Dar Callidromus era mic şi neînsemnat. Sclav ori servi- 
tor, ceea ce era aproape tot una, avea obligaţia să îndepli- 
nească fără crîcnire poruncile stăpînilor. 

Era însă atît de tînăr ! Avea acea vîrstă binecuvîntată 
cînd nici o nenorocire oricît ar fi ea de mare nu lasă 
urme adinci. Tinereţea cicatriza pe loc orice rană. Era de 
ajuns să-și strîngă sculele după lucru, să curețe penele, 
să-şi netezească tăblițele de ceară, să întoarcă ceasul cu 
nisip în clipa cînd apunea soarele, ca să nu se mai gîn- 
dească la nimic din toate acestea, să nu-și mai chinuiască 
mintea cu întrebări. 

De acolo se ducea să se spele, să cineze laolaltă cu cei- 
lalți servitori ai palatului, buni şi răi, după cum e dat să 
fie în lume și să se grăbească s-o vadă pe aceea care de la 
un timp îi copleşise ființa cu bunătatea și căldura ei sufle- 
tească, iar ochii cu neasemuita-i frumusețe. 

Mereu gingașă şi duioasă, Candida, de la un timp era 
abătută, ceea ce îl întrista şi pe el. Multă vreme fata nu 
voia să-i spună pricina amărăciunii ei, căutînd să-l con- 
vingă că e numai o părere. 

ntr-o seară se întilni cu ea la poarta mică a palatului, 
ca s-o ia la plimbare. Paznicii îi cunoşteau și aveau 
poruncă să-i lase să se plimbe pe dealul în afara zidurilor, 
unde se aflau sanctuarele, crîngul sacru şi dumbrava de 
fagi care cobora din coasta dealului dinspre miazănoapte. 
În tîrgul ce se întindea de cealaltă parte a cetăţii nu aveau 
voie să coboare decit ziua şi pentru că ziua aveau de 
lucru la palat, nu le rămîneau decît sărbătorile, cînd dacii 
nu luerau și nici servitorilor nu le dădeau voie să lucreze. 
Dar în tîrgul acela gălăgios și rău mirositor nu aveau ce 
căuta. Tinerețea de cînd lumea caută liniște şi izolare, 
de aceea îşi îndreptau pașii de fiece dată către dumbrava 
de fagi, sub fremătătoarea boltă de frunze, printre tulpinile 
seculare, asemănătoare unor coloane de templu. Pînă și 
acolo se fereau de oameni, de oșteni sau puţinii pelerini 
veniţi să se închine în sanctuare. Adeseori se întilneau cu 
preoţii și se înclinau cu respect în faţa lor. Unii îi ću- 
noşteau de-acum şi stăteau de vorbă cu ei. 

În seara aceea de primăvară, mai frumoasă ca oricînd, şi 
cu- luna nouă, se întilniră în dumbravă. Tulpinile fagilor 
aruncau umbre negre şi lungi. Valea, cu rarele-i luminiţe 
era perdeluită de o ceață diafană iar dinspre cetate se 
auzeau, slăbite de depărtare, strigătele străjerilor. Mergeau 
încet, ţinîndu-se de mîini, îndreptindu-se către marginea 
abruptă a dealului, unde în tufanii deși se întreceau pri- 
vighetorile. Mai dles una, mai aproape de ei, se risipea 
în triluri atît de măiestrite, încît - Callidromus, oprin- 
du-se, zise mișcat : 

— Auzi, iubito ? 

— Aud, îi răspunse trist. 

— Ce ai, Candida ? Azi ești mai tristă ca niciodată. 
Ce s-a întîmplat'? Ceva grav ? Cred că am şi eu dreptul 
să știu ? 

— Mi-e greu s-o spun, pentru că este vorba de 
tatăl meu. 

— O zei ! E grav bolnav ? De două zile nu l-am văzut. 

— Nu, nu! N-a fost niciodată mai sănătos. De cînd 
sîntem în Sarmizegetusa, o dată nu s-a plins de dureri. 
Fie că-i prieşte aerul, apa ori mîncarea, sau toate la un 
loc, dar pare lecuit pentru totdeauna. 

— Atunci de ce suferă ? 

— Nu e vorba de boală ci de schimbarea felului său de 
a gîndi. Îţi aduci aminte cum în noaptea capturării noastre 
el te-a implorat cu lacrimi în ochi să mă ocroteşti ? Te-a 
pus chiar să-i juri că te vei ţine de cuvînt. Acum, spune că 
tu îl trădezi, , 

:— Nu înţeleg. Cred că e vreo neînțelegere la mijloc. 

— Nu e, iubite. El o știe prea bine. Indignată, i-am 
spus că e nedrept cu tine și s-a supărat foc. Mi-a spus că 
nu m-a bătut decît atunci cînd eram de o șchioapă, dar că 
de acum înainte o s-o facă, dacă îți voi ţine partea. 

— Dar ce are cu mine ? Erea dureros ce-mi spui. 

— Acum nu mai vrea să fim împreună. Zice că plimbă- 
rile noastre nu duc la nimic bun. Parcă am fi făcut 
vre-un rău, noi doi! l-am spus-o, dar el mi-a răspuns: 
„Dacă n-aţi făcut pînă acum, nu înseamnă că nu veţi face 
în viitorul cel mai apropiat“. 

Callidromus vru s-o întrerupă, dar ea îi puse mîna pe 
buze, continuînd : 

— Tata zice că tu eşti prea înzestrat şi prea sîrguincios 
pentru ca dacii să te lase vreodată să pleci de la ei. 
Mi-a spus chiar că ești slugarnic și cauţi să le ghicești 
gîndurile chiar înainte de a fi spuse. E adevărat Cal- 
lidromus ? 

— Şi da şi nu, nu sînt slugarnic cu adevărat, dar uneori 
mă prefac că sînt şi asta o fac numai pentru tine, draga 
mea. Vreau să-mi fii soție. Ce e rău în asta ? 

— Ştiu, că nici un gînd rău nu-ţi poate trece prin minte. 
Știu că mă iubeşti, așa cum te iubesc și eu. Dar, vezi, 
tata nu e de aceeași părere. El nu vrea ca tu să te aciuezi 
la daci și să mă oprești lîngă tine. El are planurile și 
speranţele lui. A insistat atît de mult pe lîngă Bicilis, încît 
acela a trimis cu adevărat o scrisoare la Durostorum, 
scrisă de mîna tatălui meu, drept dovadă că nu e minciună. 
Lui Laberius Maximus i se oferă răscumpărarea noastră. 
iar suma nu pare, atît de mare încît acesta să refuze 
tîrgul. Tata zice că este gata să adauge de la el. Ştii, el 
și-a făcut avere încă de pe vremea cînd era sclav. Acum. 
cînd e bogat şi liber ar vrea să mă dea după un bărbat 
şi mai bogat. Tata îl adoră şi-l zeifică pe Laberius, cu care 
a crescut şi s-a jucat de mic. Sînt prieteni în măsura în. 
care pot fi prieteni un stăpîn şi un serv. Părerea mea este 
că-și face iluzii deşarte. Eu îl cunosc mai bine pe stăpîn, 
căci îl judec fără părtinire. Din cîte am văzut și am auzit, 
el, deși un om foarte cult şi superior multora ca intelect, 
este un desfrînat. Tu n-ai de unde şti. Ştii de ce te-a. 
cumpărat fără să stea pe gînduri şi fără să se tocmească ? 
Văd în ochii tăi nedumerirea. Te-a cumpărat pentru că. 
eşti nespus de frumos. Altceva nici nu-l interesează. Puţini. 
din cei ce i-au plăcut i-au scăpat. Văd că ești mîhnit, că 
am năruit credinţa ta în el, dar nu uita că am trăit lîngă 
el și lîngă victimele sale. Eu însămi trebuia să-i cad 
victimă, pentru că de un an nu mă slăbește cu atenţiile: 
sale. Pînă acum nu eram pentru el decît o fetiță zbur- 
dalnică şi un timp nu m-a văzut căci am stat cu mama în. 
casa noastră de la ţară. Tata m-a readus la Dionysopolis, 
Laberius m-a văzut şi am simţit îndată că acum mă. 
doreşte. 

— Ceea ce mi-ai spus e groaznice, Candida. 

— Oh, iubitule, iartă-mă ! Am vrut doar să-ţi deschid 
ochii. Eşti înţelept şi hotărîrea ta de a rămîne aici și de a 
mă lua de soţie este cea mai bună ieșire din acest impas. 
După atîtea certuri cu tata, am început să-l urăsc. Mi se 
pare chiar, că în dorinţa lui egoistă de a scăpa de aici, ar 
fi dispus să mă vîndă stăpînului, iar acesta, fii sigur, va 
răscumpăra sclavii numai pentru noi doi. lartă-mă, că 
ţi-am stricat seara aceasta, pe care aș fi dorit-o frumoasă. 
Acum, după ce știi ce ne așteaptă și după ce te vei întări 
în gîndul că singura putință de a scăpa de batjocură este 
să rămînem la daci, să uităm uriciunea vieții şi să ne 
bucurăm de această seară ! 


* 


Nenorocirea nu vine niciodată singură. Nu trecură decit 
cinci zile de la spovedania Candidei, cînd Bicilis îl înștiință 
pe Callidromus că luminăţia sa regele vrea să-l vadă. 
Pînă acum, nu-l văzuse decît o singură dată și de la 
distanţă, pe cînd trecea călare, înconjurat de sfetnici prin 
curtea interioară înspre care erau îndreptate ferestrele 
«cancelariei. I s-a părut măreț în straiele lui ciudate. Era 
înalt, vînjos și falnic și se ţinea pe cal ca un flăcău. Doar 
pletele cărunte îi trădau vîrsta. 

Era cît pe-aci să-l întrebe pe Bicilis pentru ce-l 
«cheamă regele, dar își aminti la timp că un sclav nu are 
voie să pună întrebări. Neștiinţa îl chinuia, dar îi lăsa și 
un licăr de speranţă. Nu cumva, regele, știindu-i folositor 
şi harnic, vrea să-l răsplătească ? În cazul acesta îl va 
implora să i-o dea pe Candida de soție. Dar asta nu era 
decît o părere. În sufletul său mai era încă destul loc 
pentru presimţiri nefaste. 

Îşi aranjă cu grijă ţinuta, își pieptănă părul şi-l urmă 
pe slujitor în acea parte a palatului unde pînă acum nu-i 
«călease piciorul. 

Inima îi bătea tare cînd pătrunse într-o sală nu prea 
mare dar intimă, pesemne odaia de lucru a regelui, căci îl 
zări pe acesta în jilţ, aplecat peste o mulţime de acte și 
scrisori împrăștiate pe masă. Alături, stătea în picioare 
Bicitis. 


59 


Lăsindu-l să intre, sluga se retrase iar Callidromus ne- 
ştiind ce să facă se lăsă într-un genunchi şi aşteptă cu 
capul plecat. 

. — Luminăţia ta, zise Bicilis în limba dacilor, iată-l pe 
scribul Callidromus, ale cărui traduceri și scrisul îl 
cercetezi acum. 

— Ridică-ţi ochii, Callidromus, se auzi glasul profund 
al regelui. Am auzit multe despre tine şi depling nefericita 
întorsătură în viaţa ta de cînd ţi-a murit părintele. Doresc 
să-ţi schimb soarta în bine, dar mai întîi să-mi spui tot ce 
știi să faci şi cu ce talente te-a înzestrat firea. 

Din toate acestea, Callidromus îşi închipui că regele este. 
extrem de binevoitor și a-i înșira calitățile sale i s-a părut 
bine şi în folosul său. De aceea, îşi drese glasul şi pe cît 
îi îngăduiau cunoştinţele sale în limba dacilor, începu să. 
vorbească. Bicilis însă îl opri : 

— Vorbește în elină! Luminăţia sa pricepe graiul 
acesta. 

— Stăpîne, zise Callidromus înseninat, în tinerețe 
soarta m-a răsfățat cu favorurile ei și de mic am învățat 
cititul și scrisul în latină și elină. Am luat lecţii de grama- 
tică, retorică și filozofie de la dascăli buni. Cînt cu ușurință 
la harpă și pectys, cunosc regulile luptelor și întrecerilor 
atletice, călăresc ca un trac și ştiu să conduc o corabie pe 
mare. Pe lîngă asta, asistîndu-l pe tatăl meu în Agora, am 
cunoscut știința, regulile şi obligaţiile negustoriei și mă 
pricep la multe soiuri de marfă. Asta e cam tot ce știu. 

— O, exclamă regele, este destul pentru un tînăr de 
vârsta ta. În privința aprofundării tuturor acestora am 
asigurarea credinciosului nostru sfetnic Bicilis, care te-a 
cercetat și te-a ispitit de multe ori. Mă bucur să văd în 
tine o desăvîrșire, căci un om atît de armonios întocmit la 
trup, cu glas plăcut, maniere alese și erudit pe deasupra, 
rar mi-a fost dat să văd. Ascultă acum ce ţi-am hărăzit 
eu în viitor. Vei pleca împreună cu solii mei în ţara 
parţilor, la curtea regelui și fratelui meu Pacorus, căruia 
îi vei duce scrisorile și darurile mele. Tu vei fi tălmaciul, 
căci sfetnicii mei, deși nobili de viţă veche, nu cunosc prea 
bine nici limbile nici felul de a se purta printre străini. 

Poate că vor învăța ceva pe drum. Dar te previn, vei în- 
soţi mari demnitari, de aceea fii cuviincios și la locul tău. 

'Tăcu, privindu-l cercetător pe Callidromus, dar văzîn- 
du-i și chipul tulburat într-un fel ciudat, adăugă pe un 
ton hotărît : 

— Nu întreba nimic. Totul este hotărît de mine şi 
întocmit cu de-amănuntul de sfetnicul Bicilis. Întrebarea, 
dacă vrei ori nu să pleci, să nu-ţi treacă prin cap. Este o 
poruncă. Nu ai de ce să te plîngi. Dintr-un sclav oarecare 
ai devenit sol. Acum du-te şi augurii buni să-ţi însoțească 
pașii către o viaţă nouă. : 

Lui  Callidromus nu-i mai rămînea decît să în- 
genuncheze din nou şi să sărute mîna care l-a lovit atît 
de crunt. 

Nu-și dădu seama cum ajunse în cubiculul său, unde se 
prăbuși pe pat. Întîmplarea era asemenea unui trăznet 
din senin care prefăcuse în scrum visele sale despre 
viaţă. Va să zică, iată-ce i-a hărăzit soarta nemiloasă ! Nu 
s-a mulțumit să-i sărăcească părintele și să-l omoare, să-l 
prefacă pe el însuși într-un sclav, azvîrlindu-l prin asta 
în robia barbarilor. Nu i-a fost de-ajuns ! Acum îl aruncă 
peste mări și ţări, la capătul lumii, în depărtata Parţie. 
Ce o să se aleagă de Candida ? Dacă între timp Laberius 
Maximus o să-și răscumpere sclavii şi o va pîngări? O 
solie în Parţia poate dura un an, ba chiar mai mult. 

Dacă în noaptea aceea capul său nu a luat foc, asta s-a 
datorat viguroasei sale întocmiri trupești. Simţea totuși 
că se află la un pas de nebunie. Mereu și mereu, îi revenea 
în minte Candida. 

A doua zi, vlăguit și fără chef, și-o petrecu în pregătirea 
plecării, hotărîtă chiar pentru dimineața următoare. Nu 
avea curajul s-o vadă pe Candida, deşi ştia că altfel nu 
se poate, că ar fi fost crud faţă de ea. 

Era pe seară, și cum stătea așa nehotărit, ros de 
îndoieli, cu capul între mîini, ușa scârţii și în prag apăru 
Candida. Nu-i venea să-și creadă ochilor. i 

— Iubito, tu aici ? strigă el deznădăjduit. Dacă te vede 
cineva ? 

— Nu m-a văzut nimeni. M-am strecurat ca o umbră, 
zise ea trăgînd zăvorul. Eram atît de nedumerită că n-ai 
venit ieri, dar astăzi am aflat și eu pricina. Vestea tristă 

mi-a adus-o chiar iubitul meu tată și nu fără a jubila. 
E fericit că scapă de tine. 

Îndemnîndu-l să se așeze, fata s-a lăsat în genunchi în 
faţa sa şi dezmierdîndu-l, zise : 

— Dacă așa a vrut soarta, să-i smulgem ce-i al nostru. 
Nici măcar ea nu ne mai poate împiedica. 

Cu aceste cuvinte se sculă în picioare și la lumina slabă 
a opaițului își aruncă de pe umeri stola, făcu să-i alunece 
la picioare tunica şi înainte ca el s-o poată împiedica lipi 
„capul iubitului de trupul ei cald și înfiorat. Callidromus 
încercă să-i descleșteze braţele, s-o îndepărteze, dar ea 
lipindu-se cu deznădejde de el, îi șapti pătimaș : 

— Dacă va fi să mă pîngărească un altul, atunci să nu 
aibă parte de fecioria mea. Ea îți aparţine împreună cu 
sufletul meu, pe vecie. Aș fi fericită să am de la tine un 
prunc, să văd în el, mereu, trăsăturile tale dragi. Unei 
sclave ca mine, nimeni nu-i va cere socoteală, căci ce sînt 
eu aici, dacă nu o sclavă ? 

Asta va fi noaptea noastră de nuntă. Altă bucurie, 
asemenea acesteia, nu voi mai avea în viață, dacă zeii nu 
vor hotărî altfel. 


* 


Solia fusese pregătită în mare taină. Romanii nu 
trebuiau să afle nimic despre înțelegerea între regele 
Decebal al dacilor şi regele regilor Pacorus al parţilor. 
“Totuși, pentru că nimeni și niciodată nu poate pune mîna 
în foc că tăinuita acţiune nu ajunsese pînă la urechile 
dușmanilor, s-au luat toate măsurile de siguranţă pentru 
ca solii să nu cadă în mîinile lor. 

Primăvara era în toi şi drumul lung, pe ocolite, va 
dura pînă la sfîrşitul verii. Călătoria pe mare, lungă și ea, 
trebuia încheiată pînă la stricarea vremii şi începerea 
vînturilor potrivnice. 

Atunci cînd regele l-a chemat pe Callidromus, totul era 
pregătit și nefericitului nu-i rămăseseră decît trei zile de 
stat în Sarmizegetusa. Își petrecu prima zi singur, pradă 
disperării. A doua trecu în pregătiri și îu încununată cu o 
noapte de dragoste, întîia şi ultima după părerea lui, căci 
“era încredințat că niciodată nu va mai retrăi acele clipe 

de totală dăruire. A treia zi se întilniră pe furiș şi ea a 
fost mai tare decît el. Se despărţiră şi-şi luaseră rămas 
bun cu tandreţe și fără zbucium, dar numai zeii atotștiu- 
tori ştiau ce se petrece în sufletele lor. 

Din totdeauna tinereţea a fost, este şi va fi încrezătoare 
în steaua ei; speranța n-o părăsește niciodată; gîndul 
morţii n-o chinuie și nu cunoaşte ireparabilul. De aceea ei 
nu ştiau ce va fi și cum va fi, dar un vag simţămînt de 
încredere în viitor le încălzea inimile. 

Ca să nu-și tulbure iubitul, Candida nu mai apăru în 
clipa plecării. Îl urmări pe ascuns şi-l petrecu în gînd, 
urîndu-i în şoaptă dar cu înfocare, fericire şi întoarcere 
grabnică. 

După plecarea lui, Candida nu mai avea decît o singură 
dorinţă : ca răscumpărarea lor de către Laberius Maximus, 
dacă acesta o va face, să întîrzie cît mai mult, pînă la 
întoarcerea iubitului. 

La rîndul său, Callidromus, ştiind cît de mult timp le 
trebuie unor solii ca să se ducă şi să se întoarcă, hotărî de 
pe acum să fugă. Cum va proceda nu se gîndise încă, știa 
doar că trebuie să încerce înainte de a ajunge pe corabie, 
după aceea fuga fiind cu neputinţă. Își închipuia că solia 
va urma singurul drum posibil pînă la ţărmul mării, dincolo. 
de hotarele imperiului roman, adică ocolind portul Olbia 1. 
Din cîte știa despre locurile acelea, îşi dădea bine seama că 
ieșind din împrejmuirea munţilor, solia va tăia de-a 
curmezișul ţinutul deluros prin care curg către Danubiu —: 
Hierasus, Pyretus şi Tyras2. Dacă va reuși să fugă, nu-i 
va rămînea decît să coboare pe cursul unuia dintre 
aceste rîuri ca să ajungă la romani, la cetăţile mari: 
'Troesmis, Noviodunum, Arrubium, toate pe malul drept 
al Danubiului, sau chiar la Tyras, cetatea aflată la gurile 
rîului cu acelaşi nume. Își dădea bine seama că toate 
acestea nu erau decît planuri pe care realitatea le putea 
răsturna. Pînă atunci însă trebuia să înşele vigilenţa to- 
varășilor săi de drum, să se prefacă voios şi dornic de a 
vedea îndepărtata Parţie. În starea în care se afla, acesta 
era lucrul cel mai greu de făcut. Cum să te prefaci. 


1 Olbia : în apropierea actualei Odesa. 
£ Hierasus : Siretul, Pyretus : Prutul, Tyras : Nistrul. 

bucuros cînd o sută de fiare îți sfișie inima ? De altfel se 
liniști la gîndul că dacii din solie nu aveau de unde să 
cunoască adevărul, cu atît mai mult planurile şi intenţiile 
sale. Pină acum, din prudenţă, nu-i destăinui nimănui 
faptul că o iubește pe Candida şi că în faţa zeilor cerului 
aceasta îi este soție. Nu a încercat să înduplece pe cei 
mari să nu-l trimeată atît de departe de tot ce. avea mai 
drag, căci regele însuși i-a poruncit să nu încerce. Nu-i 
rămînea decît să se prefacă mulţumit de soartă şi să-și 
-depene planurile de evadare. 

Anotimpul era prielnic fugii, locurile nu prea depărtate 
de Danubiu, adică de patrie. Din cîte ştia, cîmpia getică pe 
care trebuia s-o parcurgă era împădurită iar așezările rare. 
N-avea decît să se ferească de luminișuri şi locuri des- 
chise. La nevoie, dacă se va întîlni în drum cu localnicii, 
ar putea să se dea drept trimis domnesc ; cunoscînd limba 
și îmbrăcat în straie de dac, nu-i va fi greu să-i înșele. 

Drept călăuză le-a fost dat Tarso, vechea cunoștință, 
care i-a mînat în robie după capturare. Acesta, cu pilcul lui 
de oșteni, trebuia să-i conducă pe drumuri numai de el 
cunoscute și să-i apere la nevoie. 

Bucuros că-l va avea ca paznic tocmai pe el, Callidromus, 
încercă să-l tragă de limbă despre calea pe care urmau 
s-o apuce, despre localitățile prin care trebuia să treacă, 
dar, spre dezamăgirea sa, băgă de seamă că bătrînul 
oștean nu mai era cel de altă.dată. Tarso nu-i răspundea la 
întrebări, prefăcîndu-se că nu aude. Altfel, era prevenitor 
și cumsecade. Mai mult, aflînd că toate scrisorile pecetluite 
ale soliei, date lui în pază, erau scrise de Callidromus, 
nutri față de el o mare admiraţie. Ca cei mai mulţi, 
nu știa carte şi nu putea să priceapă cum poate cineva 
să știe să scrie și să citească fără să fie vrăjitor. Cu toate 
acestea, cînd tînărul aducea vorba despre drum, se 
prefăcea surdo-mut. 

Callidromus n-avea de unde să știe că neîncrederea 
dacilor venea din cauza lui Vitalis. Bătriînul, dîndu-și 
seama de seriozitatea legăturii între tineri, voia să-l în- 
depărteze cît mai mult de fiică-sa. Mersese atît de departe 
încît îndrăzni să-i şoptească lui Bicilis unele lucruri și 
demnitarul, pus în gardă, luă măsuri. 

Alaiul solilor, cu toată taina ce-l înconjura, era destul 
de mare. Pe lîngă patru soli parți, care se reîntorceau în 
patrie, plecau patru soli daci. Fiecare dintre ei era însoțit 
de cîte două slugi și doi grăjdari. Mai erau Tarso cu pa- 
truzeci de oșteni. Cîteva căruțe mari şi solide duceau 
merinde, corturi, daruri pentru regele parţilor şi tot ce era 
necesar într-o lungă călătorie. O mare parte, cea mai 
valoroasă, a lucrurilor capturate de la Laberius Maximus 
era adăugată darurilor lui Decebal luate din tezaurul 
dacic. 

Văzînd că nu poate scoate nimic de la Tarso, Callidromus 
se resemnă, închizîndu-și bine gîndurile în cămările as- 
cunse ale minţii. Hotărît să fugă cu orice preţ, se prefăcu 
vesel, zimbitor, adesea cu cîntecul pe buze. Chipul Candidei 
nu-l părăsea o clipă şi toate năzuinţele sale se adunau în 
jurul lui. Iubita sa dintîi, ca atare neasemuită, era tot ce 
avea mai de preţ în viață — Olimpul, Parnasul și Cîmpiile 
Elisee la un loc. Zîmbetul ce-i flutura pe buze era pentru 
ea, şi cîntecele ce le cînta încetișor tot ei erau închinate. 
Ochii săi priveau dar nu vedeau frumuseţile drumului. 
Nu băga de seamă rîurile molcome de-a lungul cărora 
călăreau, nici pîraiele repezi cu apa cristalină în care se 
jucau păstrăvii argintii. Pădurile întunecoase, în care 
abia dacă răzbate lumina zilei, întinse şi pline de sălbăti- 
ciuni, trecătorile înguste șerpuind între pereţii prăpăstioși 
de stîncă, plaiurile însorite de pe măguri golașe cu turme 
de oiţe, piscuri ameţitoare cu zăpada netopită încă, poteci 
înguste deasupra grohotișurilor înspăimîntătoare, punți 
din bușteni seculari aruncate peste torenţii zbuciumaţi ; 
toate acestea nu-l făceau să se înfioare. Le privea pentru 
că avea ochi, le asculta pentru că avea urechi, le adulmeca 
doar cu simţurile, căci mintea și inima erau pline de Can- 
dida, fiinţa care îl cucerise pe nesimţite și-i rămăsese în 
suflet ca un ecou nestins, 

Solia mergea repede. Caii de soi, zburdalnici, bine 
hrăniţi, se răzbunau acum pe atîta stat în grajduri. Căru- 
tele, trase de cai cu schimbul, se mișcau iute. După zece 
popasuri, munţii rămăseseră în spate iar colinele rotunde 
ca nişte ceaune răsturnate, din ce în ce mai scunde, din ce 

5 — Un destin aparte 


în ce mai mîncate de viituri, le deschideau drumul către 
cîmpie. 

Tarso, care îi călăuzea fără cea mai mică șovăire, îi 
aduse pe malul unui rîu nu prea larg dar adînc din pri- 
cina apelor mari la acea vreme a anului. După -ce se 
abătură la deal, găsiră un vad prin care trecură dincolo. 

Callidromus nu ştia și nu avea de la cine să afle, ce 
fel de rîu este acesta, dar din cîte învățase bănuia că este 
Hierasus i căci era primul care curgea de la miazănoapie: 
către miazăzi, de-a lungul lanțului muntos. 

Din clipa aceea se trezi din visările sale și începu să 
privească cu băgare de seamă în jurul său. Socoti că a 
venit timpul să se pregătească de fugă. La un popas, piti în 
sîn cîteva turte şi o roată de brînză. Mai tîrziu ascunse o 
bucată mare de carne afumată. Puse merindele cu grijă 
în samarele sale, la fund, acoperindu-le cu alte lucruri. 
Încă din Sarmizegetusa luase pe furiș un jungher, căci nu 
i s-a dat nici o armă la plecare. 

Corăbier fiind, îi era uşor să se orienteze după soare și 
stele. Îşi dădu seama îndată că de la ieșirea din trecătoare, 
convoiul se îndreptă către miazăzi-răsărit, ceea ce însemna 
că în drumul său se va apropia de Danubiu. Faptul că. 
distanţa pînă la hotarul roman se micşora, îl bucura 
nespus. Își dădea totuși seama că dacii nu se vor apropia 
prea mult de frica romanilor și cine ştie dacă peste o zi, 
două nu vor cîrmi de-a dreptul către răsărit. 

Curînd după aceea avu norocul, trecînd în spatele unei 
căruțe să audă doi oșteni schimbînd între ei următoarele 
cuvinte : 

— Cât mai avem pînă la Pyretos, frăție ? 

— Păi, ştiu eu ? Să tot fie o jumătate de zi de mers. 

Era tocmai ceea ce dorea să știe. Nu se înșelase în.soco- 
telile sale. Pyretos se varsă în Danubiu chiar în marele lui 
cot, unde fluviul coteşte spre răsărit, către mare. Taică-său 
îl luase o dată pe corabie cînd avea treabă la Noviodunum. 
Cu prilejul acela cunoscu unul din braţele fluviului cu 
desișurile şi păpurişurile acestuia. Atunci poposiseră la 
Aegyssus ? şi merseră de la Noviodunum pînă la Dinogetia. 


1 Hierasus = Siretul. 
2 Aegyssus : Tulcea de astăzi. 

unde bătrînul voia să cumpere blănuri de vidră. Dacă va 
reuşi să fugă, lunca rîului Pyretos îl va scoate în locuri 
cunoscute. 

Hotărit să fugă noaptea următoare sau chiar mai 
devreme, dacă se va putea, încercă să rămînă în urma 
convoiului, să se piardă printre tufani și pîlcuri de arbori. 
Dar locul era prea deschis iar oştenii lui Tarso erau mereu 
în preajmă: 

Spusele oștenilor se adeveriră, căci încă nu apusese 
soarele,. cînd în faţa lor, în vale, sclipiră printre arbori 
meandrele rîului. Lunca era atît de deasă și largă, cu 
prelungiri în toate viroagele şi piîriiașele ce se vărsau în 
rîu, încît Callidromus nu se îndoia că se va pierde în ea 
fără.urmă.” 

Tarso găsi loc pentru tabără într-o poiană largă, chiar 
pe mal. Rîul, bogat în ape, curgea învolburat și tulbure, 
învirtind din loc în loc largi anafoare. În locul acela se 
afla un pod umblător și mari crăcane din trunchiuri 
groase de pe amîndouă malurile ţineau un otgon gros pe 
care. aluneca pluta, acum trasă pe uscat. Oamenii care 
miînuiau podul erau ţăranii de prin apropiere iar trecerile 
fiind rare, Tarso trimise oșteni să-i cheme ca să se înțe- 
leagă cu ei pentru a doua zi. 

Podarii, sosiți în grabă, bucuroși de cîştig se şi apucară 
să dreagă una alta, să încerce tăria -crăcanelor și a 
otgonului. 

Dincolo de rîu începea cîmpia cu ogoare și păşuni, cu 
livezi scunde şi niscaiva vii așa că de fugit era bine să fugă 
pe acest. mal. Callidromus își legă calul mai aproape de 
pădure și se duse să se spele la rîu. La cină stătu laolaltă 
cu slugile și oștenii, căci solii aveau focul lor aparte, lîngă 
corturi unde de obicei cina și Tarso. După cină Callidromus 
se sculă ca să se ducă la calul său, dar Tarso îl strigă și-l 
pofti să se apropie. N-avu încotro şi apropiindu-se făcu 
o plecăciune. 

— Aceşti mari tarabosta, zise Tarso, îți cunosc poves- 
tea. Le-am spus că tu te-ai născut liber şi eşti un om cu 
carte. Ei te poftesc să bei împreună o ulcică de vin. Șezi 
aici fără teamă ! 

Callidromus nu era fricos din fire dar făcu pe temătorul 
şi neînsemnatul, ceea ce plăcu celor mari. Însuşi Comozous, 

marele sfetnic şi mai marele solilor îi întinse ulcica și-i 
arătă locul unde să şadă. 

L-au întrebat pe rînd despre una alta, despre viața și 
obiceiurile în cetăţile de pe malul mării. Mai ales solii 
parți erau tare curioși. Le povesti cuviincios dar fără prea 
mare tragere de inimă despre Tomisul său natal, despre 
corăbii care pleacă de acolo în toate colțurile lumii, despre 
mărfuri pe care le duc şi le aduc, despre temple, edificii 
şi pallestra la care a umblat ani în șir ca să înveţe carte. 
Pesemne povestirile lui le-au plăcut solilor parți care nu 
erau nici negustori, nici oameni ai mării, căci unul, pe 
semne cel mai erudit, îi cercetă cunoștințele în retorică și 
filozofie. Vorbea bine limba elină şi dădea uimit din cap. 

Faptul că, în sfîrșit, solii l-au luat în seamă i s-a 
părut de bun augur și un semn că vigilenţa adormise. Și 
mai era un semn bun, cerul era senin așa că, după miezul 
nopţii, trebuia să apară luna la lumina căreia îi va fi mai 
uşor să găsească drumul prin încîlceala luncii și să se 
orienteze. Poate că ar fi fost mai bine să fie ploaie, furtună, 
să fulgere, să tune, fiecare ar fi fost ocupat de ale lui și el 
s-ar fi strecurat mai uşor afară din tabără. Dar, neputînd 
porunci vremii, se mulțumea cu ce este. Dacii se aflau 
în ţara lor și nu se păzeau ; un singur străjer, de obicei, 
moţăia lîngă foc. 

Văzîndu-l pe Comozous cum își potolește un căscat, 
Tarso se sculă, făcînd semn lui Callidromus că e timpul 
să plece. Urară nobililor noapte bună şi plecară, oșteanul 
la cortul său iar tînărul la locul unde-și lăsase calul. 

Învelindu-se cu mantaua se culcă în iarbă alături. 
Aventura în care era gata să se cufunde îl ţinea treaz. 
Privi cu plăcere cerul de deasupra poienii, spuzit cu 
puzderie de stele. Citea în el ca într-o carte. Pe poala lui 
de miazănoapte, între Carul mare, cu oiștea în sus şi Carul 
mic cu ea întoarsă în jos se încolăcea năpraznic Dragonul 
dorind parcă să le despartă, dar Hercule bine înfipt în 
picioare își întindea braţele ca să-l înhațe. Simboluri 
omenești urcate în cer. Veşnica ameninţare a răului şi tot 
atît de veșnică justiţie a dreptăţii, cu spiritul. ei cavaleresc 
de ocrotire. 

„O, neîntrecutule Hercule ! şopti Callidromus. Viteazule, 
dîrzule erou, ocrotește-mă ! Vai! adăugă apoi resemnat. 
Nici zeii nu te pot ajuta cînd ursita ti-e scrisă dinainte.“ 

Giîndurile nu reuşiră să izgonească încrederea în viitor, 
dimpotrivă, nu se simţise niciodată mai voios, mai plin de 
hotărîre. Din colțul acesta întunecos al poienii, departe 
de focurile care fumegau gonind ţînţarii, îi va fi uşor să 
se mistuie în desiș. La cîţiva pași mai încolo văzuse, de 
cînd venise, o potecă care se îndrepta de-a lungu. luncii, 
către miazăzi. Ce-l așteaptă pe drum, nu-l preocupa. Se 
va descurca. Va umbla mai mult noaptea. Ziua va dormi în 
desiş și cu ajutorul Minervei Augusta — zeiţa înţelepciunii, 
a lui Dionysos Divinul, patronul casei sale, va ajunge cu 
bine acasă, la Tomis... Ce-o mai fi acolo... cum... 

După o zi lungă și obositoare, sau din pricina vinului 
băut adineauri își simți pleoapele grele. Morfeu îi dădea 
de mult tîrcoale şi într-o frîntură de clipă, de care nici un 
muritor nu poate să-și dea seama, zeul somnului îl fură 
și-l duse în împărăţia sa. 

Îl trezi strigătul unei păsări 'de noapte. Se cutremură 
de ruşine că putuse să doarmă în noaptea sacră a fugii 
sale. Privi stelele şi-şi dădu seama cu groază că dormise 
mult. Constelaţia Hercule care înainte era culcată pe o 
latură în dreapta Dragonului, era acum mai jos de el și 
stătea în picioare. Trecuse mult de miezul nopţii. Stelele 
păliseră iar bolta dincolo de rîu era luminoasă. Pesemne 
a răsărit luna deşi încă nu depășise plopii înalți. 

înfiorat de constatare, Callidromus, fără să se miște 
din loc, cercetă cu băgare de seamă poiana și tabăra. Ciţiva 
călători sforăiau de zor, caii fornăiau de umezeala locului, 
iar străjerul rezemat de lance, cu capul lăsat, stătea 
nemișcat, cu spatele la el și părea că se uită la focul care 
era pe punctul de a se stinge. Pesemne dormea, căci nu 
prea avea ce păzi în locul acela tihnit și paşnic. 

Callidromus se sculă, îşi împături mantaua, dezmierdă 
calul, pipăi samarele dacă sînt bine prinse și apucînd 
dîrlogii se trase în umbra copacilor. 

„Pornesc la drum, își zise, cu divinul Eros în inimă, 
alături cu tovarășii săi nedespărţiţi, — Potha, Himera și 
Pipho. Să-mi fie cu noroc! Divinule Eros, luminează-mi 
calea cu facla ta !“ 

Își trase calul de urechi, îi frecă nările ca să-l] învio- 
reze şi-l duse după el, călcînd cu mare fereală. Cînd zări 
poteca, mai merse vreo sută de pași şi încălecă, urmîn- 
du-și drumul la pas. 

„Încă puţin, căluţule, și vom porni la trap. Ai răbdare !“ 

Prin spărtura dintre copaci, poteca era luminată de 
lună. Trebuia să fie cu cchii în patru, dar... 

Un călăreț ieși din umbră şi se așeză de-a curmezișul 
drumului. 'Ținea în mînă o sabie şi lama acesteia lucea 
sinistru. 

Callidromus înmărmuri. 

— Încotro la ceasul acesta, Caliidromus ? Vrei să faci 
o plimbare la lumina lunii ? 

„E Traso, își zise. Blestem pe capul lui !“* 

Dacul vorbea încet, dar în liniștea codrului cuvintele i 
se părură de tunet. Bîjbîi cu mîna în samar. 

— Îți cauţi jungherul, tinere nesăbuit ? continuă tot 
atît de liniștit oșteanul. — Uite-l aici ! Ţi l-am luat aseară, 
e o jucărie periculoasă pentru copii. Ţi-ai pregătit şi 
merindea de drum ? Ai vrut să ne părăsești ? 

Caliidromus tăcea și inima i se rupea de deznădejde : 
„Acum, își zise, acest Cerber mă va păzi cu străşnicie, 
poate chiar mă va pune în lanţuri !“ 

Tarso, însă, vorbea încet şi fără ură. Ochii nu-i aruncau 
văpăi, dar era ceva implacabil şi de nezdruncinat în trupul 
său mare, în chipul lui bărbos şi pletos, în mîna puternică 
care ţinea sabia încovoiată. 

Se: apropie încet de Callidromus și-i zise la fel de 
liniştit : 

— Ascultă, băiete ! Te înțeleg, căci era firesc s-o faci. 
În locul tău și eu aș fi făcut-o. Nu te judec, nici nu te 
pedepsesc, dar bagă de seamă, cu mine nu-ţi va merge. 
Răspund pentru tine şi te voi aduce viu şi nevătămat 
pînă la malul Tyrasului, chiar dacă va fi nevoie să te leg 
şi să te arunc de-a curmezișul calului. Numai eu şi 0ș- 
teanul care a cotrobăit în samarele tale, pe cînd tu stăteai 
de vorbă cu taraboşitii, știm de această păţanie şi nu o 
vom. spune nimănui, ca să nu zdruncinăm încrederea 
celorlalți în tine. De bună seamă de tărășenia asta va afla 
și călăuza sarmată care o să te ia în primire la Tyras. Pe 

corabia care o să vă ducă pe mare nu va mai şti nimeni, 
dar nici nu vei putea fugi de pe ea. Ne-am înţeles, în- 
văţatule ? De fapt eşti un pui căruia nu i s-a uscat cașul 
la gură. Întoarce calul şi ia-o încetişor înapoi ! 


+ 


Pe malul Tyrasului, Tarso a predat grijile convoiului 
unui oștean sarmat însoţit de o trupă de călăreţi înar- 
mați pînă în dinţi. Noua călăuză avea un nume ciudat, 
greu de pronunţat, iar Callidromus care nu le cunoștea 
limba nici nu încercă, căci de acum încolo puţin îi păsa 
cine îl va păzi și de sub paza cui va încerca din nou 
să fugă. Numai că acum avea mai puţini sorţi de izbîndă. 
Depărtarea între el şi patrie se mărise. Între el și ea 
s-au interpus rîurile, mlaștinele şi pădurile. Tot mergind 
către răsărit, pe ocolite, către mare, drumul întoarcerii 
îi va fi barat de gurile Danubiului, delta aceca imensă, 
năpădită de păduri, păpuriș, grinduri înşelătoare, zmârcuri, 
insule, pe care le văzuse în parte cu ochii lui și despre care 
auzise atitea grozăvii. Ca să fugă pe acolo i-ar fi trebuit 
mai degrabă o barcă decit un cal, dar mai ales mult. curaj 
ca să se avinte în lumea aceea misterioasă, înfiorătoare, 
plină de pești, păsări, fiare și ţinţari, dar mai ales, și ăsta 
era lucrul cel mai periculos, băștinașii primitivi,- care 
omoară pe oricine se avîntă în împărăţia lor. 

În această privinţă cugetul său sănătos şi mintea, ageră 
îl sfătuiră să nu încerce să fugă prin deltă, ci undeva în 
preajma mării, stihie cunoscută lui, de care nu-i era 
teamă ; să răzbată către cetățile maritime Tyras sau Olbia, 
sau alta care îi va ieşi în cale. Puterea romanilor se în- 
tindea pînă la ele şi îl va ocroti. 

Luînd această hotărîre, se linişti întrucitva, socotind 
că nu e rău să mai încerce să adoarmă vigilenţa noilor să-i 
păzitori printr-o purtare  voioasă de om împăcat cu 
soarta sa. 

Trecură 'Tyrasul pe plute de buşteni, făcute chiar de 
oamenii convoiului şi în faţa ochilor lui Callidromus 
apăru o cîmpie fără margini, care împingea mereu înainte 
zările înșelătoare, învăluite în boarea caldă a unui început 
de vară. Cîtă vreme la munte totul i se părea apropiat, mai 

puţin nesfirșit, deși teritoriul vălurit de fapt e mult mai 
mare ca suprafaţă, aici pînza întinsă a cîmpiei părea ne- 
sfirşită. 

lerburi înalte, în care pe alocuri se ascundea călărețul, 
se unduiau ca valurile unei mări. Creșteau aici o sume- 
denie de soiuri de iarbă şi nenumărate flori. Polenul, pur- 
“tat de adieri, gidila, supăra mucoasele nasului și a gîtului. 
Mirosurile, dulci, amărui, acrișoare, ameţeau simţurile, 
îmbătau aidoma vinului. Căldura și zăpușeala în acest 
hăţiș de ierburi erau aproape de nesuportat. Din loc în 
loc, pe albastrul crud al cerului se profila rotunjimea gor- 
ganelor înălțate cîndva de oamenii stepelor, sătui pesemne 
de netezimea ca în palmă a meleagurilor. Erau mormintele 
conducătorilor căzuţi în lupte și încăierări. Neamurile no- 
made și neastimpărate le-au înălțat cu mare trudă, cărînd 
pământul în poală, coifuri şi scuturi, aruncîndu-l peste 
trupurile moarte ale șefilor lor. Unele gorgane erau mari 
de tot. Callidromus le privea cu uimire şi nu-i venea să 
creadă că au fost înălțate de oameni. Cine ştie ? Poate că 
le-ar fi clădit din pietre dacă le-ar fi avut ? Le privea 
mirat de modestia cu care triburile scitice şi alte neamuri, 
înălțau aceste mușuroaie ; lăsîndu-le fără semne şi in- 
scripti, menite să eternizeze eroii, așa cum au făcut-o alte 
popoare. 

Pînă şi unul care colindase de mai multe ori aceste 
meleaguri, n-ar fi putut găsi izvoare de apă în nesfirșirea 
ierboasă. De aceea, călăuza nouă porunci oștenilor să-și 
umple burdufurile cu apă din Tyras şi după două zile 
de mers, cînd dădură de un rîu, le deșertară, luînd apă 
proaspătă. După alte două zile de mers, trecură în vad 
un al treilea rîu cu albie largă dar cu apele scăzute din 
pricina secetei. Trăgînd cu urechea, Callidromus află că 
numele rîului este — Hipanis £. 

În acest ocean de ierburi nu era nici pomeneală de 
drumuri ori poteci, de aceea se umbla încet și cu băgare 
de seamă. Nici vorbă, sarmaţii aveau semnele lor dacă se 
descurcau în aceste locuri, unde iarba sugruma orice 
urmă lăsată de oameni sau vieţuitoare, iar în ce privește 
camenii, ei umblau rar şi de fiece dată pe alt drum. 


1 Hipanis : Bugul de astăzi. 

După atitea zile de mers, Callidromus nu văzu nici 
urmă de aşezare omenească, nici ogoare, nici livezi. Ştia 
din povestirile concetățenilor săi, cât de bogate sînt aceste 
cimpii septentrionale, de unde lumea elină aducea atitea 
bunătăţi, mai ales grîne cu spicul cît vrabia. De aceea își 
dădu seama îndată că sarmațţii îi duceau anume prin locuri 
pustii, pe ocolite, de teamă de a nu se întîlni cu oamenii, 
care de obicei împrăștie veștile cu atita iuţeală ; să nu 
ajungă aceste veşti pînă la urechile romanilor, stăpânii 
mării şi ai porturilor de pe țărmul ei. 

Frămintat şi stăpinit de gîndul de a fugi din sînul 
acestei solii care îl mîna pînă la capătul celălalt al lumii, 
Callidromus începu să creadă că toate aceste măsuri de 
pază au fost luate anume pentru el ca să-l împiedice 
să fugă, ca să-l îndepărteze de lumea lui, lume care de la 
un timp se confunda în mintea sa cu ființa pe care o 
iubea mai mult ca viața. Cînd își amintea de fericirea 
pierdută, îi venea să urle, să lovească, s-o ia razna peste 
cîmpii. După ce se potolea, printr-o sforțare supraome- 
nească, umbla abătut, nu mai vedea, nu mai auzea nimic, 
pradă unei sfîșietoare dureri. 

Luînd din Hipanis o mare rezervă de apă, călăuza îi 
sfătui pe toți s-o drămuiască cu zgircenie, căci ținutul 
prin came vor trece nu are nici un strop de apă bună de 
băut. Într-adevăr, în curîhd iarba a început să se scur- 
teze, să se gălbejească, ca la urmă să devină cenușie. După 
un timp dispăru de tot şi doar prin locurile joase, unde 
răzbătea umezeala de sub pămînt, creştea mică şi chircită, 
iar marginea zgrunţurilor pămîntului crăpat era albă de 
sare. O zi și jumătate se mișcară anevoie prin sărături. 
Pînă și aerul era sărat și pulberea sărat-amară ducă de 
vint, rănea ochii şi ustura giîtlejul. Apa se împărțea în 
primul rînd cailor, oamenii nu căpătau decît o căniță 
pe zi. 

Pînă la urmă se terminară şi sărăturile şi începură 
nisipurile acoperite din belşug de mărăcini și ierburi seci, 
tăioase, albăstrii. 

La căderea nopții se opriră şi în timp ce convoiul se 
aşeză în tabără, călăuza trimise un oștean, îmbrăcat în 
haine de țăran și călare pe un cal obişnuit, flocos, spre 

miazăzi, tocmai într-acolo de unde nările fine ale lui 
Callidromus prinseră mirosul mării. Omul se mistui în 
noapte, iar tabăra, după cină, se cufundă în somn. 

Nu era greu de ghicit, că omul fusese trimis în cerce» 
tare, să iscodească cum stau lucrurile pe țărmul mării. 
De accea Callidnromus presupuse că pînă la mare nu e 
prea departe, poate numai o noapte de mers, nu degeaba 
simţise mireasma sărată a întinderilor marine. 

Din nou fu cuprins de dorul libertăţii și toată ființa 
sa fremăta de nerăbdare. De bună seamă, omul fu tri- 
mis la vreun port, poate pentru ca să tocmească o corabie, 
ori să ia legătură cu cineva care se va ocupa de această 
treabă. După presupunerile sale, ei se aflau cam în dreptul 
Olbiei, cetate mare grecească, unde ar fi putut găsi com- 
patrioți sau cunoscuţi. Aşa, ori altfel, nu acesta era 
lucrul cel mai de seamă, ci însuşi faptul de a se depărta 
de oamenii aceștia care ţineau cu orice preț să-l înstrăi- 
neze de tot ce-i èra mai scump. 

Calul i-a fost luat de grăjdari şi priponit laolaltă cu 
ceilalți cai, lîngă focurile de strajă, pesemne ca să nu 
fie atacați de fiare. Era hotărît să străbată distanţa pe 
jos. l-ar fi fost mai ușor să se piardă în stepa asta nisi- 
poasă: morgînd “pe jos. Se știa strașnic umblător, avea 
picioare lungi și vînjoase. Aștepta doar lăsarea întuneri- 
cului, și cînd, în sfîrşit, crezuse că poate să-și încerce 
norocul, din noapte răsări trupul, mătăhălos al călăuzei. 
Sarmatul îi dădu binețe şi aşezindu-se pe vine lîngă el 
îi porunci să se descalțe. Nu era blajin și binevoitor ca 
Tarso. La lumina slabă a stelelor îi văzu dinţii rînjiți pe 
sub mustăţile pleoștite. Așteptă pînă ce Callidromus își 
scoase încălțările, le luă cu o mînă iar cu cealaltă apucă 
plosca cu apă. Îndreptîndu-se apoi din şale rîse scurt şi 
plecă. 
Callidromus nu se aștepta la una ca asta. Rămăsese o 
clipă nemişcat şi buimăcit, apoi disperarea rupse zăgazul 
răbdării. Căzu jos cu faţa la pămînt, zguduit de un plins 
sec, deznădăjduit. Și pe bună dreptate, căci nimeni n-ar fi 
putut străbate nici măcar o stadie desculț pe acest pămînt 
crăpat, aspru, presărat din belșug cu mărăcini. 

Cînd se trezi a doua zi, soarele îl ardea în creștet, Pă- 
nîntul sub el era jilay şi-i înţepeniseră încheieturile. Privi 

buimac în jurul său. Lagărul se deșteptase demult. Încăl- 
ţările şi plosca stăteau cuminţi chiar lîngă căpătiiul său. 
După somnul greu, fără vise, trezia i se păru la rîndul ei 
vis, un vis urit. 

Ducîndu-se să-și ia miîncarea, dădu ochii cu sarmatul 
şi acesta îi zîmbi pentru întîia oară prieteneşte şi-i făcu 
cu ochiul. 

Părea să spună : 

„Vezi ce bine am făcut că nu te-am lăsat să pleci? 
Amîndoi am scăpat de necaz.“ 

Cercetașul se întoarse cam pe la amiază. Stînd de vorbă 
cu sarmatul, la întrebările acestuia dădea voios din cap, 
arătînd cu mîna nu în direcţia din care venise ci mai 
spre stînga. 

Îndată după aceea porniră cu toţii şi pe măsură ce 
înaintau se schimba și priveliștea. Acum mergeau prin 
nisipuri întărite pe-alocuri cu iarbă măruntă şi tufișuri 
pipernicite. Spre seară cowitele cailor nu se mai înfundau” 
în nisip, căci terenul deveni pietros, urcînd în pantă lină 
către virful unui dîmb înşelător de lung; atunci cînd 
se părea că se termină, se întindea mereu înainte, dincolo 
de muchia mărginită de zare. Mai încolo zăriră o stîncă 
de formă ciudată, cu cîţiva arbori chinuiţi de vinturi în 
vîri și călăuza se îndreptă într-acolo. 

La picioarele stîncii dădură de un drum, pesemne 
folosit des, căci nu era năpădit de iarbă. Dira lui albi- 
cioasă ocolea stînca, șerpuind printre ridicături, urcînd 
mereu o pantă lină. ` 

Şi, cu totul pe neașteptate, suind coama unui delușor, 
zăriră marea în toată splendoarea ei. Acei care n-o vă- 
zuseră niciodată se opriră, privind înmărmuriţi. Pînă și 
Callidromus, care o cunoştea atît de bine, înțepeni în loc, 
sorbind din ochi întinderea fără margini. Era de peruzea 
şi vîntul mîna spre țărm rînduri-rînduri de valuri pre- 
lungi. Spuma albă alerga în zig-zag pe coamele lor, iscă- 
lindu-se parcă vertiginos pe verdele apei. 

— 'Tallasă, Tallasă !! șoptea e! aidoma acelor merce- 
nari macedoneni conduși de Xenophon, care în retra- 


1 Tallasă : marea, în grecește. 

gerea lor după bătălia de la Cunaxa, după zile și zile de 
mers, zăriră în sfîrşit marea salvatoare. Deosebirea stătea 
în faptul că pentru Callidromus ea nu era aducătoare 
de salvare, ci, dimpotrivă, sfîrșitul tuturor speranţelor. 

Cu toate acestea stihia dragă îi unse sufletul chinuit 
ca un balsam miraculos. N-o văzuse de atîta timp. Îi venea 
să pornească în galop și să intre în valuri cu cal cu tot, 
așa cum făcea la Tomis cu tinerii de o seamă cu el. Se 
struni cu greu așteptînd porunca să înainteze, dar călăuza 
sări de pe cal şi dădu semn de popas. 

Nici măcar de bucuria priveliștii nemărginite a mării 
mu avu parte Callidromus, căci tabăra fu așezată în vă- 
găuna de sub dîmb, din care nu se vedea decît creasta 
cu tutișurile ei țepoase. Din când în cînd, săgetînd văz- 
duhul, treceau în zbor pescărușii, zvîcnind la vederea oa- 
menilor. Păreau să strige : „De ce v-aţi ascuns aici, cînd 
marea e atît de aproape ?“ 

Omul pus de strajă pe coama dealului îşi petrecu restul 
zilei culcat printre tufișuri, așteptînd nu se știe ce. Rămă- 
sese la postul său de pîndă şi după apusul soarelui, după 
ce toată lumea se liniștise, cufundîndu-se într-un somn 
înviorător. 

De data aceasta sanmatul nu se mai mulţumi cu măsu- 
rile luate aseară și-i porunci lui Callidromus să se culce 
alături de el în preajma focului şi a străjerului, căruia 
îi dădu ordin să nu-l slăbească din ochi. 

Frămiîntat cum era, Callidromus nu putu să adoarmă 
şi se gîndi mult la Candida, la mare, la libertate. Înainte 
de culcare avea obiceiul de a-l invoca pe Dionysos, dar 
în ultima vreme, după atitea nereuşite şi lovituri, cre- 
dinţa în patronul casei se zdruncinase. 

Nu-și dădu seama cînd somnul îl fură și avu un vis 
urât și chinuitor. Se făcea că era la Tomis, într-o zi fără 
soare. Umbla pe străzi şi se mira, unde ar fi putut să se 
ascundă astrul zilei, căci nori nu erau și totul se vedea 
limpede, printr-o lumină gălbuie și lividă. Mai întîi crezu 
că e noapte, dar pe cer nu apărură nici stelele nici luna, 
prin urmare nu putea să fie decit zi. Străzile însă erau 
pustii iar porţile și obloanele ferestrelor închise ca în timp 
de melimă. Tot căutînd soarele, ajunse în Agora, se urcă 
pe terasa cu mozaic şi privi marea. Aceasta era roșie'ca 

sîngele. Valuri verzi cu spumă vicietă se rostogoleau pe 
suprafața ei iar din larg venea o corabie cu pînza um- 
flată deşi nu bătea nici pic de vînt. Corabia îl neliniștea 
şi coborî repede pe chei pe o scară pe care n-o cunoștea. 
În sfîrșit, corabia acostase şi pìnza îi căzu moartă, cu toate 

pe punte nu se găsea nici un marinar care s-o strîngă. 
Abia atunci, în lumina ireală, văzu că prova corabiei era 
sculptată în chip de femeie și apropiindu-se și mai mult 
de apă, văzu că femeia aceea era vie, prinsă pină-n 
brîu în lemnul vasului și se zbătea cumplit ca să scape din 
strînsoare. Simţi o nevoie dureroasă s-o ajute și tot pri- 
vind-o, o recunoscu, — era Candida. Deznădăjduit, sări 
pe punte şi. allergă ca s-o scape, iar ea, recunoscîndu-l. la, 
rindul ei, îi strigă : „Salvează-mă Calidnomus ! Scoate-mă 
de ajoi şi-ţi voi reda soarele !“ 

Se trezi scăldat în sudori, răsuflînd greu, ca după o 
alergătură. Stătu un. timp nemișcat, gîndindu-se îngrozit 
Ja tîlcul acestui vis. Nu cumva iubita sa trecea printr-o 
mare primejdie și-i dădea de veste prin acest vis ? 

Deasupra-i, cerul spuzit de stele mijea și licărea. În 
jur — ţirîitul sec şi neîncetat al greierilor îngîna parcă 
Täsuflanea liniștită a mării. Focul din mijlocul taberei se 
stinse şi totul rămîmea luminat cu vrăjita lumină a bolţii, 
răsturmată deasupra văgăunii ca un vas enorm de cleștar 
preţios. 

Nu putea şi mici mu voia să doarmă. După așezarea 
stelelor trebuia să fie miezul nopţii. Gîndul apăsător că e 
osîndis să tupte până-n zori cu, deznădejdea și amărăciuinea 
îl îngzrozea. 

De ce Nemesis este atît de crudă cu el ? Din cîte i-au 
povestit mama. şi doica, ştia că naşterea sa a fost în- 
semnată de o sumedenie de semne și prevestiri bune și 
că acela care i-ar fi prevesti. soarta lui de acum, ar îi 
fost luat drept nebun. Nu știa că tatăl său va sărăci în doi 
ani și va muri de inimă rea, ducîndu-și destinul nefast 
în. mormânt. Năpasta se abătuse peste ei ca un trăznet; dim 
senin, Nici prin gînd nu-i trecea lui Callidromus că refu- 
2înd să se însoare cu cele mai frumoase şi bogate fete dim 
oraș, îi va lua părintelui său bun şi inimos ultima speranță 
de redresare. Nici prin gînd nu-i trecea că va fi vîndut ca 

sclav de concetățenii săi, că va fi capturat de daci şi că 
se va îndrăgosti de o copilă captivă. 

Un fluierat stnident pusese capăt sîndurilor sale. Că- 
lăuza sări buimăcit din aşternutul său şi trecîndu-și mina 
peste chip ca să alunge somnul se îndreptă grăbit câtre 
coama dealului. Apăru apoi sus, alături de pîndar. Pri- 
veau către mare şi făceau cuiva semne. 

Curînd după aceea tabăra fu. strînsă şi cu toţii por- 
miră către țărm. leşind pe culme, Callidromus zări, în 
micul golf din stînga sa, silueta graţioasă a unei corătii, 
după aspect, una din Pont. O luminiţă era agăţată de ca- 
targ. Marea, cât. se vedea cu ochii, era liniștită şi pustie. 

Coboriră cu grijă panta stincoasă și ieșiră pe mal. Co- 
rabia acostase lingă o ieșitură a stîncii, dreaptă şi la ni- 
velul bordului, un fel de chei natural. Nu era greu 
de presupus că era un loc de acostare al marinarilor cer- 
taţi cu legea. 

Pe mal îi aşteptau cîțiva oameni. După urarea de bun 
venit, căpitanul se întreținu un timp cu solii parți, care 
pesemne îl cunoșteau și peste un timp începu, îmbarcarea. 

Tarabosta Comozous plăti sarmaților ce li se cuvenea. 
Căruţele fură golite iar încărcătura cărată la chei. 

Înainte de a păşi pe podișca aruncată între mal şi 
punte, Callidromus băgă de seamă că mai marele sarma- 
ților i-l arată căpitanului, spunîndu-i ceva ia ureche. 

„N învață cum să mă păzească, își zise Callidromus, 
pierzând orice speranţă.“ 

Căruţele, caii și cîțiva daci au rămas pe țărm, pentru 
a se reîntoarce apoi pe malul Tyrasului, însoţiţi de sar- 
maţi, unde îi va prelua credinciosul Tarso, o dată cu 
vestea că solia s-a îmbarcat cu bine pe corabie. Tarso ! 
Fie-i numele blestemat ! 


PARTEA A DOUA 


Quid aliud Fortuna adetruere 
poterat ? 


(Ce altceva mai putea adăuga 
norocul ?) 


velta corabie, care-l ducea pe legatul Caius Caecilius 

Plinius la postul de guvernator al provinciei Bithynia, 
ajunsese la capătul de miazăzi al Peloponesului. Era a opta 
zi înaintea calendelor lunii lui Augustus. 

Zărind în depărtare stâncile abrupte, marinarul de pe 
catarg strigă vestea. Căpitanul, dînd cîteva porunci, se 
îndireptă către pupă și-i spuse sclavului care veghea la 
imtrare în cabină, să-l anunţe pe Pen său, că vasul, 
se apropie de capul Maleà. 
~ — Am auzit, răspunse un glas slab şi chinuit. Ies. 
îndată ! 

Sclavul ridică perdeaua și intră. Stăpînul era palid şi 
Slăbit. Culcat pe un pat moale, care amortiza întrucâtva 
oscilaţiile vasului, părea foarte bolnav, doar ochii îi luceau, 
vii şi plini de curiozitate. 

Văzîndul pe sclav dezolat, frămîntindu-se înainte de 
a-i vorbi, zise cu hotărire : 

— Nu căuta să mă convingi, Pancratius. O să ies să văd, 
ce n-am văzut încă. Cred că vintul și soarele o să-mi facă. 

— Îngăduie-mi cel puțin, stăpine, să-ți fac un culcuş 
și un umibrar pe"punte. Mi-e teamă ca boala ta să nu se 
înrăutăţească. Pînă la țărm e încă departe. Stai liniștit ! 

— Fie, credinciosule, aştept! Grija ta pentru mine 
este mişcătoare, dar să nu crezi că sînt chiar atît de șu- 
bred. E doar o părere. Am fost dintotdeauna debil şi totuși 
am ajuns la respectabila vîrstă de o jumătate de secol. 


81 


— Ştiu, stăpiîne, știu. Să mi te ţină zeii încă pe atîta. Pe 
aura divina! a răposatului tău părinte, pe care l-am 
îngrijit pînă la năpraznica lui moarte, ar trebui să te cauţi 
mai teme inic şi să nu întinzi coarda prea tare. Iată, 
m-am dus ! 

Se aflau cam la două mile de țărm. Vîntul era neprielnice 
și căpitanul porunci strîngerea celor două vele, mare și 
mică. Corabia se apropia lin, mînată, ca să biruie curentul 
potrivnic, de două rînduri de visle în stînga și doar un 
rind în dreapta ei. 

Așezat comod pe un pat cu spezează, rezemat pe perne, 
ferit de vînt şi soare printr-o perdea întinsă deasupra 
și lateral, Plinius nu slăbea din ochi ţărmul care se apropia. 
Se bucura ca un copil. Suferinţa nu-l împiedică să se 
bucure, să viseze, să se entuziasmeze, căci era obișnuit 
cu durere din. copilărie. Îi privea pe rînd pe cei de lingă 
el: Pancratius cu chipul îngrijorat, căpitanul încruntat: 
Și negunos, pe toți ceilalți — o suită întreagă de ostași — 
printre care Gabius Bassus, comandant militar din Nico- 
media şi care se întorcea din Roma la postul său, Iulius: 
Ferox, ajutorul său, și Fuscus Salinator, duumwvir al aoe- 
luiaşi oraş. Mai la o parte se ţineau cei doi secretari, 
medicul său personal, Harpocras din Alexandria, libertul- 
„administrator care-l însoțea în călătorii și alţii mai mă- 
runței. 

— De ce ești întunecat la chip, căpitane ? întrebă Pli- 
nius. 

— Am motive temeinice, nobile Caius. Știi bine că am 
zăbovit mult prin diferite porturi, că am mers citeva 
zile cu ajutorul vislelor căci am nimerit într-o perioadă 
fără vînt şi iată-ne în preajma zilei cînd de obicei încep 
să sufle vinturile etesiene, cele dinspre nord-est. Poate 
Că vom avea noroc şi vom putea străbate Egeea, dar că: 
vom putea trece MHellespontul? și Propontida 3 înainte 
de a se dezlănţui, mă îndoiesc. 

— Ce fel de vânturi sînt acestea, căpitane ? 

1 Aura divina : latinește — suflet. 


2 Hellespont : trecătoarea Dardanele. 
3 Propontida : Marea Marmara. 

— Incep să bată înainte de caniculă, cam pe vremea 
asta și ţin opt zile, câteodată de două ori pe atît. Nu putem 
străbate distanța aceasta cu vîntul potrivnice numai cu 
vislaşii. Cîteodată suflă atit de puternic, încît corabia, 
cu toate sforţările, stă pe loc. 

— Eu sînt de vină, căpitane. Am zăbovit atîta din 
pricina treburilor statului şi a curiozităţii mele. Dar ce 
me sfătuiești ? Voi, oamenii mării, ştiţi mai bine ce ne 
rămâne de făcut. i 

— În primul rînd, să nu debarcăm la Maleă. Pînă 
curentul nu s-a întețit să cîştigăm din timp. Al doilea, să 
ne îndreptăm de-a dreptul către Ephes. Insulele şi golful 
imens opresc întrucitva puterea vîntului şi la adăpostul 
țărmurilor vom putea naviga binişor. Bineînţeles nu aven 
timp nici pentru insula. Cythera pe care o vezi în zare, 
în stînga ta. ” 

— Fii liniştit ! Cunosc Cythera prea bine. Am poposit 
în acest vis al poeţilor pe cînd eram tînăr și mă duceam 
la Rhodos să siudiez filozofia. Va să zică ești de părere 
să ne îndreptăm către Ephes iar de acolo va trebui să 
călătoresc pe uscat ? 

— Aşa e, nobile. Decât să înfrunți valurile care-ţi fac 
rău, mai bine să te laşi purtat într-o carruca t comodă. 

— Dar tu, Cerbere, ce zici ? se întoarse către medicul 
Harpocras. 

— Eu zic Ia fel. Prin gura cinstitului căpitan a vorbit 
Oracolul. Pe uscat e altceva, vom putea face popasuri mai 
dese, să te îngrijim, să-ţi oferim mîncare și apă proaspătă. 

— Părerea ta, Gabius ? îl întrebă şi pe Bassus. 

— Sint de aceleaşi părere. Decît să ne săltăm pe valuri 
stînd pe loc, mai bine să debercăm la Ephes. De acolo, 
cu îngăduința ta, nobile Caius, te voi lăsa, căci mă grăbesc 
foarte mult și voi călători călare pe cai de schimb. 

Ž— Cine-ţi ţine locul în Bithynia ? 

— Nymphidius Lupus, comandantul cohortei de pri- 
mopilari. Nu prea se pricepe şi nu are autoritate, iar eu: 
l-am lăsat prea mult timp singur. 


1 Carruca : car de voiaj. 

— Bine prieteni, așa să fie ! Iar acum să ne bucurăm 
ochii cu priveliștea acestor locuri sacre, închinate din ve- 
chime lui Apollo şi Pan. 

Între timp corabia se apropiase de țărm. Stînca Maleă, 
luminată din plin de soarele amiezii, părea imensă. Prin- 
tre boschete de chiparoşi, aproape negri în bătaia crudă a 
razelor, străluceau ici-colo marmorele sanctuarelor. Pinii 
răsuciți de vînt își clătinau cetina pe culme. Dumbrăvile 
de mirt coborau domol prin văgăuni pînă la țărm. 

Zărind corabia, niște oameni în tunici viu colorate 
alergau pe potecă la vale, agitîndu-și braţele. Plinius de- 
vora cu ochii lărgiţi de febră aceste splendori. Agită drept 
răspuns mîna albă, descărnată şi obosind, o lăsă jos. Inima 
îi bătea slab dar cu zvicniri născînd în străfundurile 
ființei sale spaime ancestrale. Un sfișietor regret urca 
de acolo, regret că într-o bună zi, poate tot atît de 
splendidă, va părăsi această lume cufundîndu-se în ne- 
ființă. Era obișnuit cu aceste stări de slăbiciuni și în- 
doială ; de altfel treceau tot atît de repede după cum 
veneau. 

În golfuleţul cît o copaie, pe o plajă îngustă de cîţiva 
pași, pescarii își cîrpeau plasele lîngă bărcile trase pe 
uscat. Valuri ușoare, prelungi se rostogoleau spre țărm, 
spărgîndu-se domol de stînci, împroșcîndu-le cu horbote 
de spumă. Apa, cînd albastră, cînd verde, cînd asemenea 
ametistului, de nedescris în jocul continuu și schimbă- 
tor al nuanţelor, fascina privirile. Stihia lichidă și profundă 
năștea aceste culori, zămislindu-le din lumină și adîncuri, 
din mișcare şi natura fundului mării. 

Chinuit de febră și îndoieli, Plinius era totuși fericit 
și cu toate că nu era un declarat epicurean înclina către 
învăţătura luminoasă a bucuriei și a plăcerilor. Totul îl 
interesa și-l încînta. La fel fusese şi părintele său adop- 
tiv, unchiul Maior, doar că acela era sănătos și plin de 
sevă. Neastîmpărul său îi adusese moartea în timpul 
erupției Vezuviului. 

Căpitanul porunci încetarea vislitului, întinderea vele- 
lor și cîrmirea către răsărit. Socotea că zăbovise destul 
în faţa capului Malea. Plinius își mijea ochii, privind 
ca printr-un văl miraculos la darurile naturii, luîndu-și 
rămas bun de la aceste locuri. 

După cum prevăzuse căpitanul, vînturile etesiene îi 
prinseseră traversînd marea Egee şi cu toate că erau încă 
slabe, corabia nu putu să le stea împotrivă și-și schimbă 
cursul către sud-est, prinzîndu-le puterea cu velele, pieziș. 
Au plutit aşa o zi întreagă, suportînd tangajul lateral, 
obositor și chinuitor și la apusul soarelui ajunseră la 
insula Chios. Harpocras, îngrijorat de sănătatea stăpînului 
şi pacientului său, îl sfătui pe căpitan să acosteze. 

Două zile întregi Plinius zăcu în vila unui bogat pro- 
prietar de vii și nu văzu nimic din frumuseţile acestei 
insule, cîntată de poeţi și înălțată în slăvi de beţivani. 

A treia zi în zori,'marea fiind destul de liniștită, 
porniră către miazăzi ca să treacă prin fața insulelor 
Icaria şi Samos, pentru ca stăpînul, refăcut de odihnă 
deplină, să poată admira aceste perle ale Egeei care în- 
chid la sud golful vast al Ephesului. 

După lăsarea serii, debarcară la lumina torțelor în 
Ephes dar cu toată ora tîrzie, vestea se împrăștie fulgeră- 
tor și tot ce era mai de vază în oraș se grăbi să-l întîm- 
pine pe marele învăţat, fost consul şi consilier apropiat al 
cezarului. Asta l-a obosit din nou pe Plinius ; a trebuit 
să se scuze şi să se retragă în grabă la palatul legatului 
Asiei, al cărui stăpîn lipsea, aflîndu-se la Roma. 

A doua zi după ce primi şi se într :ținu cu cîțiva dem- 
nitari locali, porunci să fie dus în lectică la Arthemi- 
sium, celebrul templu al zeiței Arthemis şi — de acolo — 
pe muntele Koress, unde de pe acropolă admiră priveliștea 
golfului, a văii rîului Kaistros și a oraşului. 

încântat dar epuizat, mai zăcu o zi. Între timp se fă- 
cură pregătirile unei lungi călătorii pe uscat. 

Purtat în lectică, căci n-ar fi putut suporta zdruncină- 
turile carului, nici măcar ale calului de călărie, se lăsă 
dus pe un drum accidentat dar nespus de pitoresc, prin 
Smirna şi Elaia la Pergam, cetate cu mare faimă, înființată 
încă din negura vremurilor de către grecii din Arcadia, 

Porunci aici un popas de mai multe zile. Demult își 
dorise să vadă Pergamul dar căile sale îl ocoleau mereu. 
Unii călători susțineau că în întreaga Italie și Elladă nu 
există ceva asemănător ca frumuseţe, bun gust şi rafina- 
ment artistic. 

După ce făcu un sacrificiu în celebrul templu închinat 
zeului tămăduirii, Esculap, Plinius își petrecu restul zilei 
în faimoașa bibliotecă, tot atît de bogată ca cea care a 
fost mistuită de flăcări în Alexandria asediată pe timpul 
lui Iulius Caesar. i 

Aerul sănătos al oraşului situat pe terase înalte, na- 
turale, mîncarea prielnică, îngrijirea și supravegherea 
neîncetată a lui Harpocras, își făcură efectul asupra lui 
Plinius. Culoarea îi reveni în obraji, febra îi scăzu sim- 
titor, plimbările pe jos în aer și soare îi redară vigoarea 
şi opriră neplăcutele transpiraţii din timpul somnului. 

În străvechea cetate, care a cunoscut printre regii săi 
şi pe Lisimach, generalul şi urmașul, în această parte a 
imperiului, al lui Alexandros Macedoneanul, totul purta 
pecetea înaltului rafinament elen, la care prea puţine 
oraşe din lume puteau aspira. Oamenii frumoși, harnici, 
cu purtări alese, mulți erudiți de rangul întîi, meşteri 
reîntrecuţi în fabricarea pergamentului, ceramicii, ali- 
fiilor tămăduitoare și a parfumurilor îl încîntau pe Plinius. 
Slătu îndelung de vorbă cu cei mai vestiți dintre ei. Co- 
lndă templele, atît de multe şi strălucite, închinate lui 
Zeus, Dionysos, Athena Pallada, Asclepios-Esculap, Iulia 
— fiica lui Augustus. Dacă zorul nu l-ar fi mînat la da- 
torie, mai ales că dorea să ajungă la Nicomedia înaintea 
zilei de naștere a împăratului, ar mai fi rămas pe acest 
meleag binecuvîntat, sfinţit de hărnicia și geniul locui- 
torilor săi, mai ales în ultima vreme, cînd nici un neam, 
nici o seminție pîrdalnică nu îndrăznea să spurce şi să 
jefuiască prosperele provincii aflate sub aripa ocrotitoare 
a Romei. i 

După multe zile de drum greu, cu popasuri scurte, 
adeseori mergînd noaptea ca să scape de arşița nemi- 
loasă a caniculei, ajunse la hotarul sudic al provinciei 
sale şi intră în zona lacurilor mari, înşirate de-a lungul 
Propontidei ca o superbă diademă. 

În orașele Cicicus, Prussa, Niceea, locuitorii anunţaţi 
de curieri iuți ca vîntul, îi făcură o primire triumfală și-l 
ovaţionară furtunos. Vestea despre cinstea şi integritatea 
caracterului său, despre firea sa dreaptă și omenoasă îl 
precedase. De mult își doreau locuitorii acestor meleaguri, 
asupriţi de autorități venale și guvernatori cruzi și lacomi, 

un cîrmuitor dintr-o bucată, trimis de Traian — cel mai 
bun dintre principii lumii. Așteptau cu încredere să se 
pună stavilă abuzului, să se mobilizeze energiile tuturora, 
să ducă. la îndeplinire marile lucrări publice ale căror 
proiecte zăceau în sipetele legaţilor laolaltă cu banii furaţi 
poporului. Lumea începea să spere că totul se va îndrepta. 

Odihnindu-se două zile la Niceea, Plinius străbătu, 
ultima etapă a călătoriei, ajungînd în Nicomedia. 

Capitala provinciei Bithynia îl primi frenetic. Marea 
majoritate” — din toată inima, ceilalți — cu prefăcută 
bucurie, căci se simțeau vinovați și ştiau că mai devreme 
ori mai tîrziu vor da socoteală. 

Palatul guvernamental strălucea de curăţenie și da- 
ruri scumpe aduse de cei avuţi. Armata muștruluită și 
lustruită între timp de Gabius Bassus l-a primit cu ova- 
ţii furtunoase. 

Mai erau două zile pînă la ziua de naștere a împăratu- 
lui. Orașul se înfrumuseţa cu flori, ghirlande și embleme. 
Se căutau de zor animale de sacrificiu de cel mai bun soi 
și fără. vreun beteșug. În calitatea sa de legat, Plinius 
trebuia să conducă ceremonia religioasă a marelui sacri- 
ficiu „Suovetaurilia“ 1. Toate erau de bun augur. 


Callidromus se strecura încet și îngindurat prin for- 
fota străzilor înguste, negustorești, învecinate cu poarta 
de miazănoapte a Ctesiphonului 2. 

Marele oraş tocmai condusese la locul de veci pe re- 
gele-regilor Pacorus al II-lea. și mai purta doliul după 
stăpînul său. De aceea forfota era potolită, hainele mo- 
horîte, negustorii își strigau marfa cu jumătate glas, du- 
cînd din cînd în cînd mîna la gură ca s-o stăpînească și 
să-și aducă aminte că bătrînul și bunul rege a trecut 
dincolo, la străbuni, și că nu știe cum va fi sub noul stă- 
pinitor. 


1 Suovetaurilia = Sacrificarea unui pore (sus), a unei oi (oves) 
şi a unui taur (taurus). 

? Ctesiphon : capitala Parţiei, pe cursul inferior al fluviului 
Tigru, 

De nouă ani străbătea Callidromus acest drum, atunci 
cînd: timpul îi îngăduia şi mai ales atunci cînd căuta 
singurătate. Scăpat din atmosfera apăsătoare a palatului, 
cu stricteţile și rigorile lui, își recăpăta liniștea sufle- 
tească în aceste străzi și străduţe, întortocheate şi mur- 
dare. Aici nu-l cunoștea nimeni, nu-l oprea, nu-i vorbea ; 
aici nu trebuia să fie cu ochii în patru, să se încline, să 
se prosterne chiar, să răspundă în doi peri, să invoce 
zeii străini și să le ceară pogoriîrea favorului asupra 
vreunui demnitar, ori al vreunui membru al numeroasei 
familii domnitoare ; aici nu era silit să-şi ascundă gîndul 
în spatele unui zîmbet prefăcut, linguşitor. Aici printre 
oamenii mărunți, printre sumedenia de neamuri și semin- 
ţii, cu obiceiuri, îmbrăcăminte şi graiuri felurite, se sim- 
ţea ca și singur. Toţi acești locuitori ai uriașului imperiu 
partic, al căror simplă enumerare ar fi obosit pe oricine, 
toți negustorii aceștia, veniți din patru zări, de la Pont 
pînă-n Indus, de la Arabia Petraea pînă-n Hircania, nu-l 
cunoșteau şi nu aveau nimic cu el, își vedeau de drum, 
negoţ ori alte treburi. | 

Adesea se dădea la o parte, lipindu-se de zid, ca să 
lase să treacă un cîrd de cămile greu încărcate cu mărfuri, 
sau purtînd palanchine cu călători. Alte ori, ca să-și 
scuture hainele de praf după ce lăsa să se scurgă pe lîngă 
el o turmă de oi cu lînă prețioasă, sau să treacă călăreţi 
pe cai focoşi, ori asini mititei îndoiți sub greutatea pove- 
rilor prea mari. Cîteodată, întîlnind convoiul unui mare 
demnitar cu garda călare și căruțe înzorzonate trase de 
catîri, la strigarea „Ptosternaţi-vă !“ se grosterna şi el 
cu capul plecat și cu atît mai mult rămînea un oareeare, 
nebăgat în seamă, deși îl cunoștea prea bine pe demnitar 
și nu o dată l-a introdus în odăile regești. 

De astă dată era atît de îngîndurat, încît nu lua în 
seamă nimic în jurul său. Moartea regelui, protectorul și 
binefăcătorul său, care îl eliberase din sclavie, îl înălțase 
la rangul de preceptor al prinţului moştenitor și-l făcuse 
secretarul său personal, îl îndurerase peste măsură şi 
pusese sub semn de întrebare eliberarea lui deplină și 
reîntoarcerea în patrie pe care răposatul i le promise. 

Altă dată, voios și plin de speranţe se oprea atras de 
vreo tejghea să privească lucrurile rare și preţioase în- 

tinse pe ea : arme de tot soiul, din oţeluri fine, cu intarsii 
de argint și aur, cu mînere bătute în nestemate, vase de 
aramă minunate cu toarte decorate cu figuri de oameni 
și animale, cu ciocuri înalte, arcuite, lămpi, blide ciocănite, 
covoare care-ţi luau ochii prin neasemuita lor fineţe, 
bucăţi de stofe și ţesături brodate cu flori și monștri mi- 
tici, ori colorate în dungi multicolore. Se oprea să se mi- 
nuneze la tarabe pline de fructe și legume nemaivăzute, 
mari, zemoase care-ţi lăsau gura apă. Se oprea încântat 
în fața prăvăliilor cu zorzoane eftine ori podoabe scumpe, 
atît de multe în Orient. La marginea orașului, prin apro- 
pierea porţilor, lipite de zidul orașului, se întindeau ne- 
număratele ateliere ale meseriașilor. Pe vremuri zăbovea 
mult lîngă ele. Nu mai ştia la ce să se uite întîi. Dar 
printre toate, cel mai mult, îl atrăgeau cele. ale pielarilor 
şi olarilor. Adesea se uita ore în șir, privind miini.e 
iscusite ale meşterilor. Așa butucănoase și pline de bătă- 
turi, ele făceau minuni de artă. Bucăţile de piele curățate, 
colorate în roșu aprins, verde viu, chiar aurite, se prefă- 
ceau în încălțări, tolbe, şei, frîie, centuri, veste, mănuși 
de șoimari. Un boţ de argilă învîrtit pe o masă de olar, 
sub apăsarea degetelor abile se prefăcea în vase, cești, 
farfurii, cupe, fructiere subțiri, sunătoare, glazurate, pic- 
tate și de toate formele posibile. Se mira nu numai de 
măiestria lor dar și de sărăcia în care se zbăteau. Tre- 
buiau să lucreze zi de zi, din zori pînă-n noapte, pe arșiţă 
şi în frig, în aerul stătut, în duhoarea străzilor, pe care 
doar ploile rare le spălau, să-și dea toată silinţa, elanul și 
măiestria, ca să-și poată cîștiga bucata de pîine necesară 
ca să nu moară de foame. Minunile făurite de ei luau 
calea palatelor, înfrumuseţeau mîndra nobilime partică, 
distantă și nepăsătoare, care luîndu-le rodul muncii, nu 
le lăsa adeseori decît zilele. 

Multe clipe de meditaţie îi prilejui acest fantastic 
Orient, în care îl aruncase soarta pentru atîta amar de 
timp. Comparaţiile veneau de la sine. În cetăţile elene de 
pe țărmul Pontului Euxin, pe care le cunoştea, totul era 
altfel. Şi acolo dibăcia şi hărnicia prisoseau dar nu era 
atîta nepăsare, iar măiestria celor iscusiți era bine 
răsplătită. Lumii grecești îi era necunoscută această ciu- 
dată supunere oarbă în faţa puterii și sorții. Spiritul elen 

nu se împăca cu indolența, dezordinea, murdăria. Elinii 
erau mîndri de orginea, mintea şi curajul lor, de liberta- 
tea lor de a gîndi şi de a se mișca. Pină și sclavii dacă nu 
toți, dar majoritatea, erau socotiți membri ai familiei, 
erau întrebaţi, ascultați și luaţi în seamă. Aici, în Orient, 
sclavul era pulbere, un obiect neînsufleţit, în cazul cel 
mai bun — un animal grăitor. Imperiul partic era plin 
de toane și neprevăzut, iar sufletul unui part putea să 
cuprindă și să împace în el însuși cea mai acerbă cru- 
zime, cea mai neagră nepăsare dar și o nemărginită gene- 
rozitate. Regele Pacorus, din fericire pentru Callidromus, 
era dintre cei mai buni și foarte curînd îl scosese din 
starea înjositoare de sclav. În schimb, regele Decebal, cine 
ar fi putut să creadă ? îi trăsese o păcăleală de pomină. 
Poate nu era scornită de el ci de perfidul Bicilis, dar 
printre scrisorile trimise regelui Pacorus se mai afla una 
pe care n-o scrisese Callidromus și nu-i cunoștea con- 
ținutul. Abia mai tîrziu, punînd în ordine corespondența 
regală, o găsi și luă cunoștință de cuprinsul ei : 

„Îţi mai trimit, o Rege al Regilor, şi un sclav de-al 
nostru, pe nume Callidromus, erudit, cunoscător de limbi 
și în multe științe încercat, care ştie să conducă corăbii 
după mişcarea stelelor și desăvîrşit este în călărie. Alt 
sclav mai iscusit în toate, pe deasupra voinic și frumos, 
neavînd la îndemiînă, ţi-l dăruim pentru vecie.“ 

Citind-o, își dădu seama că Bicilis îl minţise de două 
ori, mai întîi cînd spusese că dacii nu au sclavi, a doua 
cară cînd îl lăsase să creadă că se va reîntoarce împreună 
cu solia, după ce va fi folosit ca tălmaci. 

Deși toate aceste întrebări și nedumeriri se tociseră cu 
vremea, gustul lor amar rămăsese. 

Acum, cînd bătrînul rege murise, nu mai avea speranță 
să fie lăsat să plece. Aducîndu-și aminte ce pierduse, îl 
cuprinse disperarea. 

„O, Dionysos, de ce m-ai lăsat ? De ce nu l-ai scos din 
impas pe servul tău credincios, adoratorul care ţi-a adus 
atitea ofrande și ţi-a înălţat atitea rugi ? lată-mă, mizerul, 
aici în acest furnicar al Orientului, purtînd straie barbare, 
cu care nu mă pot obişnui nici după scurgerea atîtor ani ! 
lată-mă în acest capăt îndepărtat al lumii, unde nu plouă 

cu lunile, unde pietrele încinse ziua, crapă noaptea de 
frig.. Cerul acesta, veşnic senin, mă înnebunește. Imperiul 
acesta, monstruos de mare, pe care l-am colindat, a nă- 
ruit în mine cumpăna lucrurilor ; nu mai știu ce e bine 
şi ce e rău, sîngele îmi clocoteşte în vine și nebunia urcă 
la cap. În lumea mea mică, frumoasă și armonioasă în 
toate, mă simțeam om ; acum, în imensitatea aceasia, nu 
sînt decît un grăunte. Totul aici mi-e străin, totul mă 
uluiește și mă înspăimîntă, iar speranţa de a-mi revedea 
patria este aidoma mirajului, plăsmuire a acestor locuri.“ 

Întrînd sub bolta răcoroasă a porţii, simțind adierea 
proaspătă venind de la rîu, Callidromus iuți pasul. Oş- 
teanul. de pază îl recunoscu şi ducînd mîna la inimă îi 
zise : 

— . Cinstite Calid Romuz (așa îi pronunțau numele 
localnicii), adineauri trecu pe aici cărturarul Urabi și în- 
trebă. de tine, dacă nu te-am văzut ieşind din cetate. Mi-a 
poruncit să-ţi spun că te așteaptă unde ştii tu, pînă la 
SPA, soarelui. 

— Îţi mulţumesc, oştene, tocmai voiam să-l văd. Ţine 
asta din partea mea ! 

Oşteanul apucă moneda cu lăcomie şi ducînd-o la 
buze, zise : 

— Marele Ormuzd să-ţi sporească averea însutit ! 

Urabi, pe care nu-l văzuse de la funeraliile regelui, 
voia să-l vadă. De la un timp nu se încumeta să se ducă 
în partea aceea a palatului unde locuia cărturarul.. Urabi 
îi era drag. Îi era ca şi un frate mai mare, mai copt și mai 
înțelept. Era din acel soi de oameni, care din pricina 
înțelepciunii adunate în mintea sa de învăţat, încetase să 
mai aparțină unui clan, seminţie ori popor. 

Tigrul curgea domol, maiestos. Malul celălalt al flu- 
viului. abia se zărea. Cît vedeai cu ochii, lumea lui era o 
vastă: grădină. Belșugul de ape, care nu seacă niciodată 
îl făceau asernănător Edenului. Palmieri giganţi își clătinau 
ușor: evantaiele. Dumbrăvi de arbuști de tot soiul, unele 
acoperite cu flori binemirositoare îi întretăiau drumul. 
Se strecura pe poteci înguste și întortocheate prin taini- 
cile desișuri printre care poposeau întinse poieni cu iarbă 
şi flori. Şiruri de plopi uriași împungeau cerul cu vîrfurile 

lor ascuţite și-și fremătau necontenit frunzele pe tije 
subţiri, simţitoare la orice mișcare a aerului, arătînd pe 
rînd, cînd partea închisă, smălțuită a lor, cînd cea albă, 
mată, amestecîndu-le într-o părere de argintiu. 

În luncă nu locuia nimeni şi nici nu-și lucra ogorul, 
căci adesea, după ploi abundente la munte, apele mari o 
acopereau, dar pe terasele înalte ale malurilor, ogoarele 
se întindeau cît vedeai cu ochii, iar printre ele așezări 
omenești. Din loc în loc, de la fluviu către ogoare se 
întindeau jghiaburi pe crăcane înalte. O roată mare cu 
găleți de lemn, ori o simplă frînghie cu tigve de dovleci, 
se cufundau în apele fluviului, învîrtite de sclavi amăriţi, 
tăbăciți de arșiţă și mînjiţi de noroi, ori puse în mișeare 
de cai orbi care se roteau în jurul unui stilp. Apa scoasă, 
se deșerta în jghiab, iar de acolo se scurgea în încîlcita 
reţea a canalelor care brăzdau ogoarele. 

Cei doi prieteni se zăriră de departe și porniră unul 
către celălalt. Locul era de o frumuseţe negrăită. Fluviul, 
bătut de razele piezișe ale după-amiezii, curgea ca un 
şuvoi de aur topit. Aerul fierbinte juca deasupra lui, învă- 
luind depărtările cu un văl tremurător. Sub uriaşele trun- 
chiuri era răcoare. Tăpșanul cobora lin către mal printre 
două desișuri de tamarisc, 

Îşi strînseră mîinile, privindu-se cu drag. 

— Urabi, mi-ai lipsit ! 

— Şi tu mie, Callidromus, dar n-am putut scăpa de 
treburi. Apoi şi doliul acesta... Te-am căutat astăzi și nu 
te-am găsit la palat. Mi-am închipuit că vei ieşi și am 
zorit să ţi-o iau înainte. 

Privindu-l cîteva clipe cercetător, adăugă : 

— Nu numai ca să te văd, dar ca să te previn de unele 
lucruri. 

— Ce s-a întîmplat? întrebă Callidromus și i s-a 
părut că întrevede îngrijorarea pe chipul smead al băr- 
bosului Urabi. 

— Ah, prietene, nici nu știu cum să încep. Îmi vuiește 
capul de gînduri. Să ne așezăm aici ! 

Corăbii pîntecoase alunecau la vale. Se auzea sunetul 
ciocanului care dădea măsura, și vislele se ridicau şi se 
lăsau ritmic. 

După ce-l privi un timp cu ochii săi mari, negri și 
misterioși, Urabi îi puse mîna pe braţ. 

„— Prietene, cred că marele Fatumt ţi-a hărăzit o 
cotitură în viaţă. Poate ţi-e dat să părăseşti meleagurile 
străine şi să te apropii de patrie. 

— Nu te înţeleg, Urabi ! 

— Cum ai putea înţelege cînd abia am început ? Dacă 
aş fi retor ca tine, ca să ştiu cum se ţes cuvintele ! Dacă 
aș ști să înjghebez înţelesuri multe din vorbe puţine ! Dar 
dintre toate științele asta mi-a scăpat, aşa că mulțumeș- 
te-te cu lămuririle mele încîlcite. Ciulește-ţi urechile și 
ascultă ! Kosrau sau Chosroes, cum îi zic romanii, e nebun 
de fericire că în sfîrşit e rege. Ca frate al răposatului, și 
ajuns la o vîrstă înaintată, nu avea nici o speranţă, mai 
ales cînd există un fiu moştenitor, dar Parthamasiris, 
o ştii prea bine, e un prinţ de paie. La vîrsta sa de două- 
zeci şi doi de ani, e încă un copil necopt la minte şi s-a 
lăsat îmbrobodit de unchiul său. Cu toată frica, lumea 
din palat şușotește. Eu nu! Prefer să ascult. Cuvîntul 
zburat de pe buzele noastre nu se mai întoarce, făcînd cuib: 
în urechea altuia. Chosroes i-a împuiat urechile nepotului 
său, că nu ar fi în stare să conducă un imperiu uriaș, 
că nu cunoaşte îndeajuns viaţa și oamenii, că fără el, 
unchiul său, nu poate face mare lucru, cel mult o revoltă 
în provincii, de aceea îl sfătuieşte deocamdată să primească 
regatul Armeniei, cel mai populat, şi cel mai bogat dintre 
toate. Acolo își va face ucenicia de conducător și după 
moartea unchiului se va reîntoarce pe tronul Regelui- 
regilor. 

— Urabi, dar Armenia are un rege. 

— Chosroes vrea să-l gonească de acolo. 

— Dar regele Exedares este tributar romanilor, nu 
numai parților. 

— Ştiu ! De aceea ţi-am spus că unchiul Chosroes i-a 
împuiat urechile nepotului său „minus habens“ 2 cum zic 
latinii, ca să scape de el. Nu-i pasă ce i se va întîmpla 
acestuia după ce va uzurpa tronul lui Exedares, mai ales 
că unchiul are un fiu și de bună seamă îl va desemna ca 


1 Fatum : destin, fatalitate, în limba latină. 
2 Minus habens : subdezvoltat. 

succesor al său. Mă mir că tu, preceptorul lui Parthama- 
siris, nu ştii cum stau lucrurile la palat. Învățăcelul tău 
n-a ştiut să-și asigure dreptul de succesiune și n-a știut 
nimic din uneltirile unchiului său. N-a știut că acesta 
atrăsese de partea sa pe cei rnai puternici demnitari, 
făcîndu-le promisiuni de înălţare şi oferindu-le daruri 
bogate. Pe mulţi dintre sfetnicii răposatului i-a desemnat 
ca satrapi t în cele mai bogate satrapii. Prinţul Parthama- 
siris a fost luat ca din oală şi afumat ca o pastramă de 
berbec. În faţa consiliului regal n-a fost în stare să spună 
un cuvînt, cu atît mai mult să se împotrivească acestei 
stări nefireşști. Cine știe ce e cu el? O fi tăcut de frică 
ori de POUE TS ? 

Înțelept nu e deloc, fricos da ! Îl cunosc prea bine 
pe prinţ. i 

— Nu e numai prost și laş, mai e și nerecunoscător, dar 
mai ales ranchiunos. Ajuns la această vorbă, am atins 
miezul povestei pentru care te-am căutat. 

— Lămurește-mă ! 

— E ranchiunos și urăște în taină pe acei pe care îi 
invidiază. Îl invidiază pe oricine care îi este superior. Pe 
un curtean cu purtări alese și vorbe plăcute ; pe un oștean, 
pentru că e curajos, hotărît și știe să minuiască armele ; 
pe un păstor pentru că e lipit de calul său ca un Centaur ; 
“pe un marinar pentru că îmoată ca un pește ; pe un serib 
“care înșiră frumos și fără greș literele cu iuțeala vorbito- 
rului ; pînă și pe un sclav umil pentru că e mai frumos 
:şi mai vînjos decît el. Parthamasiris nu știe că un prinţ 
nu este obligat să cunoască şi să poată face tot ce știu 
:şi pot să facă supușii săi, că el trebuie doar să înțeleagă 
“și să poruncească. Dar ce este mai trist, mai ales pentru 
mins, este faptul că dintre toate ființele lumii pe tine te 
invidiază cel mai mult, pentru că ești una din rarele 
fiinţe aflate la un pas de perfecţiune. Singurul tău neajuns 
„este că ești prea încrezător şi nu ai discernămînt în jude- 
-carea oamenilor. 

Callidromus părea abătut. Stătu un timp cu capul plecat 
apoi zise : 


1 Satrap : guvernator cu puteri absolute. 

— L-am iubit şi m-am străduit din răsputeri să-i 
transmit cunoștințele mele. Ce vină are el dacă e slab 
la minte ? 

— Ştiu, prietene ! Tocmai de aceea vreau să te previn 
că neisprăvitul acesta îţi este nerecunoscător. 

— ÎI priveşte. Eu mi-am făcut datoria. 

— O, dacă şi el ar fi gîndit ia fel, dar în mintea sa de 
gindac mocnesc gînduri ucigașe. 

— Nu cred ! E o părere de a ta și... foarte greșită. Ce e 
rău în faptul că îi cred pe oameni mai buni decît sînt cu 
adevărat ? Poate şi tu îmi pari mai bun decît ești, dar 
asta mă bucură. 

— M-ai împuns ca un înțelept şi-ţi voi răspunde tot 
ca un înţelept : Niciodată n-am avut o părere prea bună. 
despre mine însumi deoarece pretind că mă cunosc. 

Tăcu, urmărind cu ochii mijiţi zborul lin al unor stîrci 
albi. Păsările zvelte, pesemne speriate de ceva, se înăl-. 
ţaseră peste trestii și apa încreţită de zvîcnetul lor, clătină 
lujerele lotușilor albaştri de lîngă mal. Soarele învăpăiat, 
ca un glob de metal încins se lăsa către asfinţit. Zidurile, 
palatele, ziguratele 1 celeilalte capitale, Seleucia, dincolo- 
de rîu, sclipeau orbitor. 

— Regele-Regilor, nou încoronat, zise Urabi întinzînd 
mîna uscățivă, este acolo. Ctesiphonul nu i-a plăcut 
niciodată, iar pe nepotul său l-a lăsat aici, să se pregătească. 
de drum. 'Toate cîte le-am spus, n-am spus din răutate. 
Un înţelept nu poate să urască un om numai pentru faptul 
că s-a născut urît trupește şi schilod sufletește. La naş- 
terea lui Parthamasiris, bunul Ormazd a dormit, iar Ahri- 
man, zeul răului, a vegheat. Tot ce ţi-am spus te privește 
pe tine, iar tu îmi eşti drag. 

Privirea lui Callidromus era plină de recunoștință dar 
și de uimire. 

— Văd că eşti nedumerit dar nu e felul meu să mă. 
grăbesc cînd nu mă zorește nimeni. Graba, zorul, nerăb- 
darea, neastîmpărul, nu au ce căuta în inima mea și sînt 
neplăcute zeilor. 


1 Zigurat = templu în trepte. 

— Ascultă ! adăugă după o scurtă tăcere. Își înclină 
capul într-o parte, ridicînd degetul în semn de atenţie. 
Se.deșteaptă privighetorile ! g 

Un tril timid, întrerupt de tăceri, porni din desiş. fi 
răspunse un altul, mai vioi. Şi în curînd, tot zăvoiul răsună 
de măiastre cîntări. 

— Nu, zise Urabi, citind încînatarea pe chipul lui Calli- 
dromus, clipele acestea sacre, în sînul acestei naturi divine, 
nu pot suporta deșşertăciunea omenească. Industanii cred 
în Nirvana de dincolo de fire, unde ea nu poate fi pîngă- 
rită de patimi, eu însă o admit şi aici pe pămînt. Priveşte 
aceste tulpini-coloane, acest frunziș-plafon, . acest covor 
de iarbă și flori, aceste ziduri vii de iasomie, tamarisc și 
trandafiri sălbatici. Priveşte pînza acestui fluviu pe care 
se scurge lichidul vieţii, ascultă ecoul acestor triluri 
neasemuite și gura îți va amuţi pentru nimicuri, patimi şi 
zvircoliri. 

Stătură în tăcere, privind discul soarelui care nu mai 
rănea ochii. Pe Tigru alunecau plute mari sprijinite pe 
burdufuri umplute cu aer. Plutaşii cîntau ceva melancolic, 
iar grămezile de fructe şi legume așezate pe acele plute 
păreau grămezi de nestemate. 

Într-un tîrziu, Urabi se lovi cu palmele de genunchi 
și exclamă : 

— Pe Mihr, imaginea soarelui ! Pe Mithra zeul lui! 
Pe Sol Invictus î, cum îi ziceţi voi romanii ! Nu mai pot 
tăcea, căci tăcerea mea este ucigătoare şi ar putea să te 
ducă la pierzanie. 

— Mă înspăimînţi, Urabi ! Ce este ? 

— Ei i-au pus gînd rău. 

— Pe Dionysos, zeul Seninătăţii ! exclamă Callidromus. 
Cine sînt „ei“ ? 

ı — Amîndoi, unchiul și nepotul. Regele şi prințul. 

Callidromus îl privea descumpănit, apoi zise : 

— De obicei Chosroes nu mă lua în seamă, iar Partha- 
masiris nu mi-a dat de gindit că ar cloci ceva împo- 
triva mea. 

— Prințul nu are păreri proprii. El gîndeşte acum cu 
creierul unchiului său. 


1 Sol invictus : Soarele neînvins. 

— Fii mai limpede. 

— Ei îţi doresc pierzania. 

— De unde știi tu asta ? 

— O! din observaţii, din priviri şi vorbe şoptite, 
dar mai ales din destăinuirea roabei Musa, aceea în vinele 
căreia curge sînge latin, aceea care te iubește mult de tot, 
deși fără speranţă. 

— Oh ! exclamă Callidromus, sprijinindu-și capul în 
palmă. 

— Știu, știu, continuă Urabi, te-am întristat, te-am 
speriat. 'Ți-am adus aminte fi de prima și ultima ta iubire. 
Vrednic ești și statornic şi asta îţi face cinste. Tu, cu fru- 
museţea și vraja ta, nu eşti un desfrînat, nici pofticios, 
Musa o ştie. E înţeleaptă, pe cît e de frumoasă și nu va 
recurge la răzbunare cum fac alte femei, rănite în orgoliul 
lor. Ştie că dragostea cu de-a sila nu se poate. Nenorocita 
a devenit de curînd victima lui Parthamasiris. 

— De ce-mi spui toate acestea ? Prinţul are dreptul 
sacru din naştere să dispună de orice femeie, dacă aceasta 
nu este ibovnica tatălui său. 

— Ba, să mă ierți! Eu sînt de altă părere, dar s-o 
lăsăm. Musa a venit la mine în taină. Era tare înspăi- 
mîntată şi m-a implorat să te previn. 

— Pe Athena, zeiţa Înţelepciunii ! Ce s-a întîmplat ? 
Lămureşte-mă odată ! i 

— Te-am scos din fire. Să mă ierţi ! În curînd prinţul 
va pleca în Armenia să-i fure tronul lui Exedares. Unchiul 
vrea să scape cît mai repede de el. S-au întîlnit într-o 
seară şi Musa a auzit, fără să vrea, ceea ce au pus la 
cale. Chosroes zice că tu ştii prea multe, că răposatul rege 
te ţinea în palme și te punea să întocmești actele secrete, 
adică ai fost confidentul lui... 

— Nu-i chiar aşa, îl opri Callidromus. 

— Ştiu ! Cu toate că, în parte, ei au dreptate. Chosroes 
spunea că pînă la urmă împăratul Traian îl va ataca, 
căci iscoadele nu mănîncă pîinea de pomană și i-au adus 
o grămadă de vești proaste, iar tu, dacă vei scăpa de aici 
și vei fugi la romani ai putea să le aduci mari servicii. 

— Nici prin gînd nu mi-a trecut aşa ceva. 

— Ei socot că ai putea-o face. Așa ori altfel tu tot va 
trebui să fugi, căci au hotărît să-ți facă de petrecanie. 

4 — Un destin aparte 


Aici, însă, ar fi bătător la ochi şi demnitarii care s-au 
bucurat de mila răposatului ar fi putut să se neliniștească, 
să creadă că și pe ei îi aşteaptă aceeași soartă. Chosroes 
îl sfătuiește pe prinţ să te ia cu el în Armenia, să te ucidă 
undeva pe drum, în pustietăţi, cel mai bine la o vînătoare, 
cu o săgeată rătăcită. 

— Şi prinţul nu s-a împotrivit acestei orori ? 

— Prinţul ? Dimpotrivă. S-a bucurat și a spus că va 
face întocmai, că de mult te bănuiește trădător și că prea 
erai iscoditor. 

Văzîndu-l copleșit de amărăciune, Urabi continuă cu 
multă căldură : 

— Prietene drag, nu te întrista, dar mai ales nu te 
pierde cu firea. Chosroes nu are nimic cu tine. El își urmă- 
rește ţelurile politicești. Prinţul, însă, este un om mic, laş 
și nerecunoscător. Nu-l poţi învinui nici pe el, căci nu-și 
dă seama ce face. Ceea ce însă poţi face, este să fii pregă- 
tit, să fii cu ochii în patru şi să fugi cu primul prilej. Cal- 
că-ţi pe inimă, prefă-te neștiutor, adoarme-i vigilența 
și fugi pe neașteptate. Ţin prea mult la tine ca să te sfă- 
tuiesc prost. Un alt prieten ca tine n-am să găsesc și pier- 
derea ta va fi. pentru mine dureroasă, dar altfel nu se 
poate. Soarta a fost crudă cu tine pînă acum, dar cine 
știe, poate că de acum încolo te va îndrepta pe un drum 
bun... 

Callidromus zîmbi şi-i strînse mîinile. Apoi, după o 
ezitare, zise : 

— Ai dreptate ! Sînt un încrezător şi nu am băgat de 
seamă ura ce clocoteşte în sufletul mic al prinţului. Abia 
după ce mi-ai deschis ochii, mi-am dat seama că am avut 
semnul acestei uri dar nu i-am dat însemnătate, Bună- 
oară acum trei ani, cînd prinţul și-a sărbătorit maturi- 
tatea, cînd și-a pus straie de bărbat, deși purtările sale 
tot ale unui copil au rămas, a avut loc o mare vînătoare 
de fiare sălbatice. Îmi aduc aminte ca și cum toate s-ar 
îi petrecut ieri. Curtea regală a plecat plină de voioșie, 
cale de trei zile la izvoarele rîului Kherka, unde printre 
colinele sălbatice sălășluiesc o sumedenie de vietăți. Mii 
de gonaci strînşi de oșteni de prin partea locului au încon- 
jurat un deal şi au făcut zarvă mare gonind animalele 
către un singur loc deschis, în vale, unde adăstau vînă- 

torii. Răposatul rege nu s-a dus la vînătoare, era bătrîn 
și nu se simţea în putere, dar mi-a spus să mă ţiu aproape 
de fiul său şi să-l apăr la nevoie. Prinţul, mîndru că a 
trecut în rîndul bărbaţilor, nu mă lua în seamă și se gro- 
zăvea cu armele şi calul său. Eu mă ţineam mai la o parte 
fără să-l slăbesc din ochi. Ştiam că nu e în stare să 
ochească nici cu arcul și nici cu lancea. Știam că e un 
prost călăreț. Lui, însă, puţin îi păsa, se umila în pene 
și visa isprăvi mari. Cînd au apărut primele vietăți şi a 
văzut că nu sînt decît niște gazele, le-a privit cu dispreţ, 
așteptînd un vînat mai de soi. Nu s-a clintit nici atunci 
cînd apărură antilopele și cerbii. Acestea erau animalele 
cele mai iuți și mai fricoase în același timp. Fiecare vînă- 
tor dobori cîte ceva, pentru masa curţii, el însă dispreţui 
prada ușoară. Trecură apoi în goană lupii, vulpile, mis- 
treţii, unii furișîndu-se, alţii ca vijelia. Abia după ce apă- 
rură nişte gheparzi, prinţul se trezi din nepăsare. Ochind 
unul mai. mare își îndemnă calul după el. Cineva îi strigă 
că e primejdios. Cîţiva vînători se grăbiră să-l urmeze, 
dar Parthamasiris îi lovi cu biciul și-i alungă. Văzînd ce 
se petrece m-am repezit pe urmele lui, avînd grijă să nu 
dea cu ochii de mine. Am tras cu arcul odată cu el și 
săgeata mea nimeri fiara, cîtă vreme a lui greșise ţinta. 
Pesemne se crezuse el acela care nimerise și lăsînd arcul 
apucă lancea. Dar ghepardul rănit se opri, se ghemui şi 
făcu o săritură atît de neașteptată încît prințul înmăr- 
murit de teamă, nu mai aruncă arma ridicîndu-și mîna 
în dreptul capului ca să se ferească. Eu am fost acela care 
a străpuns fiara în clipa cînd aceasta. se aruncă peste cal 
sfişiindu-i crupa cu ghiarele și înfigîndu-și colții în 
coapsa prinţului. Mușcătura n-a fost adîncă pentru că 
întilnise în cale zaua de fier lungă aproape pînă la ge- 
nunchi, dar prinţul, pierzîndu-și cumpătul ţipă în gura 
mare. În jurul nostru se strînsese lumea și cineva a avut 
nesăbuința să strige: „Minunat, Callidromus, l-ai dat 
gata dintr-o lovitură !“ Prinţul, dezmeticit, privi într-acolo 
dar nu ghici cine a strigat, îşi dădu însă seama că a scă- 
pat de primejdie datorită mie. Faţa i se schimonosi și 
săgetîndu-mă cu privirea plină de ură, şuieră printre 
dinți, dar nu prea tare, așa cum le făcea pe toate, pe jumă- 

tate : „Bandaca t nesăbuit, cine te-a pus să-mi strici soco- 
telile ?“ Parcă ar fi putut să se descurce singur ? Apoi pri- 
virea i se lăsă asupra fiarei, care murise fulgerător, căci 
i-am străpuns inima. Zăcea întinsă ca un arc scăpat din 
coarda lui, cu ghearele ieşite din teci şi coada răsucită de 
ultima convulsie. Era un exemplar rar ca mărime și fru- 
museţe. Prinţul își privi coapsa. Printre ochiurile de za 
desfăcute de pumnalele ghearelor picura sîngele. Atunci 
Parthamasiris păli, buzele albite îi tremurară și ascultînd 
linguşitoarele păreri de rău ale prietenilor săi, se lăsă pe 
o parte şi se prăbuși în mîinile grijulii. 

— Vai, vai, zise Urabi. E un netot. Şi, pe urmă, ce s-a 
mai întîmplat ? 

— Nimic deosebit, doar că nu mă mai primi la el, 
spunîndu-mi mie şi tatălui său că nu mai e copil, nici 
adolescent și nu mai are nevoie de dădacă. De atunci, de 
cîte ori mă vedea, se prefăcea că nu mă vede. Regele 
Pacorus, fie-i numele slăvit, îşi dădea prea bine seama că 
fiul său este un neisprăvit, asta îl durea dar nu avea 
altul. Deși n-am suflat nici un cuvînt despre vînătoarea 
aceea nefastă, bătrînul rege a aflat și chemîndu-mă mi-a 
mulţumit, mi-a spus că am procedat bine, că am un suflet 
credincios și nobil și că îmi va da drumul, în patrie, cînd 
va veni timpul. 

Urabi se sculă și zise melancolic : 

— Regele Pacorus nu s-a ţinut de cuvint, căci nu s-a 
îndurat să se despartă de tine. Acum soarta e în mîinile 
tale ; caută să-ţi foloseşti timpul și împrejurările aşa cum 
trebuie. După atîția ani petrecuţi la curtea regeâscă n-a 
ieşit curtean din tine, deoarece tu nu cunoști viclenia. 
Încearcă să-ţi schimbi îndeletnicirea. Să mergem, prietene, 
pînă nu s-au închis porțile. 


Li 


Zile pustii și fără noimă se aşternură în fața lui Cal- 
lidromus. 

La cancelaria regelui nu a mai fost primit. Chosroes 
îşi avea oamenii săi, iar prințul nu-l mai lua în seamă, 


1 Bandaca : rob, în limba persană, denumire în care erau in- 
cluşi toţi supușii, fără deosebire de rang și stare. 

ca și cînd ar fi uitat de existenţa lui, nu demult socotită 
prețioasă. Negăsindu-și de lucru Callidromus căzu pradă 
neliniștii, căci de bună seamă starea aceasta în doi peri 
a lucrurilor era chinuitoare. Un om cinstit ca el, nemai- 
avînd rost în lumea aceasta, care îi devenise și mai străină, 
se simțea un fel de trîntor, care face umbră pămîntului 
și mănîncă pîinea de pomană. 

Într-o după-amiază caldă, cînd tot palatul aţipise ca 
de obicei, se. duse să se plimbe prin grădina palatului, 
singurul loc unde mai putea găsi puţină liniște. Şi cum 
mergea muncit de gînduri, cu bărbia în piept, se întilni 
pe neaşteptate cu Musa. `~“ 

— Te-am căutat, Callidromus, zise ea şi aruncînd o 
privire neîncrezătoare în jur, adăugă : Să intrăm în acest 
boschet, să nu ne vadă cineva. 

Chipul frumoasei sclave era îngrijorat. 

— Te-am prevenit prin Urabi, zise ea cu vocea între- 
tăiată de emoție, deoarece nu știam că prințul va amina 
plecarea. Am venit ca să ţi-o repet: nu e glumă ceea ce 
ţi-am spus și trebuie să fii cu ochii în patru şi să fii pre- 
gătit cu tot ce-i trebuie unui călător fugar, căci de plecat 
vei pleca cu prinţul şi vei fugi pe drum. Parthamasiris 
este un zmintit, nu poţi să ştii astăzi ce va face mîine, 
dar fii pe pace, aici nu te paște nici o primejdie. 

ți mulţumesc Musa, pentru că-mi porţi de grijă 
și pentru marea ta bunătate! Zeii să te răsplătească! 
Tu... adăugă el stînjenit... tu n-ai să-l urmezi în Armenia ? 
Am auzit că ţine la tine. 

— ; Nu, căci îmbătat de putere și mărire m-a lăsat și 
acum! oftează după alte femei. Într-o zi m-a întrebat dacă 
tu îmi placi şi ca să te feresc de răzbunarea sa i-am spus 
că oamenii de felul tău nu-mi plac și mă dezgustă. Dar să 
nu te superi, căci nu e adevărat şi n-am vrut să te jignesc 
în nici un fel. 

— O, Musa, pentru ce să te iert ? Tu mi-ai dorit binele. 

— Eşti înțelegător şi asta e bine, nu e bine însă că 
ești prea încrezător şi iertător cu oamenii. Acum... con- 
tinuă ea cu glasul stins... nu ne rămîne decît să ne luăm 
rămas bun. Mă simt atît de singură și nefericită. A te 
vedea, din cînd în cînd, era pentru mine o mare fericire. 

Viaţa mea a fost un calvar căci și eu sînt statornică și 
n-am iubit cu adevărat decît o singură dată în viaţă. 

— Cînd, Musa şi pe cine ? | 

În loc de răspuns ea se săltă pe vîrfuri și înlănţuindu-i 
gîtul îl sărută. Apoi se depărtă spunindu-i : „Rămii cu 
bine, Callidromus ! Aş fi fericită să ştiu că-ţi vei aduce 
aminte de mine“. 

Totul se petrecu atît de repede, încît i se păru că vi- 
sează. Se așeză pe o bancă şi pradă emoţiei adinci rămase 
un timp nemișcat şi îngîndurat. 

„O, Musa, Musa, șopti apoi ! în inima mea din păcate 
nu e loc decît pentru o singură fiinţă pe care n-am pierdut 
speranţa s-o regăsesc. Şi tu mă înţelegi !“ 

Din clipa aceea cînd Urabi îl prevenise de primejdie, 
trecuse aprope o lună de zile, iar prințul tot mai tărăgăna. 
De bună seamă n-o făcea de capul lui, pe semne unchiul 
Chosroes mai culegea informaţii, făcea pregătiri politi- 
cești. Poate voia să se asigure că în Armenia nu sînt trupe 
romane care să-l apere pe Exedares. Așa, ori altfel, aştep- 
tarea era grea pentru Callidromus. Nu mai putea suporta 
Ctesiphonul, cu palatele lui monstruos de mari, cu huzu- 
rul și risipa acestui loc al deșertăciunilor, al despoţilor 
orientali. 

Pe vremuri, neavînd nici o speranţă de a părăsi aceste 
locuri, căuta liniștea sufletească în prietenia lui Urabi, 
acest mare învăţat și minte luminată. Cît de mult îi lipsea 
acum acest prieten ! Nu îndrăznea să-l caute ca să nu 
atragă şi asupra lui năpasta și prigoana prinţului. Cît de 
mult ar fi vrut să-l mai vadă o dată! Evoca cu plăcere 
clipele, orele, zilele multe, petrecute în preajma sa. Își 
amintea de încîntătoarele lor discuţii, firești între doi 
erudiţi, de clipele de neuitat cînd Urabi îl ducea la prie- 
tenii săi astrologi, în ciudatul lor observator în trepte, 
cu panta înclinată domol, cu terasa înaltă acoperită de 
linii și semne cereşti, cu sfera constelaţiilor, cu aparate 
de măsurat unghiurile şi direcţiile aștrilor, cu biblioteca 
lor bogată, plină de revelații și taine. 

În nopţile profunde și senine, bolta cerească se des- 
fășura deasupra și în jur, în toată măreţia ei, sclipitoare 
ca mantia unei zeități supreme, măturînd cu poalele ei 
marginea zării. 

Se minuna cît de multe cunoştinţe despre univers aveau 
înţelepţii astrologi. Aceștia cunoşteau deopotrivă de bine 
și lucrările marilor învăţaţi elini, ca Democrit, Hippare 
și Pithagora, după cum știau şi pe cele vechi ale chaldeeni- 
lor şi ale hindușilor. Aveau legături tainice pînă și cu 
ţările Orientului îndepărtat, locuite de popoare ciudate 
în toate, pînă şi în limba lor care se scria cu ajutorul a 
mii de semne. Pînă acolo, la uriaşe depărtări, ajungeau 
discipolii lor tineri și curajoşi ca să înveţe şi să aducă 
lumină. 

Deşi Callidromus nu avea decit puţine: cunoștințe în 
acest domeniu, cunoştinţe legate doar de navigaţie, ei 
l-au admis la discuţiile lor. Erau oameni care, în primul 
rînd, căutau Adevărul și pentru acest scop erau gata să 
rabde orice suferințe și să suporte toanele puternicilor 
lumii acesteia, de obicei ignoranţi și superstițioşi. Aflase 
că mu o dată au căzut sub secure capete luminate care 
i-au dezamăgit pe despoţi, îndoliind şi întristînd pe cei 
din tagmă, lăsînd un gol în știință prin pierderea ideilor 
superbe odată cu capetele celor executaţi. Aflase că re- 
gele Pacorus era unul dintre puţinii care nu se amesteca 
în treburile lor, contribuind astfel la propășirea ştiinţei. 
În schimb, alţi regi nu vedeau în ei decît nişte vrăjitori 
și ghicitori în stele şi nu le cereau decît să le ghicească 
viitorul lor strălucit și cel de pierzanie al dușmanilor lor. 
Alţi despoţi le cereau, ca la niște vraci-șarlatani, infuzii 
pentru dragoste, panacee sau leacuri universale, și licori 
ale vieţii fără de moarte. Au fost şi acei care îi sileau 
să scoată cu ajutprul vrăjilor aur din nimic, deși înţelepții 
ei înșiși nu credeau în aceste posibilităţi. Prin cîte greu- 
tăți treceau şi cîtă isteţime de minte puneau înţelepţii 
ca să se strecoare nevătămați prin acest tufăriș de super- 
stiții și credulitate, numai ei știau. 

Într-o zi i-au arătat o piatră roșie încrustată în pardo- 
seala terasei. Părea o pată de sînge și a fost pusă în locul 
unde a fost ucis unul dintre cei mai mari înţelepţi ai 
Ctesiphonului. 

Ultimul lucru pe care l-a văzut la ei era o sumă de 
tăblițe pe care erau trecute toate fazele lunii şi mișcările 
planetelor, calculate pentru mulţi ani înainte. De atunci, 
nu mai dădu pe la ei. Pe semne moartea regelui și schim- 

barea domniei îi pusese pe gînduri pe învăţaţi, aducindu-i 
la o nouă răspîntie. Ştia că şi în sînul acestor căutături 
de adevăr se strecoară adeseori șerpi veninoși, acei orgo- 
lioși, care-şi trădează tagma și-și vînd înţelepciunea pe 
onoruri şi bani, dar aceștia de obicei, își sapă singuri mor- 
mintul înainte de vreme. 

Cînd într-o zi, Callidromus, îi rugă să-i citească și lui 
destinul în stele, cel mai bătrîn îl luă de o parte și-i 
spuse : 

„Fiule, află de la mine două lucruri și ţire-le minte : 
Mai întîi, numai suprema putere a lumii ar fi în stare să 
ne spună adevărul, dar pînă acum n-o cunoaște nimeni. 
În al doilea rînd, chiar dacă ai putea, nu căuta să-ţi afli 
viitorul. Dacă l-ai fi ştiut ai fi fost cel mai nefericit om 
din lume“. 

Vorbele înţeleptului îl zguduiră pînă-n adîncurile firii 
și-l făcură să-și amintească de multe asemenea vorbe 
auzite și citite, din lucrările marilor elini. 

Dar deliciile spiritului care îi ţineau în cumpănă 
dreaptă firea și-i îndulceau anii petrecuţi în pribegie 
i-au fost răpite brutal. Abia acum își dădea seama ce chin 
era 'să rătăcească fără rost prin vastul palat, fără a avea 
un rost dar şi fără a îndrăzni să se îndepărteze de el. 

În ziua întilnirii sale cu Musa, s-a dus să colinde gră- 
dinile ; ştia că o:face pentru ultima oară. După ce medită 
un timp la cele spuse de ea, întristat și tulburat se ridică 
și ieșind din boschet, apucă pe o alee către desiș, îndrep- 
tîndu-se către o stincă, locul tainic şi liniștit, unde îi plăcea 
lui să stea. 

Cu timpul, Callidromus ajunse să cunoască temeinic 
aceste grădini și adesea chinuit de dorul de patrie şi al 
iubitei sale din depărtări, se afunda în ele ca să-şi risi- 
pească nostalgia. Priveliști mereu noi, încîntătoare, varie- 
tatea şi fantezia vegetală, vorbele schimbate cu grădinarii, 
dintre care mulţi erau elini, reușeau să-i restabilească 
echilibrul sufletesc. 

Trecu gîrla pe un podeţ arcuit, coborînd într-o vastă 
poiană, unde printre migdali și mirți răzleţi, se înălța — 
uriaș printre pitici — un cedru gigantic. Tăind poiana, 
se afundă într-un crîng de eucalipţi, dincolo de care se 
întindea eleşteul cel mare, năpădit pe la margini de 

papiruşi. Se opri să privească stîrci albi şi flamingo plim- 
bîndu-se printre lotuşi şi nuferi. Mai în larg, alunecau 
maiestos, unduindu-și giturile, lebedele negre, adu-e 
cine ştie de unde. Trecu apoi o poiană mai mică, smă!- 
tată de flori, pe care păștea un cîrd de gazele, şi care vă- 
zîndu-l, se mistuiră în tufișuri. După ce trecu printre un 
dublu şir de platani, zări ceea ce căuta : o stîncă acoperită 
cu mușchi și iederă. Sus creștea stingher un pin de soi 
grecesc, răsucit de vinturile mării Egee. Tot atît de sin- 

uratic printre copaci după cum era și el printre oameni. 
f socotea prieten şi venea să se așeze în umbra lui, să 
cugete cînd era ros de îndoieli și întrebări la care nu pu- 
tea să-și dea răspunsul. 

De sus se vedea o bună parte a grădinii şi doar către 
margini vederea se înceţoşa, uşor, din pricina. depărtării. 
În stînga lui, dreaptă ca o săgeată, străpungea grădina, 
marea alee a palmierilor, care ducea către scara palatului. 

Grădinile  Ctesiphonului erau una din minunile 
lumii şi Callidromus le ştia istoria. Erau tot atît de vecti 
ca şi vatra acestui loc, pe care s-au înălțat și s-au dărî- 
mat atîtea orașe. Nu odată au ars împreună cu ele, nu 
odată caii năvălitorilor au păscut pe aceste poieni şi le-au 
călcat în picioare. Dar grădinile renășteau, mereu mai 
mari, mai suculente, mai exuberante, neluînd în seamă 
răfuielile oamenilor stricătąri, desele schimbări ale domni- 
torilor, răzmerițele şi războaiele. 

Privi înspre palat. Era monstruos de mare şi de fapt 
grădinile începeau de acolo, de la caturile lui de sus, de 
pe terasele înalte. De acolo, se precipitau torentele vege- 
tale, pe alocuri adevărate cascade de plante agăţătoare, 
pentru a se revărsa apoi pe o mare întindere, încilcite, 
sau calculate cu rigoare, urmărind încîntarea ' ochiului 
cu privelişti mereu noi și neașteptate. O reţea de canale 
și gîrle le întretăiau în toate sensurile iar din loc în loc, 
ca cioburile unei oglinzi uriașe, luceau în soare lacurile 
şi eleşteele. În labirintul desișurilor, dumbrăvilor, bos- 
chetelor, aleelor, în tunelurile mărginite de paliere, per- 
gole, garduri vii, rar cine se putea descurca fără călăuză. 
Fiecare luminiș, poiană, pajiște purta alt soi de flori, ier- 
buri sau tufe iar mirosurile îmbătătoare ale acestora se 
călătoreau plimbate de adieri. În aceste grădini se întil- 

neau plantele din întreaga lume, de la melancolicul mes- 
teacăn nordic la meridionalul palmier, de la platan la 
mahon, de la măslin la bambus. Desișurile de mirt, fistic, 
mimoze, azalee, magnolii, rododendroni, migdali alternau 
cu poieni de garoafe, narcise, camelii, cimbru, maci. Acolo 
unde copacii mari și deşi dădeau umbră deasă, creșteau 
în voie feriga, brusturele și mușchiul. Pe tulpinile arbo- 
rilor exotici se căţărau lianele și orhideele. Mai aproape 
de palat, la îndemîna curtenilor, în umbrare încolăcite 
de iederă, viţă, trandafiri, bănci comode aşteptau în 
răcoare, îmbiind la popas și odihnă. De-a lungul marilor 
alei se înșirau monștrii înaripaţi, din piatră, rămaşi de 
pe vremea asirienilor. Fîntîni măiestrit cizelate îşi ți- 
rîiau șuviţa rece de apă, iar pe fondul verdeţii albeau 
statuile de marmoră din vremea lui Iscander şi a dinastiei 
grecești a Seleucizilor. Palatul bătut de soarele amiezii 
părea un giuvaer multicolor. Plăcile viu colorate, smăl- 
tuite reflectau lumina rănind ochii. Cîtă bogăţie şi mărire, 
nu degeaba cei puternici se luptau între ei pentru a le 
stăpîni. 

În jurul stîncii pe care şedea era linişte. Fluturi mari 
roiau în preajmă, desișul de eucalipţi exala .miresul 
puternic și plăcut iar din desișul de mirt venea cîntecul 
măiestrit al păsărilor. 

Învăluind cu privirea toate aceste splendori știa că le 
vede pentru ultima oară. Îi părea rău că în toţi anii aceștia 
de înstrăinare n-a fost un simplu grădinar, că n-a lucrat 
în acest paradis, fără să audă zarva și vuietul vieţii din 
afară, fără să-i fi cunoscut pe cei mari, mai ales pe Partha- 
masiris, fără să se gîndească la nimic în afară de treaba 
lui. Dar oare grădinarii aceştia dezrădăcinaţi nu se gîn- 
desc la nimic ? Sînt ei oare fericiţi ? Nu tînjesc şi ei după 
altceva ? Nu ar fi dat ei cu plăcere toată splendoarea 
aceasta pe mizeria din propria lor ţară ? Oare... 

Strigătul ascuţit al unui păun, din apropiere, îi între- 
rupse meditaţia. 


. . . . . . . . . . . . . . 3 . . 


Porunca de a se pregăti de drum pusese capăt tuturor 
îndoielilor. Însfirşit pornea şi, cine ştie, poate pe ultimul 
său drum ? ! 


106 


Spre stupoarea tuturor acelora care știau unde şi 
pentru ce se duce prinţul, acesta pornea ca la nuntă, cu 
surle şi chimvale, făcînd o vilvă atît de mare încît, fără 
doar şi poate, regele legal al Armeniei, va afla cu mult 
înainte despre această întîmplare şi va lua măsuri. 

În mulțimea care adăsta lîngă poarta palatului, ca să 
vadă plecînd alaiul princiar, Callidromus îl zări pe Urabi 
şi pentru că era printre ultimii din convoi, se apropie de 
el. Urabi își făcu loc printre cei ce-i stăteau în cale şi 
alăturîndu-se calului său, merse un timp alături, privin- 
du-și prietenul cu dragoste. 

— Adio, Callidromus ! zise apoi încet. Steaua ta cea 
bună să te călăuzească către ţel! Tagma învăţaţilor te 
însoțește în gînd cu binecuvîntările ei. Adio și adu-ţi 
aminte de Urabi ! 

Cu aceste vorbe îi strînse mîna cu putere şi rămase 
în urmă. 

— Adio, Urabi, pristen nepreţuit, repetă Callidromus 
ca un ecou. 


zi + 


Prințului Parthamasiris nu-i plăcea apa, de aceea res- 
pinse propunerea de a călători o bucată de drum pe 
Tigru. Alaiul luă deci calea uscatului, pe vechiul drum 
de-a lungul fluviului, prin Samarra, Assur și Kalakh. 
De la această din urmă așezare părăsiră valea Tigrului 
urcînd pe afluentul său Sabala. 

Se apropiau de hotarele Armeniei. Drumul prin acele 
coclauri muntoase era anevoios. Oamenii şi animalele 
oboseau repede și pentru că nu era nici un zor, prințul 
poruncea popasuri dese. 

Intrară într-un ţinut sălbatic, bogat în vînat, de aceea 
prinţul hotărî să-și așeze tabăra la două zile de mers de 
la Kalakh, pe plaiul unui deal de pe care se deschidea 
a privelişte minunată. Către miazăzi, învăluită într-o 
ceață diafană se întindea valea Tigrului ; spre miază- 
noapte se vălureau la nesfîrșit colinele şi muncelele. 
Spre răsărit şi apus — ca valurile unei mări uriașe, în- 
mărmurite — dealurile acoperite de codrii  pe-alocuri 
de nepătruns, 

Nebăgat în seamă de la moartea regescului său pro- 
tector, Callidromus îşi petrecea timpul singur, în veșnica 
pîndă. Prinţul, scăpat de tutela părintelui său, îmbătat 
de titlul, deocamdată șubred, de rege al Armeniei, -juca 
rolul unui suveran preocupat de treburi mari și copleșit 
de griji. Îl juca copilărește, se îmbăta de importanţa pe 
care numai el însuși și-o atribuia fără să-și dea seama cît 
e de ridicol. Însoţitorii săi, știind cît valorează, se prefă- 
ceau și-l lingușeau, dar deocamdată nu puneau prea mare 
preţ pe acest rege fără regat. Ştiau că Armenia are un 
rege, pe Exedares, care era vasalul parţilor mai mult cu 
numele, pentru că de fapt era al romanilor. Faptul că 
Parthamasiris avea cu el cinci sute de oșteni și poruncă 
scrisă de a-l înlocui, nu-i chezășuia întru nimic reușita. 
Ce va fi dacă acest Exedares se va încăpăţina, nu va dori 
să-și părăsească scaunul ? La toate acestea prințul naiv 
nu se gîndea. Unchiul său îi împuiase bine urechile cu 
asigurări de reuşită. De aceea orice tărăgăneală îi con- 
venea de minune, mai ales că o altă trupă. de o mie de 
oșteni, trebuia să-l ajungă din urmă. 

Prinţul nu-l băga în seamă pe Callidromus numai de 
ochii lumii. De fapt, acela care i-a fost ca și o dădacă şi 
apoi preceptor îl preocupa foarte mult. Aștepta cu nerăb- 
dare clipa, după el, neasemuită cînd îi va putea face de 
petrecanie și clipa aceea nu era departe. Se aflau într-un 
loc pustiu, bogat în vînat. Începînd de mîine, la o vină- 
toare, o săgeată rătăcită nu va nimeri într-un ghepard 
şi nici într-o altă fiară ci în... 

Cît a durat drumul pînă la Kalakh, şi a durat mult, 
Callidromus nu înceta să-și frămînte mintea cu întrebări 
de viitor, să cîntărească sorții unei fugi la mare depărtare, 
prin coclauri primejdioase. Dar oricît de grea, oricît de 
nesigură ar fi fost fuga, oricîte grozăvii i-ar fi scos în cale, 
trebuia să trăiască, să-și ducă la îndeplinire visurile de 
libertate şi fericire. 

Drumul lung îi lăsa răgaz să-și depene gîndurile, să 
răscolească în noianul de certitudini şi îndoieli, să le pună 
faţă în faţă, să le cîntărească. 

Callidromus nu era nici laş nici prăpăstios și cu toate 
acestea suporta cu greu tăcerea amenințătoare, ca înaintea 


108 


unei furtuni. Primejdia își întindea aripile deasupră-i ca 
un şoim înmărmurit în văzduh înainte de a cădea ca o 
piatră asupra victimei. 

Prinţul continua să nu-l ia în seamă şi cînd se în- 
tîmpla să se afle în preajma lui, se uita la Callidromus 
ca la un loc gol şi acesta se mira de unde atîta răbdare și 
stăpînire de sine la descreieratul și de obicei nestăpînitul 
său stăpîn. 

Nu o dată i-a trecut prin minte lui Callidromus că 
poate ar fi mai bine să nu cunoscă adevărul crud și să 
moară fulgerător, străpuns de o săgeată rătăcită, fără să 
te aștepți, punîndu-se astfel capăt tuturor chinurilor şi 
îndoielilor. Din păcate o știa, și era firesc să fie îngrozit 
și să se împotrivească acestei stări de lucruri. Amenin- 
tarea morţii îi înspăimîntă pînă şi pe cei mai prăpădiţi 
bătrîni, d-apoi pe unul tînăr şi plin de vlagă. Teama însă 
nu-i venea din faptul că ar fi putut să moară, ci din acea 
tăcere prefăcută, din acel rafinament pur oriental, plăs- 
muitor de liniște şi pace cu care era lăsat să-și trăiască 
ultimele zile. Îndepărtarea de prinț nu-l durea, dimpotrivă, 
dacă n-ar fi știut nimic, s-ar fi simţit fericit. Din păcate, 
o clipă anume atîrna undeva în spaţiu, aşteptîndu-l. Ne- 
cunoașterea şi amînarea acelei clipe îl chinuia. De multe 
ori, nesigur de ziua de mîine, era gata șă dispară la o coti- 
tură, să se afunde în codru, să se piardă pe o potecă șer- 
puitoare, printre stînci. De fiece dată, însă, se strunea, 
dindu-și seama că locul nu este prielnic fugii. Călătorind 
cu răsposatul rege de-a lungul și de-a latul imperiului, 
îi cunoștea prea bine drumurile, localitățile, rîurile și 
munţii. De fapt nu se așteptase ca prinţul să părăsească 
“Tigrul la Kalakh, încumetîndu-se pe un drum greu către 
inima Armeniei. Credea că va urma drumul ocolit, mai 
lung, dar mai ușor, care l-ar fi apropiat pe el, Callidromus, 
mai mult de Eufrat și de granița imperiului roman. Acum 
nu mai avea încotro. Va trebui să escaladeze de-a curmezi- 
şul o sumedenie de lanţuri deluroase, care coboară spre 
valea Tigrului. Simţea că fuga nu mai poate fi amînată. 
Prinţul era un om schimbător și plin de toane. Nimeni 
nu putea chezășui că mîine nu-i va face de petrecanie. 

Nu-i era teamă cum se va descurca pe drum. Pe aceste 
meleaguri nu era greu să te pierzi fără urmă. Era îmbrăcat 

în straie de part și vorbea cu ușurință în cîteva dialecte 
de prin partea locului. Era înarmat cu un arc şi o sabie 
și pe lîngă cîteva lucruri preţioase, daruri ale răposatului 
rege, avea și o pungă cu bani. Aurul deschide toate căile, 
păcat că nu avea mult. Nu se pricepea niciodată să agoni- 
sească şi să-şi înmulțească avutul, poate pentru că la 
curte nu avea nevoie de nimic și nu s-a gîndit că va fi 
hăituit. Îşi amintea cu groază de fuga sa nereușită pe 
malul 'Tyrasului, dar atunci era copil şi de atunci au trecut 
ani. Se gîndea și la destinul său, hain pînă acum, neîn- 
drăznind să caute să-l ghicească pe cel viitor din teamă 
a nu stirni asupra sa mînia zeilor. Înțelepții spun că 
oamenii pot lupta cu destinul lor cu ajutorul isteţimii și 
a vrăjilor, înşişi zeii, supuși unui Fatum suprem, nu inter- 
zic oamenilor să i se împotrivească. 

În ziua aceea cînd prinţul porunci un popas mai în- 
delungat pe plaiul acela înalt, simţea că nu mai poate ză- 
bovi și se hotărî să fugă noaptea. Împărţea cortul cu încă 
trei slujitori, oameni cumsecade, care nu păreau să fie 
puși a-l iscodi ori a-l păzi. Cînd, însă, auzi porunca, că 
peste noapte toți caii vor fi închiși într-un ţare de teama 
fiarelor se hotărî să-şi schimbe planul. Prilejul se ivi 
îndată. 

Cobori cu alţi slujitori pînă la pîrîul din vale ca să-și 
adape caii. Dincolo de apă, începea pădurea, îmbiind cu 
răcoarea ei. Își căută de lucru pe-ndelete. Își spălă și-și 
șterse calul, schimbă vorbe de duh cu cei de acolo, și ca 
să zăbovească mai mult, se apucă să înfăşeze piciorul calu- 
lui său, zicînd că se rănise. Ceilalţi nu-l mai așteptară și 
se întoarseră în tabără. Atunci, fără să piardă o clipă își 
trase calul în desiș, încălecă şi se înfundă în codru. O fă- 
cuse la timp căci văzu din ascunzătoarea lui că alți călă- 
reţi coboară priporul. i 

„Divinule Dionysos, ocrotitorule, ajută-mă !“ şopti cu 
ardoare și la adăpostul copacilor începu să coboare la 
vale. Acolo unde locul îi permitea îşi mîna calul prin 
mijlocul apei mici ; acolo unde erau bolovani și praguri, 
mergea cînd pe un mal, cînd pe celălalt, apoi iar prin apă 
ca să încurce și să şteargă urmele. i 

Din cînd în cînd se oprea să asculte, dar printre zgo- 
motele obișnuite ale codrului nu deslușea nimic neliniști- 

tor. Peste un timp, pîrîul îl scoase la rîul Sabala, adică 
la același drum pe care convoiul princiar îl urcă în dimi- 
neaţa aceea de la Kalakh. 

Se feri să meargă pe drum, căci pe acesta s-ar fi repe- 
zit urmăritorii din capul locului. Pe lîngă asta îi era teamă 
să nu se întîlnească cu niscaiva întîrziaţi din suită. Se 
afundă din nou în codru apucînd către apus cu speranţa 
de a ajunge la o altă vale cu apă ori fără, pe care să co- 
boare către Tigru. 

Norocul îl răsplăti și cu puţin înaintea căderii nopții 
dădu de o vale stîncoasă, cu albia unui rîu secat. Aici 
pădurea era rară, în schimb tufele abundente, iar în unele 
Jocuri, umbrite de stînci, creștea o iarbă deasă, bună 
pentru păscut. Își adăpă calul cu apă din burduf, el însuşi 
luînd doar o înghiţitură, şi-l lăsă să pască. Avea un cal de 
soi rezistent, mai mărunt, obișnuit cu drumuri de munte. 
Prevăzuse acest amănunt înainte de plecare din Ctesiphon. 
Caii de rasă arabă şi persană erau gingași, cereau îngrijire 
şi hrană mai aleasă şi adesea se răneau pe teren pietros. 

Dînd ocol locului, găsi o scobitură adîncă la picioarele 
unei siînci şi se adăposti în ea împreună cu calul său, 
aţițind la gura ei un foc împotriva fiarelor. Aduse apoi 
multă iarbă să aibă calul ce mînca peste noapte şi-şi făcu 
din ea şi un culcuș. i 

Într-o jumătate de zi se depărtase mult, ocolise şi 
încurcase atît de temeinic urmele, încît putea dormi liniș- 
tit în acea pustietate. Însă, cu toată oboseala, gîndurile nu 
lăsară somnul să se apropie. Culcat pe spate, privea ste- 
lele meridionale, mari și strălucitoare, pe un cer cald de 
catifea. Întîia oară de la moartea regelui Pacorus se simţi 
în deplină siguranţă, deşi auzea pașii furișaţi ai sălbăti- 
ciunilor şi prin apropiere urlau șacalii. Ar fi vrut ca în 
drumul său către libertate să nu se întîlnească cu oamenii. 
Nu avea nevoie de ei şi nici încredere. Faptul că fiul fos- 
tului său stăpîn și binefăcător voia să-l trimeată pe lumea 
cealaltă, îl absolvea de orice remușcări și-l elibera de 
orice îndatorire. Ştia că îndată ce se va băga în seamă că 
a fugit, prinţul va turba de mînie. Căuta să și-l închipuie 
tunînd şi fulgerînd şi-l pufni risul. De bună seamă, va 
pune pe urmele lui cei mai buni vînători, gonaci şi cete 
de cîini, dar degeaba, unda piîraielor prin care a mers mile 

întregi pe firul apei, nu trădează urma caldă, ci o duce la 
vale s-o înece în fluviu. ÎI vor căuta şi pe drumul mare, 
pe care e ușor de mers, și pe care se vor aşterne în goană 
ca să-i iasă înainte, să-i taie drumul către graniţă. Rise din 
nou. N-o să iasă tocmai el pe şleaul acela, care trece prin 
așezări omenești. Oricît de greu îi va fi să încalece mereu 
şi mereu pripoarele colinelor şi pintenii muncelelor, să 
coboare în văi adinci şi să urce coasta pieptiş, nu va ieși 
din ţinutul acesta sălbatic, îl va tăia de-a dreptul de la 
răsărit la apus. De bună seamă, fără îndrumare îi va fi 
greu să dibuiască hotarul. Acolo, Eufratul, aproape de iz- 
voarele sale, este îngust ca un rîu oarecare. Oare îl va 
recunoaște el printre atîtea altele ? Oricît de greu i-ar fi 
fără îndrumarea oamenilor trebuia să se ferească de 
aceştia, dar a te -eri nu înseamnă a nu-i întîlni. 

Tot gîndindu-se şi privind cerul, tresări. Din adîncuri, 
una după alta ţîşniră cîteva stele căzătoare. Obișnuit cu 
obiceiurile locului, Callidromus duse mîna la ochi, șop- 
tind : „Piei Pairika, piei !“ 

Rise apoi de unul singur. Parţii aveau credința că 
Pairika, spirite nefaste, asemenea ielelor, vrăjeau stelele, 
făcîndu-le să se desprindă de pe boltă și să cadă, aducind 
secetă pe pămînt. 

„Mi-au intrat în sînge credinţele lor păgîne“, își zise 
și nu-și mai acoperi ochii cînd stelele, după un scurt răgaz, 
continuau să cadă. 

Cu răposatul rege, colindase aproape întreg imperiul 
de la arzătoarea Persida, megieşă cu marea de la miazăzi, 
pînă-n Hircania de pe țărmurile Caspiei, de la Gandaritida 
hindusă, pînă-n Armenia cea muntoasă. Văzuse orașe și 
așezări noi înălțate pe ruinele orașelor străvechi, ori în 
preajma acestora, a căror măreție se vedea și astăzi. Văzuse 
Mari, Nimrud, Ur, Ninive, cele ma: vechi din toate. Cită 
sforţare supraomenească pentru a le înălța şi cîtă demo- 
nică înverșunare în a le risipi. De ce oare? Ce vină au 
orașele ? Căuta să-și imagineze drumurile marelui mace- 
donean Alexandros în campaniile sale fulgerătoare prin 
imensul imperiu persan. Pe semne era dur și nemilos dacă 
a știut să bage frica în dușmani şi să-i ţină sub călcii. 
Popoarele și seminţiile care au gemut sub puterea asirie- 

nilor, babilonenilor, medilor, perşilor, își aduc aminte de 
el ca de un geniu eliberator, altfel cum ar fi rămas numele 
lui legat de atitea aşezări, locuri, izvoare'? Îi poceau nu- 
mele în felul lor — Iscander (așa cum au făcut din Calii- 
dromus — Calid Romuz), păstrîndu-i amintirea peste 
veacuri, legîndu-l prin legende și zicale de ultimele vremi. 
Adeseori, întrebînd un ţăran sau păstor cum se numește 
cutare sau cutare loc, căpăta răspuns : „Fîntîna lui Iscan- 
der“, „Vadul lui Iscander“, „Podul lui Iscander“, „Popasul 
lui Iscander“ și cîte or mai fi, pronunţate cu mîndrie şi 
venerație. Şi nu era decît un străin, un cuceritor... 

'Tresări simțind că somnul îl furase pentru o clipă. 

Miine, poimiîine va intra în ţinutul carducilor î, popor 
de păstori, socotit sălbatic de către rafinaţii lor stăpîni — 
parți. Dacă va trece nebăgat în seamă prin ţara carducilor, 
îşi va urma drumul încălecînd pripoarele munţilor Taurus 
şi asta îl cam înspăimînta. Era sigur că în timp ce el se 
odihnește aici, în prima noapte a libertăţii sale, călăreții 
se aștern ca vîntul pe drumurile bătute, împrăştiind vestea 
printre localnici, că un trădător periculos vrea să scape 
către romani. Poate chiar au pus preţ pe capul lui. 7 

Înfiorat de aceste gînduri, dar şi legănat de speranţe 
că va răzbate pînă la urmă pînă la Pontul Euxin, adormi 
de-a binelea, visînd-o pe Candida, al cărei chip nu se 
ştersese din memoria sa în ciuda celor nouă ani de înstrăi- 
nare. 


+ 


Zece zile călărise Callidromus către apus. Pe acolo pe 
unde umbla nu erau drumuri, ci doar poteci întortochiate, 
care se pierdeau şi reîncepeau după bunul lor plac, poteci 
abia văzute, făcute de orătănii şi fiare sălbatice. Călăuzit 
de soare și stele, ştia că pînă la urmă nu poate să nu 
ajungă la marele cot al fluviului Eufrat, dincolo de care 
începea lumea stăpînită de romani. 

Undeva, în drumul lui se aflau două așezări, oraşe 
însemnate, Amida și Edessa. Prima se afla chiar pe Tigru, 
acolo unde nu mai era navigabil, a doua mai la miazăzi, 


1 Carduci — probabil strămoșii curzi!or actuali. 

mai aproape de Eufrat. Și pentru că îi era teamă să nu 
nimerească într-una din ele, cîrmea mereu către miază- 
noapte, mai către munţi. 

Trecea cînd peste podișuri vălurite, tăiate de ape secate, 
cînd: prin codrii deși cu multe pîraie vioaie, unele vije- 
lioase. Coborînd vîlcelele prăpăstioase, descăleca și-și 
ducea cu grijă calul de dirlogi, de teamă să nu-și frîngă 
vreun picior. Fără cal ar fi fost pierdut. Încălțămintea i 
s-ar fi rupt în cel mult două zile, iar poverile pe care ani- 
malul le ducea ușor l-ar fi încovoiat sub greutatea ‘lor. 

în aceste zile vînase de două ori, o dată o gazelă, altă 
dată o dropie mare. Carnea lor tăiată în felii subțiri și 
afumată la foc de vreascuri, era mîncarea lui de căpetenie. 
În pădure culegea poame sălbatice, boabe și rădăcini pe 
care le știa bune de mîncat. Nu o ducea rău căci alcătuirea 
sa de voinic sănătos se mulțumea cu atît. Își adăpa calul 
la fiecare curs de apă ; la fiecare izvor își umplea bur- 
duful încăpător, pentru că izvoarele erau rare iar albiile 
pîraielor nu totdeauna purtătoare de apă. 

În a zecea zi nu scăpă de ceea ce se temea cel mai 
mult. Coborînd către vîlcea, pe o potecă strîmtă și întor- 
tochiată, se pomeni la o cotitură înconjurat de o ceată de 
păstori carduci. Oacheși, bărboşi, îndesaţi și vînjoși, cu 
căciuli ţuguiate pe cap, deși căldura era mare, îl priveau 
ciudat pe sub sprîncenele dese. Unul mai bătrîn, pe semne 
mai marele lor, fluieră a mirare și-i făcu semn să oprească. 

Cutremurat de această neprevăzută întîlnire, Callidro- 
mus cîntări fulgerător sorții de scăpare. Nici unul din ei 
nu era călare. Ar fi putut să se smulgă și s-o ia la goană, 
dar poteca era prea strîmtă, iar panta abruptă ; cîţiva 
păstori aveau arcuri și ar fi putut să-l săgeteze. Nu era 
chip de scăpare. În clipa următoare se răzgîndi, mai ales 
că nu ştia ce intenţii au și le zise în dialectul lor, care se 
asemăna cu limba armeană : 

— Sînt olăcar regal şi sînt grăbit. 

Bătrînul îl privi cu neîncredere. 

— Olăcarii, spuse, merg pe drum bătut. Nu cumva te-ai 
rătăcit ? 

Vorbea blajin şi Callidromus încercă altceva. Avea 
la el sului de pergament, pecetluit cu o pecete verde, actul 

prin care regele îi redase libertatea. Îl scoase din samar 
și sărutîndu-i pecetea îl flutură în faţa lor. 

— Olăcarii, adăugă el, sînt oameni de taină și nu dez- 
văluie nimănui drumul pe care îl au de urmat. 

Dar nici bătrînul păstor nu se dădu bătut. 

— Zeița Ishtar să-l aibă în pază pe Humayun !. Cre- 
deam că ești unul care a venit să strîngă bir de la satul 
nostru. Dar aceia vin mai mulţi, nu se încumetă de unul 
singur. Vei fi cu adevărat olăcar, numai că ai rătăcit 
drumul, căci acesta nu duce nicăieri, mai bine zis, numai 
la satul nostru şi acolo se opreşte. Nu cred că bătrînul 
Humayun te-a trimis cu scrisoare la noi amăriţii care 
nu ştim să citim. Ca să apuci drumul cel bun şi să ieși 
din fundătura aceasta trebuie să te întorci cale de o 
jumătate de zi și să apuci pe o altă potecă către miazăzi. 

„Va să zică, își zise Callidromus, păstorii aceştia, în 
pustietatea lor, nu ştiu nimic de schimbarea domniei. Asta 
este îmbucurător.“ 

— Bine, zise el tare, aşa voi face. Mulţumesc pen- 
tru sfat. i i 

Bătrînul, însă, se apropie şi punînd mîna pe dîrlogii 
calului său, zise rugător : 

— Dar fiindcă tot ai greșit drumul și eşti aproape de 
sălaşele noastre, te rugăm să te abaţi pînă la noi, să guști 
mâncarea noastră simplă, să-ţi uzi gîtul cu o ulcică de 
vin tare. Nu ne pedepsi şi nu ne dispreţui. După ce te vei 
fi ospătat şi odihnit îţi vom da noi o călăuză să te scoată 
la drum. Deși nu vrei să spui, cred că înspre Amida zorești 
şi vii dinspre lacul Matiana 2, unde, am auzit, se află un 
palat al slăvitului rege. 

Callidromus se miră mult la auzul acestor vorbe. Cît 
de bine informaţi erau acești păstori primitivi care gîn- 
deau încet şi nu-și părăseau locurile decît atunci cînd 
urcau cu turmele lor pe plaiurile înalte ale munţilor, 

— Apoi, adăugă bătrînul zîmbind blajin, nu uita că 
noi vedem cînd şi cînd o față luminată ca a ta, că şi noi 
sîntem dornici să știm ce se petrece în lumea largă. Uite, 
despre marele Iscander ai auzit ?... 


1 Humayun = vulturul protector al regilor, sau regele însuși. 
2 Matiana = lacul Urmia. 

Callidromus se minună. Nu de mult, el însuși se gîndea 
la asta. La Iscander, adică la Alexandros Macedoneanul. 

— „„Stră-strămoșii strămoşilor noștri au auzit de el 
deşi nu l-au văzut. Un pile din oastea lui a poposit în 
satul nostru și nu au făcut nici un rău nimănui, ba ne-au 
lăsat amintire ceva din lucrurile lor. A fost atunci o ser- 
bare mare la care au cîntat și au dănţuit ei și ai noștri. 
Pe urmă s-au dus, iar noi și acum peste veacuri îi pomenim 
şi ne aducem aminte ce ne-au vorbit despre marele Iscan- 
der. Pofteşte, oaspete din lumea regească, în sălaşele 
noastre amărite. Din toată inima te poftim ! 

Ce era să mai facă Callidromus ? Era pe deplin liniș- 
tit şi se bucura la gîndul odihnei de o zi, două. 

— Cu dragă inimă, zise zîmbind. 

Păstorii mulțumiți își dădură cușmele pe spate, iar doi 
tineri, cărora abia le-au dat tuleiele, cu căciulile negre de 
miel, scos din pîntecul oii înainte de fătare, îi apucară din 
două părţi calul de căpăstru și-l duseră grijuliu la vale, 
apoi din nou la deal unde se afla satul lor. 

Satul era mic, cu sălașe joase din pietre lipite cu lut, 
cu acoperișul drept tot din lut, cu ogrăzi împrejmuite cu 
ziduri scunde, cu măslini răsuciţi și smochini stufoşi. 

Îl duseră la casa celui bătrîn, una mai arătoasă, în vir- 
ful dealului, cu trei încăperi, străjuită de plopi piramidali 
înalţi. În spatele împrejmuirii un gard viu de trandafiri 
cățărători. Din bătătura din faţa casei, o priveliște mä- 
reaţă către colinele ierboase de la miazăzi şi către mun- 
celele împădurite dinspre miazănoapte. Departe, în zarea 
înceţoşată, dincolo de păduri, munții purtînd pe-alocuri 
zăpadă. 

Pesemne locuitorii au și fost vestiți de unul dintre acei 
cu care se întilnise, căci ieșiseră cu mic cu mare întru în- 
tîmpinarea sa. Bătrîni sprijiniți în toiege, cu căciula ne- 
lipsită pe cap, muieri cu fața acoperită pînă la ochi cu 
broboade negre, copii în cămeșoaie, sau goi-goluţi, îl 
priveau de pe pragul caselor și al porţilor. În privirile lor 
era multă curiozitate dar şi bunăvoință. Își şopteau unii 
altora : 

— Ăsta-i unul care l-a văzut pe Humayun cel Mare. 

— Poartă cu el o scrisoare cu pecete sfîntă. 

— Ce frumos și falnic este ! 

— Ce straie mîndre are! 

După ce descălecă în ogradă, îi luară calul şi-l duseră 
sub un şopron unde-i dădură ovăz și apă. Luară cu grijă 
lucrurile sale și le duseră în odaia mare în care după ce 
se spălă la fîntînă îl poftiră, spunîndu-i că-i aparţine 
cu tot ce se află în ea. Nu era mare lucru, niște ulcioare 
şi vase de aramă pe poliţi, un pat jos cu blănuri și rogo- 
jini pe podeaua de lut. Cea mai tînără femeie din familie, 
copiliță cu chipul încă neacoperit, îi aduse o strachină 
cu lapte de măgăriţă covăsit, pișcător şi rece din pivniţă. 

Întiia oară după robia sa, Callidromus simţi marea 
plăcere a omeniei, nu că între timp nu avuse de-a face 
cu fiinţe omenoase, dar aici era altceva, asemănător cu 
o mînă gingașă pusă pe fruntea înfierbîntată a unui bol- 
nav, ca mîngiierea unei alifii miraculoase așternută pe 
rană. Dar simțămîntul nepreţuit care îl cuprinse, izvora 
din marea sinceritate a acestor oameni simpli: nici o 
prefăcătorie, nici un gînd ascuns nu le trecea prin minte, 
nu le spurca conştiinţa. 

Pe urmă s-au retras cu toţii și l-au lăsat să se odih- 
nească, să-și doarmă somnul binefăcător în odaia răco- 
roasă, pe blănuri moi cu miros de levănţică. Lumina pä- 
trundea cu zgîrcenie prin deschizături mici, sus lingă 
strașină, în partea umbrită a casei. Adormise pe loc și 
dormi fără vise pînă seara și se trezi singur, înviorat, ne- 
dîndu-și seama unde se află. 

Ieşind din casă, se întinse, privind cu ochii încă mijiţi 
de somn, această lume stranie, mică, pierdută printre în- 
tinderi nesfîrşite. Globul imens şi roșu al soarelui, între- 
tăiat de dungi vineţii se cufunda pe nesimţite dincolo de 
dunga închisă a zării. Gazăle domesticite se plimbau prin 
curte. Un linx cu urechile pufoase, miriîi la el, smucin- 
du-se în lanţ lîngă coteţul său, iar în văzduhul pur al înse- 
rării, în lumina opalină a crepusculului, răsuna voios 
cîntarea privighetorilor. 

„Cite sate din acestea, binecuvîntate de zei, or mai fi 
în vastul imperiu partic, se gîndi Callidromus, şi cît de 
fericite ar fi fost ele, dacă stăpînirea nu le-ar fi stors 
biruri grele, dacă nu le-ar fi luat ayin 1 şi încă de două ori 


1 Ayin = birul anual obișnuit la perși. 

la nauruz și mihragan, cele două echinocţii, apoi altele, 
cu ocazia suirii pe tron a noilor stăpînitori, cu ocazia 
naşterii prinților moștenitori, a căsătoriilor princiare ? 
Stăpînitorii au nevoie de bunătăţile şi banii acestor harnici 
truditori şi le iau fără să le dea nimic în schimb, căci așa 
sînt așezările în lumea asta. Aceşti truditori nu au nevoie 
de stăpînitori şi viaţa lor s-ar fi desfășurat înainte, mereu 
şi la fel de blajină dar și mai îmbelșugată dacă pe toți 
împilatorii aceştia i i-ar fi înghițit pămîntul“. 

Stăpînul casei, de data aceasta îmbrăcat de sărbătoare 
într-o tunică lungă pînă la glezne, încins cu o curea lată, 
dar tot cu căciulă pe cap, se apropie cu închinăciune și-l 
întrebă dacă a dormit bine. 

După ce se spălă, se îngriji şi-şi puse straiele bune 
scoase din traistă, fu poftit în grădina din spatele casei, 
unde pe o poieniță cu iarbă măruntă, printre butucii de 
viță de vie, se adunase tot satul. La mijloc, pe rogojini 
acoperite cu şervete înflorate era întinsă masa. Oamenii, 
care pesemne l-au aşteptat de mult, se înviorară întîmpi- 
nîndu-l cu urări voioase. 

Fu poftit să şadă între gazdă, care era dehgan (un fel 
de primar) și între patriarhul satului, cel mai bătrîn om, 
cu barba albă ca neaua. De cum se așezară, acesta din 
urmă îşi împreună mîinile la piept, ceea ce făcură și cei- 
lalţi și înălță o rugă zeiţei fecundității Pinikir. 

După aceea oaspeţii băură pe rînd dintr-un ulcior, vin 
negru și tare. Bucatele nu erau nici prea multe, nici prea 
alese ca la ospeţele regale, dar erau gustoase şi oferite 
din toată inima. Mîncară la început păsat cu carne grasă 
de oaie, pulpă de căprioară rumenită, turte coapte în spuză, 
plăcintă cu brînză şi tocătură de carne, încheind masa cu 
bucățele de carne înșirate pe beţișoare, perpelite la foc 
mocnit şi muiate în oțet amestecat cu verdeţuri tocate 
mărunt. La urmă de tot au fost aduse tăvi mari împle- 
tite cu măiestrie din răchită, cu struguri, smochine şi mere. 
Alături, străchini pline cu faguri de miere de albine, în 
care se afundau smochinele înainte de a le pune în gură. 

Femeile și copiii aveau masa așternută alături, mai la 
o parte şi nu se amestecau în vorbă cu bărbaţii, dar de 

acolo venea un zvon de glasuri zglobii și voioase, cu stri- 
gături și crîmpeie de cîntece. 

Abia după ce oaspeţii s-au săturat și și-au manifestat 
mulțumirea printr-un rîgîit, potolit discret cu palma, 
gazda i se adresă oaspetelui : 

— Cum o duce cu sănătatea marele Humayun şi dacă 
zilele-i sînt fericite ? 

Callidromus, mișcat de lipsa de strîmbătate a acestor 
oameni dintr-o bucată, nu s-a îndurat să-i mintă, dar nici 
adevărul nu voia să-l spună, prea i se părea dureros şi 
nelalocul lui. 

— Regele regilor Pacorus, fie-i numele slăvit printre 
stăpînitorii lumii, este un om prea înaintat în vîrstă și nu 
se știe dacă în curînd nu-l vor chema zeii în lăcașul cel 
veşnic. 

— Ar fi fost păcat să ne părăsească, răspunse gazda 
cu ușor tremur în glas, sub domnia sa lungă şi omenoasă 
am mai răsuflat și noi. 

— Aşa este, întări bătrînul cu barba albă, am trăit 
mai mult decît oricare dintre ai mei pe acest pămînt și 
dintre toţi regii, pe care i-am apucat, acesta a fost cel mai 
omenos. 

— Să închinăm în sănătatea lui, adăugă gazda, făcînd 
semn unui flăcău rumen să le umple ceștile. 

După această introducere plină de bunăcuviinţă, lim- 
bile se dezlegară și un ropot plăcut de glasuri voioase 
umplu poiana. După un timp, cînd bătrînii începură a-i 
pune felurite întrebări, ceilalţi tăcură ascultînd cu luare 
aminte. Lui Callidromus, întrebările acestea i s-au părut 
copilărești, cele mai multe naive, izvorite din necunoaș- 
terea adevărului, iar altele fanteziste de tot și tocmai 
acestea din urmă păreau să-i preocupe cel mai mult. Bună- 
oară : „Dacă este adevărat că la curte se mănîncă, ouă 
mari cît un ulcior ?“ sau „Dacă e adevărat că pentru un 
blid de mîncare se jertfește o turmă de cămile, din care 
se ia doar moalele tălpilor ?“, „Că regele, la vînătoare, 
folosește numai săgeți de aur și că numărîndu-le apoi se 
află cîte vietăţi a doborit luminăţia sa“, „O fi adevărat că 
departe, către miazăzi, unde soarele atîrnă deasupra creşte- 
tului, trăiesc oameni negri ca tăciunele, cu un singur ochi 
în mijlocul frunţii ?% 

Callidromus își dădea seama că ei nu aşteaptă de la 
el nici tăgăduirea acestor basme, nici luarea lor în derî- 
dere, ci dimpotrivă chiar susținerea lor, de aceea le răs- 
pundea în doi peri : 

„Ouăle cele mari, nu sînt chiar așa de mari și sînt 
ouate de struţi, niște păsări mari, care nu zboară, ci aleargă 
aidoma găinilor, pe picioarele lor lungi prin deșert“. 

„Este adevărat că tălpile de cămile sînt preţuite din 
pricina gustului lor deosebit, dar asta se întîmplă numai 
o dată pe an și atunci numai de la şapte.“ 

Și aşa mai departe. Răspunsurile sale, poate greşit 
înțelese, căci nu vorbea prea curgător în limba lor, erau 
îndată suflate la urechea vecinului, făcînd ocolul în cîteva 
clipe întregii adunări, spre mulțţumirea tuturor. 

El le povesti apoi despre popoare și ţări, credințe și 
obiceiuri, despre cele două fluvii uriaşe care scaldă Meso- 
potamia și se varsă în marea cea mare; despre corăbii 
care vin şi pleacă, după ce se opresc în marele oraș Cte- 
siphon, locaşul regilor. 

Cînd luna apăru pe cer şi pàtriarhul, sculîndu-se în 
picioare, invocă imaginea palidei Nanna t, zeița nopții, 
tineretul la început timid, apoi din ce în ce mai avîntat, 
ieşi în poiană și începu să cînte din gură sau din fluiere 
şi alăute cu o singură strună. Departe de a fi monotonă, 
cum auzise în alte părți, muzica aceasta stranie i s-a părut 
foarte melodioasă și plină de gingaşe simţăminte. Ea îi 
răscoli inima cufundîndu-l în dulcea nostalgie după locuri 
natale, prima tinereţe și dragostea dintii pierdută din 
vrerea sorții crude. O fată cînta cu o voce cristalină, răvă- 
șindu-i ființa lipsită de ce e mai scump tinereții — dra- 
gostea pentru fiinţa iubită. În lunga sa şedere pe melea- 
guri străine era firesc să dorească apropierea femeii, căci 
nu era anahoret şi nici stoic de felul său, sufletul său însă, 
eternul Psiche, aparţinea pentru totdeauna Candidei. 

Apoi tineretul se prinse în hore molatece în mijlocul 
cărora o pereche dansa cu foc și într-un ritm mult mai 
vioi. Pe urmă flăcăii încinseră jocuri vitejești, mînuid 
pumnale lungi, ciocnindu-le. Oţelul scînteia în lumina 
lunii. 

1 Nanna : zeiţa Lunei. 

Se făcuse tîrziu, o vedea după mişcarea stelelor, cînd 
niţel ameţit și un pic întristat, ca orice străin printre stră- 
ini, fu condus la culcare. 


* 


Hotărîndu-se a se odihni încă o zi la oamenii aceştia 
primitori, să-i dea și calului răgazul binemeritat, Calli- 
dromus mai zăbovi în pat, deşi soarele răsărise de multi- 
şor. Trupul său ostenit, frînt de atîta călărit și mers pe 
jos, iar sufletul și mintea, de atîta veghe şi încordare, 
îşi cereau dreptul la odihnă. 

Stătea tolănit pe culcușul moale, neîndurîndu-se să se 
scoale, certindu-se pentru această trîndăveală. Se gîndea 
cu plăcere la ospăţul de aseară, cînd auzi ciocănituri 
în ușă. 

Era stăpînul casei, care după ce-i dădu bineţe, se așeză 
jos lîngă căpătiiul său. Era înnegurat la chip și dregîn- 
du-și vocea zise : 

— Străine, de ce ne-ai minţit și prin asta ne-ai adus 
mare ocară ? 

Callidromus sări ca ars din pat, presimţind o ne- 
norocire. 

— Stai liniștit, adăugă gazda, punîndu-i mîinile pe 
umeri şi silindu-l să se așeze. Stai liniștit, că nu te paşte 
nici o primejdie ! Dacă tu m-ai păcălit, eu nu-mi voi ne- 
cinsti casa, dîndu-te pe mîna celor care te caută. Nu în- 
treba nimic, ascultă ! Tu nu ești olăcar regesc, ești un om 
certat cu legea. Ei nu mai sînt aici, poţi să fi liniştit. Spu- 
ne-mi acum adevărul. Nu te teme ! E spre binele tău. Îmi 
eşti oaspete şi te-am îndrăgit cu toţii. 

Tăcu un timp pradă unui simțămînt nelămurit. Hotă- 
rîndu-se pînă la urmă zise : 

— Ne-ai lăsat deunăzi cîteva lucruri în dar. După cele 
ce s-au întîmplat nu le mai putem păstra. 

Bătrînul desfăcu încet colțurile unei basmale şi răs- 
tumă pe pat darurile lui Callidromus : un frîu de cal cu 
ținte de argint, un amnar grecesc cu tot dichisul său într-o 
pungă frumoasă de piele roșie şi cîteva monede dintre 
care una de aur, cu chipul răposatului rege. 

Om simplu şi neprefăcut, baciul nu era în stare să-și 
ascundă părerea de rău, dar o cută adîncă între sprâncene 
adeverea fără vorbe că altfel nu se poate. 

— Dar ce s-a întîmplat, omule bun? întrebă Calli- 
dromus, îngrijorat de ceea ce se petrecuse, şi de ceea ce 
n-avea habar. Îi era şi milă de omul acesta, care suferea, 

— Tu ne-ai minţit, zise bătrînul, în loc de răspuns, iar 
noi, proștii te-am crezut.’ 

— Gazda mea bună şi inimoasă, vorbi Callidromus, 
hotărît să-i risipească întrucitva îndoielile. M-aţi primit, 
m-aţi îngrijit, m-aţi ospătat şi m-aţi culcat într-un pat 
moale, recunoştinţa mea va fi veşnică. Într-adevăr, v-am 
minţit, deoarece n-aveam încotro, dar nu v-am minţit 
cu nerușinare. V-am ascuns un singur adevăr, că bunul 
rege Pacorus a murit, iar eu mi-am pierdut apărătorul. 
Este adevărat că am fost la curtea lui şi că m-a iubit ca 
pe un copil al lui. Priveşte asta !... 

Se căută în sîn şi scoase din tunică un medalion scump 
de aur, în care era prinsă o piatră prețioasă cu chipul 
regelui săpat în ea. Îl întinse fără să scoată lănțișorul 
petrecut în jurul gîtului său. 

— Mi l-a dăruit în semn de preţuire însuși marele 
Humayun. Tot ce v-am povestit despre locuri și orașe, 
despre neamuri şi obiceiuri este adevărat, căci am umblat 
mult, însoţindu-l pe răposat ca unul care cunoaște multe 
limbi şi ca unul care știe să citească și să scrie. Dar prin- 
țul Parthamasiris, căruia i-am fost învăţător, nu m-a iubit 
și împreună cu unchiul său Hosrau, care acum e rege, 
mi-au pus gînd rău. Am fugit tocmai la timp, căci altfel 
nu m-ai fi văzut niciodată. Sînt de felul meu din orașul 
Tomis, de la capătul celălalt al lumii, așa că nu-mi rămîne 
altceva de făcut decît să mă întorc în patrie. Voiam să 
trec Eufratul, dincolo, la romani, altfel o să mă prindă, 
iar capul meu umplut cu cîlţi îl vor trimite la Ctesiphon. 
Mă pricepi ? 

Bătrînul îl privea ţintă și pe măsură ce Callidromus 
i se spovedea, chipul i se lumina. Îi puse apoi mîna-i 
noduroasă pe obraz și mîngîindu-l, zise înduioșat : 

— Capul tău frumos şi plin de înţelepciune nu va 
cădea. Nu ne-ai căutat tu, sărmane. Marele Ormuzd mi-e 
martor că noi te-am oprit din drumul tău. Tu îţi vedeai 

de treabă și am băgat de seamă că ești îngrijorat. Un sin- 
gur lucru vreau să pri:ep, — ce fel de sul pecetluit aveai 
şi de ce ni l-ai arătat ? Doar nu era de la rege ? 

Minunîndu-se de istețimea bătrînului, Callidromus 
zîmbi şi-i spuse : l 

— Ba da, de la rege. Semnat şi pecetluit chiar de mîna 
lui, dar nu e o scrisoare către vreun satrap, ci înscrisul 
prin care el mi-a redat libertatea, căci pe vremuri am fost 
robit și vîndut ca sclav. 

Bătrînul oftă ușurat. 

— Acum totul e limpede ca apa unui tău de munte. 
Te cinstesc mai mult decît te-am cinstit pîn-acum. Eşti un 
om cumsecade hăituit ca o fiară. Să-ţi spun acum ce s-a 
întîmplat : În zori de zi veni fuga la mine unul din flăcăii 
care păzesc o turmă de-a noastră la poalele dealului şi-mi 
spuse că s-au abătut pe la ei cîţiva oșteni de-ai regelui 
şi au întrebat dacă n-au văzut un fugar. După cum l-au 
zugrăvit, trebuia să fii tu. Ziceau că eşti înalt, oacheș şi 
ai ochii albaștri. 

„— Şi le-au spus ? 

— Da de unde ! Nu știau nimic, căci au plecat demult 
din sat. Ostaşii cei haini le-au luat fără să-i întrebe două 
oi grase şi s-au dus, poruncindu-le să te prindă şi să te 
ferece, dacă te vor întîlni; să spună şi celor din sat, 
iar cînd vor veni oamenii stăpînirii după bir, să te 
predea lor. 

Callidromus răsuflă ușurat. 

— Ce om cumsecade eşti, baciule ! 

— Neam de neamul meu n-a fost trădător şi nici nu 
va fi. Pe trădători și hoți, chiar dacă ne sînt fii buni, îi 
omorîm, ca să stîrpim sămînţa rea. Pe flăcău l-am trimis 
îndată înapoi la turmă. L-am condus eu însumi pînă la 
marginea satului, ca să nu stea de vorbă cu careva și i-am 
spus că tu ai trecut prin sat, dar ai și plecat, fără să ştim 
cine ești şi încotro zorești. 

— Fi binecuvîntat ? Zeița Pinikir să reverse asupra ta 
darurile ei! Te rog, acum, să păstrezi lucrurile acestea 
neînsemnate pe care ţi le-am dăruit din inimă. Nu sînt 
furate ci câștigate prin muncă cinstită. 

— Am să le păstrez. Tu însă trebuie să pleci cît mai 
degrabă. Fiul meu mai mare te va duce pe cărări tainice, 

numai de noi știute şi o să-ţi arate drumul cel bun pînă 
la graniță. Ormuzd să te aibă în pază ! 


A treia zi, de cînd plecase din satul carducilor, pe la 
prînzișor, Callidromus, bine îndrumat de călăuză, văzu 
de pe vîrful unui deal, valea mult rîvnită a Eufratului. 
După povaţa tînărului carduc, trebuia să cinească către 
miazănoapte, pînă la locul unde Eufratul scapă din strîn- 
soare și pe unde se trece cel mai ușor dincolo, la adăpost 
de stînci și tufărișuri. 

Giăsi fără bătaie de cap, stînca piramidală acoperită cu 
pini răsuciţi de vînturi, despre care i-a vorbit flăcăul, 
și apropiindu-se de ea, văzu drumul pe care trebuia să-l 
urmeze. Merse liniștit pe acel drum îngust și cotit, pînă 
Ja o altă stincă mare pe care o ocoli, cînd, pe neașteptate, 
dădu de un drumeţ ce-i venea înainte. Tresări speriat 
şi-şi opri calul. Nu se aștepta să întilnească oameni în 
această pustietate. 

Era un cerșetor, şchiop şi zdrențăros, care îi strigă cu 
o voce hodorogită : 

— Zăboveşte o clipă, cinstite călător și fă-ți pomană 
cu mine, nenorocitul. N-am mîncat și n-am băut de trei 
zile și pămîntul mi se înviîrte în faţa ochilor de slăbiciune. 

Callidromus îl privi cercetător, mai de aproape. Omul 
nu i s-a mai părut chiar atît de prăpădit. Mina, care se 
sprijinea pe toiag, mai degrabă o bîtă noduroasă, era pu- 
ternică și deloc descărnată. 

— Cine ești și de unde vii ? 

— Eu nu te-am întrebat cine eşti şi încotro te-ndrepţi, 
căci prin părțile mele nu se obișnuiește a pune întrebări 
călătorilor. Cine sînt ? Se vede, — un prăpădit care-ţi cere 
milă, iar unde merg, — nici eu nu ştiu. 

Sporovăind, cerşetorul se apropie şchiopătînd și întinse 
mîna, chipurile să mîngiie botul calului. Callidromus, însă 
se mișcă în lături și puse mîna pe garda sabiei, 

— Mincare nu am destulă nici pentru mine, zise. Apă 
găsești la stînca aceea de acolo. Mai culege şi tu ceva 
poame să-ți astîmperi foamea. 

— N-ai? Nu-i nimic. Să-ţi dea Ormuzd ceea ce do- 
rești ! Dar poate totuşi mă miluiești cu un ban, să-mi 
cumpăr de mîncare în primul sat. 

Nu era în firea lui Callidromus să fie dur și neîndu- 
plecat. Cine ştie ? Poate “se înșeală ? Oare, el însuși dacă. 
şi-ar fi pierdut calul, nu s-ar fi asemănat peste cîteva 
zile cu acest nenorocit ? Inima i se înmuie și scoțînd punga 
îi aruncă un dihrem 4, 

Acela prinse moneda cu dibăcie şi ducînd-o la buze 
o sărută. 

— Inimosule ! strigă încîntat. Prinţule ! Credeam că o 
să-mi dai un ban de aramă, iar tu mă miluiești cu argint. 
Iată-mă bogat şi pot să trăiesc şapte zile fără griji. Pe 
pămîntul sfînt al lui Mithra, eşti mai altfel decît toți 
oamenii ! Zeița Pinikir să-ţi întoarcă darul înmiit. Mergi 
sănătos și drumul să-ţi fie presărat de flori ! 

— Cu bine, omule ! 

Callidromus își urmă drumul, tot gîndindu-se la în- 
tîmplarea de adineauri. Nu mai era liniștit. Trebuia să se 
grăbească și să fie cu ochii în patru dacă și aici, în această 
pustietate, întîlneşti oameni. 

Peste un timp i se păru că aude un fluierat ascuțit. 
Era însă atît de slab că nu era sigur dacă nu se înșelase. 
Poate nu era decît fluieratul unei păsări ? 

Soarele pălea atît de tare şi se făcuse atît de cald că i 
se părea că sîngele îngroșat nu mai curge prin vine. Ti- 
chia ușoară de pîslă, deși albă, nu era în stare să oprească 
razele soarelui de la amiază. Se gîndi să facă un popas la 
umbra unei stînci, să se răcorească, să dea și calului 
odihna cuvenită, să-l şteargă de sudoare, să-l mai uşureze 
de poveri. 

Cu toată neliniștea ce i se pogori în suflet, dorința de 
a se răcori îl împinse într-un cotlon umbros de la picioa- 
rele unui pripor. Tufe mari și dese de cătină și merişor 
atîrnau deasupra ca o strașină, pietrele din umbră, aco- 
perite de muşchi, îmbiau să te aşezi pe ele. 

Dar în clipa cînd se opri și zgomotul copitelor pe dru- 
mul pietros încetă, i se păru că aude un tropot de cai. 


1 Dihrem : monedă persană de argint. 

Era ca o părere și freamătul frunzișului clătinat de adieri 
uscate ale vîntului îl acoperea din cînd în cînd. Înspăi- 
mântat, sări de pe cal şi puse urechea la pămînt. După 
o clipă de încordare, auzi deslușit țăcănitul ritmic al co- 
pitelor. 

Nu mai stătu o clipă pe gînduri. Sări pe cal și sucin- 
du-și capul înainte și înapoi, se străduia să ghicească de 
unde vine zgomotul, căutînd în acelaşi timp un loc unde 
ar fi putut să se ascundă. 

Giîndul îl duse îndată la întîmplarea cu cerșetorul. 

„Era tâlhar, își zise. Iscoadă pusă în drum să vadă dacă 
drumeţul merită să fie jefuit. Șuieratul acela era semn 
dat tovarășilor săi, care pesemne nu erau prea departe.“ 

Nu mai stătu să judece și apucat de panică, lovi calul 
cu călcîiele, pornind în galop de pe loc, uitînd de arșiță, 
de oboseală. Singurul său gînd, care mai rămăsese treaz, 
era să se depărteze de primejdie, să mărească depărtarea 
între el şi urmăritori. 

Drumul însă nu era prea grozav. Trebuia să fie cu 
ochii în patru la cotituri și pietre. Gonind şi făcînd zgomot, 
nu mai auzea altceva, dar îi era teamă să se oprească, 
să asculte din nou, să-și piardă din timp, iar calul său 
din avînt. 

Ştia că e aproape de vadul Eufratului, dincolo de care 
se întinde domeniul roman, dar în același timp își dădea 
seama că în aceste pustietăţi granița nu este un obstacol 
pentru urmăritori, că dincolo nu-l așteaptă neapărat o 
cetate cu porțile deschise, în care să se adăpostească. 
Soarta cea crudă își scotea din nou ghearele ca să-l înhaţe, 
tocmai cînd se credea salvat. 

„Așa mi s-a întîmplat mereu pînă acum, dar n-am să 
mă dau bătut, nici...“ 

Nu-și termină gîndul cînd zări în față, la un zbor de 
săgeată de el, răsărind de după o cotitură, călăreți... 

Nu așteptă să-i vadă mai de aproape și răsucindu-și 
calul pe loc, într-un îndrăzneţ cabraj, porni în galop 
înapoi. 

Îi auzea strigîndu-i ceva, dar în ropotul copitelor și 
vîjiitul vîntului în urechi nu desluşea cuvintele. Ştia că 

oamenii răsăriți pe neaşteptate, . din direcţia unde el nu-i 
aştepta, nu pot călări decît în şir cîte unul. 

Mintea sa înfierbîntată scorni pe loc “părerea, că acei 
care îl urmăreau erau oamenii lui Parthamasiris care 
ajungînd la granița imperiului, se întorceau crezînd că 
le-a scăpat. Acum și-au schimbat părerea și gonesc din 
răsputeri ca să-l prindă. Numai de nu l-ar săgeta, deși 
pe un drum cotit ca acesta nu e deloc uşor să nimerești 
ţinta. 

Panica care îl cuprinse se transmisese și calului său, 
care alerga nebunește. 

Printre crîmpeie de ginduri care galopau și ele prin 
mintea sa înfierbîntată, se mai ivi unul, că cerșetorul 
n-avea nici o vină şi că zgomotul copitelor auzit de el 
venea din faţă şi nu din spatele său. 

Cînd ajunse la un loc mai drept se întoarse dîndu-și 
seama cu bucurie că depărtarea se mărise simţitor. Văzînd 
însă cum zboară scamele de spumă albă de pe botul calu- 
lui său, încins peste măsură, ştia prea bine că nu va ţine 
mult. - Disperarea îl cuprinse cu atîta tărie, iar hotărîrea 
de a nu cădea viu în mîinile dușmanilor era atît de arză- 
toare, încît își smulse jungherul din teacă ca să-l aibă 
pregătit şi să-și curme zilele la timp. 

Deodată, atît de pe neașteptate, încît crezu că este vic- 
tima unei halucinaţii, în față-i răsăriră călăreți. Își opri 
atît de brusc calul încît fu cît pe aci să fie aruncat jos. 
Ceea ce a urmat îl întări în gîndul că este pradă halucina- 
ţiei. Călăreţii din faţa lui, bărboși, cu dulămi miţoase pe 
umeri și căciuli înalte pe cap, își răsuciră caii şi o porniră 
înspăimântați înapoi, ca şi cînd l-ar fi văzut pe însuși 
Ahriman, zeul întunericului. 

Uluit, cu mintea goală de gînduri, Callidromus stătea 
locului pierdut și înţepenit şi-şi reveni doar atunci cînd 
două braţe vînjoase i-au apucat calul de dîrlogi. Abia 
atunci văzu că e înconjurat de romani. Îi privea pe rînd, 
zîmbind neîncrezător, ca unul trezit din somn, și încă 
aflat în vraja lui. Culmea uimirii se produsese atunci cînd 
un ofițer roman, falnic şi voinic, cu o legătură neagră peste 
un ochi, trecu vijelios lîngă ei, strigîndu-le în limba daci- 

lor, da, nu se înșelase, tocmai în limba maică-si pe care 
el, Callidromus, o știa atît de bine şi nu se aştepta s-o 
audă aici pe malul Eufratului. 

„Țineţi-l bine ! strigă ofijerul în treacăt. Să nu mi-l 
scăpaţi !“ 

Unitatea romană, păreau citeva sute, urmîndu-și co- 
mandantul se mistui în urmărirea tîlharilor, iar Calli- 
dromus descleştînd cu greu pumnul se lăsă dezarmat de 
către unul din cei doi ostași care au rămas cu el. Înţe- 
penit de uluire în fața celor petrecute, bănuind că își 
pierduse minţile din pricina căldurii, sau altceva ce l-a 
lovit pe neașteptate, se lăsă dezarmat și legat la mîlini. 
I se luă arcul şi tolba cu săgeți, sabia, jungherul și unul 
dintre oșteni, văzîndu-l aşa de străin la toate ce i s-au 
întîmplat, zise în aceeași jimbă a dacilor : 

— Ăsta a căpiat de necaz că l-am prins, dar nu e tâl- 
har. Ăsta zboară mai sus. 

— E o iscoadă, răspunse celălalt. Era cît pe aici să-i 
bag o săgeată între umeri, dar m-a oprit somandantul. 
Iscoadele persane îl preocupă mult. 

Privindu-i pe rînd şi de aproape, Callidromus se în- 
credință că sînt din carne şi oase, nicidecum arătări, oftă 
din rărunchi de ușurare şi zise în aceeași limbă pe care 
o vorbeau : 

— Nu sînt iscoadă. Sînt un fugar, iar faptul că am 
fost salvat de romani care vorbesc limba mea, mă face de 
două ori fericit. 

Acum veni rîndul ostașilor să se mire. Se dădură niţel 
îndărăt și-l priviră cu gurile căscate. Erau oameni simpli 
şi pesemne superstițioși. Se vedea cît colo că 'nu-și cred 
urechilor. Într-un tîrziu unul zise : 

— Auzi ? Un part vorbind limba noastră, n-am mai 
pomenit așa o minune ! 

— Ne afumă, ticălosul ! adăugă celălalt. 

Callidromus rîse dînd amuzat din cap. 

— Nu vă afum şi nu sînt ticălos, credeţi-mă ! 

Ceilalţi nu mai spuseră nimic, privindu-l pe sub sprîn- 
cene. Unul din ei luă calul de căpăstru și-l trase după el. 
Celălalt îl îmboldi cu o plesnitură pe crupă și așa, tăcuţi, 
porniră la trap în căutarea alor săi. 

Pe drum, acela care era în spatele său, îl întrebă : 

— De unde știi limba noastră, partule ? 

— Nu sînt part, sînt grec iar mama mea a fost getă. 

— Atunci ce cauţi aici ? 

— Lasă-l în pace ! se amestecă celălalt. Asta-i treaba 
lui Ariort. Mai bine să ne grăbim să-i ajungem din urmă. 
pe ai noştri. 

După acest schimb de cuvinte, Callidromus nu mai găsi 
de cuviinţă să răspundă. Era fericit și înălța rugi de mul- 
țumire în gînd lui Dionysos. Simţea o ușurare atît de- 
deplină, pacea pogoriîse în sufletul său atîta liniște şi dul- 
ceaţă, că nu mai simţea nici mușcăturile soarelui, nici oste- 
neala, nici setea care-l chinuise în timpul goanei și pe 
care nu avu cînd s-o astîmpere. Își privi cu drag calul care 
mergea cu capul lăsat şi se clătina de osteneală. Încă 
puţin şi s-ar fi prăpădit sărmanul. Nu putea să-l mîngiie 
din pricina miinilor legate şi-l îmbărbăta vorbindu-i ca 
unui prieten. Călăreţi înnăscuţi şi de meserie, oştenii 
ascultau cu plăcere. Abia acum, cînd 'avea răgaz, Calli- 
dromus îi cercetă cu luare aminte. În pofida uniformelor 
și armelor romane semănau mult cu dacii pe care îi cu- 
noscuse în viață: culoarea pielei şi « părului, trăsături 
energice, căutătură fermă a ochilor mari, sub sprîncene 
stufoase. Cum au ajuns aici ? Oare integrarea lor în lumea 
romană putea să fie atît de rapidă şi deplină ? Pentru el 
era un mister, dar gîndindu-se că de la război s-au scurs 
mulți ani nu se mai miră. Timpul este cel mai bun vră- 
ciuitor. Orice rană, dacă nu e mortală, se cicatrizează 
pînă la urmă. 

Ocolind o stîncă, dădură de romani. Erau descălecaţi 
şi trebăluiau : unii lîngă cai, ștergîndu-i de sudoare, alţii 
lîngă o ceată de tîlhari legîndu-le mîinile. 

Zărindu-i sosind pe drum, comandantul le făcu semn 
să se apropie. Ședea în umbră, pe un bolovan, ștergîndu-și 
sudoarea de pe frunte. Un oștean îi ștergea de praf coiful 
cu panaș mare, roșu. Era înalt şi voinic comandantul și 
din făptura lui emana putere şi voinţă neclintită. Chipul 
său era frumos dar şi înfricoșător. Legătura de la ochi îi 
dădea o înfățișare sumbră. 

9 — Un destin aparte 


Cînd se apropiară, oșteanul din faţă, descălecă și salu- 
tîndu-l raportă : 

— Tribune, prizonierul vorbește în limba noastră ca 
un dac adevărat. 

Sprîncenele comandantului se săltară o clipă a uimire. 
Privindu-l lung, cercetător pe Callidromus, porunci : 

— Descalecă şi apropie-te ! 

Pe urmă băgînd de seamă că mîinile îi erau legate, 
adăugă : : 

— Dezlegaţi-l ! ! 

Îl mai cercetă un timp în tăcere, apoi zise : 

— Cine ești și de unde vii ? 

— Sînt Callidromus, fiul lui Onomaios și viu din Cte- 
siphon. 

— Ce căutai aici, la graniţă ? 

— Pe voi, romanii, vă căutam, căci pe capul meu parții 
au pus preţ mare. 

— De unde ești de fel ? 

— Sînt născut în Moesia, în cetatea Tomis. 

Sprîncenele comandantului se săltară din nou, de astă 
dată a uimire vie. 

— Şi de ce te vor parții ? 

— Ca să pricepi, ar trebui să-ţi istorisesc povestea 
vieţii mele. 

Tribunul nu-i răspunse. Se sculă şi dădu cîteva po- 
runci. Comenzile le spunea în limba latină. Pe semne așa 
cerea regulamentul. Se plimbă printre ai săi, făcu ocolul 
bulucului de tilhari, apoi apropiindu-se de Callidromus, 
erau la fel de înalţi și voinici deși deosebiți la chip, și 
luîndu-l de braţ îl trase mai departe, la umbră unde pof- 
tindu-l să șadă, zise : 

— Povesteşte-mi ! Cît mai simplu și mai scurt ! 

Pe măsură ce Callidromus povestea, duritatea de oţel 
a ochiului său se înmuia, privirea devenea mai blindă, 
mai duioasă. Omul din faţa sa, așa cum era — obosit, pră- 
fuit — avea purtări alese și de bună seamă era foarte 
învăţat. Se vedea că povestea vieţii prinsului expusă evo- 
cator, cu iscusința unui erudit, îl mișcase profund. Il 
ascultă, fără să-l întrerupă, uimit de încercările la care 

îl supusese soarta și Callidromus ghici din privirile lui 
că și el a fost cîndva un năpăstuit. I se părea că dăduse 
în sfîrșit de un om cinstit şi dintr-o bucată, care îl va 
înţelege şi-l va ajuta. 

Terminîndu-și spovedania tăcu. Tăcură un timp pri- 
vindu-se, apoi tribunul îi puse mîna pe umăr și-i zise: 

— M-a mișcat povestea ta Callidromus. Meriţi o soartă 
mai bună. Și eu am fost un prigonit al sorții, dar n-am 
trecut prin cîte ai trecut tu. Sînt comandantul unei co- 
horte de călăreţi daci din armata romană auxiliară și mă 
numesc Aelius Ariortus. 'Tilharii aceştia și care au fost 
atît de mulţi pe vremuri, ca și toate seminţiile pîrdalnice 
de pe malul sting al Eufratului, îmi zic Ariort Chiorul. 
Eu îi caut şi-i urmăresc fără odihnă chiar aici în bîrlogul 
lor, căci nu se mai încumetă decît rar să treacă hotarul. 
Ceea ce s-a întîmplat azi este de necrezut, ca în basme, 
iar pentru tine — providenţial. N-aș fi venit aici dacă o 
iscoadă de a mea nu mi-ar fi semnalat prezenţa lor aici 
prin apropiere. Ştiam că este ultima bandă de tilhari în 
acest ţinut şi am vrut să termin cu ea. Tu m-ai ajutat 
fără să vrei. Ştii de ce te-au urmărit ? Nu pentru calul 
tău care nu e prea grozav, nici pentru punga ta, dacă o ai. 
Văd nedumerirea pe chipul tău. Te-au urmărit pentru că 
aflaseră că pe capul tău stăpînirea pusese un preţ de două 
mii de dihremi. Lucrul acesta mi l-a destăinuit, după ce 
l-am ars niţel cu fierul înroșit la foc, căpetenia tilharilor. 
Prin asta voia să se dezvinovățească. Zicea că nu trecuse 
hotarul și că urmărea un part pe teritoriul partic şi că nu 
aveam nici un drept să-l atac aici. Mie însă puţin îmi pasă 
de argumentele lui. Ştiu că nu o dată a trecut graniţa 
pentru a omorî și jefui cetățeni romani și l-am judecat 
pentru faptele lui de tilhărie. Ai să vezi îndată cum mă 
răfuiesc eu cu fiarele acestea nemiloase. 

Se sculă și chemînd la ordin pe unul dintre centu- 
rionii săi, îi zise : 

— Drigiza, porunceşte ca șeful bandei și ajutorul său 
să fie spînzuraţi, iar ceilalți pregătiți pentru plecare. îi 
trimit pe toţi ca robi pe galere. Executarea ! 

` 

— Tribune, întrebă Callidromus, să nu-ţi fie cu supă- 
rare, dar aș vrea să știu de ce nu m-au prins acolo, unde 
m-am întâlnit cu unul de-ai lor, care făcea pe cerșetorul ? 

— Cerşetorul, răspunse Ariort, este chiar ajutorul că- 
peteniei și-l vei vedea îndată atîrnînd în laţ. L-am descusut 
şi pe el. Ceata .se afla la cîteva stadii de acolo și ai fi 
avut timp să fugi. El însuşi nu îndrăznise să te atace, 
așa cum erai — călare, voinic și înarmat. Lăsîndu-te să 
pleci, nebănuitor de ce te așteaptă, el era sigur că vor 
pune mîna pe tine. Acum să privim ! 

Întrucîtva dezgustat, dar simțind că altfel nu se poate, 
că pe aceste meleaguri mila nu este un sfetnic bun și că 
nimeni nu așteaptă milă de la nimeni, văzu cum 'oștenii 
îi înhaţă pe cei doi condamnați, dîndu-le jos căciulile, 
dar lăsîndu-le dulămile pe spate, îi tîriie către un stejar 
bătrîn cu crengi groase, crescut pe vîrful unei stînci scunde 
de pe marginea drumului. Nici oştenii, nici tilharii nu 
scoaseră o vorbă. Sus, pe stîncă, tilharii căzură în ge- 
nunchi şi prosternîndu-se se rugară zeului lor, care nu 
putea fi altul decît acela al răului și întunericului. Pe 
urmă oștenii le petrecură laţurile pe după gît, azvirliră 
capetele frînghiilor pe după crengi, traseră zdravăn și le 
legară de tulpină. Trupurile, bondoace în dulămile lor, 
zvicniră, îndepărtîndu-și picioarele, se zbătură un timp 
ca niște gîngănii, feţele li se învineţiră și peste cîteva 
clipe se înţepeniră, răsucindu-se lin, în dreapta și în 
stînga. 

Cît a durat execuţia, ceilalți tilhari, stăteau proster- 
naţi, cu faţa la pămînt, rugîndu- se fără să-și privească 
tovarășii în supliciu. 

După aceea Ariort dădu poruncă de plecare, dar tîl- 
harii care aflaseră ce soartă îi așteaptă se aruncară la 
pămînt în faţa lui închinîndu-i-se ca unui zeu, implo- 
rîndu-l să nu-i înstrăineze, şi decît să-i ducă departe de 
pămîntul unde s-au născut mai bine să-i omoare, Bra atita 
vaier ! Sărutau pămîntul sub picioarele lui, se tîrau în 
genunchi, îşi ridicau braţele către cer, atingînd apoi cu 
ele pămîntul, încît inima lui Callidromus se strîngea de 
milă. Uitase că acești tilhari fioroși erau să-i vindă capul 
pe două mii de arginți. 

Ariort era neînduplecat. 

— La ce-mi trebuiesc, zise, stîrvurile voastre ? Totul 
se plătește pe lumea asta și voi veţi plăti pentru fărăde- 
legile pe care le-aţi săviîrşit la noi. 

Cu toţii, şi erau peste patruzeci, fură siliți să încalece 
caii lor proprii. Li se legară mîinile și înconjurați de oșteni 
porniră către Eufrat, 

Tribunul Aelius Ariortus nu i se păru prea vorbăreţ, 
lui Callidromus şi tot timpul cît a durat călătoria, acesta 
nu-i mai adresase nici un cuvînt. 

Călărea în fața detașamentului său iar Callidromus îl 
urma la cîţiva pași încadrat de doi oșteni. Dar nici aceștia 
nu schimbaseră cu el vreo vorbă, deși îi era dor de graiul 
lor, pe care nu-l auzise de atîta amar de timp. Pînă la 
urmă își închipui că nu i s-a dat crezare deplină că mai e 
pus sub observaţie și se resemnă. Era și firesc să fie așa, 
să nu-i dai crezare unuia care trece graniţa pe furiș. Poate 
că îl credeau totuși iscoadă, una de soi, trimis anume în 
întîmpinarea unor oşteni romani de origine dacică? 
Pesemne Ariort era un înţelept cu picioarele pe pămînt, 
care cunoștea viața și oamenii îndeajuns ca să nu-și des- 
chidă sufletul oricui. 

El însuşi avea o fire încrezătoare și o inimă de ceară, 
duritatea îl descumpănea și-l întrista. Primele clipe de 
euforie zburînd, îl lăsaseră din nou trist şi bănuitor și 
starea asta se înrăutățea din pricina oboselii și încordării 
maxime la-care a fost supus de atîta timp. 

Trecuseră hotarul prin vad, într-un loc unde Eufratul, 
scăpat din strimtoarea munților făcea o buclă mare și 
domoală. Ieșind la larg, apele lui vijelioase, potolite de 
albia largă, îngrămădiseră prundişul pe care nu mai aveau 
putere să-l care cu aceeași putere, se revărsau molatece 
şi mici, ușor de trecut cu piciorul. 

În curînd se risipiseră pînă și ultimele stînci și poteca 
șerpuită și pietroasă, scăpînd în șes, se prefăcu în drum 
moale și prăfos. 

Cîmpia uşor vălurită, acoperită cu iarbă înaltă se în- 
tindea la nesfîrșit. După un timp, în zare se profilă o 

colină înceţoșată încă de depărtare. Pe măsură ce se apro- 
piau iar soarele scăpăta către asfinţit, Callidromus văzu cu 
uimire, că pe vîrful acelei coline înalte se înălță o cetate 
cu ziduri și turnuri, scăldată în lumina roșie a înserării. 
De acum încolo, pe marginea drumului, în dreapta și în 
stînga, au început să apară așezări omenești, înconjurate 
de lanuri, vii și livezi. Vile rustice înstărite, printre bos- 
chete de arbori şi colibe sărăcăcioase ale agricultorilor 
mai nevoiaşi. Cirezi și turme păşteau iarba pășunilor în- 
tinse. Oamenii îşi lăsau treburile și ieșeau în drum să vadă 
ostașii trecînd, îi ovaţionau voios și acopereau de ocări 
şi injurii pe tilhari. Era mult pămînt prin partea locului. 
Pesemne mult mai mult decît putea fi lucrat. Totul aici 
era mai altfel decît în Parţia ; purta pecetea ordinii și 
bunei stări. Pesemne şi abuzul celor puternici era mai 
mic, vegheat de legi severe, căci oamenii liberi și sclavii 
păreau mai voioşi și mai siguri de ei, ca unii care dau 
din prisosul lor și nu din sărăcie. 

La vreo două mile de cetate se întilniră cu un drum 
pietruit, adumbrit de plopi și străjuit de pietre miliare pe 
care se puteau citi localităţile și distanţele între ele. Ală- 
turi de această „via romana“! continua să șerpuiască 
și drumul de ţară prăfos, pe care călăreţii îl preferă ori- 
cînd drumurilor pietruite, neprielnice copitelor cailor şi 
pe care se, merge doar atunci cînd drumul de ţară este 
desfundat de ploi. 

În afara zidurilor cetăţii se întindea orașul celor mulţi, 
unde trăiau negustorii mărunți, meseriașii și ostașii, care 
din pricina mulțimii lor nu ar fi încăput printre ziduri. 

Trecînd pe străzi înguste și suind către poarta mare 
a cetăţii, Ariort cu ai săi era întîmpinat cu voioșie de 
locuitori, care ieșeau în pragul caselor lor, atelierelor, 
popinelor și tabernelor. Se vedea cît colo că nimeni nu 
Aa să scape prilejul de a-l ovaționa pe Ariort cu oștenii 

O stranie vrajă se răspîndea în jurul lui, atrăgîn- 
v pe femei, mai ales, care vedeau în el întruchiparea 
eroului din povești. Tot întrebîndu-se şi mirîndu-se, Calli- 
dromus își dădu seama abia mai tîrziu că la mijloc era 


1 Via = șosea. 

cu totul altceva decit o simplă vrajă, ceva firesc și legat 
de viaţa lor de toate zilele. 

Repercutat de bolțile porţii, tropotul cailor pe drumul 
pavat deveni mai sonor. Merseră la deal pe străzi stră- 
juite de zidurile înalte ale cazărmilor, magaziilor, edifi- 
ciilor publice și după ce se opriră puţin în fața porţilor 
unei clădiri sumbre și escorta mînă înăuntrul ei ceata de 
tîlhari, îşi continuară drumul. 

Orașul părea întins, cu foarte multe case frumoase și 
impunătoare, cu cîteva pieţe mari și temple arătoase. 
Drumul ajunse pe o culme, pe o terasă întinsă, la nivel 
cu zidurile de apărare ale citadelei, unde grosul oastei 
îi părăsi, cotind într-o ulicioară, iar comandantul, urmat 
de o mică escortă, şi Callidromus se îndreptă către o casă 
frumoasă, construită în cel mai pur stil roman, străjuită 
de pini și chiparoşi și înconjurată din trei părţi de gră- 
dină, sprijinită de zidul cetăţii în locul ei cel mai înalt 
și prăpăstios. În faţa casei se deschidea o privelişte splen- 
didă către valea largă a unui rîu molatec şi încolăcit ca 
un șarpe. Sourele apunea într-o apoteoză de aur pe un 
cer fără nori şi pîclă. 

Garda aliniată în fața intrării principale dădu onorul 
și un oștean urcă pe o prăjină o bucată de pinză roşie, 
în semn că comandantul se află în cetate. 

Descălecînd şi dîndu-se mai la o parte, Callidromus 
zări o, matroană tînără, foarte frumoasă, coborînd scările 
cu un copil în braţe și venind voioasă în întîmpinarea lui 
Ariort. Rar i-a fost dat să vadă o scenă mai duioasă. 

După ce-și scoase coiful și-l întinse unui oștean, Ari- 
ort îi cuprinse cu brațele pe amîndoi, spunîndu-le cuvinte 
gingașe, pline de iubire. Luînd apoi copilul din braţele ei, 
îl săltă de cîteva ori spre mare mulțumire a acestuia. După 
ce îl sărută, cuprinse cu dreapta mijlocul matroanei și se 
îndreptă spre casă. | 

Priveliştea acestei fericiri. îi dădu fiori lui Callidromus, 
făcîndu-l să simtă cu toată ascuțimea propria-i singură- 
tate. Ghicindu-i parcă zbuciumul, Ariort se opri, îl privi 
și cu un zîmbet de care Callidromus nu-l credea în stare, 
zise : 

— Apropie-te, Callidromus ! Vreau să-mi cunoşti. fa- 
milia : soția mea, Octavia și fiul meu Caius ! 

Cuprins de bucurie şi recunoștință se apropie, făcu o 
plecăciune cu mîna pe inimă şi zise : 

— Nobila doamnă, sînt fericit să te cunosc, după cum 
am fost fericit să-l cunosc pe viteazul vostru soț, sal- 
vatorul meu. Rar mi-a fost dat să văd un cuplu atit de 
desăviîrșit. Zeii au fost generoși cu daruri trupești și sufle- 
teşti cînd v-au zămislit. 

Şi pentru că matroana Octavia privea nedumerită cînd 
la el cînd la soțul ei, acesta din urmă îi zise : 

— Cailidromus este de prin părțile mele, născut pe 
țărmul Pontului Euxin. E pe jumătate get și vorbește bine 
limba noastră. A stat mulţi ani la curtea regelui Pacorus 
al Parţiei, dar a trebuit să fugă... Pînă se vor lămuri lu- 
crurile, va fi oaspetele nostru. 

„Pînă se vor lămuri lucrurile ? îl îngînă în gînd Calli- 
dromus. Va să zică încă nu mă crede, deși îmi oferă ospi- 
talitatea ?“ 

— Am simţit îndoiala în glasul tău, o Ariortus, zise 
apoi tare, și aș vrea să n-o mai ai. Află, sînt om și supus 
greșelilor, dar “gura nu mi s-ă deschis niciodată pentru a 
spune minciuni. 

Atunci Ariort rîse în loc de răspuns şi-i întinse copilul. 
Callidromus îl luă cu gingășie în braţe și-i sărută mîna 
dolofană. Copilul zîmbi, gînguri ceva şi apucîndu-l de 
barbă cu o mînuţă, îşi agită cealaltă în aer. Părea în- 
cîntat. 

— Să vă trăiască și să crească fericit, zise Callidromus. 
Muzele să-l copleşească cu talente, iar noaptea Morfeu 
să-l legene în vise. 

Luîndu-și copilul, Ariort zise mulţumit : 

— Eşti un om cinstit, Callidromus. Te-am supus unei 
încercări care nu dă greș, nu-i așa Octavia ? Îţi vom po- 
vesti noi ce isprăvi a mai făcut Caius al nostru. E un 
înțelept şi cunoaşte oamenii mai bine decît cei mari. 

Adresîndu-se apoi unui slujitor, care era pe-aproape 
cu o făclie în mînă, porunci : 

— Philetus, condu-l pe oaspetele nostru în odaia musa- 
firilor şi dă-i toate îngrijirile necesare. Ne.vom întîlni 
la cină, după ce ne vom spăla de praful drumului. 

Octavia care pînă acum nu scosese nici o vorbă, 
adăugă : 

— Fii binevenit la noi şi-ţi mulţumesc pentru laudele 
ce ni le-ai adus. Nu ne-a fost dat să fim laolaltă cu dem- 
nitari care au stat la masă cu regii, așa că ai să ne ierţi 
pentru modestia noastră provincială. 

— O, doamnă, răspunse Callidromus, deşi mi s-a în- 
tîmplat să iau parte la ospeţele regale, nu sînt demnitar 
ci un simplu erudit, fiu de negustor oarecare. Căldura 
sufletească, care mi-a lipsit de atîta amar de timp, abia 
acum am simţit-o, cînd am ţinut în braţe, sub privirile 
voastre calde, ființa aceasta fragedă și încîntătoare. 

o Asa $ Seg eyin aD e La 

După cină, cînd matroana Octavia s-a retras cu micul 
Caius, Ariort îi propuse lui Callidromus să treacă în gră- 
diră. 

Acolo, într-un mic boschet, înălțat pe marginea terasei, 
Philetus le aduse un crateri cu vin și cupe. Niciunuia 
dintre ei nu-i era somn și aşezaţi comod stătură de vorbă 
pînă tîrziu, sub cerul spuzit de stele, privind măreața 
privelişte ce se desfășura sub picioarele lor. 

Noaptea caldă, ca o blană moale și mătăsoasă, îi în- 
vălui. Mai licăreau doar focurile de veghe de pe turnuri 
şi lanterna de fier forjat din fața intrării în vilă. 

Pe măsură ce noaptea înainta, rarele lumini ale caselor 
din vale, ascunse în întuneric, se stingeau una cîte una 
și numai pînza rîului fărîmiţa lumina stelelor la cotituri, 
unde părea mai largă. 

Atât de diferiți Ariort şi Callidromus se simţiră totuși 
atrași unul către celălaii. O pornire nestăvilită de a se 
destăinui îi cuprinse şi nu pentru că nu avuseseră pînă 
acum prilejul, ci pentru că în sfîrșit găsiseră tovarășul 
potrivit. Amîndoi erau năpăstuiţi de soartă, încercaţi în 
luptă cu viaţa şi asemănători prin năzuinţa lor către fe- 
ricire. 

Apropiaţi unul de altul şi prin locul de baştină, nu 
numai printr-un destin ciudat, ei își povestiră pe rînd, 


1 Crater : Vas antic cu toarte din care se turna în cupe. 

vieţile, cu drumurile lor sinuoase, vorbind cu plăcere în 
limba dacică, recurgind la latină doar atunci cînd nu 
găseau vorbe destule ori potrivite în limba lor de baştină. 

— După cum bag de seamă, Callidromus, nu sînt nici 
pe departe atît de erudit ca tine, iar de la o vreme, lipsin- 
du-mi prietenii ca Hermadio ori ca luminaţii mei protec- 
tori — Apoltodor şi Plinius — am pierdut deprinderea 
vorbirii frumoase. Cînd mă gîndesc că într-o vreme am 
început să studiez logica și retorica, în ciuda profesiei mele 
dure de militar, îmi dau seama cît am decăzut pe acest 
nobil tărîm. Desigur, iubita mea soţie este o femeie rafi- 
nată, crescută la Roma, în casa unui mare artist. Cu ea 
mai schimb vorbe frumoase și păreri, mă delectez cu 
lectura, dar femeile au lumea lor, mai savuroasă poate, 
mai colorată, dar şi mai măruntă. Adeseori nimicurile la 
ele iau amploarea unor necesităţi copleșitoare la care 
unui bărbat adesea îi vine greu să fie părtaş. O ador și 
o preţuiesc mai mult decît orice pe lume. Acum am și un 
copil care-mi umple viața de bucurie, dar nu am un prieten 
bărbat. În această privinţă sînt un singuratic deplin. Cen- 
turionii mei sînt oameni de ţreabă, dar sînt rudimentari 
şi lipsiţi de imaginaţie. Sint strașnici la chef și în luptă, 
dar unele lucruri îi depăşesc. Ciţiva demnitari din oraş, 
mai de soi, nobili şi întrucîtva rafinaţi, nu posedă decît 
bruma culturii. Îi preocupă afacerile, gospodăriile, mîn- 
carea, femeile şi jocurile de noroc. Am băgat de seamă că 
le stau în gît și nu mă pot înghiţi. Unii chiar mă socot 
îngîmfat și distant. La început, cînd am venit aici, m-au 
primit cu o vădită ostilitate şi ca să înţelegi cum vine asta, 
trebuie să-ţi spun că îi încurcam și le primejduiam situaţia 
de oameni avuţi și influenţi. 

După ce tăcu un timp, sorbind din cupă, continuă: 

— Melitene, cetatea în care te afli, era pe vremuri 
sediul legiunii a XII Fulminata, dar împăratul Titus, 
dorind să întărească hotarele dinspre miazăzi, i-a împrăș- 
tiat cohortele prin diferite cetăţi, lăsîndu-i trei centurii 
de oameni bătrîni şi comozi. Slăbirea puterii militare din 
acest ținut nu a pregetat să atragă seminţiile nomade de 
tilhari de dincolo de Eufrat. Regiunea aceasta mănoasă 
şi bogată, lipsită de apărare, a căzut pradă năvălitorilor. 
Intervenţiile diplomatice pe lingă curtea regilor parți sub 

a căror oblăduire se află pirdalnicele neamuri, n-au pus 
capăt incursiunilor, dimpotrivă, le-au întețit. Nu demult, 
bandele numeroase de tîlhari se plimbau aici ca la ei 
acasă. Satele și cătunele plăteau bir ca să scape cu viaţă. 
Din cînd în cînd, silniciile jefuitorilor întreceau orice 
măsură și atunci oamenii disperaţi încercau să le opună 
rezistență iar tilharii drept represalii, dădeau foc, ucideau 
și mînau în robie floarea populaţiei. Aflînd de toate aces- 
tea, dar neavînd trupe disponibile, împăratul Traian m-a 
pus să recrutez o cohortă de o mie de daci și m-a trimis 
aici să fac ordine şi dreptate. Cînd am sosit, pînă și Meli- 
tene, cetatea inexpugnabilă, plătea bir bandelor. Oștenii 
din garnizoană, puţini şi fricoşi se mulţumeaussă se închidă 
între ziduri, privind neputincioşi focurile ce izbucneau 
ici-colo, aprinse de acei care prădau regiunea pe o rază 
de o sută de mile în jurul cetăţii. În faţa coaliției bandelor, 
orașul înfricoșat era neputincios. Ca să nu fie luat cu 
asalt și ras de pe fața pămîntului, se răscumpăra cu sume 
mari. O făceau pe ascuns, să nu se afle la Roma. temin- 
du-se de pedeapsă, deşi de acolo nu primeau nic un aju- 
tor, iar de trăit trebuiau să trăiască cumva. M-au primit 
cu răceală şi neliniște. Le era teamă că le voi strica pacea 
precară cu tilharii atotputernici, că de salvat nu-i voi 
salva dar voi atrage represalii nemaivăzute pînă acum. 
S-au adunat cu miile cerîndu-mi în gura mare să nu mă 
amestec, să nu le stric socotelile. Am descoperit chiar 
trădători printre ei, care au vrut să mă dea pe mîna tîl- 
harilor. Dar niște oameni cinstiți prevenindu-mă la timp, 
i-am prins, i-am judecat și i-am executat în văzul tuturor. 

Nu-ţi poți închipui ce a suferit atunci soția mea, venită 
din Roma pașnică în acest infern. Oştenii mei au fost la 
înălţime, au făcut ordine în oraş, au asigurat paza lui, 
liniştind întrucâtva spiritele. O mie de oșteni nu e glumă. 
Tilharii, aîlînd, veniră de pretutindeni să mă alunge. Nu 
m-am speriat și am dat adunăturii aceleia posibilitatea 
să se apropie de oraș, apoi cu toată populația cățărată 
pe ziduri, ca spectatori la teatru, le-am oferit un spec- 
tacoi de pomină. Ieşind din cetate în fruntea cohortei, 
pe cai buni de Antiohia, i-am atacat vertiginos după toate 
regulile militare, i-am sfărîmat, i-am măcelării şi i-am 
tugărit pînă la Eufrat. Am trimis apoi câţiva tilhari prinși 

de vii, dincolo de hotar să împrăștie vestea că voi veni 
curînd să le risipesc ascunzişurile şi să-i nimicesc pînă la 
ultimul. M-am ţinut de cuvînt şi de atunci tot cu asta mă 
ocup. Acei care te-au urmărit au fost printre ultimii care 
atacau pe furiș şi pe la margini regiunea pe care o supra- 
veghez. Cetăţenii din Melitene și-au schimbat repede pă- 
rerea și de atunci mă stimează și mă ascultă orbește. Am 
peste tot iscoade bine plătite, care mă înștiinţează la timp. 
Pe cei prinși de vii i-am trimis să vislească la galere. 
Atunci cînd am întreprins expediţii peste Eufrat, sărmana 
mea Octavia a suferit mult şi-i era o teamă nebună să nu 
mă piardă, dar graţie zeilor am revenit nevătămat. Dacii 
mei mă ascultă orbește și sînt parcă anur - făcuți pentru 
această” treabă. Nu.degeaba au fost cu toții oșteni și au 
luptat încă de pe cînd erau flăcăi. Mulţi dintre ei s-au 
căsătorit cu femei de prin partea locului și au copii. Pă- 
mîntul acesta mănos și din belșug, cu care au fost înipro- 
prietăriţi, deocamdată cei cu familii, a devenit al lor, o a 
doua patrie, pentru care nu pregetă să-şi verse sîngele. 
Trist este că nu sînt nemuritori, că în acești aproape trei 
ani, de cînd sîntem aici, am pierdut în lupte aproape o 
sută de oameni. Sînt nevoit să completez efectivul prin 
recrutări dintre localnici și asta nu-mi place. 

Ariort tăcu și după ce-l privi insistent pe Callidromus, 
zise : 

— Vreau să-ţi fac o propunere. Nu dorești să intri în 
oastea mea ? Am să te fac locotenentul meu. Mi-ai fi 
foarte necesar mai ales pentru că știi limba dacilor. 

Un val de recunoştinţă îl năpădi pe Callidromus. Nu-i 
răspunse îndată, privindu-i chipul viguros conturat pe 
cerul înstelat. Îi era drag omul acesta, acest neînfricat 
luptător, dar îi era şi teamă de el, o teamă nelămurită, 
pe care pesemne toţi în jur o simțeau. 

— Nu-mi răspunzi ? Nu te încîntă propunerea mea ? 

— Să nu mă înţelegi greșit, Ariort. Un om ca mine, 
aruncat de colo-pînă colo, ca o frunză uscată, n-ar fi 
putut să-şi dorească ceva mai bun. Dar chemări stranii mă 
ademenesc către meleagurile mele. Sînt un om al mării 
şi nu al uscatului şi acolo, undeva se află două ființe 
dragi : aceea care mi-a dat viaţă și cea care mi-a dăruit 
inima pentru totdeauna. Ştii, sînt ciudat de statornic. 

Zece ani lungi s-au scurs de cînd nu le-am văzut. Poate 
sînt demult moarte, căci pe lume sînt războaie, molime și 
sărăcie, eu însă nu vreau să mă gîndesc numai la rele 
şi sper. Cu iubita mea ar fi putut să se întîmple mai rău : 
poate că a fost silită să-și împartă viaţa cu o brută. Cine 
știe ? Aș vrea s-o văd măcar de la distanţă, măcar în 
treacăt, să-i spun că i-am rămas credincios și că-i voi 
rămîne mereu. Dacă speranţele mele se vor nărui, mă voi 
îmbarca pe o corabie ca să rătăcesc în largul mărilor, să 
mă pierd pe mine însumi în veșnicul neastîmpăr al vieţii 
de marinar. Mai e și altceva, Ariort, care m-ar împiedica 
să fac ce vreau, și acesta este argumentul meu de temelie. 
Faptul că un rege barbar (căci ce este în ochii romanilor 
un rege part ?) mi-a redat libertatea, nu înseamnă că în 
faţa legilor romane am încetat să fiu sclav. Legile romane 
sînt tot atît de implacabile pe cît sînt de clare și laconice. 
Dacă acest lucru se află, ai putea să ai neplăceri, iar eu 
îţi voi fi o povară. 

— Sărmane prieten, zise Ariort, punîndu-i mîna pe 
umăr, soarta te-a încercat de atîtea ori, încît nu mai crezi 
în nimic. Aici la capătul lumii romane, legile sună mai 
altfel şi se lasă interpretate. Cine să te caute aici? Şi 
apoi aflîndu-te sub ocrotirea mea, nimeni n-ar îndrăzni 
să-ţi facă vreun rău, dar nu vreau să mai insist, să încerc 
să te abat de la drumul tău. Ar fi fost zadarnic, iar eu, 
cu toată întristarea, te înțeleg. Trebuie să-i răspunzi che- 
mării care te îndeamnă la drum, dorului neîmplinit care 
te roade. Dacă aici nu mai e nimic de făcut, poate că va 
fi în altă parte. Zilele acestea un curier mi-a adus vestea 
că fostul meu binefăcător Caius Caecilius Plinius a sosit 
şi s-a instalat în Nicomedia în calitate de guvernator al 
Bithyniei. Ce ar fi să pleci într-acolo ? Aș putea să-ţi dau 
o scrisoare, să te recomand acestui om minunat și drept. 

— Eşti prea bun şi-ţi mulțumesc din suflet ! 

— În curînd o caravană de negustori va pleca spre 
Hellespont şi te vei putea atașa ei. Drumurile nu sînt 
sigure iar distanța între localități este mare. Drumul e 
variat și frumos şi se aşterne prin Cesarea, pe valea Haly- 
sului, pe urmă prin Ancyra, pe valea Sacariei. O plimbare 
plăcută şi în deplină siguranţă ţi-ar mai limpezi gîndu- 

rile. Totuşi, pînă mai stai aici, gîndește-te, cumpăneşte ! 
Poate rămîi cu mine un an, doi? Acum să mergem la 
culcare ! 

Ariort își bău vinul, îl curpinse pe Callidromus pe după 
umeri și-l conduse pînă la ușa cubicului său. Acolo mai 
zăbovi, zicîndu-i : 

__— Sînt şi eu supus unor tainice chemări. Şase ani au 
trecut de cînd nu mi-am văzut patria. Şi Roma, care m-a 
adoptat și m-a strîns la piept ca o a doua mamă, mă 
atrage cu putere și aș vrea s-o revăd. Nici nu-ţi închipui 
cît de fericită ar fi Octavia să-și revadă casa natală și 
părinţii. Vremea ardorii și a sacrificiilor a trecut, o văd 
prea bine. Noapte bună, prietene ! 

— Noapte bună, salvatorul meu ! „7 


PARTEA A TREIA 


Nemo est generosior te! 


(Nimeni nu e mai nobil ca tine) 


Plinius despre Traian 


A 
| timpul eălătoriei sale de la Melitene la Nicomedia, 
plină de farmec pentru el nu atît pentru frumuseţea 
priveliștilor noi, cît pentru faptul că-l apropia de locul de 
baștină, Callidromus se împrieteni cu un negustor pe 
nume Boriosastos, care după ce dusese în Capadocia 
mărfuri de preţ din Ellada, se întorcea cu alte mărfuri 
prețioase. Om în vîrstă și învățat, acest Boriosastos îi 
amintea de tatăl său și de alţi negustori din Tomis, înţelept, 
isteț şi curajos, dar mai ales — mare cunoscător în ale 
negoţului. Era de fel din Milet și aștepta la Nicomedia o 
corabie cu care să se întoarcă în patrie. 

Neavînd ce face pînă atunci, se opri să-l îndrumeze pe 
Callidromus în noua sa viaţă. Pînă una-alta, îl luă cu el 
la gazda sa, într-un han de mîna întîia unde îl ospătă. 

Callidromus era fericit că se află din nou în lumea sa, 
acea lume ciudată și fascinantă, elenă și romană totodată, 
dar şi colorată în toate culorile Orientului fastuos. Pe 
străzile și în pieţele Nicomediei se întîlneau toate nean.u- 
rile pămîntului, cu straiele, obiceiurile și preferinţele lor. 
Erau acolo greci de viță pură din Ellada şi băștinașii din 
Asia elenizați de secole sub influența miraculoasă a 
culturii şi civilizaţiei grecești. Puteau fi văzuţi acolo călă- 
torii sosiți din nenumăratele cetăţi înșirate de-a lungul 
ţărmurilor Pontului Euxin, a Propontidei și a Mării Egee, 
de la îndepărtata Trebisonde pînă-n Antiohia. Vedeai 
acolo printre guralivii locuitori ai continentului, insulari 
sobri şi tăcuţi, ba chiar și barbari ciudaţi ca înfăţişare, 
sosiți nu se ştie pentru ce din pustietăţile septentrionale 
mecercetate încă de nimeni. Toată această lume miînată 


145 
19 


de dorul îmbogățirii, aventurii sau a curiozităţii, ne- 
astimpărată precum argintul viu, se perinda prin cetăţile 
şi porturile lumii, vînzînd, cumpărînd, păcălind, distrîn- 
du-se, închiriind corăbii, tocmind caravane, luînd calea 
mofturoasei stihii a apelor ori a periculoaselor drumuri 
de pe uscat. 

Boriosastos, îl duse mai întîi la cîteva temple pentru 
a oferi sacrificii de mulțumire zeilor, drept: recunoștință 
că îl ocrotiseră în lunga sa călătorie, implorîndu-le mila 
și pe viitor. Era un om care ştia să suporte greutăţile 
și privaţiunile drumurilor lungi, negustorești, dar. şi să 
se bucure de viaţă în clipele lui de răgaz. Pesemne era 
foarte bogat, căci nu-și număra banii unul cîte unul și 
nu se uita la cheltuieli. Datorită lui, Callidromus cunoscu 
țărmurile Propontidei, se plimbă cu barca prin golf și 
admiră insulele. Îl însoţise pe negustor în plimbările Jui 
și în partea uscatului, călare, pînă la un lac întins de la 
poalele munţilor. În oraș, îl urma peste tot. În Agora, 
centrul vieţii negustorești, la teatru şi în amfiteatru, mul- 
ţumindu-i din suflet pentru bucuriile al căror gust îl ui- 
tase aproape în anii de pribegie. Îngăduindu-și acest răgaz 
binefăcător, se bucura că nu mai e atît de departe de 
Tomis, că distanţa pe care o străbătuse de la Ctesiphon 
pînă la Nicomedia era de zece ori mai mare. Graţie lui 
Boriosastos, putu să lege din nou firul preocupărilor sale 
din trecut, să-și mai amintească că pe vremuri era pregă- 
tit de către tatăl său să devină un bun negustor şi navi- 
gator. Deocamdată, însă, nu văzu în port nici o corabie 
de prin părțile sale. Faptul îl miră căci, deși vremea în- 
clina către toamnă, încă mai era timp pînă la întreruperea 
navigației pe mare. Prietenul său generos îl sfătuia să 
aibă răbdare sau la nevoie să se repeadă pînă la Kipre, 
port pe țărmul de miazăzi al Pontului Euxin. Poate că 
acolo va găsi corăbii din Tomis, Histria ori Callatis care 
nu vor să plătească vama în strîmtorile Bosphorului și 
Hellespontului. 

Într-o bună zi, sosindu-i corabia, Boriosastos se îm- 
barcă lăsîndu-l singur pe chei. Se despărțiră cu duioşie, 
Callidromus îi mulţumi pentru tot, urîndu-i călătorie 
bună. 

— Prietene, îi zise Boriosastos, cînd vei avea drum 
prin Milet, să vii să mă vezi neapărat. Chiar dacă nu voi 
fi acasă vei fi primit cu inima deschisă de familia mea. 
Te sfătuiesc, adăugă el, să nu te apuci de negustorie aici. 
Oamenii din Nicomedia sînt mult prea şireţi și te vor 
păcăli fără doar și poate. Asta o spun pentru că-ți cunosc 
povestea tristă și n-aş vrea să întîrzii pe drumul tău către 
fericire. Mută-te la o gazdă mai puţin scumpă, căci de 
așteptat poţi aștepta oriunde și trimite îndată o scrisoare 
la Tomis, unor prieteni buni, să-ți răspundă cum stau 
lucrurile pe acolo. Cu toate că tribunul Ariortus te-a asi- 
gurat că Laberius Maximus a căzut în dizgrație şi a fost 
exilat, să nu ai încredere în nimeni. E de ajuns să ai un 
singur dușman în cetatea ta ca să dai de bucluc. Scri- 
sorile umblă încet și trec din mînă în mînă pînă ajung 
la destinaţie, dar pînă la urmă ajung. Vezi corabia aceea, 
a treia de aici, care-se încarcă cu amfore ? Poimiine pleacă 
la Messembria în Tracia. Cîrmaciul este un om de treabă. 
Spune-i că vii din partea mea şi dă-i doi-trei galbeni. 
Îţi va lua scrisoarea și o va da altuia, care pleacă la Tomis. 
Te las cu bine și zeii să te ocroteâscă ! - 


. . . . Dă . . . . . . . . . . . . 


Au trecut două luni de zile de cînd Callidromus adăsta 
în Nicomedia. Nu primise nici un răspuns la scrisoarea 
sa. Era toamnă tîrzie şi vînturile măturau marea din zare 
în zare. 'Tot mai rare erau corăbiile care poposeau în port. 

Cu zece zile în urmă făcuse o călătorie pe uscat pînă 
la portul Kipre. Se bucură nespus la vederea Pontului 
Euxin, marea care udă şi ţărmul său natal, dar venise 
degeaba căci nu găsi nici o corabie de prin părţile sale. 
Stătu de vorbă cu corăbierii și negustorii dar nici printre 
ei nu se afla vreun concetățean de-al său. Întîrziase, 
deoarece pe la idele lunii noiembrie, două corăbii tomitane 
sosite din Marea Egee au poposit în port dar au plecat 
grăbite acasă. Îi părea nespus de rău că aceste corăbii nu 
găsiseră de cuviinţă să tragă şi la cheiul din Nicomedia. 

Atunci, acolo, pe ţărmul mării dragi îl cuprinse dispe- 
rarea. Se săturase de atîta așteptare și se hotărî în chip 
necugetat să plece oricum, numai să nu mai aștepte. Ușu- 

rat de gîndul acesta, se duse înfrigurat să caute ceva, fie 
şi o corăbioară, să-l ducă pe țărmul tracic, să-l scape odată 
din încleștarea nefastă a Asiei. 

Și ar fi plecat, de bună seamă, dar corăbiile puţine 
din micul port erau trase pe uscat la iernat. Bucurîndu-se 
de răgaz, oamenii mării își vedeau de treburi pe lîngă 
case, sau își dregeau corăbiile, pregătindu-le pentru pri- 
măvară. 

Reîntors la Nicomedia, Callidromus îşi dădu seama că 
mult timp n-o să mai ducă huzurind. Calul și-l vînduse 
demult iar în pungă nu mai erau decît doi aurei. Mai 
avea un lingou de electron t dăruit lui, cîndva, de răpo- 
satul Pacorus. I-l arătă unui aurar dar acela îi oferi un 
preţ atît de mic încît Callidromus nu se îndură să-l vîndă. 

„Păcat, zise meșterul ! Noi ştim să amestecăm două 
nobile metale, dar nu știm să le separăm. Electronul nu 
are căutare la noi. E căutat mai mult în Parţia“. 

Crezînd că meșterul îl atrage de limbă, plecă ca să nu 
fie silit să facă destăinuiri. Mai avea medalionul de aur 
cu chipul regelui gravat pe o piatră prețioasă, dar ţinea 
atît de mult la el încît ar fi preferat să moară de foame 
decît să-l vîndă. 

Stătea în gazdă la o văduvă de marinar, între port și 

Agora, pe o stradă lăturalnică, unde ocupa o odăiță în 
care abia încăpeau un pat şi o masă. Se culca devreme 
ca să nu ardă uleiul în opaiţ și de la un timp mînca un 
singur fel, seara, la popina din apropiere. Dimineața se 
mulțumea cu o pîinișoară cumpărată pe un bănuț de 
aramă de la brutăria lui Maxim şi Denys, cu două case 
mai sus, către Agora. Lumea începu să-l cunoască. îl 
vedeau zilnic parcurgînd de cîteva ori dinstanța între 
port şi Agora. Unii ştiau că aşteaptă veşti și corăbii din 
țara sa. Îl credeau negustor care își încurease treburile 
şi care umblă să le descurce, dar nimănui nu-i trecea prin 
gînd cine este cu adevărat. 
* În dimineaţa celei de a treia zi a calendelor lui 
decembrie, intră în brutărie ca să-și ia o pîinișoară. Maxim 
brutarul îi răspunse la bineţe și-l întrebă cum merg 
treburile. 


1 Electronum : aliaj din aur şi argint. 

— Nu prea bine, cinstite Maxim, îi răspunse Callidro- 
mus. M-am gîndit să-mi caut de lucru pînă la primăvară 
cînd se va restabili navigația. 

— Eşti cu banii pe terminate ? 

— Da ! Şi dacă aș găsi ceva de lucru pe măsura mea 
aş fi bucuros. 

— Dar ce ştii să faci ? lartă-mă că te întreb, dar pari 
un om de soi, care n-ar putea lucra orice. 

— Ştiu să scriu şi să socotesc. Mă pricep prea bine la 
cai şi la corăbii. 

— Eh ! Corăbieri sînt aici cu duiumul. Mulţi n-au ce 
lucra. La cai nu mă pricep eu şi nu mi te închipui ca 
grăjdar, dar dacă ştii să scrii și să socotești e altceva. 

— Poţi să-mi dai un sfat ? 

— Zăboveşte pînă mîine. Să vorbesc cu Denys. 

Înviorat de această vagă promisiune, Callidromus se 
duse să dea o raită prin oraș. Trecu prin piața veche, 
oprindu-se pentru cîteva clipe în fața templului Cybellei. 
Edificiul era vechi, nu prea mare și parcă intrase în pă- 
mînt. Auzise de la Boriosastos că municipalitatea dorește 
să construiască un forum nou, pe un teren mai solid și 
că ar vrea să strămute templul într-o clădire nouă. Stătu 
un timp la cumpănă — să dea sau nu doi stipși pentru 
un văsuc de ofrandă, să-l pună la picioarele zeiţei ? Dar 
avea prea puţini bani și amînă pentru altădată cînd își va 
găsi de lucru, 

Trecu apoi pe lîngă Pretoriu în faţa căruia stătea de 
gardă un oștean. Urcă dealul unde pe un loc întins în- 
conjurat de platani seculari se înălța palatul guvernato- 
rului. Ori de cîte ori trecea în faţa acestuia își amintea de 
scrisoarea lui Ariort adresată lui Caecilius Plinius. Îl 
mustra conştiinţa, dar o teamă nelămurită îl oprea s-o, 
ducă destinatarului sus-pus. Așa, de bine de rău era liber 
și într-o zi se va îmbarca plecînd în patrie, dar cine știe 
ce-l așteaptă dacă autorităţile vor ști adevărul ? Ariort 
i-l descrisese pe Plinius 'ca pe un om cinstit și incorup- 
tibil și tocmai de asta îi era teamă. Cine ştie ce formă ne- 
plăcută, poate chiar urîtă, va lua cazul lui, aparent simplu 
dar în realitate ciudat și încîlcit. Îi era groază de legi, 
interogatorii, formalităţii. Toate acestea ar putea să nu 

aibă sfîrşit, să-l oprească din drumul său. Ştia că tot 
óraşul şi toată provincia tremură la auzul numelui lui 
Plinius. Mai știa că toţi acei care tremură, au cîte ceva de 
tăinuit și asta îi era de ajuns. El, oare, nu avea ? 

De aceea, ca omul care se simte vulnerabili, cotea în 
prima stradă ce i se deschidea în cale, ca să se depărteze 
de locul acela unde sălășluia demnitarul exigent cu sine 
însuși și incoruptibil faţă de alţii. 

Se întoarse prin forum și se opri o clipă să privească 
statuia împăratului Traian. Era din bronz şi-l înfățișa 
în mărime ceva mai mare decît cea naturală. Era împlă- 
toșat, ţinea sceptrul puterii rezemat de şold și-l privea 
pe orice spectator drept în ochi. Neputînd suporta privirea 
ochilor de bronz, Callidromus se îndepărtă. 

Gîndurile i se întoarseră la bruiarul Maxim. Ca aspect 
acesta era un primitiv, avea o privire scormonitoare, vi- 
cleană. Nu-i plăcea deloc, dar dacă acesta era gata să-i 
facă un serviciu înseamnă că nu trebuie să-l judece după 
înfățișare, care adesea este înșelătoare. i 


De trei luni de zile Callidromus se afla în serviciul 
brutarilor şi în fiecare dimineaţă, ieșind din cămăruța sa, 
trecea strada către casa arătoasă, cu o curte mare, încon- 
jurată de ziduri înalte. În fiecare dimineaţă privea, înainte: 
de a intra, tăblia dată cu ocru, pe care scria cu litere negre, 
strîmbe : i a 


„MAXIM DIONYSQUE PISTORES ! 


Treaba ce o făcea nu-i era pe plac, dar ce altceva ar 
fi putut face ? Avea de supravegheat zece sclavi de cor- 
voadă și șase sclavi meșteri. Totodată avea îndatorirea să. 
țină la zi socotelile, trecînd în tăblițe tot ce ieșea din că- 
mări și magazii, ale căror chei le purta la cingătoare. 

Abia acum, cînd pătrunsese în această lume a brutari- 
lor, își dădu seama cît e de mare, importanti şi necesară 
tuturor. 


1 Maxim şi Dionys, brutari. 

Piinea cea de toate zilele se făcea greu, cu sudoare 
şi chin. Din: zori pînă-n asfinţit, pe orice vreme, sărma- 
nii sclavi se speteau muncind : cărau, măcinau, cerneau, 
frămîntau, spărgeau lemne, întreţineau focul în cuptoare, 
modelau, coceau și așa, mereu, pînă îi ţinea viaţa în pi- 
cioare. Ei înșiși nu aveau parte decît de pîinea săracilor, 
acră, neagră, amestecată cu tărîţe și nici asta pe săturate, 
căci stăpînii, după cîte-și dădea seama Callidromus, erau 
cameni fără inimă. Se convinsese curînd pe propria lui 
piele cît erau de duri și de zgîrciţi. 

Sclavii, categorie exploatată la sînge, nu scăpau nici 
un prilej de a rupe cîte ceva din averea stăpînilor, să cu- 
leagă măcar fărîmituri din rodul muncii lor. Era aproape 
cu neputinţă să-i prinzi căci aveau experiență în acest 
domeniu. Se foloseau de micile dar încercatele lor şire- 
tlicuri de a scăpa supravegherii, de a nu fi băgaţi de seamă 
atunci cînd furau și ascundeau tot ce le cădea în mînă. 
Un pumn de grîu, de orz, de sare, un ou, o lingură de ulei, 
tot ce intra în compoziția pîinii, mai ales a celei scumpe, 
era ascuns în locuri numai de ei cunoscute, apoi din cînd 
în cînd scoase din casă, vîndute pe bani ori pe băutură. 
Citeodată, prinși pe loc, ori numai bănuiți, erau legaţi 
de stîlp și bătuţi cu vergile chiar de tovarășii lor. Unul 
dintre ei, ales de stăpîni să fie paznic și vătaf, era cel mai 
hoţ dintre toţi și-i fura nu numai pe stăpînii săi, dar și pe 
sclavii din subordine, dijmuindu-i. 

Atunci cînd cunoscuse și pticepuse viața acestor amă- 
rîți, Callidromus se îngrozi de toate aceste complicaţii, 
minciuni şi prefăcătorii consimţite de toată lumea, de la 
stăpîn pînă la cel din urmă cărător de lemne. Își dădu 
seama curînd că nu era nimic de dres în această lume 
strîmtă, în care lupta pentru existenţă era pe locul întîi. 
O luptă continuă şi acerbă pentru o bucăţică în plus. Știind 
că sclavii fură, stăpînii le reţineau din ceea ce ar fi trebuit 
să le dea, sclavii furau pentru că primeau prea puţin pen- 
tru munca lor. Era un cerc vicios și în timp ce Callidromus, 
neobișnuit cu toate acestea, omenos de felul său şi naiv 
din fire, suferea, ceilalți acceptau această stare de lucruri 
ca firească, cumpănită de bine de rău pe cîntarul vieţii. 

Dindu-și repede seama din ce aluat e frămîntat Cal- 
lidromus, brutarii căutară să tragă folos, așa cum trăgeau 
folos din toate. Maxim, chiar de la sfîrşitul primei luni 
îi scăzu simbria cu un sfert, pe temeiul faptului scornit 
că se lăsase furat de către muncitori. A doua lună i se 
scăzu a treia parte şi cînd se împotrivi i se spuse că dacă 
nu-i convine n-are decît să plece. În timpul celei de a 
treia luni, cumpărătorii s-au plîns că pîinea albă a scăzut 
în greutate și i-au ameninţat pe brutari că or să cum- 
pere în altă parte. Meşterii fură crunt bătuţi iar Calli- 
dromus ales ca ţap ispăşitor. Maxim, susținut de Denys, 
care tocmai se întorsese de la ţară cu un transport de 
grîu, l-au beștelit pentru nepăsare şi rea voință, pretin- 
zind că nu avea în seama sa numai grija materialelor dar 
și severa supraveghere a sclavilor. Drept pedeapsă refu- 
zară să-i plătească simbria. 

Atunci Callidromus își ieși din fire : 

— Cînd m-am tocmit la voi, n-a fost vorba să fac pe 
paznicul. Și așa nu prididesc cu lucrul. 

— Grozavă treabă faci, îi răspunse Maxim în bat- 
jocură. Mai mult stai decît murfcești. 

— Şi ce mai muncă, adăugă Denys, să umbli cu legă- 
tura de chei la cingătoare și să faci cîteva socoteli. 

— Aşa cum este, ea îmi ia tot timpul. Seara sînt mort 
de oboseală. l 

— Ah, nobile, crescut în puf, dacă ceea ce faci tu 
se numeşte muncă, atunci ce să mai zicem noi, ceilalți ? 

Callidromus îi privea dezgustat. Maxim — scund, cio- 
lănos, chel, Denys — o namilă burtoasă, roșu ca o fleică 
în sînge. Ceea ce îi unea și-i făcea asemănători era pri- 
virea șireată, pînditoare și lacomă. 

Pesemne drumul vieţii lor nu le-a fost presărat cu 
flori. Au muncit, au luptat, au înșelat pe cine au putut, 
pînă ce au ajuns proprietari. 'Toate acestea nu sînt me- 
nite să înmoaie inima şi să îndulcească moravurile. 

Nu avea chef să se certe cu aceste brute, n-ar fi demn 
de el. Hotări pe loc să plece de la ei. 

— Astăzi sînteţi prea furioși și porniţi, ta să mai pu- 
tem sta de vorbă. Eu mi-am îndeplinit îndatoririle cinstit 

şi pretind să-mi plătiţi ce am cîștigat. Gîndiţi-vă! Viu 
miine, să ne socotim. 

Drept răspuns cei doi i-au rîs în nas, Maxim încetișor, 
rînjind, Denys zgomotos, frecîndu-și miriștea bărbii. 


n La ` 
Li . . 


A doua zi Callidromus nu se grăbi ca alte dăți și mai 
zăbovi în pat. După ce se spălă, îşi puse hainele mai bune, 
adună în sacul său de piele puţinele lucruri, iar pe fundul 
lui, ceea ce avea mai preţios, — medalionul cu gemă, 
lingoul de electron și cele două suluri cu actul de elibe- 
rare şi scrisoarea lui Ariort către Plinius. Pe urmă, răz- 
gîndindu-se, scoase electronul și-l băgă în sîn, hotărît 
să-l vîndă chiar'şi pe un preț mic. 

Trecu apoi pe la gazdă, îi dădu banii datoraţi pentru 
chirie şi-i spuse : 

— Trebuie să plec. Aici nu mai am ce face. Pînă mai 
am cîțiva denari în pungă vreau să ajung la Kipre sau 
în Calcedonia. Acolo voi găsi mai degrabă o corabie să mă 
ducă în patrie. Îți mulțumesc pentru găzduire şi te las 
cu bine! 

— Va să zică nu ţi-a mers cu brutarii, îl întrebă bă- 
trîna. Trebuia să-ţi cauţi de lucru în altă parte. Nu poţi 
să zici că nu te-am prevenit. Oamenii sînt răi, Maxim și 
Denys sînt însă cei mai răi din cîți am cunoscut. Adeseori, 
din puţinul ce-l am, duc cîte ceva sărmanilor lor sclavi 
şi le oblojesc rănile după ce îi bat. Tu, săracul de tine, ai 
așteptat de atîta timp vești din ţara ta că ai pierdut 
speranța. Mergi sănătos, frumosule și norocul să te pe- 
treacă! Dacă mai stăteai aici, îți găseam eu o muiere 
cu stare, ca să scapi de sărăcie. Mergi sănătos ! 

— Deocamdată mă duc să mă cert cu patronii mei, 
să-mi dea măcar jumătate din ceea ce mi se cuvine. 

— Nu te duce! Degeaba. A sta de vorbă cu hapsînii 
aceştia e la fel cu a mulge ţapii t. Oricât te-ai strădui nu 
va ieși nici un strop de lapte. 

— Nu am încotro. Trebuie să încerc, căci pînă la re- 
luarea navigaţiei mai e o lună de zile. Cu bine ! 


1 Mulgere hircos = a mulge ţapii, a încerca un lucru imposibil 
(zicală latină). 


153 


— Atunci du-te ! Încearcă-ţi norocut ! 

'Trecu strada şi intră în brutărie. Maxim era la tejghea 
și vindea pîinea la niște sclave. Văzîndu-l, făcu o mutră 
acră şi după ce cumpărătoarele plecară, zise printre 
dinţi : 

— Ce mai cauţi la mine ? Tm 

— Te faci că nu ştii ? Simbria ! 

— Nu ţi se cuvine nimic. Ai să vezi îndată de ce. 

Deschise ușa și îl strigă pe Denys. Acela sosi îndată 
însoţit de vătaf. Sărmanul sclav era plin de vinătăi și 
se văita încetişor. 

— Denys, zise Maxim, lămurește-l pe acest tînăr gin- 
gaş şi lăsător de ce nu i se cuvine nimic din ultima simbrie. 

— Nu numai lăsător, dar şi pungaș, răspunse Denys 
încruntîndu-se. 

— Cum îndrăznești ? strigă Callidromus și sîngele îi 
năvăli la cap. 

— Uite așa! De ce să nu le spunem lucrurilor pe 
nume ? . 

Zicînd acestea, împinse vătaful sclavilor înhinte şi-i 
porunci : 

— Vorbește ! Spune tot ce ştii şi ce ai tăinuit de atîta 
timp. 

Sclavul îl privi pe Callidromus ca un cîine bătut, își 
frămîntă mîinile nehotărit, dar primind un pumn în 
spate, spuse pe nerăsuflaie, ca pe o lecţie învățată pe de 
rost : . 

— La calendele acestei luni l-am văzut pe Callidromus 
scoţînd un sac cu făină pe portița care dă în stradă. 

— Minţi, nemernicule ! strigă Callidromus ridicând 
mîna. 

Sclavul îşi feri faţa, dindu-se” speriat înapoi, dar un 
nou ghiont îl împinse înainte, iar Maxim, apucîndu-l de: 
păr șuieră printre dinţi : 

— De ce ai tăinuit asta, mizerabile ? Eşti în cîrdăşie: 
cu ăsta, care ne fura avutul ? Abia astăzi te-ai hotărît ? 

Callidromus nu mai era de recunoscut. 

— Ajunge ! strigă 'ca un ieșit din minţi. Mă învinuiți 
de furt, mă insultați şi mă umiliți ca să nu-mi daţi pu- 
ținul ce mi-l datoraţi ? Recurgeţi la mărturii mincinoase 

pe care i le-aţi stors acestui nenorocit ? Ce meritaţi în 
afară de numele de fiare ? 

Îşi trînti sacul pe tejghea şi încordîndu-și pumnii îi 
apropie de faţa lui Maxim. 

— Se vede limpede cine e hoț aici. N-o să mă afumaţi 
voi cu şiretlicurile voastre scîrboase. Banii, ori altfel îmi 
fac eu singur dreptate ! i 

Denys deschise ușa în stradă şi strigă cu toată puterea 
bojocilor : 

— Săriți, oameni buni ! 

Maxim o deschise pe aceea care dădea în curte, stri- 
gînd la rîndul său : 

— Servilor, veniţi de grabă aici ! 

Descumpănit de întorsătură, Callidromus se miră cît 
“de lacomi de zarvă sînt oamenii şi cît de repede sar la 
bătaie. În cîteva clipe, mica prăvălie se umplu de curioși 
şi sclavi. Dîndu-și seama că nemernicii puseseră la cale 
şi ticluiseră toate din timp, iar acum își aduseseră și mar- 
tori, puse mîna pe sacul său și strigă : 

— Aşa ? Nu vreţi să-mi daţi ce mi se cuvine ? Atunci 
mă duc să mă plîng autorităţilor. De cînd sînt, nimeni 
nu m-a învinuit de hoţie. Veţi plăti scump calomnia și... 

Într-o clipită, Maxim îi smulse sacul și-l aruncă sub 
tejghea, zicîndu-i : 

— Nu băiete, acum că ai insultat niște cinstiţi ne- 
gustori, nu scapi atît de ușor. Te vom da noi pe mîna 
vigililor. 

Ne mai ţinind seama de prudență | şi dorind cu orice 
preţ să-i pedepsească îl izbi în obraz pe Maxim, se feri de” 
lovitura lui Denys și-l lovi la rîndul său cu o putere 
de atlet. | i 

Zăpăciţi, brutarii ţipau de mama focului. Lumea din 
prăvălie și cea din stradă, neştiind ce se petrece, vocifera. 

— Dă-mi sacul ! răcni Callidromus sărind pe tejghea. 
Cineva îl trase de picioare prăvălindu-l pe spate. Se 
smulse cu furie din braţele care-l ţineau, izbi în cîteva 
chipuri ce-i ieşiseră în cale, răsturnă tejgheaua, strigînd 
cu putere : 

— Hoţilor ! Cuib de viespi ! Înşelătorilor, vă arăt eu 
vouă ! Cu mine vă puneţi ? În palestră doboram din prima 

lovitură orice atlet. Să vă vedem ! Veniţi, veniţi ! Vă jur 
că veți găsi ce căutaţi ! 

Înghesuit într-un colţ, mare, înspăimîntător de frumos 
în mîna lui, Callidromus îi pîndea. 

— E nebun ! strigă unul căruia îi şiroia sîngele din nas. 

— Legaţi-l ! adăugă un altul. 

O mulțime de braţe se întindeau ca să-l înhaţe. Nimeni 
nu se întreba cine e şi dacă are ori ba dreptate. Denys 
trimise pe vătaf să caute niște vigili iar un meșter brutar 
sosi cu niște frînghii. 

În clipa cînd zări cu coada ochiului că Maxim aruncă 
sacul său în curte, Callidromus știu că nu mai e nimic 
de făcut acolo şi că trebuie să-și caute dreptatea aiurea. 
Se smulse cu putere, izbi în dreapta şi-n stînga, mătură 
pe cei ce stăteau în drum şi sări în stradă. 

Îngroziţi de furia lui, cei strînși afară o rupseră la fugă, 
iar el porni în fugă spre Pretoriu. Gloata, în frunte cu 
brutarii se năpusti pe urmele lui strigînd și huiduind: 

— Puneţi mîna pe hoţ ! 

— Prindeţi-l pe nebun ! 

Obișnuit să alerge încă din fragedă tinerețe, îi lăsă 
mult în urmă, iar acei care-i apăreau în cale nu în- 
drăzneau să pună mîna pe el, ferindu-se din drumul lui. 

În piaţă era lume multă, care auzind strigătele urmări- 
torilor se adună buluc cu gîndul de a-i tăia calea. Atunci, 
Callidromus, dîndu-şi seama că nu va putea răzbate pînă 
la Pretoriu să se pună la adăpost printre străji, alergă, 
la statuia împăratului din mijlocul pieţii și lipindu-se 
de soclu, îi îmbrăţișă picioarele. 

Mulțimea făcu roată în jurul lui, neîndrăznind să de- 
pășească limita cercului magic în jurul aceluia care cerea 
ocrotirea supremei autorităţi şi pe care, după lege nu 
avea voie să-l atingă nimeni. 

Mulțimea adăsta. Larma se mai potolise. Nu se auzea 
decît murmurul și exclamaţii izolate. Se comenta fără jenă 
situația nefericitului. Nu lipseau nici acei cu imaginaţie 
care inventau pe loc fel de fel de minciuni și grozăvii. 

Brutarii care se aflau în rîndul întîi, îl pîndeau în- 
cruntaţi, dînd lămuriri unor cetăţeni de soi în trecere 

pe acolo. Unii din cei prezenţi dădeau cu îndoială din 
cap. Cîteva matroane, cu sensibilitatea de totdeauna a 
femeilor, îl compătimeau pe tînărul chipeș, cu trăsături 
nobile, îndoindu-se de păcatul care i se atribuia. 

Un cetăţean în vîrstă, după ce stătu de vorbă cu bru- 
tarii, le răspunse cu severitate : 

— Nu cred să fie hoţ. Hoţii, de obicei, se ascund, în port, 
în spelunci numai de ei știute. Nici unul nu ar îndrăzni să 
caute refugiul la statuia cezarului. Mi-e teamă că nu s-a 
dus nimeni la Pretoriu să anunţe întîmplarea. Mă duc eu ! 

Callidromus îl auzi și-l învălui cu o privire caldă, 
plină de recunoștință. Ştia că legea nu dă voie nimănui 
să stea de vorbă cu el și aştepta cu răbdare pe cei în 
drept să-l ia sub ocrotire pînă la judecată, deși știa că îi 
va fi greu, lui unui străin aciuiat, să capete dreptate. 

Astfel de spectacole erau rare și lumea se adăuga mereu. 
Lui Callidromus îi era scîrbă să se uite la mulţime, deși 
acum citeva clipe avusese dovada că și printre ei sînt 
oameni buni și iubitori de dreptate. Ştia că dintre aceștia 
erau puţini și că cei mulți se tălăzuiau lesne după 
dorința instigatorilor, că erau lesne de păcălit și” porniţi 
la rele. De aceea privea în sus, către statuia ce se profila 
pe un cer nespus de albastru, purtător de adieri calde, 
prevestitoare ale primăverii. 

Pescărușii, rătăciţi deasupra orașului în zborul lor, 
îi amintiră că marea cu tălăzuitoarele ei întinderi îl cheamă 
degeaba în depărtări, că acest cer senin, pe care ele îl 
săgetează, în zadar prevestește caldul Favonius, vîntul 
prielnic navigaţiei. Se gîndi cu amărăciune, că soarta îi 
pregătea o nouă lovitură, poate de graţie, tocmai atunci 
cînd era plin de speranţe. 


* 


Soldatul Appuleius care l-a smuls din încercuirea 
mulţimii și l-a adus la Pretoriu, l-a supus unui aspru inte- 
rogatoriu. 

Cu sinceritatea sa de totdeauna, Calldiromus și-a înșirat 
din nou, la fel ca lui Ariort, povestea vieţii sale. 

Militarul, om simplu, rămăsese uimit de cele auzite și 
simțind că acest caz îl depășește, îl aduse a doua zi pe îm- 
pricinat în faţa magistraţilor, care îl supuseră unui al 
doilea interogatoriu. Socotind cazul ciudat, ieșit cu totul 
din comun, îl sfătuiră pe Appuleius să înainteze un raport 
minuţios cancelariei guvernatorului, iar pînă la sosirea 
răspunsului să nu-l întemniţeze pe împricinat în închi- 
soarea comună, cu hoţii şi borfașii la un loc, ci să-l închidă 
într-o celulă separată. 

Centuironul de serviciu căruia Appuleius îi raportă 
rezultatele interogatoriului, rămăsese pe gînduri. Şi lui 
cazul acesta i se păru nemaiîntilnit în analele judecă- 
torești ale orașului, și mai ales nu atît episodul final cît 
intîmplările anterioare ale veţii lui Callidromus care l-au 
adus pînă la Nicomedia. 

— Apucă-te de raport îndată, zise lui Appuleius și 
vino la mine să-l revedem împreună. Vreau ca mîine 
dimineaţă să fie înaintat guvernatorului, iar pînă la so- 
sirea răspunsului cercetează la fața locului şi caută să 
găsești sacul de piele cu dovezile care, cică, se află în el, 
dacă bineînţeles tînărul acesta nu minte. Strînge-i bine 
cu uşa pe brutari. Uită că îţi dau din cînd în cînd pîine 
fără bani şi te invită la un pahar de vin. 

— Pe zeița Justiţiei, centurioane, eu... 

— Lasă, lasă nu te mai jura ! Îi cunosc eu prea bine pe 
Maxim și Denys. Bagă-ţi bine în cap ce ţi-am poruncit ! 
Dacă acest caz va ajunge în faţa guvernatorului o să ni 
se ceară dovezile, iar sacul — ia-l de unde nu-i. Pleacă 
fără zăbavă ! Au trecut două zile. Cine știe pe unde e 
hoţul ? 

— Iartă-mă, centurioane ! Înainte de a şti unde e hoţul, 
trebuie să aflăm cine e hoţul ? Cine știe dacă acest Caf- 
lidromus nu e un ţicnit sau un mincinos ? 

— Nu știm nimic, dar de căutat trebuie să căutăm. 
Găsește-mi sacul cu orice preţ. Du-te ! 

Lui Appuleius nu-i suridea să se certe cu brutarii, 
concetăţenii săi, din pricina unui vîntură-lume aciuat în 
oraşul lor, dar ordinul nu se discută. Se duse deci, a doua 
zi, cu încă doi oșteni subalterni, să-i caute pe brutari. 

Maxim era singur. Zicea că Denys, după ce dăduse 
declaraţia la Pretoriu a trebuit să plece la ţară după 
grîu. Întrebat de sac, se jura că nu ştie nimic, Zicea că 
în ziua aceea era așa o hărmălaie încît nimeni n-ar fi 
putut să bage de seamă cine a luat sacul. 

— Împricinatul, îi tăie vorba militarul, susţine că tu 
ai apucat sacul care era pe tejghea și l-ai zvirlit pe ușă 
în curte. 

— Minte, strigă Maxim ! Minte cu nerușinare. Zeii 
ne-au orbit atunci cînd l-am primit din milă în serviciul 
nostru. Ne-a dat atîta bătaie de cap şi ne-a furat. Paznicul 
l-a văzut scoțînd un sac cu făină în stradă. 

— Lasă astea, Maxim ! Dacă e adevărat, o să dea soco- 
teală. El pretinde cu tărie că în sac au fost dovezi tre- 
buincioase nouă pentru cercetări. Poate știi tu ce avea 
în sac ? 

— Vai mie! dar nici nu m-am atins de el. Ştiu că-l 
avea, dar cînd a început să tragă la pumni și să spargă 
totul în jur, nu știam cum să-mi feresc capul de lovituri. 
Mi-ai împuiat capul cu sacul acela, miraculos ca un corn 
al abundenței. Ce ar putea să fie în el în afară de niscaiva. 
boarfe ? 

— Boarfe ? Eşti nedrept Maxim ! Callidromus pare un 
om de soi, îngrijit şi bine îmbrăcat. El susţine că a avut 
în sac, pe lîngă un rînd de haine, un medalion de aur 
cu o gemă scumpă și două suluri, unul scris pe pergament, 
cu o pecete verde şi celălalt — o scrisoare — așternută 
pe o foaie de papirus. 

— Îmi pare rău, Appuleius, dar de unde să ţi-l dau ? 

— Nu zic că l-ai luat tu, dar ai putea să ne ajuţi să-l 
găsim. Am ordin sever să scotocesc peste tot și să supun 
la cazne pe toţi acei asupra cărora va cădea bănuiala. Ca 
să nu ajungem pînă acolo îți dau răgaz pînă mîine. Scu- 
tură-i pe sclavii tăi şi adu-ţi aminte cine a fost în prăvălie 
în timpul cînd a dispărut sacul. Pe mîine Maxim! Să nu 
lăsăm să ajungă tărășenia asta pînă la urechile guverna- 
torului că e de rău. Asta mi-e sfatul prietenesc. 

— De cînd a început iiustrul Plinius să se ocupe de 
simpli borfaşi şi vîntură-lume ? 

— Gura, Maxim ! Nu se cade să-l judecăm pe acela 
care a fost consul, senator și sfetnic de taină al împăra- 
tului, iar acum e stăpînul nostru, al 'meu, al tău și al 
tuturora din Bithynia. Ave ! 


* 


Primul tabularius al cancelariei aduse guvernatorului 
cîteva acte la semnat și după ce acesta isprăvi, îi zise : 

— Stăpîne, un oarecare Callidromus a fost adus de la 
Pretoriu, ca să-ţi fie înfățișat, așa cum ai poruncit. 

În ochii obosiţi ai guvernatorului se aprinse un viu 
interes. 

— Adu-l neîntîrziat ! 

Scoţindu-și apoi din mînecă o batistă imaculată, și 
sprijinindu-și capul de spetează, duse batista la nas, 
inhalînd adînc. Un miros plăcut de eucalipt se împrăștie 
prin încăpere. 

Ziîmbi, bucurîndu-se că de la o vreme o ducea bine 
cu sănătatea. Îi pria clima plăcută de pe aceste meleaguri. 
Era nerăbdător să vadă omul descris succint în raportul 
ostașului Appuleius. Descifrase printre rîndurile seci, ofi- 
ciale, o întreagă odisee, plină de farmec și neprevăzut. 

Cînd, în urma gârbovitului tabularius, apăru în cadrul 
ușii figura înaltă a unui tînăr neobișnuit de arătos, ră- 
mase foarte plăcut impresionat. 

Îl privi mulțumit cu câtă graţie înnăscută se înclină în 
faţa sa şi cum, după o privire scurtă, limpede, fără urmă 
de teamă, și-o coborî în pămînt. 

— Apropie-te ! zise Plinius cu bunăvoință. Am uitat 
cum te cheamă. 

— Callidromus, fiul lui Onomaios, stăpîne. 

— Poţi să pleci, îi porunci slujbașului. Astăzi nu mai 
primesc pe nimeni. 

Cînd ușa se închise în urma bătrînului, adăugă : 

— Şezi aici, în faţa mea, Callidromus ! 

După o clipă de ezitare, atîta cît trebuia ca să arate 
buna sa creştere, Callidromus se lăsă pe micul scaun fără 
spetează și aşezîndu-și mîinile pe genunchi, aşteptă. 

„Ariort nu a exagerat, își zise în gînd, descriindu-mi-l 
pe Plinius. Trebuie să fie un om minunat. Abia ieri i s-a 
trimis raportul de la Pretoriu şi iată-mă astăzi în faţa sa.“ 

— Tu nu ești sclav din născare, nu-i așa ? 

— Nu, stăpîne, şi dacă am ajuns, acum zece ani, faptul 
se datorește unei întîmplări neprevăzute. 

— Povestește-mi ! Nu ne grăbeşte nimeni. Vorbești o 
latină atît de perfectă cum nici la Roma nu se mai aude. 
Ah, sacră provincie, tu vei salva cultura noastră de de- 
cădere ! 

Plinius își sprijini în palmă chipul prelung, palid, însu- 
fleţit de un viu interes. Ochii încercănaţi îl urmăriră cu 
băgare de seamă. Din cînd în cînd, oprindu-l, cu un 
gest delicat, care înlătura orice asemănare a acestei discu- 
ţii cu un interogatoriu, îi punea o întrebare, îi cerea o 
lămurire, ori îi adugea el la cunoștință o anumită stare 
de lucruri. 

— Va să zică nu ştiai ce fel de om este Laberius 
Maximus ? 

Peste un timp îl întrerupse din nou : 

— Laberius nu mai e guvernator, nici senator. E un 
exilat care-și continuă pe ascuns desmățul, undeva în 
Sicilia. 

Apoi continuă : 

— După legile romane eşti totuşi un sclav și pentru 
că fostului tău stăpîn i s-a confiscat averea, vei fi socotit 
sclav public, adică al statului roman. Dar nu te întrista, 
sînt jurist de profesie şi sper să te smulg din această stare 
înjositoare. 

Pe urmă, ascultîndu-l, se minună : 

— Ai avut norocul să lucrezi la curtea lui Decebal ? 
Eu, cu toată imaginația mea nu mi-l pot închipui, căci 
nu l-am văzut niciodată. Am fost poftit să-i văd capul 
retezat, expus pe scările Gemoniae, dar asemenea specta- 
cole mă indispun şi mă întristează. 

Atunci cînd Callidromus ajunse la episodul trimiterii 
solilor daci în depărtata Parţie, îl întrerupse : 

— Împăratul n-a afiat nimic despre această solie şi 
cînd a văzut pe cîmpul de luptă călăreţi parți, a rămas 
foarte surprins. Ajutorul regelui Pacorus era neînsemnat, 

11 — Un destin aparte 


mai mult simbolic. Rogu-te, lămureșşte-mă, de ce Parţia 
n-a început ostilitățile aici în Orient, dacă a ţinut atît de 
mult să-l ajute pe Decebal ? 

— Pe atunci nu ştiam şi mă ocupam cu educaţia tînăru- 
lui prinţ Parthamasiris. Presupun însă că pricina trebuie 
căutată în neliniștea care domnea la hotarul de nord-est 
al imperiului, unde izbucniseră cîteva răscoale. Mai tîrziu, 
cînd mă ocupam cu arhiva regală, am aflat că acei trei sute 
de călăreţi au plecat, cică, de bună voie ca voluntari. 

Tot ascultîndu-l, Plinius i-a pus multe întrebări şi a 
rămas mulțumit de răspunsurile primite. Şi-a dat seama 
că tînărul din fața sa n-a fost un oarecare „slujitor docil 
ci un adevărat curtean cu judecata sănătoasă și discernă- 
mînt în treburile politicești, că toate prin care a trecut 
au lăsat urme adînci în mintea și conștiința sa. 

Plinius i-a cerut amănunte despre regele Pacorus 
şi curtenii săi, despre prințul Parthamasiris şi unchiul 
:său — actualul rege al regilor. Pînă și figura cărturarului 
Urabi i-a stirnit curiozitatea. Cu acest prilej i-a cerut 
lămuriri și amănunte despre filozofia, religia și literatura 
persană. La urmă de tot, lăsînd să se creadă că aceasta 
este o chestiune cu totul aparte, îl întrebă cu căldură 
în glas, dacă are vești de la iubita sa Candida. 

— Nu știu nimic, îi răspunse trist Callidromus. Am 
trimis o scrisoare prietenilor mei din Tomis printr-un 
corăbier și aștept răspuns. Poate că a sosit în timpul celor 
cinci zile cît am stat în închisoare ? 

Fuga dramatică de-a lungul întregului curs al fluviului 
Tigru și prin pustietăţi locuite de inimoşii carduci îl 
emoţionă profund pe Plinius : 

— Pe Nemesis, ai avut parte de un destin cu totul 
deosebit, aidoma eroilor din vechime ! 

După ce termină de povesţit, Callidromus tăcu, iar 
Plinius, cutremurat de cele auzite, zise înduioșat : 

— Soarta se joacă cu tine ca pisica cu șoarecele. Ea 
nu te omoară dintr-odată, te mai lasă să respiri, să-ți vii 
în fire. Dacă te-ar fi ucis, ar fi trebuit să te înghită și 
jocul ar fi luat sfîrșit. 

— O, nobile stăpîne ! exclamă Callidromus şi calmul 
îl părăsi pentru întîia oară. Cît de mult aș vrea să am 
un destin obişnuit, plin de mici bucurii omenești. 

Plinius îl privi cu multă compasiune : 

— Cum ar fi arătat lumea dacă toți oamenii ar fi 
avut parte numai de destine obișnuite ? Nu ar fi existat 
nici Orfeu, nici Oedip, nici Ulisse, nici Socrate, nici atîția 
alţi eroi, încercaţi de soartă. Gîndește-te, cîte pilde şi în- 
vățăminte s-au revărsat din vieţile lor, şi ai altor oa- 
meni aleşi, dintre care niciunul nu a fost fericit și a avut 
parte de o soartă crudă. Acum, la urmă, mi-ai vorbit de 
Ariort, Aelius Ariortus, cum îi zice acum. Te-ai întîlnit cu 
acest om minunat și mai zici că soarta ţi-a hărăzit nu- 
mai lovituri ? Cît voi trăi, nu-l voi uita pe acest dac 
dîrz şi neînfricat, acest fiu adoptiv al Romei, pe care Sacra 
Lupa l-a alăptat și l-a apropiat de noi. Ce a făcut el, 
acolo, la Melitene, la hotarul cel mai răsăritean al im- 
periului ? 

— S-a achitat în mod strălucit de datoria sa. Oștenii 
săi, ca şi cetăţenii întregii provincii, îl adoră. El a pus 
ordine în toate şi le-a redat siguranţa zilei de mîine. 

— Zici că ţi-a dat o scrisoare pentru mine? De ce 
n-ai venit să mi-o arăţi ? Poate că aceasta conținea și 
vreo rugăminte din partea lui ? 

— Nu, ilustre ! Atunci aş fi adus-o. Dar el mi-a citit-o, 
Acolo era vorba numai despre mine. 

— Îmi închipui şi te înţeleg. ȚȚi-era teamă de exigentul 
şi incoruptibilul guvernator al Bithyniei ? Pentru că nu-l 
cunoșteai, desigur. Scrisoarea ţi-a fost furată, cu toate cele- 
lalte dovezi. Îmi pare rău nu atît pentru celelalte, cît 
pentru medalionul cu efigia regelui Pacorus, document și 
operă de artă în același timp. Dar fii pe pace. Le vom 
smulge nemernicilor prada, vom găsi sacul tău cu toate cîte 
aveai în el, chiar dacă ar fi nevoie să răscolim tot orașul. 

— Mi-a mai rămas ceva. O singură dovadă că vin 
din Parţia, zise Callidromus scoţind din sîn bucata de me- 
tal prețios — acest lingou de electron cu pecetea regală im- 
primată pe el. Mi l-a dăruit însuși regele. La Ctesiphon 
puteam să-l vînd scump, dar l-am păstrat ca amintire. 

Plinius luă lingoul și-l privi cu atenţie. 

— Cît valorează în banii noștri ? 

— Strîmtorat băneşte, am încercat să-l vînd aici în 
Nicomedia, dar zaraful mi-a oferit un preţ mic. 

— Eu nu sînt zarat şi aș vrea să-l cumpăr. Cît vrei 
pe el ? 

— Nobile stăpîn, primeşte-l în dar şi din toată inima 
de la un umil căutător de dreptate. Voi fi fericit să-l 
primeşti în chip de ofrandă pentru bunăvoința și căldura 
cu care m-ai primit şi m-ai ascultat. 

— Îi mulţumesc, tinere, dar ești prea sărac ca să-ți 
iau ultima ta avere. Vei primi pe acest lingou dublul pre- 
ţului la care va fi evaluat. De prisos să mai protestezi ! Te 
voi chema să mai stăm de vorbă, dar pînă atunci te pun 
în libertate dacă-mi juri că nu .vei părăsi orașul. Ca să-ţi 
asigur traiul te primesc în cancelaria mea. Acum, retra- 
ge-te și așteaptă în vestibul să ţi se înmîneze banii pentru 
acest lingou. 

Mişcat profund de bunătatea și înţelegerea acestui 
demnitar fără pereche în lume, Callidromus îndoi ge- 
nunchiul și-și plecă cu devotament capul în faţa lui. 


Rămas singur, Plinius medită un timp apoi trezindu-se 
din visare își apropie scaunul de masă, scoase o foaie de 
perbament, cercetă atent pana de trestie şi muind-o în cer- 
neală se pregăti să scrie. 

"Callidromus îl preocupa într-o măsură atît de mare 
încît uită de toate celelalte. Deși aparent cazul nu era o 
chestiune de stat, prudent cum era și temîndu-se să scape 
orice prilej de a fi folositor Romei şi cezarului ei hotărî 
să-l înfățișeze împăratului. Așternînd adresarea : 

„C. Plinius Traiano Imperatori...“ se gîndea cum să 
înceapă. De cîte ori îi scria, se temea să nu-i răpească 
timpul mai mult decît preţios cu înșirarea faptelor ne- 
însemnate. 

Stătu un timp pradă îndoielii, cugetînd, chibzuind şi 
cumpănind. Un gînd lăturalnic, izvorît din conștiința sa 
de om drept şi cinstit, îi răsări în faţă : „Ori de cîte ori în- 
cercăm să fim cinstiți cu noi înşine, nu reuşim decît să 
dovedim lipsa noastră de scrupule. Acest tînăr greco-get, 
atît de candid sufleteşte, ar fi putut să mă învinuiască 
de duplicitate. El așteaptă cu sufletul la gură să-i schimb 
cursul vieţii, să i-o îndrept pe o albie dreaptă şi mol- 
comă, căci e sătul de praguri și viltori. Dorește să fie 

repus în drepturile sale de om; dorește să-și găsească 
tibna şi iubita. Nu cere prea mult, iar eu, în loc să-l ajut, 
sînt gata să-i deviez viața pe o albie și mai vijelioasă. 
Vai mie! Nu întrupez ursita, sînt doar o unealtă a ei. 
Nu pot proceda altfel, căci sînt constrîns la rîndul meu, 
de menirea mea, de faptul că sînt un demnitar conștiin- 
cios care şi-a depus solemn jurămîntul de a lucra neabătut 
pentru propășirea Romei. Traian nu m-ar fi iertat dacă 
i-aș fi ascuns pe Callidromus. E greu de găsit un om 
din lumea noastră care și-a petrecut nouă ani din viaţă la 
curtea unui rege part. Sînt dintre puţinii care cunosc 
planurile augustului meu prieten, am datoria să-l ajut cu 
toate puterile mele.“ 

Privi foaia pe care așternuse de pe acum : „C. Plinius 
Traiano Imperatori...“ oftă adînc și deloc împăcat cu sine 
însuși, continuă să scrie : „Appuleius, domine, miles qui 
est in statione Nicomedensi... t 

'Terminînd, bătu din palme și chemă secretarul său. 

— Sigilează cu pecetea mea, fără să citeşti, această 
scrisoare către augustul Traian. Ia apoi acest lingou de 
electron și spune-i trezorierului nostru să-l preţuiască cît 
mai repede. După ce-mi aduci răspunsul, pune lingoul în- 
ir-un săculeţ și sigilează-l tot cu pecetea mea. Miine în 
zori le vei înmîna pe amîndouă prefectului naval care 
pleacă la Roma, să le predea augustului. Încă o treabă, 
ultima pentru astăzi : răspunde Pretoriului că învinuitului 
Callidromus i se ridică vina și i se anulează procesul, el 
însuși rămînînd în serviciul meu personal. 


* 


Au trecut două luni de zile. Callidromus se obișnuise 
cu noua lui viaţă în serviciul guvernatorului. 

Medalionul cu gema regelui Pacorus fu găsit destul de 
repede, în schimb cele două suluri, fură descoperite la 
un negustor de vechituri după multe căutări. Strîns cu 
ușa, acesta a declarat că i-au fost aduse de un sclav și 
vindute lui cu doi ași. La început, apreciind calitatea per- 
gamentului, negustorul a vrut să-l rîcîie de textul vechi 


1 Este vorba e scrisoarea a XVI-a adresată împăratului Traian 
şi care prefaţează acest volum. 

şi să-l vîndă drept unul nefolosit, dar i-a fost milă să 
distrugă un act regal și-l puse de o parte, foaia de papn us 
însă, cu scrisoarea lui Ariort, nu scăpă, fusese rîcfită 
și vîndută unui client. 

Sacul fu găsit la un curelar, dar golit de conținutul său. 
Gema cea prețioasă fu descoperită în urma amenințărilor 
lui Appuleius chiar la Maxim. Brutarul o oprise, cică, în 
contul pagubelor pricinuite lui de Callidromus. 

Aduşi în fața magistratului, negustorul de vechituri și 
curelarul s-au jurat că nu au nici o vină şi că nu au știut 
de unde provin lucrurile aduse lor spre vînzare. Amîndoi 
au fost amendaţi pentru cumpărare de obiecte furate. 
Tărăşenia brutarilor, ajungînd la proces, rămînea de do- 
vedit dacă Callidromus i-a furat în timpul cît a lucrat 
la ei și dacă aveau dreptul să rețină de la sine putere obi- 
ecte din avutul său. Abia la proces se văzu cît de mulţi 
dușmani aveau brutarii cei hapsîni. S-au găsit îndată 
martori care i-au văzut în ziua răfuielii dosind sacul care 
nu le aparținea și care l-au auzit pe păgubaș cerîndu-l 
înapoi. Cele două gazde la care a stat Callidromus, mai 
ales văduva corăbierului, au depus mărturii foarte pre- 
țioase, declarînd că tînărul este un om cumsecade, și i-a 
plătit cinstit tot ce i se cuvenea. Sclavii, deși după lege nu 
puteau depune mărturii, au fost interogaţi și simțind că 
patronii lor, brutarii, vor pierde, au dat unele amănunte 
prețioase împotriva stăpînilor lor cruzi. Doi dintre ei, acei 
care au fost trimiși să vîndă sacul și sulurile, au fost bi- 
ciuiți, iar brutarii Maxim şi Denys osîndiţi la închisoare 
sau plata în bani, după lege. 

Cam tot pe atunci sosi în sfîrșit corabia din Callatis. 
Cirmaciul se achitase cinstit de însărcinarea sa şi aduse 
scrisoarea mult așteptată. 

Citind cu întrigurare rîndurile scrise de mîna bunului 
său prieten Arianos, Callidromus nu era în stare să-și 
stăpînească emoția : 


„Scumpului meu prieten Callidromus, salut ! 


Am rămas uluit primind epistola ta. Noi toţi te cre- 
deam pierdut pentru totdeauna și nu mai aveam speranță 
de a te revedea. Dîn cînd în când, la prilejul potrivit, noi, 

acei cîţiva care te-am iubit, te pomeneam ca pe un mort 
şi picuram vinul din cupe în amintirea ta. 

Ce soartă crudă ai avut şi ce viaţă de necrezut ai dus, 
sărmane ! Care dintre noi ar fi putut să se laude cu odi- 
seea ta ? 

Cînd am primit scrisoarea i-am chemat îndată la mine 
pe Epictet, Spiros şi Alessandros, căci în ceilalţi, între 
timp, am pierdut încrederea. Ne-am împărțit între noi 
sarcinile şi după un timp de cercetări am aflat pentru tine 
și lucruri îmbucurătoare dar şi cele triste. 

Mama ta este în viață. Doi ani după moartea tatălui 
tău s-a căsătorit cu un modest agricultor și de atunci tră- 
ieşte la gospodăria ei de lîngă Ulmetum. Chiar eu m-am 
repezit călare ca să-i duc vestea. A fost foarte fericită 
şi a plins de bucurie la pieptul meu. Arată foarte bine 
pentru virsta ei și are un băiat de șapte ani şi o fetiţă 
de cinci, fraţii tăi. 

Prietenii ceilalți au cercetat toată regiunea între 
Dionysopolis şi Durostorum, căutînd urmele Candidei, 
fiica lui Vitalis, dar din nefericire fără folos. Laberius 
Maximus, fostul tău stăpîn a fost destituit de mult și 
exilat în Sicilia. Dacă Vitalis nu l-a urmat în exil, atunci 
urmele sale trebuiau căutate în Dacia, unde poate şi-a 
găsit rostul. 

În privința stării tale de sclav, lucrurile nu stau prea 
bine și nu te sfătuiesc deocamdată să te arăţi aici, unde 
toată lumea te cunoaşte. 

Sînt de cinci ani căsătorit cu fiica cea mică a arhontelui 
şi. am de la ea doi copii. O duc bine făcînd negoţ cu pesä- 
turi. Dacă ești strîmtorat, anunţă-mă prin acelaşi cârmaci 
și-ți voi trimite bani. 

Dacă o duci bine cu sănătatea, eu aşişderea. Prietenii 
ceilalți te salută din inimă. 


Ave !“ 


Scrisoarea i-a răscolit adînc ființa. Faptul că mamă-sa 
și-a refăcut viaţa îl bucura nespus. Nemiloșii creditori 
nu au avut putere asupra ei tocmai pentru faptul că nu 
era soție legitimă, iar mica proprietate scrisă pe numele 
ei nu i-au putut-o lua. Frumoasa mamă era la adăpost 

de pericolele de felul aceiora cărora el însuși căzuse 
pradă. Pesemne, mama l-a plîns mult după ce a aflat 
ce i se întimplase. Pe urmă viaţa și-a cerut drepturile, 
și-a luat un bărbat, de astă dată legitim și şi-a trecut 
toată dragostea asupra copiilor. Candida, însă, nu era de 
găsit nicăieri. Nu se mai întorsese în patrie. Poate îl 
aştepta în Dacia ? Cine știe ? 

Nu se îndoia de prietenii săi. Ştia că n-au precupeţit 
nici un efort, nici o cheltuială ca să afle ceea ce el îi 
rugase. De fapt ce dorea el să afle ? Că iubita lui fusese 
răscumpărată și necinstită de Laberius Maximus ? Sau că 
a fost dată de-a sila după un alt bărbat ? Poate că are de 
acum copii şi l-a uitat de mult pe acela care în pofida 
anilor nu poate s-o uite ? Poate că i s-a întîmplat alt- 
ceva — groaznic și ireparabil ? Poate că aflase la întoar- 
cerea solilor din Parţia că iubitul ei a fost dăruit regelui 
de peste ţări și mări și nu se va mai întoarce niciodată ? 
La vîrsta ei, cu credinţa ei în dragoste adevărată, o astfel 
de veste poate ucide. 

După asta, zile în șir, Callidromus era asemănător 
unuia reîntors, prin cine știe ce vrajă, din Lumea Umbre- 
lor. Absent la toate, tăcut și înnegurat, simţea cum crește 
în el disperarea, cum crește cuprinzîndu-i rînd pe rînd, 
simţurile, inima și mintea, învăluindu-i ființa într-o ceaţă 
de nepătruns. Uitase să-i scrie mamei sale și prietenilor. 
Uitase că omul de pe corabie ar fi putut să plece. 

Plinius care-l vedea zilnic, băgă de seamă schimbarea 
și-l întrebă ce are. Aflînd că primise în sfîrșit scrisoarea 
tinu s-o citească el însuși, apoi îi zise : 

— Nu te întrista înainte de vreme. Toate pe lume se 
îndreaptă către un ţel şi eu nu văd în țelul acesta haos 
ci ordine și logică. Tocmai voiam să te anunţ că peste 
patru zile vei pleca la Roma. Eşti un om al mării şi o 
călătorie pe mare îţi va face bine. Pe drum veţi face, ca 
de obicei, o escală la Siracuza în Sicilia, unul din locurile 
prezumpiive unde ar putea să se afle iubita ta. Îţi voi 
da o scrisoare către prefectul Reggilianus, prietenul 
meu, în care îl voi ruga să cerceteze discret prin oamenii 
săi, dacă Vitalis cu fiica sa Candida se află printre domes- 
ticii exilatului Laberius Maximus. Cercetările vor dura, 
căci moșia ce i-a mai rămas lui Laberius se află în altă 


e, 

parte, așa că tu vei primi răspuns la Roma de la ad- 
ministratorul casei mele, la care te vei duce din cînd în 
cînd și pentru care vei avea din partea mea de aseme- 
nea o scrisoare. Dacă acei pe care îi cauţi nu se află în 
Sicilia, îi vei căuta mai tîrziu în Dacia. Augustul Traian 
te va îndrăgi sînt sigur şi-ţi va înlesni căutările. Deocam- 
dată, este singura cale rațională de urmat. Pregăteşte-te de 
drum, Callidromus ! 


* 


Cel puțin unul din visele lui Callidromus se împlinea. 
Era din nou pe mare și corabia zveltă, sprintenă, îl ducea 
iute ca o rîndunică către ţel. 

Zilele petrecute în spaţiul strîmt al navei, dar încon- 
jurat de nesfîrşitele întinderi tălăzuitoare, îi redară dorul 
de viaţă și cu el, puterea de a înfrunta soarta pînă la 
capăt. 

Aflînd şi încredinţindu-se de cunoștințele sale în navi- 
gaţie, căpitanul îi îngădui să dea o mînă de ajutor coră- 
bierilor la manevrare şi veghe în timpul nopţii, iar în 
timpul furtunii care-i surprinsese între Creta și Sicilia 
îi fu de mare ajutor cîrmaciului sleit de puteri. 

Munea aceasta îi vînturase neliniştile și zbuciumul 
din ultima vreme, îl făcu din nou stăpîn pe sine și puterile 
sale dar în clipa cînd mateiotul de pe catarg strigase: 
„Sicilia în zare !“ un neastîmpăr fără seamăn pusese din 
nou stăpînire pe fiinţa lui. 

Din pricina curentului potrivnic acostaseră tirziu, la 
căderea nopții. Nimeni nu mai coborî pe uscat pînă a 
doua zi. 

În zori, călăuzit de un oștean, cunoscător al orașului 
Siracusa, Callidromus se înfăţișă lui Reggilianus și-i în- 
mînă scrisoarea lui Plinius. Citind-o, prefectul îl asigură 
că va face tot ce-i stă în putinţă. 

Corabia purta curieri imperiali din Orient și pe cei 
culeşi pe drum din Grecia, precum şi doi de la Siracusa, 
dintre care unul sosit de curînd din Africa. Zorul era 
mare, așa că părăsiră Sicilia. chiar în aceeași zi, îndrep- 
tîndu-se către Brundisium port la Adriatica, de la care 
trebuiau să-și urmeze drumul pe uscat pînă la Roma. 

Faptul că în timpul scurtei escale la Siracusa se afla 
atît de aproape de Candida, dacă ea se afla pe insulă, 
fără să aibă posibilitatea s-o caute ei însuși, îl tortura 
pe Callidromus. Nu putea să nu se supună acestei noi 
încercări, căci era legat de corabie şi de misiunea încre- 
dințată lui de către Plinius. Firea sa scormonitoare nu-l 
scuti nici de data aceasta de chinuri sufletești. Din nou se 
simţea năpăstuit, iar bănuiala că a fost ales de soartă 
ca să ispășească păcatele altora se înrădăcină cu putere 
în mintea sa. 

După un scurt răgaz la Brundisium, curierii imperiali, 
însoțiți de o escortă de pază, schimbînd mereu caii pe 
drum, îngăduindu-și popasuri scurte, se așternură pe Via 
Appia cea nouă, prelungită din ordinul împăratului de la 
Beneventum pînă la ţărmul Adriaticei. Străbătură Lucania 
însorită, aridă, străbătură și Samnium împădurit, plin 
de miresme îmbătătoare şi în a cincea zi intrară în bine- 
cuvîntatul Latium. De aici, străvechiul drum Via Appia 
îi purtă sub dublul șir de pini negri şi noduroși, prin 
localităţi înfloritoare, pe lîngă priveliști încîntătoare, 
pînă la porţile Romei. 

Marea Urbe răsări în faţa lui Callidromus pe neaștep- 
tate, ca o revelaţie. El își făurise o imagine despre Roma, 
din cele citite și din povestiri, dar nimic din cele în- 
chipuite nu se potrivea realităţii. Prima uimire i-o prici- 
nuiră nenumăratele monumente funerare, dintre care 
unele — grandioase, înșirate pe mile întregi de-a lungul 
Viei Appia. Obișnuit cu mari orașe orientale și reședințe 
regale, fără voie împrumutase Romei ceva din măreţia și 
strălucirea lor. Ceea ce văzu, nu era mai șters ori mai 
neînsemnat, ci pur şi simplu altceva. 

Aruncă o privire fugară zidului vechi şi porții moho- 
rîte cu turnuri de strajă nu prea înalte și nu putu.să 
priceapă cum au apărat ele timp de secole marele oraș 
de atîtea invazii și pericole. 

La acea oră a amiezii, străzile înguste, dar bine pavate, 
erau pline de lume. Sifîrșitul lunii septembrie, potolit și 
dulce, cu văzduhul senin și limpede, nu mai îmboldea 
oamenii către umbra salvatoare a caselor, ca în timp de 
caniculă. 

Cavalcada trecu la trap și la strigătele oșteanului pre- 
mergător, trecătorii se lipeau de ziduri. Trecură pe lîngă 
cîteva temple, unele noi, altele străvechi, lungiră zidul 
marelui circ de la poalele dealului Palatin şi o luară la 
dreapta către palat. 

Pătrunzînd în locașul cezarilor de unde se diriguia 
imensul imperiu roman, fără voie îl cuprinse emoția. Aici 
se adunau din patru zări veştile necesare pentru a putea 
ţine în frîu provincii, regate, teritorii noi cucerite ori 
suzerane. Aici se hotărau destinele cetăților și ale locui- 
torilor lor. Se simţi mic, pierdut şi neajutorat între 
aceste faţade, portice, scări şi colonade. O lume grăbită, 
gravă și preocupată se încrucișa pe alei și esplanade. 
Patricieni în lectici purtate de sclavi, falnici călăreţi, 
pretorieni cu egrete roșii pe coifuri schimbînd garda, ca- 
valeri însoţiţi de cîte un sclav, doi, plebei — simpli jăl- 
bari, sclavi imperiali în tunici frumoase, alergau de colo 
pînă colo cu însărcinări. Nici urmă de încetineala siman- 
dicoasă a Orientului, nici de slugărnicie și prosternări la 
tot pasul. Aici totul părea mai liber şi mai demn dar și 
mai grăbit. Aici timpul nu era o deșertăciune smulsă din 
veșnicie ca la orientali, dimpotrivă, era tot una cu verva 
şi ritmul vieţii. Aici, peste tot, domnea simţul ordinii și 
al bunei-cuviinţe. Deși grăbiţi, oamenii mergeau cu pasul 
măsurat, vorbeau nici prea tare nici prea încet. i 

Pilcul de oşteni descălecă lîngă poartă și intră în 
corpul de gardă. Curierii, lăsîndu-și caii în grija. sclavilor 
grăjdari se îndreptară către un portic lung, despărțit de 
alee printr-o balustradă. Printre perdelele trase în lături, 
soarele inunda pardoseala de mozaic. 

Sclavul de serviciu fu trimis în grabă undeva iar 
curierii se aşezară pe bănci de piatră, poftindu-l și pe 
Callidromus să se odihnească. Curînd sclavul reapăru 
însoţit de un libert impunător, îmbrăcat sobru dar cu mult 
gust. Pesemne îi cunoștea pe curieri căci îi salută voios, 
zicîndu-le pe nume. În fața lui Callidromus se opri între- 
bător şi unul din curieri a trebuit să-l lămurească : 

— E Callidromus, aducătorul unor scrisori personale 
ale ilustrului Plinius. Trimis anume ca să fie prezentat 
augustului cît mai curînd. 

Libertul, care îl ascultase cu băgare de seamă, răspunse 
cu amabilitate : 

— Tinere, augustul te va primi îndată ce va putea. 
Pînă atunci vei fi găzduit la palat și pentru că nu se știe 
cînd vei fi chemat, te sfătuiesc să nu te depărtezi de 
cubiculul tău. 

— Daţi-mi corespondenţa, zise apoi tuturor. Pînă mîine 
sînteți liberi. Ca de obicei, nu-i așa ? 

Sclavul le luă genţile pecetluite și plecă împreună cu 
libertul pesemne un om important la palat. 

— Callidromus, prietene, zise curierul cu care venise 
din Nicomedia, ne pare rău că te părăsim, dar avem cu 
toţii treburi în Urbe. Clipi şiret către ceilalţi. Tu stai 
pe loc şi așteaptă să revină sclavul, să te ducă în odaia 
ta ! După ce te va primi augustul, vei avea timp destul 
să cunoşti Roma. Cu bine ! 


. . . . Dă . . . - . 


Închipuindu-și că va avea de aşteptat mult, poate zile în 
şir, Callidromus fu uimit peste măsură, cînd a doua zi, 
cam la al treilea ceas al dimineţii, un sclav imperial veni 
să-l cheme la palat. 

Bătrîn şi sever, sclavul îl scrută cu băgare de seamă, 
îi spuse să-și tragă mai jos tunica și să strîngă mai bine 
centura, îi potrivi pliurile mantalei și scoţind din sîn, ca 
un scamator, o foarfecă îi rotunji cu abilitate barba. 

— E bine așa, zise îndepărtîndu-se. Eşti foarte arătos, 
Cind vei intra în odaia împărătească, apropie-te la trei. 
paşi de augustul şi îndoaie genunchiul drept. Stai apoi 
aşa cu ochii plecaţi pînă îţi va întinde mîna pentru sărutat, 

— Nu pot să-i sărut mîna, căci sînt încă considerat 
sclav, zise Callidromus. i 

— Ştiu, mi s-a spus, dar tu nu-l cunoşti pe stăpînul 
nostru. El nu ia în seamă toate acestea. Desigur, dacă ai 
fi un amărit care miroase a grajd... dar tu... Dacă nu te-ar 
fi trimis ilustrul Plinius, ai fi așteptat mult și bine. Să 
mergem ! 

Emoţia care-l cuprinse pe Callidromus nu-l lăsa să se 
concentreze, să fie cît de cît atent la drumul lung prin 
portice, coridoare, vestibuluri. Cu nici un preţ n-ar fi 

dibuit drumul la întoarcere din acest labirint. Mai mult ẹ 
ghicea decît vedea somptuozitatea acelor încăperi, rafina- 
mentul decoraţiunii şi înalta calitate a operelor de artă. 
„Totul respira adînc şi calm de geniul omenesc: pardo- 
selile, plafoanele, pereţii, nișele, coloanele, consolele. O 
lume înmărmurită dar și atît de vie a statuilor, busturilor 
și capetelor de zei, eroi și împărați îl privea de pe socluri. 

Tresări cînd sclavul îl opri în faţa unei uşi imense din 
lemn preţios cu intarsie de aur. 

— Așteaptă-mă aici, zise și, fără să bată, dispăru în 
spatele uriașului canat care se deschise și se închise fără 
zgomot. 

Apoi uşa se întredeschise și sclavul, scoţîndu-și capul, 
zise încet : „Intră !“ 

Pătrunse înăuntru cu o timiditate pe care nu și-o putea 
stăpîni. 

„Unde mi-e obişnuinţa de curtean ? se gîndi el. Oare eu 
însumi nu am condus pe vremuri pe alţii în odăile regale ? 
Dar acolo toate sînt altfel. Orientul nu se înclină ci se 
prosternă, zicea prietenul meu Urabi !“ 

În urma acestei cugetări, se linişti bruse. Își dădu seama 
de marele salt pe care-l făcuse Roma în umanizarea 
relaţiilor între oameni, de biruinţa raţiunii asupra somno- 
lentei visări orientale. 

În colţul din stînga al încăperii mari, luminoase, în 
fața unei mese. rotunde, şedea împăratul, înfășurat într-o 
togă imaculată, tivită pe margini cu frunze de lauri cusute 
în fir de aur. Citea ceva, sprijinindu-și fruntea în palmă. 
Chipul său semăna foarte mult cu acela al statuii din piața 
Nicomediei, la picioarele căreia își căutase refugiu. 

Se apropie cum i s-a spus și se lăsă într-un genunchi, 
cu capul plecat. Văzu printre genele lăsate cum Traian 
îi aruncă o privire fugară, continuînd să citească. Într-un 
tîrziu, punînd scrisoarea pe masă, îl privi din nou și întin- 
zîndu-i dreapta, zise simplu, cu o voce plăcută : 

— Scoală-te ! 

Sărutînd mîna întinsă, băgă de seamă cu uimire că 
mîna cealaltă, rezemată de scaun, ţinea de lanţ meda- 
lionul său pe care Plinius îl trimisese la Roma îndată ce a 
fost găsit. 

— Prin urmare, tu eşti omul cu un destin aparte ? în- 
trebă împăratul cu o ciudată vibraţie în glas. Iar peste o 
clipă adăugă : 

— Kallidromos în grecește înseamnă — „drum fru- 
mos“ nu-i așa ? Coincidenţă plină de ironie. În această a 
doua scrisoare, Plinius mi te descrie cu o genială exacti- 
tate. Încă înainte de a te vedea mi te-am închipuit așa 
cum eşti. 

Balansînd uşor medalionul, împăratul îl privi și în- 
trebă : 

— Iar acesta este chipul regretatului nostru frate, rege 
al regilor, Pacorus ? 

— Da, Doamne ! 

— Frumoasă lucrătură. O adevărată operă de artă. 
Cu ce ocazie ţi-a dăruit-o ? 

— Cu ocazia eliberării mele. Atunci cînd m-a numit 
preceptor al prinţului moștenitor. 

— Iar prințul acesta, rege de paie al Armeniei care 
nu-l dorește, drept recunoștință a vrut să te omoare? 

— Nu-l învinuiesc, Doamne, răspunse Callidromus 
încălzindu-și glasul. Prinţul Parthamasiris a fost de cînd îl 
știu un „minus habens“, Unchiul său l-a împins să pro- 
cedeze astfel. . 

— Ah, cîte necazuri îmi pricinuiesc acești ambiţioși 
cruzi și nesăbuiţi ! Regret din inimă moartea bătrinului 
Pacorus, deși complotase cu Decebal împotriva mea. Ce 
ştii tu despre asta ? 

— Nu o dată, l-am auzit eu însumi pe răposatul zicînd 
că nu va face război cu Roma atîta timp cît tu vei ţine 
cîrma puterii. 

— Atunci de ce i-a trimis peste mări și ţări, pe ocolite, 
trei sute de călăreţi parți lui Decebal ? Ce voia să dove- 
dească prin gestul acesta inutil, care provoacă rîsul ? Ce 
sînt trei sute de oșteni — o picătură, dar și o picătură este 
de ajuns ca să facă să se reverse paharul prea plin al 
răbdării. 

— Regele Pacorus s-a frămîntat mult înainte de a se 
hotărî. „Să-i trimitem măcar ceva, a spus el atunci, să mă 
creadă aliat, iar romanii să fie cu ochii în patru şi să 
nu-și retragă toate trupele de la hotarul nostru“. A fost 
un ajutor simbolic, cu şi fără urmări, echivoc. Eu am 

scris actul. Știu că cei trei sute de călăreţi au fost trecuţi 
sub denumirea de voluntari, cărora regele le îngăduia 
doar să plece. 

Traian îl privea cu un interes crescînd, aproape ad- 
mirativ. Tăcu un timp, studiindu-l. 

— Acum nu mă mai îndoiesc că ai trăit și ai jucat un 
rol la. curtea lui Pacorus. Recunosc, la început am avut 
îndoieli, credeam că ești un impostor. 

După o scurtă tăcere, în timpul căreia privea zîmbind 
niște porumbei albi gîngurind pe pervazul de marmură 
şi fără nici o legătură cu cele discutate, întrebă : 

— Nu vrei să-mi vinzi acest medalion ? Știu că ţii 
mult la el și n-ai vrut să-l vinzi atunci cînd erai strîm- 
torat. Ar fi încăput pe miîini bune și l-aș fi păstrat la loc 
de cinste în colecţia mea, iar tu ai fi putut oricînd 
să-l vezi... 

Callidromus se îmbujoră gîndindu-se că un alt stăpîn, 
bunăoară unul ca Parthamasiris, i l-ar fi luat fără să-l 
roage. 

— Nu se cade unui om de rînd ca mine să ofere daruri 
stăpînului Romei, dar dacă îţi place atît de mult, voi fi 
fericit să fie al vostru. De altfel fără ajutorul ilustrului 
Plinius l-aş fi pierdut pentru totdeauna. 

— Îţi mulţumesc, Callidromus, dar nu vreau să-l iau 
fără a-ți face la rîndul meu un serviciu. Cere-mi ceva 
posibil de înfăptuit ! 

— În generozitatea ta, auguste stăpîn, ai putea să-mi 
redai libertatea după legi romane, căci... 

— Ştiu ! Plinius, cu grija lui pentru amănunt, care de 
altfel nu mă plictiseşte niciodată, îmi scrie foarte pe scurt 
povestea vieţii tale. Ai la tine actul de eliberare semnat 
de regele Pacorus ? 

— Da, stăpîne, zise Callidromus scoţînd din sîn sulul. 

Traian îl luă, îi admiră pecetea şi-l desfăcu, săltîndu-şi 
sprîncenele a uimire : 

— E întocmit în elină. Pot să-l citesc și eu. Bine, 
Callidromus... fiul lui Onomaios, lasă-mi-l ! Îmi voi pune 
cu plăcere semnătura alături de aceea a regelui regilor. 
Poţi să te consideri de pe acum liber. Vei fi găzduit la 
palat şi ţi se va da un sclav care să te servească şi care te 


175 


va conduce și te va iniţia în tainele acestui Babilon 
apusean. Oare Babilonul partic mai seamănă cu acela pe 
care l-a cucerit Alexandros Macedoneanul ? Bine, bine, 
vom mai discuta noi. Îmi vei povesti pe-ndelete tot ce ştii 
despre țările acelea de basm. Mergi sănătos ! 

Împăratul îi întinse mîna pentru sărutat și lovind din 
palme, chemă sclavul care aștepta afară. 


* 


Ceea ce făcea Callidromus la palat era ţinut în mare 
taină. Nu lucra decît cu împăratul și cîteodată cu unii 
dintre consilierii acestuia. La aceste convorbiri secrete nu 
erau admiși nici scribii şi tot ce trebuia notat se făcea 
de mîna lui Callidromus. 

Către sfîrşitul iernii se strînseră astfel sute de pagini, 
o vastă lucrare ţinută într-un scrin a cărui cheie o păstra 
însuși Traian. 

Cu prilejul acestor întruniri, Callidromus îi cunoscuse 
pe Licinius Sura, pe arhitectul Apollodor, pe Nepos, 
Rufinus și alţi cîțiva consilieri apropiaţi. Toţi aceştia 
apreciară inteligenţa, bunul simţ și creșterea aleasă de 
care dădea dovadă. Arareori i se întîmpla să nu poată 
răspunde la vreo întrebare. ori să-i lipsească vreo lămurire. 
De fapt în aceste discuţii strîns legate de tainica pregătire 
a războiului cu Parţii, el, care petrecuse nouă ani la curtea 
regelui Pacorus, era singurul în măsură să le comunice e 
sumedenie de lucruri reale, neînflorite de scriitori și is- 
torici. Lui însuși, Parţia îi era indiferentă, mai bine zis 
chiar urâtă, căci acolo, printre străini își irosise anii cei mai 
frumoşi, departe de patrie și de ai săi. Acum, cînd își 
reamintea de acele vremuri, i se părea ciudat cum putuse 
suporta viața pe acele meleaguri, unde totul îi era străin 
şi nimic aproape. Singurele ființe pe care le-a îndrăgit 
erau regele Pacorus, pe care-îl regreta și-l iubea cu res- 
pect şi de la distanţă, Urabi-cărturarul pe care l-a îndrăgit 
din toată inima și nu avea taine pentru el. Mai era sclava 
Musa, care l-a prevenit de pericol și acel păstor carduc 
din satul pierdut în munţii care l-au găzduit, dar aceștia 
doi aveau alt sînge în vine, străin de al parţilor, mai 
potolit, care nu întunecă rațiunea. Desigur, în acele ului- 

toare vastităţi, în imperiul acela legănat în dulce visări, 
zguduit din cînd în cînd de cutremurătoare răscoale, 
printre oamenii aceia cu simțăminte schimbătoare i-au 
ieșit în cale şi ființe inimoase, bune și înțelepte, dar el 
n-a stat să le aleagă şi nici n-a avut răgaz pentru aşa 
ceva. Pe demnitarii parți, mîndri și dispreţuitori, care îl 
răbdau pentru că se afla sub aripa ocrotitoare a monar- 
hului, nu reuşise vreodată să-i înţeleagă, cu atit mai puţin 
să-i iubească. Pe acei, însă, care au hotărît să-l ucidă, 
indiferent dacă au avut sau nu motiv s-o facă, îi ura, şi 
ura asta neîmpăcată și-o revărsa acum în informaţii 
amănunțite și clare în faţa celor care urmau să-l răzbune. 

Acum cînd visul său se împlinise pe jumătate, căci era 
din nou liber ca om și se afla în lumea sa, spera să-și 
vadă și cealaltă jumătate împlinită. Scrisoarea pe care o 
aștepta de la Reggilianus din Siracusa, sosise între timp. 
Era o nouă nereușită în căutările lui dar şi o consolare, 
deoarece aflase că Laberius Maximus nu avusese timp sau 
nu voise să-și răscumpere sclavii de la daci, și că urma 
celor pierduţi trebuie căutată în Dacia. 

Găsi deci o clipă prielnică și-l rugă pe împărat să-l 
lase pentru un timp, să-și revadă locurile de baștină şi 
pe ai săi. Împăratul îi îngădui dar numai după ce vor 
termina treaba adică către începutul verii. 

Pînă atunci mai avea trei luni de zile, timp destul 
ca să-i pună la încercare răbdarea și neastîmpărul. Acum, 
cînd era liber și se afla sub protecţia augustă îi va fi ușor 
să colinde meleagurile în căutări, nu se va strecura ca un 
oropsit, scos din lege, nu va mai fi prigonit și umilit. 

Gîndul de a o căuta pe Candida îl obseda, nu-l slăbea 
nici în somn nici în trezie. Era ca o poruncă : „S-o caut, 
s-o caut !“ sau „Trebuie s-o găsesc! S-o găsesc cu orice 
preţ !“ 

Cîteodată, stînd de vorbă cu el însuşi, își punea întreba- 
rea colţuroasă, rece și străină: La ce bun? După atîta 
timp ? La ce va duce acest fapt ? Oare vor mai putea să fie 
ei fericiți ? Oare se vor recunoaște acum, după ce s-au 
cunoscut ca adolescenţi fragezi şi încîntători ? 

Atunci, ros de îndoială, își privea chipul în oglindă, 
dînd cu îndoială din cap. Nu mai era chipul. aceluia pe 
care-l cunoscuse Candida, deşi era un chip impunător, 

grav, adumbrit de o barbă neagră. Nu mai avea nimic 
din gingășia suplă a unui efeb căruia abia i-au dat tuleiele. 
Acum arăta ca un luptător aspru, mai călit şi mai puternic. 
Dar ea oare cum arată, la cei douăzeci şi cinci de ani ai ei ? 
Oare loviturile soartei nu i-au înăsprit trăsăturile, nu i-au 
împietrit inima ? 

„Nu, îşi spunea cu dinţii strînși, oricum ar fi, trebuie 
s-o caut, măcar în numele clipelor neasemuite, atît de 
puține, petrecute în preajma ei. Să-i caut, nu chipul de 
acum, ci chipul ei de atunci, lumina läuntrică, zîmbetul, 
ochii lucitori, ca atunci cînd, mînă-n mînă, ascultam cînte- 
cul vrăjit al privighetorilor.“ 

Pînă și în tumultul marelui oraş, printre atîtea preocu- 
päri, frumuseți şi ispite, gîndul intim, scump lui, întreți- 
nut de amintiri, nu-l slăbea, pășind alături de el ca a doua 
umbră, prin marea Urbe ce fremăta în jurul lui. 

În drumul său către mult rîvnitul Tomis, fu silit de 
soartă să facă un salt imens între antipozi: ostilul şi 
neînţelesul Ctesiphon şi prietenoasa Romă. Marele oraș 
îl vrăjise, ca pe toți de altfel care îl văzuseră vreodată. 

Rătăcea ceasuri în şir de-a lungul şi de-a latul Urbei, 
niciodată sătul de priveliști. Cite şi mai cîte s-au îngrămă- 
dit în incinia ei de secole. Dar nu numai în incintă, în 
sacrul Pomerium, dar și dincolo de porţile ei, pe drumurile 
umbrite de pini foșnitori. 

La început îl călăuzea sclavul, care îl ducea peste tot 
unde splendoarea Romei era la cea mai mare înălțime, 
străvechile temple, Capitoliul, arcurile de triumf, forurile, 
dintre care cel mai frumos și strălucitor era acela care era 
şi cel mai nou, adică al lui Traian. Acolo văzu acea coloană 
de o sută de picioare, acoperită cu reliefurile războiului 
daco-roman. Cunoscu bibliotecile, teatrele și amfiteatrele 
Romei. Se minună în faţa altarului „Ara Pacis“, se reculese 
în fața lespezii negre a mormîntului lui Romulus, văzu 
Pantheonul, insula Tiberina, cea asemănătoare unei coră- 
bii, se plimbă de-a lungul Viei Appia cu splendidele ei 
monumente funerare. 

Curînd cunoștea Roma ca un adevărat roman și nu mai 
avea nevoie de călăuză. De atunci începu să descopere el 
însuşi locuri de faimă bună sau rea, monumente străvechi 
uitate prin cartierele mărginașe, altare și statui din dum- 

brăvi sau parcuri-grădini și dacă îi părea rău de ceva, 
era că nu le vede împreună cu iubita sa, a cărei nălucă îl 
urma mereu, oriunde s-ar fi aflat, amintindu-i de fericirea. 
pierdută. 


+ 


Într-o după-amiază de aprilie, Callidromus ieși la. 
plimbare să se dezmorțească după atita lucru obositor la 
cancelarie. Ocoli masa mare a Colosseului, se opri să bea 
apă la fîntîna Meta Sudans și porni pe Via Sacra înspre 
Forul Roman. Se opri puţin sub porticul bazilicii Iulia unde 
un orator își încerca elocinţa la cîțiva paşi de un tînăr 
poet îmbăcat provocător, care își recita versurile pline de 
un patos găunos. I se păru ciudat că cei doi, atît de 
aproape, nu se tulburau unul pe altul. Lumea curioasă 
le dădea tîrcoale, dîndu-și ghionţi și șoptindu-și impresiile 
la ureche. 

Nu se opri să-i asculte. Își dăduse demult seama că sînt 
cu toţii la fel de lipsiţi de har. Pesemne cei înzestrați 
stăteau acasă, citindu-și operele într-un cere restrîns dz 
cunoscători sau prieteni. 

Trecu strada ca să mai privească statuia unui bărbat 
care îi plăcea foarte mult. Artistul era un mare talent dacă 
reușise să insufle atîta viaţă acelui chip brăzdat de riduri 
adînci, cu arcada ochiului tăiată de o cicatrice. Chipul 
era aspru, hotărît și neînduplecat, dar ceva în privire, în 
zîmbetul reținut, trăda o trăsătură aparte, camuflată cu 
grijă, o trăsătură de duioșie şi năzuinţă către sublim. Pe 
soclul statuii scria : 

„Poporul şi Senatul Roman lui Gaius Cassius Longinus 
pentru bărbăţia și sacrificiul suprem — omagiu“... 

Data, pusă alături, arăta că acest Longinus îi era con- 
temporan şi că murise acum șapte ani, dar Callidromus 
nu știa cine era și care i-a fost meritul. 

Ajungînd în forul cel nou, a cărui piatră și marmură nu 
prinsese încă patina vremii şi sclipea orbitor sub razele 
soarelui, se duse de-a dreptul la coloană şi răsturnîn- 
du-și capul pe spate se cufundă, nu știa nici el pentru a 
cîta oară, în studiul uimitorului relief care urca în spirală 

pină-n virful monumentului, oprindu-se sub  capitelul 
pătrat și larg, ca o streaşină. Căută cu privirea-i ageră una 
din ultimele scene de sus care îl reprezenta pe regele 
Decebal încolţit de călăreţi, îngenuncheat sub un copac, 
gata să-și taie carotida cu vîrful sabiei sale curbate. Faptul 
că-l cunoscuse pe omul din imagine şi că soarta lui era 
legată strîns de a sa îi dădea fiori. Pentru acest rege-erou, 
el, Cailidromus, era un instrument, el însuşi fiind o 
unealtă a soartei. 

Multă lume se plimba prin forum. Unii se opreau să 
vadă scenele cioplite pe coloană. Auzi în spatele său: o 
discuţie, căreia la început nu-i dădu nici o importanţă, 
ceva mai apoi, unul din glasuri i se păru cunoscut : 

— Scumpe Hermadio, nu merit felicitările tale, o re- 
cunosc cu toată modestia. Știi cine a fost acela care mi-a 
dat ideea de a decora Columna cu scene din războiul 
dacic ? Nu ştii ? E și firesc, căci nu ai fost de faţă. Vezi, 
la început am conceput-o nudă, lustruită. Nu reprezenta 
decît înălţimea dealului nivelat pentru temeliile forului“. 

— Nu pot să-mi închipui cine ar putea să fie, răspunse 
al doilea glas. 

— Închipuie-ţi, prietenul nostru Ariort ! 

— Ariort ? O zei ! Ilustre Apollodor, ai pus mîna pe o 
rană veche. Cît de mult îmi lipsește acest suflet înflăcă- 
rat. La Apulum în Dacia, l-am întîlnit pe... (glasul scăzu 
pînă la șoaptă... am evocat cu el vechile noastre isprăvi. 

Callidromus se întoarse și întîlnind privirea lui Apol- 
lodor îi făcu o plecăciune. 

— O, exclamă acela! Ce. coincidenţă ! Iată încă un 
prieten al lui Ariort. Hermadio, ţi-l prezint pe Callidromus, 
care e ca și tine pe jumătate get. Get și dac e același lucru, 
nu-i așa ? Și care a avut norocul să petreacă cîteva zile 
sub acoperișul casei lui Ariort, la Melitene, acolo unde 
acest vultur şi-a făcut cuibul. Nu-i aşa că lumea e mică ? 

Hermadio își întinse braţele și le strînse pe ale lui Cal- 
lidromus cu multă căldură. 

— Sînt fericit ! Prietenii lui Ariort sînt şi ai mei, dacă 
mă admiţi desigur, cinstite Callidromus ? 

— Cu dragă inimă. 

— Aştept cu nerăbdare să-mi povestești tot ce ai văzut. 

— Prieteni, zise Apollodor, ce ar fi să veniţi la mine, 
să cinăm, să vorbim, să evocăm timpurile acelea de zbu- 
cium și muncă ? 

— Cinstea e mare și mă copleşeşte, ilustre Apollodor, 
răspunse Callidromus cu modestie. 

— Cinstea e a mea. Să mergem ! Şi făcînd semn sclavi- 
lor să-l urmeze cu lectica, porni pe jos între cei doi. 

Pe drum, Callidromus află că Hermadio era ajutorul 
procuratorului imperial la minele de aur din Dacia și 
venise după trei ani de zile să-și vadă Roma natală, iar pe 
la idele lunii lui Iulius urma să se întoarcă la postul său, 

În seara aceea, Callidromus le povesti din fir a păr 
odiseea şi păsul, uimindu-i deopotrivă pe amîndoi. Aflînd 
că tînărul are de gînd să plece în Dacia, să-și caute iubita, 
Hermadio îi propuse să meargă împreună, să-i fie îndru- 
mător și călăuză, să-l ajute cu relaţiile sale să-și atingă 
scopul. Totul însă era legat de condiția pusă lui de către 
augustul său stăpîn de a termina lucrul la timp. 

În timpul liber hoinăreau vorbind cu însufleţire ca doi 
erudiţi ce erau, delectîndu-se cu descriera locurilor în 
care i-a aruncat soarta. Callidromus îi zugrăvi vechea 
Sarmizegetusa, cetatea de scaun a regelui Decebal, acum 
rasă de pe fața pămîntului, iar Hermadio despre Noua 
Sarmizegetusa, Colonia Ulpia Traiana, oraș şi municipiu, 
întins și prosper, la o oarecare depărtare de cea veche. 

În comparaţie cu cealaltă călăuză a sa, sclavul din 
palat, Hermadio era un însoțitor nepreţuit, foarte învăţat 
şi cunoscător cu de-amănuntul al trecutului Romei. Cal- 
lidromus care nu de mult se împăuna cu gîndul că nimic 
nu i-a scăpat, văzu cu uimire că nu cunoaşte încă multe 
despre Roma. Hermadio îl duse într-o străduță numită 
Vicus Sceleratus t, unde, demult, în negura vremurilor 
regele Servius Tullius fusese călcat de roţile carului condus 
de fiică-sa. Îi arătă locul tainic din dumbrava Furinei 
unde Caius Gracchus, urmărit de dușmani îi poruncise 
sclavului său credincios să-l omoare. Îl duse la mormîntul 
în care fusese îngropată de vie vestala Maximilla pentru 
că nu se lăsase pîngărită de Domitian, cezarul cel descreie- 
rat. Multe fapte ciudate şi lugubre s-au petrecut între 

zidurile Romei. Unele ieşite din comun și legate de un loc 
ori monument s-au păstrat în memoria poporului, în- 
fruntind secolele. Dar erau şi multe vestigii plăcute, vesele 
și luminoase : lespezi încrustate în ziduri, embleme, mi- 
nunate fîntîni. 

Trecînd odată peste podul lui Fabricius, Hermadio se 
opri la capătul lui dinspre teatrul lui Marcellus şi-i spuse 
cu tristeţe : 

— Îţi aduci aminte de băiatul acela de doisprezece ani, 
pe care l-ai văzut şi l-ai miîngiiat în casa ilustrului 
Apollodor, atunci. cînd ne-a invitat ? Acela care umblă la 
școală și îngrijește biblioteca maestrului. 

— Myro? 

— Da! Ai o memorie bună. E un băiat ciudat și visă- 
tor. Acum trei ani a fost sclavul unui om ieșit din comun, 
ghicitorul Lupulus, care își exercita meseria aici, în 
locul acesta. Era un oropsit, orb şi mare mutilat, groaznic 
la chip, dar luminat de zei. Era deajuns să-și treacă de- 
getele pe fruntea cuiva ca să-i ghicească soarta fără greș. 
A murit aproape îndată ce și-a văzut sclavul mult iubit, 
pe acest Myro, adăpostit și ocrotit de generosul Apollodor. 
Acum băiatul este liber şi la majorat va primi o sumă 
mare de bani, strînsă de ghicitor în lunga lui viaţă. Vino 
să-ți arăt piatra funerară pusă bătrînului de către Apollo- 
dor la rugăminţile lui Myro. Să trecem pe insulă. 

Era o seară vîntoasă. Soarele roșu apunea printre nori 
vineţii. Sclavii bătrîni din azil măturau scările templului 
lui Esculap. Alţii, neputincioşi, şedeau pe trepte, încălzin- 
du-şi oasele la ultimele raze. .Hermadio coti la stînga și 
ocolind clădirea se opri lîngă o lespede mare, sobră, 
mărginită de un chenar din frunze de iederă. Piatra se 
sprijinea de zidul din spate al spitalului, îndreptat către 
Tibru, în susul apei. 

— Citeşte ! îl îndemnă Hermadio. 


„Lui L. Spurius Lupulus 
Stegar al Legiunii Fulminata 
şi metoposcop luminat de zei, 

tatălui său adoptiv, 
sclavul recunoscător — Myro 
a pus această piatră.“ 

— Frumos gest de recunoştinţă, zise cu înduioșare 
Callidromus. Prin el omul continuă să trăiască printre noi, 
iar pomenirea celor care trec pe aici îi bucură spiritul. 

— Desigur, prietene. Nu toţi oamenii au parte de așa 
o pomenire și într-un loc atît de umblat. Fără Apollodor, 
Myro n-ar fi reușit să obțină permisiunea să așeze lespedea 
într-un loc public. Păcat că bătriînul Lupulus s-a prăpădit. 
El ar fi putut să-ţi spună dacă iubita ta mai este în viaţă 
şi dacă te așteaptă. 

— Poate că e mai bine să nu cunosc adevărul, răspunse 
Cailidromus întristat, cel puțin deocamdată. 

— Iartă-mă prietene! 'Ți-am răscolit fără să vreau 
durerea. 

— N-am ce să-ţi iert, căci eu însumi o răscolese mereu. 


a . . . . . . . . . . . . 


La îndemnul lui Hermadio, Callidromus îl însoţi de 
cîteva ori în casa sculptorului Salubrius, socrul lui Ariort. 

Aflînd că oaspetele lor trăise sub acoperișul copiilor lor 
de la Melitene, bătrinii s-au bucurat nespus, asaltîndu-l 
cu întrebări. E drept, primeau din cînd în cînd vești scrise 
de la copii, dar faptul că el i-a văzut cu ochii lui, că le-a 
vorbit, că a ţinut în brațe pe scumpul lor nepoţel, avea 
pentru ei un preţ deosebit. 

Cu darul său de a povesti, Callidromus a evocat acele 
zile, le-a descris minunatele isprăvi ale lui Ariort, fru- 
moasa casă în care trăiau, tot atît de comod cum ar fi 
trăit la Roma. Fiica lor Octavia e sănătoasă şi rar i-a 
fost dat să vadă o mamă mai duioasă, o matroană mai 
demnă și mai frumoasă. 

— Este adevărat, își încheie el povestirea, că Octavia 
tînjeşte cîteodată după voi, și după meleagurile natale. 
Dealtfel și Ariort ar vrea să revadă Roma, pe care a îndră- 
git-o, dar așa e soarta militarilor — mereu să fie în al 
loc. Totuşi Ariort are speranţe să plece de acolo. Avea de 
gînd să se ducă la Nicomedia, cred că a şi fost în lipsa mea, 
să-l roage pe ilustrul Plinius să-l ajute în acest scop. 

— Zeii să te audă şi gura să-ţi fie oracol bun, răspunse 
oftînd meşterul Salubrius. Nu-ţi închipui cît de mult tîn- 

jim după copiii noștri şi dacă visul de a-i vedea se va îm- 
plini, vom fi nespus de fericiți. 

— Cinstite Callidromus, adăugă matroana Lavinia, te 
vom pomeni mereu în rugile noastre. Din cîte ne-ai po- 
vestit, viaţa ta n-a fost presărată cu flori, drumurile vieţii 
au fost lungi și anevoioase ca și ale eroului din vechime 
Ulisse, la fel de statornic ca și tine. Fie ca divinul 
Mercurius, isteţ şi iute de picior, să te călăuzească şi să te 
ajute s-o găseşti pe aceea pe care o cauţi. E un simțămînt 
frumos și nu poate să nu fie răsplătit pînă la urmă. 

— În casa noastră, încheie Salubrius, vei fi întotdeauna 
binevenit. Ori de cîte ori te vei întoarce la Roma să nu 
uiţi să ne calci pragul ! 

Însoţit de binecuvîntări şi urări de bine, Callidromus 
plecă din mijlocul lor înviorat sufletește. Faptul că augus- 
tul său stăpîn îl învoi să plece pînă la sfârşitul toamnei și că 
va pleca în Dacia însoţit de Hermadio, îi umplea inima de 
speranţe noi. 


* 


Obișnuit cu gindul că soarta îl lovește tocmai atunci 
cînd viaţa pare să-i ofere liniștea către care năzuia neîn- 
cetat, liniștea pe care şi-o visa în preajma iubitei, Calli- 
dromus trecea prin stări potrivnice, de la cea mai opti- 
mistă exuberanţă la cea mai cumplită deznădejde. El hu-și 
clama îndoielile lumii întregi și în clipe de îndoială se 
cripsa, rămînînd tăcut şi înnegurat. Se obișnuise să umble 
cu capul în pămînt, parcă îi era teamă să nu zărească 
cu cîteva clipe mai înainte chipul întunecat al necruţă- 
toarei Electo, tăind firul fatal al faptelor. 

Așa se face că pornind la drum către meleagurile 
natale, însoţit de un om inimos, binevoitor, care în scurt 
timp îi devenise prieten, nu fu în stare să prețuiască pe 
de-a întregul deliciile unei asemenea călătorii. 

Hermadio știa să citească în suflete, mai ales în acela 
al lui Callidromus, deschis și nepervertit, așa că, pe cit se 
putea, îl lăsa în voia lui. Fără să-i poarte ranchiună şi fără 
să se supere, de la un timp nu mai încerca să-l scoată din 
sumbra pîndă la care se osîndise singur în aşa măsură încît 

nici graba, atît de firească la cei ce se îndreaptă către 
obirșii, nu-l zorea. 

Cîteodată i se părea că însoţitorul său caută să întirzie, 
să amîne, să îndepărteze clipa adeveririi de care depindea 
fericirea sa. 

Dar Hermadio mai ştia că timpul este necruţător cu 
memoria și că adesea o şterge pînă şi pe cea mai tenace 
din cîte sînt. Și pentru Callidromus timpul ar fi putut să 
Jucreze ca cel mai priceput vraci, dar nu prea se încredea 
în presupunerea sa ştiind cît de statornic în simțăminte 
era tovarășul său de drum. 

Într-o zi, ne mai putînd suporta priveliștea tristeţii şi 
ca să-l cruţe de durere, îi spuse cu o nespusă blîndeţe în 
glas : 

— De ce te perpelești atît, Callidromus ? Deocamdată 
nu e nimica pierdut. A deplînge înainte de vreme ceea ce 
ar putea să fie prilej de bucurie, este nesăbuit, nu crezi ? 
Ca un om inimos ce ești, ai să cercetezi, ai să cauţi, ai să 
faci tot ce-ţi stă în putinţă. Cum va fi pînă la urmă numai 
Nemesis, cea mai tainică și cea mai ascunsă zeitate din cîte 
sînt pe lume, o știe. Înnegurarea nu duce la nimic bun, 
poate doar la otrăvirea sufletului. 

După cincisprezece zile de mers cu carul, corabia și 
călare, ajunseră pe malul Danubiului şi trecură dincolo, 
la Dierna. 


* 


Toată vara colindă Callidromus orașele, tîrgurile, satele. 
Poposea îndelung, căuta, întreba, cerceta cu o tenacitate 
uimitoare, dar nimeni nu-i putea da nici cel mai mic in- 
diciu despre Candida, tatăl ei, ori vreun alt domestic al lui 
Laberius Maximus. 

Adesea, cînd treburile îi dădeau răgaz, Hermadio îl 
însoțea, ajutindu-l după puterile sale. 

La Apulum, unde-și avea reşedinţa adrinistatorul mi- 
nelor de aur — Hermias, a cărui mînă dreaptă era, Herma- 
dio îl duse din capul locului la Flavius Martinus Asdus, 
centurionul falnic, comandantul gărzilor din regiune. Acesta 
avea în evidența sa toate mutările, sosirile și plecările în 
sînul populaţiei, dar nici acesta nu a fost în stare să-i 

dea vreun semn și fu de părere că: Vitalis cu ai lui se 
mutase din regiune de mult, poate îndată după termina- 
rea războiului, atunci cînd încă n-au fost puse bazele 
administraţiei romane la Apulum. 

Făcuse o mulțime de cunoștințe printre localnici, 
minunîndu-se cîtă lume venise aici din imperiu și cât de 
repede se căpătuise pe aceste meleaguri bogate și mănoase. 
În scurt timp ştiau cu toţii despre păsul său. Unii se 
mirau de cîtă statornicie este în stare un om după scurgerea 
atitor ani, alţii se nedumereau de ce-şi bate capul pentru 
o femeie oarecare, pe care o cunoscuse puțin timp cînd, 
așa cum era și arăta, putea să facă o partidă strălucită şi 
să facă avere chiar 'aici în Dacia unde bărbaţii de soiul 
lui erau atît de rari. 

Pe la mijlocul lunii septembrie, Hermadio îl duse la cel 
mai bun prieten al său și al lui Ariort, libertul Flavius 
Fortunatus, fost negustor de olărie iar acum agricultor 
într-o localitate vecină cu Apulum, aflătoare la vreo zece 
mile de acolo. Locurile erau încîntătoare. Un cătun dacic 
de vreo douăzeci de gospodării cu livezi și vii, printre 
dealuri împădurite. Gospodăria lui Fortunatus, solidă ca 
o cetate, așezată pe un plai întins printre codrii de fag, 
era mare şi înfloritoare. 

Aflînd că vine din Roma, neștiind cine este și văzîndu-l 
atît de arătos, Fortunatus îl privi cu răceaiă, ba chiar cu 
teamă, dar Hemadio îl lămuri pe loc cu ce fel de om are 
de-a face. Stinghereala îi pieri într-o clipă cînd află că 
oaspetele său îl cunoaște pe Ariort și chiar a stat sub 
acoperișul acestuia la Melitene. Gheaţa a fost spartă la un 
ulcior de vin bun și Callidromus cunoscu uluitoarea po- 
veste a gazdei care nu era Fortunatus decît pentru ochii 
lumii, dar care cu adevărat era Andena, oșteanul lui Ariort 
și pe vremuri un celebru gladiator la Roma. 

De bună seamă pe meleagul acela pustiu și departe de 
zbuciumul orașelor, Callidromus nu află nimic despre 
Candida, dar acele cîteva zile petrecute sub acoperişul 
ospitalier, printre oameni inimoși îi prinse bine. Cunoscîn- 
du-i soția, o localnică voinică și cei doi copii mici, își 
dori o fericire la fel cu a lui Andena. Cuprins de 
neastîmpăr şi dîndu-și seama că zăbovirile mai mult îl în- 
depărtează decit îl apropie de ţintă, îşi luă rămas bun de 

la bunii oameni şi plecă împreună cu Hermadio la Apulum, 
de unde singur se îndreptă către Drobeta, ultima localitate 
rămasă necercetată în Dacia. 

Nişte slujbaşi municipali, care au stat la Drobeta încă 
înaintea ostilităților, îl asigurară că și după primul război, 
Decebal a fost obligat să elibereze captivii, şi cetățenii 
romani aciuaţi la el, și că era firesc ca servitorii unui gu- 
vernator să fie eliberați atunci, adică acum zece ani. 
Trupele romane de ocupaţie au instituit un control sever, 
căruia nu putea să-i scape un singur om, cu atît mai mult 
un grup de vreo douăzeci de inși. 

Nu putu să afle mai mult, iar despre domesticii lui 
Laberius Maximus nu ştia nimeni nimic. 

Era primul și cel mai bun indiciu și-i păru rău că-și 
irosise timpul cu cercetări în Dacia. Jumătate din timpul 
oferit lui pentru căutări trecuse. Trebuia să se grăbească, 
de aceea se îmbarcă pe o corabie și pluti la vale pe Danu- 
biu pînă la Durostorum, unde pe vremuri se afla cartierul 
general al lui Laberius Maximus. 

Nici în această localitate, unde în pofida anilor scurși, 
numele guvernatorului Moesiei era încă adesea pomenit, 
Callidromus nu dădu de urma celor căutaţi. Era gata să 
plece, cînd, cu totul întîmplător cunoscu un serib bătrîn 
care a lucrat în cancelaria guvernatorului. Acesta își 
amintea de scrisoarea secretarului lui Decebal, Bicilis, în 
care se propunea răscumpărarea servilor, dar Laberius o 
pusese deoparte, ca s-o uite apoi pe fundul lăzii. Nu era în 
firea lui să încheie afaceri în pierdere. Pe urmă veni 
schimbarea și exilul. Bătrînul scrib era de părere că eli- 
berarea sclavilor se datorește trupelor romane îndată după 
război şi nicidecum unei alte cauze. 

— L-am cunoscut bine pe Vitalis, zise el în încheiere. 
Era un servitor pe măsura patronului său, avar şi hrăpăreţ. 
Nu-mi amintesc nimica bun despre el, dar îndrăznesc să-ţi 
dau un sfat. Caută-l pe Vitalis la locul lui de baștină, la 
Dionysopolis. Dacă n-a pierit în timpul războiului, sînt 
sigur că s-a reîntors acasă la averea lui. Așa e omul, oricîte 
piedici îi pui în cale, el tot la obîrşie trage. 

Înviorat de sfatul înţelept, Callidromus porni neîntîr- 
ziat către Dionysopolis, și în a cincea zi înaintea calen- 

delor lui octombrie, se afla la porţile oraşului de pe malul 
mării, atît de aproape de Tomis. 

Aici, în sfîrşit, află de la stăpînul hanului unde se 
oprise, ceea ce de atita timp nimeni n-a putut să-i spună. 

Spre norocul său, tabernarius era vorbăreț. 

— Îl cauţi pe Vitalis, nobile călător ? întrebă acesta. 
Sînt atîţia ani de atunci şi ar fi firesc să uit că a existat 
vreodată. Dar ce treabă ai cu el ? 

Emoționat, Callidromus fu gata să-i aștearnă păsul său, 
dar vorbele omului i se părură ciudate și se opri la timp. 
După felul în care îl sfredelea cu ochii simţea că știe 
multe, dar nu e dispus să vorbească de pomană. 

— Vin din partea unui prieten de al său cu o scrisoare. 

— Scrisoare, zici ? întrebă acela cu îndoială. Eşti prea 
arătos şi falnic ca să faci pe curierul unuia ca Vitalis. 

— Totuși... 

— Nu prea a avut prieteni, îl. întrerupse vorbărețul. 
Poate doar fostul său patron pe care-l ajuta în afacerile 
lui murdare. 

— De ce-l vorbeşti de rău ? 

— De ce? Au trecut mulţi ani de-atunci iar eu tot 
nu-l pot uita. A plecat de aici pe furiș, ca un hoţ, și a 
uitat să-mi plătească marfa. Pesemne avea nevoie de vin 
bun pentru drum şi l-a luat pe datorie, de douăzeci 
de denari. 

— Nu mă interesează ca om. Vreau să-i înmînez seri- 
soarea. Unde a plecat ? 

— Şi cu datoria cum rămîne ? 

— Te voi despăgubi eu, la nevoie. Spune-mi unde a 
plecat ? i 

'Tabernarius se scărpină sub tichie și ochii îi luciră de 
lăcomie. Întinse mîna fără să mai adauge un cuvînt. 

Callidromus scoase banii din pungă și-i puse în palmă. 

— Vorbeşte ! 

— Îţi mulțumesc, nobile ! Acum cred că Vitalis a avut 
prieteni. Cînd îi vei da de urmă, cere-i banii înapoi, ca să 
nu rămii în pagubă. Mi-e teamă să nu te dezamăgesc, căci 
Vitalis n-a spus nimănui unde se duce. Stai, nu te mînia ! 
Îţi voi găsi eu omul care ştie ceva. Poate ţie o să-ţi spună. 
Tot ce ştiu este că Vitalis a luat-o către Trimontium și 

că n-avea de gînd să se aciuiască acolo, căci e prea aproape 
de Dionysopolis, iar el avea ceva de ascuns lumii. 

— Ce anume ? Vorbește, doar ţi-am dat banii ! 

— Plecase departe de locurile natale din pricina fiicei 
sale Candida. 

— Nu înţeleg ! spuse Callidromus cu vocea sugrumată 
de emoție. 

— De bună seamă. Cum vrei să înţelegi dacă nu ţi-am 
spus totul. Fiică-sa... scăzu vocea pînă la șoaptă, deşi nu 
era nimeni în încăpere... făcuse un copil cu un sclav, cît au 
stat în robie la daci. Dar ce ai, nobile, de ai pălit așa ? În 
sfîrșit, nu mă privește ce ai avut cu ei. Vitalis și-a părăsit 
meleagul de baştină, pentru că nu voia ca rușinea fiicei 
sale să ajungă în gura lumii. 

Callidromus se sprijini de masă și după ce-și birui 
slăbiciunea de o clipă, zise : 

— Vreau să vorbesc cu omul acela ! 


Omul cu care stăpînul tabernei îi înlesnise întrevederea 
nu era prea plăcut ca înfățișare. Era un țăran între două 
vîrste, greoi şi posac. Intră stînjenit şi chiar din prag îi 
zise : 

— Sînt Statius şi am venit ! Pe tine cum te cheamă ? 

— Callidromus. 

— Aha ! făcu el și-l privi un timp tăcut. 

„— întocmai cum mi te-a zugrăvit ea, zise într-un 
tîrziu, doar că ești acum mai în vîrstă. 

— Cine, ea ? întrebă Callidromus cu jumătate glas. 

— Cine să fie ? Candida ! 

Cuprins de neastîmpăr, se apropie de Statius şi punîn- 
du-i mîinile pe umeri, îl zgîlții. 

— Nu mă chinui. Spune-mi, spune-mi tot ! Vino ! Şezi 
aici și bea ! E un vin bun. 

Omul se lumină puţin la chip. Vărsă un strop pe jos și 
bău cu plăcere, încet, se șterse la gură și zise : 

— După ce nu te-ai grăbit timp de zece ani, acum te-a 
apucat graba. 

Văzînd apoi cum se perpeleşte, adăugă cu înţelegere : 

— Ştiu. N-ai putut. Dacă o mai cauţi după atita amar 
-de timp, înseamnă că o iubeşti. 

— Nespus de mult, Statius. 

— Altul nu şi-ar fi bătut capul atîta pentru o dragoste 
din prima tinereţe. De mult și-ar fi găsit alta, mai ales tu, 
cu înfățișarea ta. Eu unul, te înțeleg. Așa cum sînt — țăran 
necioplit — sînt om liber și pun cinstea mai presus de 
orice. 

Callidromus nu putea să priceapă de ce o lungește atît, 
dar omul își bău vinul, își șterse gura cu dosul palmei și 
băgînd mîna în sîn scoase un sul mic de pergament legat 
cu o sforicică roșie. Îl ţinu departe de mîna întinsă a lui 
Callidromus și zise : 

— De aceea ţi-am vorbit de cinstea mea, pentru că 
preţuiesc pe Candida mai mult ca pe oricine în lume. Pe 
vremuri cînd era fetiță iar eu zăceam răpus de lingoare, 
m-au părăsit cu toţii de teama molipsirii și numai ea 
venea pe ascuns să-mi răcorească fruntea și să mă hră- 
nească. Ea și o babă care nu mai e în viaţă. Înainte de a 
pleca de aici cu nesuferitul ei tată, m-a rugat cu lacrimi în 
ochi să aştept întoarcerea ta ca să-ţi spun unele lucruri. 
Apoi trecură anii, poate patru, poate cinci, nu mai ţin 
minte, cînd prin părțile noastre s-a abătut un negustor de 
mărunţișuri. M-a găsit și mi-a dat acest răvaș pentru tine, 
dacă vei veni. Mi-a spus și din gură, căci eu nu știu să 
citesc, că ea se află la Dyrrachium ‘t, pe unde o mai fi şi 
tîrgul acesta, și că nu s-a căsătorit. 

— Am auzit, întrebă Callidromus cu glasul stins, că 
are un copil. 

— Asta ai să afli poate din răvașul acesta. Citește-l! 

Îl desfăcu cu mîini tremurînde şi-l citi cu ochii 
împăienjeniţi de lacrimi. 

„lubitului meu Callidromus, salut din depărtări, 

Inima-mi spune că nu te-ai prăpădit, că te vei întoarce 
şi mă vei căuta. Te văd mereu în visele mele și ar fi păcat 
să nu fie adevărat. Au trecut cinci ani de cînd soarta 
te-a smuls de lîngă mine. Poate că te-ai însurat și ai 
copii, eu însă te voi aștepta mereu, chiar dacă vor trece 
de două ori pe atîta, anii nemiloşi. Te voi aștepta împreună 


1 Dyrrachium = Durazzo sau Dures în Albania. 

cu scumpul meu Dionysius, fiul tău. I-am dat numele 
acesta în cinstea patronului casei tale — zeul Dionysos, 
şi în pomenirea locului meu de baştină, orașul închinat 
acestuia. Lumea din Dyrrachium mă crede văduvă, iar 
tata, după multe şi zadarnice încercări de a mă mărita, 
s-a obișnuit și s-a împăcat. Cînd te visez, mă trezesc 
strigîndu-te pe nume. Vino, iubite ! Mă vei găsi nu departe 
de poarta apuseană, în afara zidurilor. 

Dacă ești sănătos, e bine ! Eu, Candida, credincioasa ta 
soţie și fiul tău sîntem sănătoși.“ 

Callidromus își îngropă faţa în mîini și rămase un timp 
beat de fericire. Îl trezi glasul răgușit al lui Statius : 

— Pot să-mi mai torn din vinul acesta bun, cinstite 
Callidromus ? Tabernarius nu ne răsfaţă cu așa ceva. Vreau 
să beau în sănătatea unei familii care se va întregi, curînd. 

— Omule bun, spuse cu emoție Callidromus, trezin- 
du-se din visare, nu voi uita cît voi trăi, serviciul nepreţuit 
ce mi l-ai făcut. Aș vrea să te răsplătesc după puterile 
mele. 

Scoase punga și începu să-i desfacă baierele. 

Statius însă se sculă brusc. 

— Dacă e vorba de bani, să mă ierţi! Am şi eu o 
datorie față de Candida și sîntem chit. Mulţumirea ta mi-e 
de ajuns. 

— Iartă-mă, Statius ! N-am vrut să te jignesc. 

— Atunci: bea cu mine pentru Candida ! S-o regăsești 
frumoasă și sănătoasă. Uva ! 1 


* 


Toamna bătea la poarta meleagurilor acelora, vestind 
scurtarea zilelor, împrăștiind primele culori vii peste co- 
drii și .livezi. Din văzduhul senin şi înmărmurit, din rä- 
coarea dimineților, din soarele potolit al amiezii se revărsa 
o dulce melancolie. 

Cu toată graba şi goana cu care Callidromus parcursese 
drumul lung prin Thracia, Macedonia și Epir, zilele se 
crestau iute pe răbojul vremii. 

Cînd, în sfîrşit, ajunsese la Dyrrachium, din timpul 
lăsat lui pentru cercetări nu mai rămăseseră decît două 


1 Uva : urare ]atinească. Uva : struguri. 


191 


decade, prea puţin chiar pentru a ajunge la Roma, 
traversînd marea pe o vreme care începuse să se strice. 
El însă nu se gîndea decît la clipa cînd o va revedea 
pe Candida. 

Cu toată ora tîrzie, tăie orașul în lungul lui, grăbin- 
du-se către poarta lui apuseană. Ieșind în afara zidurilor, 
începu să întrebe pe la casele răzlețe ale gospodăriilor 
înșirate de-a lungul drumului și în curînd dădu de un 
gospodar care-l cunoștea pe Vitalis, dar care îl năuci cu 
teribila veste, că familia celui căutat se mutase acum trei 
ani de zile la Salona, oraşul aflat la o sută treizeci de mile 
mai spre miazănoapte de Dyrrachium. Zicea că treburile 
lui Vitalis nu mergeau prea bine, că pămîntul nu este prea 
roditor și că se folosise de prilejul că un unchi al răposatei 
sale soţii, îi lăsase, ca singurul lui moştenitor, o gospodărie 
prosperă, se mută la Salona. 

Dezamăgirea întipărită pe chipul lui Callidromus şi 
starea de oboseală a acestuia, înmuiară inima gospodaru- 
lui şi-l pofti să petreacă noaptea sub acoperișul lui. 

Cu toată oboseala, nu putu să adoarmă pînă tîrziu, 
rumegînd din nou şi iar din nou, gîndurile-i triste. Nu se 
mai îndoia că soarta îi pusese gînd rău, dîndu-i lovituri 
peste lovituri, vrînd pe semne să-l doboare la pămînt. 
Numai gîndul luminos că iubita îl așteaptă și că are un 
fiu, reuşiră să restabilească cumpăna, să-i însufle din nou 
curajul de a se împotrivi destinului. Ce era de făcut ? 
Inima îl îndemna cu înflăcărare să lase totul baltă, să se 
ducă s-o caute la Salona, s-o liniștească. Mintea îl convin- 
gea că ar fi nesăbuit, acum, cînd nu i-au rămas decît zile 
numărate pentru a se înfățișa împăratului. Să se abată din 
drum şi să întîrzie însemna să atragă o altă năpastă pe 
capul său. La ce i-ar folosi regăsirea celor dragi dacă ar 
fi pierdut încrederea augustului său stăpîn și poate chiar 
ar fi atras mînia şi pedeapsa acestuia. Treaba la care se 
ducea nu era joacă, ci înalte treburi politicești. 

După un zbucium lung, se hotărî să trimeată printr-un 
om plătit bine, o scrisoare Candidei, s-o prevină şi s-o 
liniștească. Își dădu însă repede seama de riscurile acestei 
acțiuni. Omul ar fi putut să-l înșele, ori să n-o găsească, 
deoarece gazda nu ştia urde anume în Salona locuieşte 

Vitalis. Scrisoarea ar putea să ajungă în mîna tatălui, 
care nu-l iubea și nu-l dorea şi să-l împingă la un act 
nesăbuit, bunăoară să schimbe din nou localitatea. Nu-și 
dorea astfel de încurcături. Cine ştie ? De atunci au mai 
trecut cinci ani. Poate Candida tot așteptindu-l, pînă la 
urmă a cedat stăruinţelor părintelui ei şi s-a căsătorit. 
N-ar fi vrut să-i tulbure fericirea precară în nici un fel. 

Tot înnodînd şi deznodînd acest gînd, se hotărî, pînă la 
urmă, să facă altceva: să plece de zor la Roma şi să 
trimeată de acolo un om de încredere care să cerceteze 
cu grijă şi să facă totul după cuviință dacă, bineînţeles, 
împăratul nu se va îndura să-l lase să plece din nou pe 
ei însuşi. 

Ajungînă la răscruce, își dădu seama pe care drum e 
bine să-l apuce, dacă vrea să fie fericit cu adevărat. Abia 
după ce se potoli galopul nebunesc al gîndurilor, simţi 
cît e de obosit și treptat-treptat se lăsă furat de somnul 
binefăcător. 


13 — Un destin aparte 


PARTEA A PATRA 


Bellum erat in cervicibus 


(Războiul era pe grumazul tuturor) 


dihnit şi bine dispus, Traian părăsi Trimontium din 
Thracia, unde în drum spre Athena zăbovise cîteva 
zile pentru a face o cură de ape tămăduitoare. 

Philipopolis cum îi spunea pe vremuri, acest oraș 
frumos, ridicat pe trei coline îi era tare drag împăratului. 
Chiar și în timpul războiului cu dacii, atunci cînd răgazul îi 
îngăduia, se abătea într-acolo. 

Cu toată toamna tîrzie, timpul se menținea frumos și 
călduros. Totuşi, pentru a preveni neplăcerile unei călă- 
torii pe timp ploios, care nu va pregeta să vină, împăratul 
dădu poruncă de plecare. Plănuia să sosească în Syria, 
unde își stabilise cartierul general în marea cetate An- 
tiohia, la calendele lunii ianuarie, iar pînă atunci să se 
oprească pentru scurte popasuri în diferite localităţi, ca- 
pitale de provincii. Athenei îi rezervase mai multe zile, 
socotind-o capitala spirituală a întregii lumi civilizate și 
locul de întrunire a marilor bogătași ai lumii elene. 

După ce cugetă adînc și cumpăni îndelung, Traian era 
hotărît să înceapă războiul cu parții. Ştia că altfel nu se 
poate, că din toate prilejurile, pe care le avea Roma timp 
de secole, acesta era cel mai prielnic, iar motivul pentru 
declanşarea ostilităților avea greutate. 

De un an de zile scrisorile, pecetluite de însuși împăra- 
tul, porneau cu zecile în patru zări. Ciudate și neînțelese 
mișcări de trupe se produseră pe tot teritoriul vast al 
imperiului. Corăbii nenumărate brăzdau într-una Mare 
Nostrum | de la Coloanele lui Hercule 2 pînă-n Propontida 


1 Mare Nostrum : Marea Mediterană. 
> Coloanele lui Hercule : Strîmtoarea Gibraltar. 

şi de la Massilia pînă la Alexandria, transportînd trupe și 
provizii. 

De la războiul cu dacii nu s-au mai văzut asemenea 
pregătiri, ba chiar mult mai mari căci și imperiul partie 
era vast, dar cu toată taina în care erau învăluite toată 
lumea aflase că va fi război. 

Lumea elenistică trăia clipe de euforie. Tot ce era le- 
gat de negustorie și cine nu era ? Negustorii mari și mici, 
armatorii, navigatorii, artiștii și meseriașii, producătorii 
de bunuri de tot felul și nenumăraţii cetățeni dornici de a 
cumpăra lucruri rare şi de soi visau zdrobirea puterii 
parţilor, care le astupa zările către Orientul îndepărtat, 
către lumea aceea de basm de unde veneau cele mai rare, 
mai scumpe şi mai rafinate mărfuri, unele extrem de 
necesare și greu de găsit. 

Erau siguri că Traian va termina odată pentru 
totdeauna cu monștrii care păzeau porţile către Arabia, 
India, China și Insulele miraculoase despre care vorbeau 
negustorii străini, sosiți din depărtări dar pe care nimeni 
din lumea romană nu le-a văzut vreodată. 

Dar nu numai pentru asta voia Roma să distrugă im- 
periul partic, căci pînă la urmă, mărfurile Orientului, deși. 
muł scumpite la diferite vămi, ajungeau și în pieţele 
Apusului. Motivul principal era veșnica ameninţare. Prea 
necuprins era imperiul partic, prea multe popoare 
războinice se vînzoleau pe întinderea lui, dominîndu-l pe 
rînd, dar cu aceeași vigoare din vremuri uitate, fără să 
se risipească, dimpotrivă, adunîndu-se și unindu-se cu atît 
mai vîrtos. Apariţia unui rege: puternic, energic, de talia 
lui Cyrus ori Xerxes, de pe vremuri, ar putea fi fatală 
Romei. Nu o dată oștile partice au cotropit și au devastat 
provinciile orientale ale imperiului roman. Mari generali 
ca Luculus, Crassus, Antonius au fost crunt bătuţi, iar 
romanii, cu mari sacrificii, n-au reușit decît să menţină o 
pace șubredă între hotarele ușor de trecut. 

Momentul era bine ales. Roma era în culmea puterii. 
Germanii și dacii, supuși, împărat capabil, genial strateg 
şi bun politician. Legiuni multe și călite în lupte. Visteria 
plină, iar recoltele, slavă zeilor, îmbelșugate. 

De cealaltă parte — rege slab. Revolte ale neamurilor 
periferice. Politică prostească și nesăbuită. Țara slăbită 
de molime și secetă. 

Războiul era pe grumazul tuturor. 

Suita: împărătească era numeroasă. Traian îl luase cu 
el pe Exedares, fostul rege, vasal al romanilor, izgonit din 
Armenia de regele parților Chosroes. Îl luase ca să-l re- 
instaleze pe tron. Acesta de fapt era pretextul formal al 
războiului. Îl însoțeau în drum : guvernatorul Egiptului 
Pompeius Planta, bun prieten ; arhitectul Apollodor din 
Damasc care terminînd construcția forului, căpătase per- 
misiunea să se ducă la locul său de baștină ; Livianus, co- 
mandantul gărzii imperiale, cu cinci sute de călăreţi ; 
Balbus, topograful militar, cu ajutoarele sale ; Criton me- 
dicul său personal; preoţii, augurii, mulţi învăţaţi în 
diverse domenii, liberții secretari, printre care și 
Callidromus şi o sumedenie de scribi-copiști și sclavi 
de corvoadă. 

Alaiul se lungea pe o milă întreagă, căci era urmat de 
care cu poveri necesare unei lungi călătorii imperiale, 
cai de călărie, lectici mari şi mici, care de voiaj acoperite. 

Callidromus pleca în Orient cu inima grea. Împăratul, 
din capul locului, îi dădu să înţeleagă că nu-l va mai lăsa 
să plece de lîngă el tocmai acum cînd avea nevoie mai 
mare de prezenţa lui. N-avea încotro. Îi datora totul îm- 
păratului şi nu voia să piardă bunăvoința sa pe viitor, 
tocmai atunci cînd va avea mai mult nevoie de ea. 

Se întorsese la Roma, tocmai la timp, căci împăratul a 
întrebat de ei. Cînd se prezintă la datorie Traian nu era 
singur. Pe masa mare erau desfășurate planuri şi hărți 
deasupra cărora erau aplecaţi Apollodor și Balbus. 

— Ah ! Iată-te în sfîrşit ! zise Traian întinziîndu-i mîna 
pentru sărutat. Ai sosit tocmai la timp. Se întoarse apoi 
spre cei doi și continuă discuţia : 

— Nu, Balbus, n-ai să mă convingi. Orice amînare este 
împotriva noastră. De ce la primăvară ? O campanie în- 
țeleaptă se pregătește iarna şi iată că ea ne bate la uşă. 
Vreau să am totul pregătit, ca la idele lui aprilie să por- 
nesc, să am toată vara în faţă. De aceea sînt tulburat și 

neliniștit. Nu căuta să mă abaţi de la gîndul meu, ca să 
nu-mi agravezi starea aceasta de tensiune“. 

Balbus, necomunicativ şi taciturn, nu mai spuse nimic, 
înclină doar capul. 

— Văd, văd prea bine, continuă Traian, că nu te-am 
convins, că nu mă aprobi, că te supui doar voinţei cezaru- 
lui. Dar tu nu ești un om al mării, ești eminamente 
terestru și argumentul tău cel mai de seamă, că iarna nu 
se poate naviga este şubred. Așa s-a crezut pe vremuri, 
din comoditate, deoarece şi marinarii au dreptul la odihnă 
şi nu le place frigul și vîntul turbat. Totuși curierii mei, la 
nevoie, brăzdează marea și iarna și nu li se întîmplă nimic 
grav. Socot că a venit timpul să ne cuprindem de sensul 
acelui „n-avem încotro“. Apollodor, tu ce părere ai ? 

— Eu, auguste, nu mă pricep în acest domeniu și te 
sfătuiesc să încerci părerea lui Callidromus — om al mării 
și încă din tagma cea mai îndrăzneață — a negustorilor. 

— Așa este! exclamă împăratul. Apropie-te tinere și 
lămurește-ne ! Cred că ai fost atent la discuţia noastră ? 

Într-adevăr Callidromus care era foarte atent și luase 
în gînd partea lui Balbus, adică a amînării, se apropie, 
tuşind ușor ca să-și dreagă vocea. Nu era însă un om care 
să susțină neadevăruri, chiar dacă acestea îi conveneau, 


de aceea zise : f 

— Doamne, tu ai atîția corăbieri, navarhi și prefėcți 
navali iscusiți, încît mi-e rușine să-mi spun umila părere. 

Balbus îl privi cu viu interes iar împăratul, încurajîin- 
du-l cu zîmbetul, zise : i 

— Tocmai de aceea. Doresc să știu părerea tuturor 
celor devotați mie, căci sînt sigur că nu mă vor minți de 
dragul minciunii“. i 

— Doamne, chiar acum cîteva zile am traversat Adria- 
tica pe o corabie greoaie. După tradiţie, anotimpul naviga- 
ției s-a încheiat şi în porturi s-au oficiat servicii divine 
pentru îmbunarea zeului Foseidon, dar vremea se menţine 
frumoasă. Vînturile bat ceva mai tare dar cu regularitate. 
Marinarii bătrîni spun că aşa ceva se întîmplă rar, dar 
cînd se întîmplă ține pînă-n Saturnalii. Navigatorii din 
Tomisul meu natal nu se sperie dacă vremea rea îi prinde 

iarna în larg. Ei veghează şi lucrează în schimburi dese, 
îmbrăcaţi gros. Furtunile de vară, adeseori sînt mai nă- 
praznice decît cele din alte anotimpuri, iar cînd e vorba 
să te îneci, e tot una cum e apa — caldă ori îngheţată. 
Totul e strîns legat de împrejurare. Cînd aceasta îl 
înghesuie, corăbierul își încredințează viața zeilor atotpu- 
ternici și porneşte fără teamă în necunoscut. Sînt reguli 
pe care nu le ştiu atît din propria mea experienţă care e 
încă neînsemnată, cit: din spusele celor încercaţi“. 

Traian îi privi triumfător pe sfetnicii săi și zise : 

— Iată și părerea unui om al mării și pun mai mult preț 
pe ea decît pe orice altă părere. Mai ai ceva de spus, 
Balbus ? 

— Nu, avguste ! Acest tînăr inimos m-a convins. 

— Mă bucur, pentru că nu preţuiesc nimic pe lume mai 
mult decît armonia, și dacă nu a existat niciodată armonie 
între romani şi parți, s-o facem ! Chiar și fără voia lor. 


. . . . . . . . . . . . . . . . 


Cînd alaiul împărătesc trecuse hotarul între provinciile 
Thracia şi Macedonia, îi prinse o ploaie caldă, deasă ca în 
miez de vară, care însă încetă tot atît de brusc, după cum 
începuse. Lumea era mirată și surprinsă, mai ales cînd pe 
cerul limpezit se bolti un splendid curcubeu, o gigantică 
punte irizată şi diafană, sprijinită gingaș pe două dealuri. 

Alaiul se opri ca să admire acest semn ceresc și mai 
marele preoţilor lui Marte, ieşind în drum, ridică mîinile 
către cer și strigă, cuprins parcă de o bucurie neţărmu- 
rită : 

— O, Irist cea înaripată, fiica lui Thaumantos și a 
oceanidei Electra, fii slăvită, pentru că ai aruncat o punte 
de glorie celui mai bun dintre principi şi i-ai arătat drumul 
către victorie ! 

Era pe seară și Traian, obosit de călărie, se afla în 
lectica sa împreună cu Pompeius Palma. Uimiţi de frumu- 
sețea fenomenului, ieşiră şi i se alăturară preotului. 
Bătrînul înalt și uscăţiv îi făcu împăratului o plecăciune 
adîncă și-i spuse : 

— Doamne, nu o dată Iris este asemuită şi confundată 
cu Victoria. Divina ţi-a ieşit anume în drum și într-un 


1 Iris = ze'ţa curcubeului. 

anotimp cînd de obicei nu apare. Glorioasă și încununată 
cu izbîndă deplină va fi călătoria ta ! 

Înălţă apoi înspre curcubeu toiagul său răsucit, iar cu 
mîna cealaltă luă un vas cu gîtul arcuit din mîna ajutoru- 
lui său și turnă din el strop cu strop, vinul destinat liba- 
țiunilor. 

Toată lumea din alai stătea înmărmurită în mijlocul 
drumului, cu capul dat pe spate, pînă ce splendidul arc 
multicolor se topi în albastrul cerului. Acei care au auzit 
invocația preotului și vorbele adresate direct împăratului, 
le spuseră celor care nu le-au putut auzi din pricina de- 
părtării. O agitaţie plină de voioșie îi cuprinse pe toţi, de 
la demnitari pînă la grăjdari şi fără ca cineva să le dea 
vreo poruncă, izbucniră în ovaţii pline de încredere și elan. 

Callidromus stătea și el în mijlocul drumului privind 
cum se topește curcubeul pe cerul înserat și inima i se 
topea de dorul iubitei care îl aștepta cu răbdare şi devo- 
tament. 

Îşi aminti ziua cînd împăratul îi ceruse părerea despre 
navigație în timpul iernii. După ce sfetnicii săi plecaseră, 
augustul binevoi să-l întrebe cum a decurs călătoria și 
dacă şi-a atins scopul. În puţine cuvinte, îi povesti cele 
întîmplate şi împăratul mișcat îi puse mîna pe umăr, 
zicîndu-i : 

— Sărmane om, soarta te încearcă într-una. Ar fi 
trebuit să pleci din nou în căutarea iubitei tale, dar nu te 
pot lăsa. Sînt pe lume lucruri mai presus de zbuciumul 
nostru omenesc. Sîntem cu toții victimele unor imbolduri 
care ne depășesc. Dacă fiecare dintre noi s-ar fi gîndit 
numai la el, lumea s-ar fi risipit tocmai atunci cînd 
trebuie să fie cît mai legată. Dar nu te prăpădi cu firea. 
Voi trimite unul dintre liberții mei să facă treaba aceasta 
în. locul tău, unul care pleacă în părțile acelea cu treburi 
de stat. . 

Împăratul se ținu de cuvînt. Libertul Aelius Eupator, 
curier de taină, care pleca în Dalmația primi și însărci- 
'narea de a-l ajuta pe Callidromus. Eupator era un om 
isteţ și dintr-o bucată. Se înţelese cu el, îl învăță cum și ce 
să facă, îi dădu o scrisoare și bani. În' privința aceasta 
era liniștit. Dar mai era încă un necaz — nu știa cît timp 

o să-l ţină împăratul lîngă el. Dacă avea de gînd să-l țină 
pînă la sfîrşitul războiului, atunci lui Callidromus nu-i 
răminea decit să se roage ca acest război să fie fulgerător, 


t * 


Athena îi făcu împăratului său o primire pe cît de 
triumfală pe atît de sinceră. 

În străvechiul și sublimul centru al elenităţii serbările 

se ţineau lanț. În timpul celor șapte zile, lumea uitase de 
necazuri și muncă. Mulţimi mari îl întîmpinau oriunde 
apărea. Vizitele împărătești erau atît de rare ! Unii împă- 
raţi, mai comozi, ori cu o domnie scurtă, nu reușau 
niciodată să-și vadă supușii din provincii și colonii. 
; În ziua aceea senină dar răcoroasă, cînd urcă pe 
Acropole, fortăreața de marmură părea asediată de oști 
fără număr. Mulțimea în haine de sărbătoare, cu flori și 
ramuri în miîini, îl ovaţiona îndelung pe augustul Traian. 
. Sus, pe scările Parthenonului, înconjurat de elita 
Athenei şi de delegaţii din toate cetăţile grecești, ţinu o 
cuvintare în greaca lui literară şi curgătoare, stîrnind 
admiraţia asistenţei. El aduse elogii elinităţii, bărbaţilor ei 
iluştri din toate timpuriie şi eroilor din vechime, sforţări- 
lor supraomenești pe care le depuseseră în luptele de 
neatîrnare ; aduse laudă eternă marelui curaj de a-i în- 
frunta pe năvălitorii perşi. Aminti de Alexandros Mace- 
doneanul care în numele lumii civilizate cucerise imperiul 
persan, fără să se înspăimînte de vastitatea acestuia și de 
puzderia oștilor. Ocoli cu dibăcie faptul cuceririi Elladei 
de către romani, dar pomeni de marea influenţă spirituală 
pe care lumea greacă o exercitase asupra lumii latine. 

Toată lumea știa încotro bate discursul și era încîntată 
de faptul că Traian își pusese în gînd să distrugă imperiul 
partic, fost persan, dușmanul și concurentul de totdeauna 
al Apusului. Chiar dacă nu va reuși să-l distrugă cu 
desăviîrşire el va împinge, de bună seamă, hotarele mult 
înspre răsărit. Negustorimea greacă se și vedea năpădind 
teritorii vaste în goana ei după afaceri. Nu se îndoia 
nimeni că aşa va fi. Oare nu-i îngenunchiase Traian pe 
neastimpărațţii germani, nu-i zdrobise pe dîrjii daci ? 

Oftînd ușurat după un discurs atît de lung, căci de felul 
lui nu era orator, Traian îi mulțumi în gînd scumpului 
său Licinius Sura, cel mai cult dintre demnitarii săi, care 
înainte de plecare îi pregătise acest discurs inteligent și 
plin de bun simţ în urma căruia bogătaşii Elladei nu vor 
pregeta să desfacă larg baierele pungilor cu aur. 

Încă de cînd pornise încoace, un curier zorit îi aduse 
vestea că la Athena îl aşteaptă o solie din partea regelui 
Parţiei — Chosroes. De cînd sosise părea că a uitat de 
acest fapt, deşi nu-l uitase şi-i potrivea clipa cuvenită. 
De cîte ori i se amintea, răspundea scurt: „Parţii să 
aştepte !“ 

Abia în penultima zi a șederii sale la Athena, Traian 
dădu învoirea, dar le atrase atenţia prin trimisul său, că 
momentul nu e bine ales și de aceea îi va primi fără 
pompă. 

Văzînd că solia lor nu este dorită de romani și după 
multe tocmeli și văicăreli caracteristice orientalilor, 
nerhaiavînd încotro, se învoiră. 

Împăratul îi primi totuși în sala mare a Agorei, în- 
conjurat de demnitarii. și generalii săi, șezînd pe un jilţ 
de fildeș şi înconjurat de lictori. Și ca să fie ocara mai 
mare, invită toată elita orașului, să fie de faţă. 

Sala gemea de lume, dar pe strîmtul culoar lăsat liber 
în mijlocul ei nu a fost așternut nici un covor, nu s-a 
aliniat nici o gardă de onoare. 

Callidromus, îmbrăcat sobru, dar cu mult gust, se ţinea 
în spatele împăratului, așa cum i s-a poruncit, să fie la 
îndemână dacă va fi nevoie să traducă ceva, deși era greu 
de presupus că solii rafinaţi nu cunosc nici o altă limbă 
în afară de limba lor. 

Cînd solii urcau treptele clădirii nu li se dădu onorul 
şi hu răsună nici o trîmbiţă. Precedaţi de un simplu 
vestițor, intrară în sală filfîindu-și poalele lungi ale 
bainelor somptuoase, plimbîndu-și privirile uimite pe sub 
mitrele - lor înalte, netezindu-și cu mîinile încărcate de 
inele, bărbile negre, lungi şi ondulate. 

În faţă pășeau patru demnitari mari, voinici şi grași; în 
urma lor — opt de mîna a doua, iar la urmă o droaie de 

simpli ostași și servitori cu toţii fără arme, ducînd darurile 
pe tăvi şi pe tărgi. 

-Cînd cei din primele rînduri dădură cu ochii de împă- 
rat, se tulburară, stăpînindu-și cu greu emoția. Traian era 
grav și încruntat, dominîndu-i pe toţi de pe estrada înaltă, 
iar: hainele militare strălucitoare, pe care și le pusese pen- 
tru înțîia oară la Athena, îi subliniau frumuseţea şi vi- 
goarea bărbătească. 

Vestitorul se opri în mijlocul sălii, obligîndu-i și pe 
soii să se oprească și adresîndu-se împăratului, zise cu 
voce puternică : 

— Solia regelui Parţiei — Chosroes Întîiul ! 

Apoi, lovind pardoseala cu bastonul său, se dădu la 
o parte. 

Deşi supăraţi de scurtimea prezentării, socotind-o drept 
ocară adusă stăpînului lor, solii n-o arătară și apropiin- 
du-se la o depărtare cuviincioasă, se ploconiră cu dem- 
nitate; atingînd cu mîna podeaua. Unul din cei patru mari, 
făcu:un pas înainte. În aceeaşi clipă zări și-l recunoscu pe 
Callidromus şi asta îl făcu să tresară descumpănit. h 
clipa următoare se stăpîni și scoțînd din mînecă o basma 
prețioasă şi-o duse la gură. Dregîndu-și apoi glasul, zise 
în grecește : 

„Khosrau Sennacherib t, marele Humayun, chipul lui 
Mihr pe pămînt, ocrotit de Ormazd, povăţuit de nemuri- 
torul Zarathustra, stăpîn peste ţinuturile aflătoare între 
patru mări, de la Muntele de Cleștar pînă la Persepolis și 
de la Hindu pînă la Marea Roșie, stăpînitor al satrapiilor 
Partua, Parsua, Assur, Nimrud, Ninevech, Armina, Sog- 
diana, Bactria, Drangiana, Susiana, Karmanya, Demavend, 
Namri,. Aria, Arachoșşia, îndepărtata Gantaritida, pînă-n 
ţinuturile de foc ale Gedrosiei, îl salută pe fratele său 
Marcus Ulpius Traian, stăpînul Romei, îi dorește lui și 
familiei sale sănătate și fericire, rugînd zeii veșnici să 
pogoare liniştea și pacea peste imperiile amîndurora. 
Marele Khosrau, Regele Regilor... 

Traian îl opri cu un gest voluntar şi tot în greceşte îi 
spuse : 


i Khosrau sau Hosrau — forma persană a numelui romanizat 
Chosroes. Sennacherib — rege. 

— Tu, solule, ai înșşirat printre provinciile stăpinite 
de regele tău și pe acelea care de mult nu-i mai aparţin. 
Cred că ai făcut asta înadins ca să mă impresionezi ? 

De fapt, în ajun, cînd Callidromus, ca un cunoscător 
ce era, îl pregătea pentru această confruntare și-i iaşira 
fără poticnire titlul complet al regilor Parţiei, Traian avu 
o clipă de ameţeală. Un fior rece îi străbătu şira spinării. 
Ce-l aşteaptă ? Imensitatea imperiului partic îl înfricoșă, 
iar gîndul că aceste nenumărate teritorii trebuiesc cu- 
cerite și păstrate, îl descurajă. Dar asta i s-a întimplat 
aseară, după o zi lungă şi obositoare de serbări, recepții și 
ospeţe. Acum era liniștit și hotărît, de aceea îl înfruntă 
pe trimisul lui Chosroes. 

Mîngiindu-şi barba cîrlionțată, parfumată, cu de- 
getele-i lungi, solul își ascunse ciuda sub un zimbet 
prefăcut și cu glasul său mieros îi răspunse : 

— Slăvite împărate, acesta este de cînd lumea titlul 
întreg al regilor noștri și nu trebuie să interpretăm 
obiceiul „ad litteram“. În curgerea nesfîrşită a timpului se 
produc schimbări. Provinciile se deslipesc şi se alipesc. 
Zeii singuri cunosc viitorul. Khosrau Sennacherib te sti- 
mează și te admiră şi în semn de profundă prietenie îţi 
trimite daruri. 

Cu aceste cuvinte șirul solilor se dădu la o parte şi la 
semnul demnitarului oștenii și servitorii se apropiară și 
depuseră darurile la picioarele împăratului. 

Privind mormanul de scumpeturi, Traian se minuna de 
dărnicia lui Chosroes. Pesemne îi era tare frică de război 
şi dorea să cumpere pacea cu orice preţ. Erau acolo covoare 
de rară frumusețe, baloturi de mătase şi stofe ţesute cu 
flori și păsări măiastre, vase mari pline de smirnă şi 
tămilie, altele mai mici, din aur şi argint, cu perle alese 
și nestemate, vase de forme nevăzute, smălţuite în culori 
vii, ulcioare şi cupe de aur şi electron bogat ornamentate, 
arme din oţeluri orientale cu intarsie de aur, cu mînere de 
fildeş bătute cu pietre preţioase, cergi și harnașamente 
de cai. Cu averea pusă lui la picioare s-ar fi putut dubla 
numărul de drumuri pietruite în imperiu, s-ar putea plăti 
soldele întregii armate romane, s-ar putea construi sute 

de corăbii. Se încînta privind aceste comori și-și potoli cu 
greu dorinţa de a le stăpîni. 

— O soli! zise într-un tîrziu, apreciez gestul regelui 
Chosroes, dar nu pricep de ce-mi oferă aceste bogății? Noi, 
cezarii Romei nu dispunem de visteria statului și nu 
putem răspunde la gestul generos cu unul asemenea. 
Pentru asta avem nevoie de dezlegarea poporului şi sena- 
tului roman. 

— Dar, mărite împărat, Khosrau  Sennacherib nu 
aşteaptă de la tine nici o răsplată. Darul său n-ar fi avut 
nici un farmec dacă în schimbul lui ar fi căpătat unul 
asemenea. 

— Cu atit mai mult nu pot să pricep mărinimia rege- 
lui Chosroes și sînt nevoit să nu primesc darurile acestea 
prea scumpe. Presupun că regele dorește totuși ceva în 
schimb de la Roma ? 

— Mărite, binevoiește să stabilești o zi și un ceas în 
care noi, solii, să putem sta liniștiți de vorbă cu tine și 
sfetnicii tăi, dar să nu ne pedepsești respingînd darurile 
oferite ţie din inimă. 

— Bine, solilor ! Vă aştept chiar astăzi, după-amiază, 
la reședința mea. 

Sculîndu-se în picioare, în semn că primirea a luat 
sfîrșit, adăugă : 

— Darurile acestea să le luaţi cu voi şi să nu mi le mai 
aduceți. Ave ! 

Uimiţi și înşelaţi în așteptările lor, solii se ploconiră 
adînc, atingînd cu mîna lespezile sălii. Ceilalţi se proster- 
nară ca în faţa unui zeu. 


. . . . . . . . . . . . . . . . . 


La întrunirea care avu loc, solii parți căutară să-l con- 
vingă pe Traian să renunțe la pregătirile de război. Ei 
jurau pe tot ce e mai sfînt că regele lor nu a nutrit nici- 
odată gînduri rele faţă de Roma şi nu pricepe cu ce i-a 
supărat pe romani. 

Traian îi ascultă cu luare aminte şi le răspunse : 

— De multă vreme Roma v-a lăsat în pace iar legiu- 
nile ei nu v-au călcat hotarele, voi însă văzînd în asta un 
semn al slăbiciunii noastre ne-aţi provocat mereu. Atunci 

cînd duceam război cu dacii aţi încheiat o alianță cu 
Decebal, dorindu-ne pieirea. Deși n-am putut intercepta 
solia dacilor trimisă la răposatul rege Pacorus, avem 
printre servitorii noștri un om care a făcut parte din ea, 
şi prin care am aflat de tribulaţiile voastre. Pacorus a 
trimis chiar o ceată de călăreţi parți în Dacia. Ajutorul 
a fost neînsemnat dar fapta în sine ne ofensează. Armenia 
Minor, provincia romană de la divinul Vespasian încoace, 
a fost ţinta atacurilor voastre. Chiar dacă acei care au 
pustiit-o n-au făcut parte din trupele voastre regulate, 
ei au venit de pe teritoriul vostru, de dincolo de Eufrat 
și datoria voastră era să-i opriți de la astfel de fărădelegi 
şi să-i pedepsiţi cu asprime. 

— Iertare, mărite împărate, zise unul dintre soli, dim- 
potrivă, noi am fost cei atacați, căci omul tău, zis Ariort 
Chiorul a pătruns adînc şi nu o dată pe tărîmul nostru. 

— Ariort ? Sînt mîndru de el și mă bucur că numele 
său a răsunat atît de tare, încît a ajuns la urechile regelui 
vostru. Dar Ariort n-a făcut decît să apere hotarul ce i 
l-am încredinţat şi să pună ordine în relaţiile noastre 
căci a făcut ceea ce trebuia să faceţi voi, adică să stirpiți 
cuiburile de tilhari de pe teritoriul vostru. 

— Cred, împărate, adăugă un altul, că omul care te-a 
învăţat şi te-a îndemnat, este acel Callidromus, fugit de 
lə curtea regelui Pacorus, fie-i numele slăvit. L-am zărit 
astăzi în Agora, lîngă tronul tău. 

— Bine că am ajuns la ultimul punct al discuţiei 
noastre. Nu degeaba a fugit Callidromus, căci acolo i-ar 
fi rămas capul. Aflase la timp că prințul Parthamasiris a 
vrut să-l omoare fără vreo pricină. 

— Pe Ormazăd, principiul Binelui ! Omul te-a minţit. 
Nimeni nu i-a pus gînd rău și se bucura de încrederea 
curții. Dar nu degeaba zice proverbul : „Nu te încrede în 
străini“ şi pe bună dreptate. 

— Fiecare cu dreptatea lui. O avem și noi, dar ocara 
cea mai mare adusă Romei a fost izgonirea de pe tronul 
Armeniei a tributarului nostru credincios Exedares. Asta 
nu e o provocare din partea regelui vostru Chosroes ? Ce 
caută prinţul moștenitor al Parţiei în Armenia — protec- 
toratul nostru? De ce nu l-a moştenit pe tatăl său? Tăceţi? 

Vă spun eu : pentru că ambițiosul său unchi dorea tronul 
pentru el și nu ştia cum să scape de nepot. Totul e lim- 
pede, doar un singur lucru mă nedumerește : — cum poate 
cîrmui o ţară atît de vastă un om atît de îngust la minte ? 

— Mărite împărate, zise solul cel mare, pălind la faţă, 
permite-mi... . 

— Nu permit! Ceea ce voi adăuga vor fi ultimele mele 
cuvinte la această adunare. Ne-aţi provocat și vă vom răs- 
punde. Argumentele voastre sînt copilărești. Sfetnicii mei 
dragi și credincioşi mă aprobaţi ori ba ? 

Sfetnicii lui Traian înclinară capetele încuviinţind. 


* 


La Antiohia, unde sosi pe mare în ziua a VII-a a idelor 
lui ianuarie, Traian fu primit cu mare entuziasm, dar ceea 
ce îl mulțumea pe deplin nu erau atît primirea și ovațiile, 
cît constatarea că toate poruncile sale au fost îndeplinite 
întocmai. 

Antiohia era un imens antrepozit şi arsenal. În afara 
zidurilor, castrele militare se întindeau cît vezi cu ochii. 
Pe uscat şi pe mare soseau mereu alte caravane, alte 
corăbii. Priveliştea acestui clocotitor univers era atît de 
atrăgătoare încît locuitorii îşi petreceau timpul mai mult 
pe afară sau cocoțaţi pe ziduri, privind coloane în marș, 
exerciţii militare, manevrele călărimii. Vastele patrulatere 
ale castrelor cu liniile riguros trasate ale corturilor, for- 
fota dinăuntru și din afara lor, lungi convoaie ale carelor 
de aprovizionare, ale mașinilor de asediu noi nouţe, duse 
în parcurile lor, curierii călări așternîndu-se în galop cu 
diferite însărcinări, trîmbiţele gărzilor, fumurile bucătă- 
riilor de campanie, pîlcuri de ofițeri superiori cu panaşe 
înalte la căști și mantii fluturînd, toate acestea nu puteau 
fi văzute decît poate odată în viaţă. 

Noul guvernator al Siriei, Hadrian, era la înălțimea 
însărcinării sale și Traian mulțumit peste măsură aștepta 
prilejul să-l vadă tot atît de destoinic şi în acţiuni militare 
pentru a se decide, în sfîrșit, de a-l face cezar moştenitor. 
Treptat, treptat se concentrau aici şi generalii săi, sosind 
cu trupe din diferitele unghere ale imperiului. Către sfir- 
șitul lunii lui ianuarie sosi Pompeius Palma cu legiunile 

din Egipt şi Lucius Quietus în fruntea corpului său de 
călăreți mauri. Pe Cornelius Planta şi Appius Maximus 
Santra îi găsise la Antiohia, la sosire, cu trupe însemnate, 
iar în curînd îi ajunseră din urmă și trupele lui Quintus 
‘Marcius Turbo care alergase pînă atunci prin provinciile 
sudice pentru a reprima cîteva răscoale. 

De mult nu mai văzuse Orientul o asemenea concen- 
trare de forţe. În sfîrșit se va pune capăt samavolniciilor 
Parţiei. Sub protecția garnizoanelor romane, negustorii 
vor porni pe drumuri sigure pînă la Oceanul care scaldă 
țărmurile mirificei India şi ale ţărilor ceţoase de dincolo de 
ca. Legănaţi de vise, negustorii se întreceau în a vărsa 
sume mari de bani în visteria împărătească, în a procura 
enorme cantităţi de materiale, grîne şi furaje. 

Consiliile militare se ţineau lanţ. Se discuta, se judeca, 
se cumpănea totul, pînă la cel mai mic amănunt. S-a 
hotărît alegerea drumului de miazănoapte, mai lung dar 
mai sigur, prin Armenia și Media, ţări bogate, cu păduri 
întinse și rîuri multe. Drumul mult mai scurt, prin deșert, 
pe care îl urmau de obicei predecesorii lui Traian, s-a 
dovedit fatal pentru romani. 

Încă de pe acum, mari cantităţi de hrană erau expediate 
și depozitate de-a lungul drumului ales, iar centurionii 
experimentați colindau localităţile, pregătind din timp 
cartiruirea, alegînd locurile pentru lagăre, reparînd dru- 
murile şi podurile. Nimic nu era lăsat la voia întîmplării. 
Armatei nu-i rămînea decît să mărșăluiască, să scurteze 
cu fiece zi depărtarea pînă la ţinta tuturor acestor sfor- 
țări. 

Cînd totul fu gata și aprilie bătea la poarta vremii nu 
le mai rămînea decit să se roage și să implore bunăvoința 
zeilor. 

În templele Antiohiei și alte lăcașuri zeeşti din pro- 
vincie, se oficiară slujbe somptuoase, se desfășurară gran- 
dioase ceremonii divine. Pontificii, flaminii, augurii, aus- 
picii şi haruspicii aparținînd diferitelor congregaţii de 
preoți, latine, eline și chiar ale celor străine, se rugară 
ziua şi noaptea chemînd într-ajutor pe Iovis Pater zeul 
zeilor, pe Mars — zeul războiului, pe Quirinus — zeul tutu- 
ror celor ce poartă lancea. Nu uitară nici alte zeități, cerîn- 

du-le protecţie şi sprijin pe lîngă cele principale. Se 
înălțară rugi fierbinţi zeiţei Iuno — Regina Mater, zeiţei 
Vesta, protectoarea vetrei statului, lui Janus Pater, lui 
Saturnus, precum și lui Neptunus stăpînul apelor, protec- 
torul corăbierilor. 

Traian în persoană întreprinse un pelerinaj la Mun- 
tele Casios, unde se înălța celebrul templu al lui Zeus, 
oferindu-i printre alte ofrande de mare preţ și cornul 
de aur din tezaurul regelui Decebal, amintindu-i marelui 
zeu că acum şapte ani l-a ajutat în lupta cu dacii. Deşi 
la vîrsta lui îl oboseau călătoriile, s-a mai dus şi la Helio- 
polis ca să consulte oracolul în legătură cu războiul pe 
care era gata să-l înceapă. 

Sărmanul Callidromus, pe care soarta îl îndepărta cu 
încăpăţînare de la țelul vieţii sale, era nevoit să-și urmeze 
stăpînul, deși adesea nu avea nimic de făcut. Tumuitul 
și agitația din ultima vreme îi abăteau gîndurile în timpul 
zilelor pline de efervescenţă, nopţile însă, cînd se retră- 
gea în odaia sa, amintirile îl asaltau cu o și mai mare 
putere. Ceasuri în șir stătea cu ochii aţintiţi în tavan, gîn- 
dindu-se la ceea ce ar fi putut să se petreacă acolo. în 
depărtata Salona, oraș pe care nu-l cunoștea dar și-l în- 
chipuia după cum i-l plăsmuia gîndul jucăuș. Îl urmărea 
pas cu pas pe trimisul său Eupator, închipuindu-și drumul 
și greutăţile acestuia, tărăgănelile, căutările, chiar şi 
vorbele pe care le-ar fi rostit cu un prilej ori altul. Dar 
gîndul rebel se împotmolea mereu atunci cînd venea 
vorba să și-o închipuie pe Candida în clipa cînd află că 
el, Callidromus, e viu şi o caută. 

Nu știa deloc cît timp împăratul o să-l tragă după el 
și nici dacă îi va da drumul vreodată, căci în ultima vreme 
augustul se schimbase mult. Părea nesimţitor la tot ce-l 
înconjoară, în afară de război. Ideea aceasta îl cuprin- 
sese ca un torent vijelios, înghițind toate piîrîiașele do- 
moale, cu susur molcom la care-și adăpase spiritul pină 
acum. Adeseori surprinzîndu-i o privire ori o vorbă, avea 
impresia că. are în fața sa un obsedat. Adevărul însă era 
altul : Augustul nu mai era tînăr și nu tocmai sănătos, 
şi poate, chinuit de presimţiri nefaste. N-avea ce să-i re- 
proşeze. A fost din totdeauna bun cu el, omenos și înțe- 

legător și pentru asta îi purta o veşnică recunoștință. 
Ştia că nu-l înstrăinează de tot ce-i este drag pentru că 
vrea să-l chinuiască, ci pentru că nu se poate altfel. 


Pavor corda pulsit 


(Frica face să bată inimile) 


Pe podișul Armeniei, în localitatea Elegia, unde romanii 

își așezaseră tabăra înainte de a porni mai departe și unde 

soseau într-una șefii triburilor caucaziene ca să li se 

închine, Callidromus era nelipsit de lîngă împărat. Cunoş- 

tea limba armeană la fel de bine ca şi partica și era 
“interpretul personal al augustului. 

Spiritului său de observaţie nu-i scăpa nimic. Bun cu- 
noscător al obiceiurilor și credințelor orientale, deosebea 
ușor adevărul de minciună. Ceea ce pentru ochii unui 
roman era neînsemnat, pentru el avea tilc. În felul în 
care omul ducea mîna la frunte, gură și inimă, în semn 
de salut, din ordinea acestor mișcări și poziţia miîinii știa 
dacă omul e sincer sau prefăcut. O uşoară îndoire a de- 
getului, ori atingerea în treacăt a unui obiect de metal îl 
vestea că omul jură strîmb, induce în eroare, dă infor- 
maţii false. În Orient, minciuna era socotită păcat de 
moarte. și totuşi, cînd împrejurările îi sileau să mintă, sau 
cînd li se poruncea acest lucru, orientalii se foloseau de 
vicleșuguri menite să abată blestemul. Bunăoară, era de 
ajuns să-și întoarcă fața în umbră, ca să nu-l vadă zeul 
luminii, marele Ormazd, pentru ca mincinosul să fie absol- 
vit de păcat. 

Aflînd de la Callidromus de aceste subterfugii, împă- 
ratul îi interzise să le dea în vileag pe loc, socotind că 
inamicul trebuie să creadă că și-a atins scopul. 

În multe privințe Callidromus se dovedi preţios, chiar 
de neînlocuit şi tocmai aceste calităţi îndepărtau clipa 
mult visată de a pleca acolo unde îl chema inima. 

De cînd se afla Traian la Elegia, regele Parthamasiris, 
uzurpatorul tronului Armeniei, trimetea solii peste solii, 
cu asigurări de credinţă și supunere şi, de bună seamă, 

daruri scumpe. Neinduplecatul împărat le respingea şi 
le trimetea î înapoi pe toate fără răspuns. 

“Şi iată că, doar cu două zile înainte de ridicarea taberei 
și începerea ofensivei, cînd toată suflarea era ocupată cu 
pregătiri, străjerii aduseră vestea că însuși Parthamasiris 
s-a ostenit să vină să i se închine împăratului. 

“Traian, care nu putea să-și închipuie așa ceva, de- 
oarece îl ştia fricos, îl ţinu mult în fața porţii, în soare 
nemilos, poruncind între timp să i se întindă cortul-umbrar 
cu e tribună în care să-l primească pe Parthamasiris. 

Cînd încuviințarea fu dată, regele se apropie de cort, 
„călare pe un cal alb arăbesc, bogat împodobit, dus de dîr- 
logi de doi curteni și descălecă la o depărtare cuviincioasă. 
“Soarele amiezii îi bătea în ochi, orbindu-l. Nu vedea decit 
poala uriașă a cortului ridicată și sprijinită de doi stilpi 
şi deasupra ei, profilîndu-se pe cer, stindardul împărătesc 
cu. ciucurii auriți. În dreapta și în stînga cortului stăteau 
sstegarii legiunilor şi ai cohortelor şi gingașul rege se în- 
spăimîntă la vederea lor. Totul în ei era menit să inspire 
groaza : Întocmirea herculeană a trupurilor, expresia băr- 
bătească a chipurilor, dar mai ales pieile de lei aruncate 
pe umeri, capetele fiarelor servindu-le drept coifuri și 
labele dinainte încrucișate pe piept. Din mîinile încleștate 
ale uriașilor creștea o pădure de stindarde de legiuni, cu 
vulturi în vîrf şi semne de cohorte acoperite cu coroane 
triumfale, plăcuţe cu epitete onorifice şi  medalioane-. 
decoraţii. 

Priveliștea acestei forțe implacabile şi dure îl îngrozi 
şi-i: dădu fiori. Chipurile bărbătești ale ofiţerilor adunaţi. 
în jur, mai ales ale centurionilor, ofiţeri de front, aspre, 
bărboase, arse de soare ; mîinile și picioarele lor vînjoase,. 
platoșele "acoperite cu falere, panașele înalte de pe coifuri ; 
toată această forță marcată de o voinţă de fier, îl făcură 
«să se cutremure. 

Cu mare greutate reuşi să-și potolească teama, încer: 
«cînd să-și păstreze demnitatea regească pe care n-o avea, 
dar „credea că o are şi apropiindu-se de cort, desluși în 
sfîrşit silueta mare, puternică a lui Traian, sprijinit comod 
„de speteaza jilțului. Era în ţinută de campanie, încins cu 
sabie, dar cu capul gol şi vîntul se juca cu șuviţele sure 
„ale părului său scurt. 


213 


Abia după ce păşi în umbra cortului îi desluşi trăsă- 
turile şi ceea ce îl descumpăni de tot era completa indi- 
ferenţă a chipului său. Nu desluși pe el nici curtoazia nici 
minia unui monarh, cele două ipostaze pe care le cunoştea 
şi pe care le folosea el însuși după împrejurări. Chipul 
în sine nu-l impresionă. Nu era al unui stăpîn așa cum 
și-l închipuia: Era chipul unui oarecare militar, nu mai 
grozav decît chipurile celor din jur. Constatarea îl sur- 
prinse şi-l ofensă, nu știa nici el de ce, dar îi şi biciui 
nervii, dîndu-i curaj să-l înfrunte. 

În jur — tăcere, doar vîntul pocnind ușor în poala cor- 
tului şi cîteva sunete discrete sosite din lagăr. Linişte şi 
stane de piatră care-l priveau cu nepăsare și cu un dis- 
preţ îngăduitor. 

Dîndu-şi seama că nimeni nu-l va încuraja nici măcar 
cu un gest; temîndu-se să nu-l apuce panica în faţa 
acestei stări de lucruri, prea nefirești, Parthamasiris mai 
făcu un pas către tribună și ducîndu-și mîinile la cap, 
scoase coroana și o depuse pe podium, la picioarele împă- 
ratului. Era sigur că împăratul măgulit și mișcat de gestul 
său îl va îndemna cu un gest generos, sau cu vorba, să 
şi-o ia înapoi, s-o păstreze. În loc de asta, ostășimea din 
jur izbucni în urale asurzitoare, al căror tilc era neaștep- 
tat şi îngrozitor : 

„Vivat Traian imperator, rex Armeniae !“ 

O sudoare rece îi năpădi corpul sub hainele-i somp- 
tuoase iar în mintea-i golită de sînge se scălămbăia un 
gind mizerabil : „Nu mai sînt rege! Nu mai sînt rege!“ 

Împăratul nu-i restitui coroana, iar grosolanii lui sol- 
dăţoi îl proclamau ca rege al Armeniei, Armeniei lui, 
pentru care se înjosise atita. A fost deposedat, destituit. 
Se socotea pierdut şi într-o clipă își aduse aminte de în- 
treaga viaţă, cu bucuriile şi amărăciunile ei, de părintele 
său care nu l-a iubit, de unchiul perfid și ambițios, de 
femeile din harem, care i se supuneau dar nu-l iubeau, 
pină şi scena de la vînătoare, cu totul ne la locul ei, cînd 
mizerabilul său preceptor Callidromus doborîse fiara ce 
era cît pe aici să-l sfişie. Mintea sa, paralizată de tunetul 
înfricoşător al ovaţiilor, nu se mai opunea vîrtejului ne- 
chemat al amintirilor şi cu toate că aceasta nu dură decit 

a clipă i se păru că trecuse o veșnicie. În clipa umătoare 
ruşinea, despuiată de orice îndreptăţire, îi scoase în față 
chipul adevărat, mizerabil şi searbăd al nimicniciei sale. 
Îi dădură lacrimile, un nod amar i se pusese în gît și 
acoperindu-şi fața cu mîinile, se întoarse și fugi către 
locul unde își lăsase calul. Un oştean îngenunche ca să-și 
poată pune piciorul pe spatele lui, un altul îl ajută să se 
salte și Parthamasiris, zmucind de frîu, porni în goană 
spre poartă în rîsul nestăpînit al întregului lagăr roman. 

— Şi copilul acesta fără minte a fost rege ! zise rîzînd 
"Traian generalilor săi. 

Străjerii de la poartă îi tăiară calea, îl opriră, dar ne- 
îndrăznind să-l dea jos de pe cal, îl aduseră înapoi în faţa 
împăratului. Parthamasiris descălecă și căzu în genunchi. 
Coroana mai era acolo, jos, în pulbere, iar împăratul 
zimbea, studiindu-i chipul tînăr, bărbos şi lipsit de vlagă. 

— De ce ai vrut să fugi, prinţe ? întrebă apoi cu bună- 
tate, dar abia stăpînindu-și rîsul. Nu te paşte nici o pri- 
mejdie. Te afli într-un lagăr roman, iar la noi nu se taie 
capetele fără judecată unora care nu poartă nici o vină. 
Vina e a unchiului tău Chosroes. Ai depus coroana care 
nu-ţi aparţinea și asta e de ajuns. 

Parthamasiris înţelegea grecește și pricepu vorbele lui 
“Traian, dar de vorbit nu prea se pricepea. Cu toată stră- 
duința sa, Callidromus nu reuşise să-l înveţe. De aceea 
strigă în limba sa de baștină : 

— Nu mă înjosi, o împărate, de față cu toți aceşti 
„pandaca“, care nu sînt vrednici să-ți sărute picioarele. 
“Te rog, ascultă-mă între patru ochi ! 

După ce cuvintele prinţului îi fură tălmăcite, Traian se 
“sculă și zise : 

— Fie ! Dacă te simţi nedreptăţit, să vorbim. Să mer- 
gem la pretoriu ! 

Însoţit de cîțiva generali, Traian o luă înainte. Înviorat 
de întorsătură, Parthamasiris îl urmă. Doi servitori îi 
duceau mantia ca să nu se tîrască prin praf. 

La ușa pretoriului împăratul porunci însoţitorilor să 
aștepte afară. 

Cînd Parthamasiris pătrunse în încăperea simplă, mili- 
tărească, avu o nouă tresărire de spaimă. Un bărbat înalt 

se sculă de la masa unde scria ceva şi făcînd o plecăciune 
împăratului dădu să iasă. 

— Rămii, Callidromus ! îi porunci Traian. Am venit 
cu fostul tău stăpîn și voi avea nevoie de ajutorul tău ca 
să mă pot înţelege cu el. 

Şi Callidromus tresări zărindu-l pe acela care pe vre- 
muri voise să-l omoare. Scena întîlnirii neașteptate a 
fost penibilă pentru amîndoi, dar nici unul nu scoase o 
vorbă. Callidromus din bună cuviință, prinţul de teamă. 

— Sîntem singuri, prințe, și avem un interpret, spune 
ce ai de spus ! 

Ca toţi oamenii slabi, Parthamasiris brava uneori, 
făcînd pe viteazul. Faptul că împăratul îi contesta cali- 
tatea de rege și-l numea cu încăpăţinare „prinț“, îl în- 
furie și pentru că nu putea să-și reverse furia asupra stă- 
pinului Romei, o revărsă asupra fostului său dascăl, care 
tocmai îi tradusese cuvîntul augustului. 

— Sclav ticălos și trădător, zise el cu vocea şuierată, 
Aeshma — demonul mîniei nestăpînite, să te rupă în 
bucăţi iar Ajdeha — balaurul cu trei capete să te în- 
ghită ! Nu este nevoie să-i traduci noului tău stăpîn acest 
blestem, el îți aparţine doar ţie şi te va urmări oriunde 
te vei ascunde. Acum spune împăratului că nu am fost 
prins, nici biruit şi că am venit de bună voie. Credeam 
că văzîndu-mi supușenia îmi va restitui coroana, că voi 
fi întărit în titlul meu de rege cum a fost şi Tiridate în 
vremea lui Nero. Spune-i că nu mă așteptam la o astfel 
de nedreptate, deoarece voiam să-i fiu vasal credincios 
şi să-l ajut după puterile mele. Așa să-i spui ! 

Callidromus făcu întocmai, dar după umbra ce i se 
lăsă pe chip, Traian bănui ceva și-l întrebă în latină, 
limba pe care prinţul nu o cunoștea de loc : 

— Discursul a fost mai lung decît acela pe care mi l-ai 
tradus. De ce te-ai posomoriît ? Ce-mi ascunzi şi ce ţi-a 
mai spus acest rege de paie ? 

— M-a ocărit și m-a blestemat, doamne, dar nu i-o 
iau în nume de rău, căci a fost o izbucnire de disperat. 

— Fie! Să-l lăsăm în seama propriului său blestem 
şi destin. Acum, ca să terminăm mai repede, spune-i că 

n-o să-r restitui coroana, deoarece Senatul a hotărît să 
transforme Armenia într-o provincie romană, în frunte 
cu un guvernator. Mai spune-i că şi fără asta nu putea 
să mai stea pe tron, căci am de gînd să atac şi să cuceresc 
Parţia şi că nu pot să las în spatele oștilor mele unul din 
neamul Arsacizilor, familia domnitoare împotriva căreia 
am pornit acest război. Nu uita să adaugi că trădarea 
alor săi, pe care era gata s-o comită, consimţind a fi vasal 
şi aliat al Romei, nu-i face cinste şi-l scade şi mai mult 
în ochii mei, dacă, bineînţeles, nu m-a minţit din capul 
locului. 

Pe măsură ce Callidromus îi traducea, Parthamasiris 
îşi dădea seama că totul se năruie sub picioarele sale. Se 
făcu alb ca varul și broboane mari de sudoare îi năpădiră 
fruntea. 

— Iar acum, adăugă Traian, să ne întoarcem, să adu- 
cem la cunoștința armatei ce s-a întîmplat aici. Vino şi tu 
Callidromus ! : 

Urcînd din nou pe tribună, Traian ridică mîna şi zise 
tare ca să fie auzit de toţi : 

— Oşteni romani, ascultați cu băgare de seamă ! Voi 
pune pe acest uzurpator să repete aici în fața voastră ceea 
ce mi-a vorbit între patru ochi, ca să știți că nu am pus la 
cale nimic fără învoirea voastră. 

Un nou tunet de urale se rostogoli către patru zări și 
după ce se făcu liniște, împăratul îl chemă pe Callidromus. 

— Spune-i care este voia noastră ! 

Parthamasiris răspunse cu iritare în glas : 

— Tocmai de aceea, o împărate, te-am poftit să stai 
de vorbă cu mine între patru ochi, ca să nu audă robii ce 
hotărăște stăpînul. 

Traian se încruntă și aplecîndu-se înainte, îi răspunse 
cu o aspră dojană : 

— Vorbele tale, prinţe, sînt mai otrăvitoare decît saliva 
Furiilor. Oştenii mei nu sînt robi, ci oameni liberi. Fiecare 
din ei are un cuvînt de spus şi dacă acesta este înţelept, 
îi dăm cinstirea cuvenită. Ei au dreptul să ceară socoteală 
conducătorilor, care și ei sînt muritori şi supuși greşe- 
ilor. Nu ai încotro. Eşti nevoit să repeţi întocmai ceea ce 

mi-ai spus cînd eram singuri. După aceea vei fi liber să 
pleci unde voiești cu oamenii tăi. 

Auzind de libertate, Parthamasiris, care cu cîteva clipe 
în urmă se socotea pierdut, răsuflă ușurat şi se supuse. 
Callidromus repetă în latină cuvintele sale și cu asta 
soarta Armeniei și a fostului ei rege era pecetluită. 

Împăratul vorbi un timp cu Callidromus și înmînîn= 
du-i un sul de pergament, încheie : 

— Ordinul îl vei înmina centurionului. Condu-l pe: 
prinț pînă la escortă ! 

Pe drum, Callidromus îi spuse prințului : 

— Parthamasiris, mi-ai fost un învățăcel prost, iar 
ţării tale prinț rău. Blestemul tău nu are nici o putere 
asupra mea, căci mă închin altor zei și mă supun altor 
crezuri. la-ţi-l cît mai degrabă înapoi ca să nu se întoarcă 
împotriva ta. i 

Prinţul, posomorit și trist, nu-i răspunse în nici un fel. 
Dincolo de poartă aștepta o centurie de călăreți, echipată 
de drum. Conducătorul ei, centurionul Sacer t, în pofida 
numelui său, era cel mai dur, aspru și crunt militar din 
cîți avea armata romană. Luînd ordinul pe care Calli- 
dromus i-l întinse și băgindu-l fără să-l citească în tașca 
sa, întrebă, arătînd cu capul pe Parthamasiris : 

— Ce fac cu el ? 

— ÎI duci pînă la graniţă și-i dai drumul. 

— Numai atît ? Orice mucos ar putea-o face. Şi dacă 
va încerca să fugă ? 

— Fii pe pace, nu va încerca..Scopul său e să ajungă 
cît mai repede la ai săi. 

— Şi totuși ?... Nu se ştie niciodată ! 

— Atunci vei face ce vei găsi de cuviință şi ceea ce îți 
va dicta datoria, dar nu uita că e de viță împărătească. 

— Acum sînt liniștit, rînji Sacer şi trase o înjurătură. 


. . . . . Dă . . . - . . . . . . . 


'Trecuseră patru zile de cînd Sacer cu oamenii săi îl 
escorta pe Parthamasiris. Călăuzele spuneau că pînă la 
Eufrat nu sînt decît două zile de mers. Drumul pînă acum 


1 Sacer : sfînt, sacru în latineşte. 

obositor, pe poteci de munte şi prin codri, cedă locul unuia 
mai larg, peste coline domeale, acoperite de iarbă, tufe 
si mărăcini. : 

Prinţul cu mica lui ceată de curteni şi oșteni credin- 
cioși prinseră curaj. Pînă la hotar nu mai era departe, 
iar dincolo îi aştepta libertatea. 

Deși severi şi ursuzi, romanii nu le pricinuiseră nici 
un neajuns. În fiecare seară parții întindeau cortul bogat 
pentru stăpînul lor şi încă două pentru ei. În samarele ca- 
tirilor de corvoadă se afla tot ce trebuie într-o călătorie 
lungă și romanii nu se amestecau în treburile lor. 

Parţii călăreau avînd în mijlocul lor pe prinţ, pîndin- 
du-i toanele și prevenindu-i dorinţele. Romanii îi supra- 
vegheau ca să nu se împrăștie și să nu se îndepărteze. 
Armele le-au fost luate parţilor chiar de la plecarea din 
Elegia. 

În dimineaţa celei de a cincea zi, Parthamasiris trimise 
un curtean de-al său la Sacer, să-i spună să nu-și mai 
bată capul cu ei, să se întoarcă în tabără, căci drumul le 
este cunoscut și n-au cum să se rătăcească. 

‘Sacer îi răspunse scurt, că are poruncă să-i ducă pînă 
Ja hotar, iar poruncile nu se 6iscută. Atunci, prinţului îi 
păru rău că nu-i trimise lui Sacer și un dar bogat. Era 
încredințat că paznicul său atîta așteaptă şi se hotărî să 
mai încerce. 

În noaptea aceea, foarte friguroasă în acel anotimp, 
nu putu dormi, dar nu din pricina frigului, căci era bine 
învelit în blănuri, ci din pricina unei presimţiri nefaste. 
Le altfel nu era ceva anume care îi dădea acel simțămînt 
de teamă și apăsare, ci doar niște înţepături în inimă şi 
un fel de sufocare. Chipul lui Sacer îi apărea mereu în 
faţă, deși căuta să se gîndească la altceva mai bun, mai 
plăcut și mai luminos, bunăoară la pînza sclipitoare a flu- 
viului Eufrat, dincolo de care nu va mai avea de ce să se 
teamă. Dar chipul acela pătrat, năpădit de o barbă ţepoasă, 
îl urmărea mereu, pîndindu-l cu ochii lui mici, nemișcați, 
în umbra găvanelor adinci. Era în acest Sacer ceva de 
stihie așezată la pîndă, ca înaintea unei năpraznice furtuni, 
cînd firea toată înmărmurește. Capul său mare cît un 

dovleac purta un coif de aramă cu panaș roșu, iar pe 
curelele încrucișate peste  lorică erau prinse decorații 
mari, rotunde, dintre care cea din mijloc reprezenta chipul 
Gorgonei, cu șerpi în loc de păr, chip la fel de crunt și 
înfricoșător ca și al aceluia care îl purta. Dar ceea ce îl 
speria mai mult pe gingașul și rafinatul Parthamasiris 
erau mîinile lui Sacer. Imense, ciolănoase, ca nişte clești 
de fierar, miîini care atunci cînd apucă, nu slăbesc încleş- 

tarea. O mînă ca asta pesemne nu știa să desmierde iar 
gingăşia atingerii îi era necunoscută ; ea nu știa să ţină 
decît paharul cu vin, frîiele calului și mînerul sabiei. Ce-i 
drept, Parthamasiris nu l-a văzut vreodată scoţînd ` din 
teacă unealta morții, dar nu-i era greu să şi-o închipuie. 

„Da, își zise în gînd, ca să se liniștească, mîine în. zori 
îl voi trimite pe vistiernicul meu cu o pungă grea. Slavă 
lui Ormuzd, romanii nu mi-au luat nimic din ce-i al meu, 
pînă și darurile ce le-am adus.“ 

La crăpatul zorilor, cînd poala răsăriteană a cerului se 
colorase uşor într-o lumină dulce, roză, tabăra era gata 
de plecare. Parthamasiris nu ieşise încă din cort stînd 
de vorbă în şoaptă cu vistiernicul său. Oamenii îl așteptau 
la intrare cu armăsarul pregătit de călărie. 

Sacer se plimba ca de obicei, cercetînd tabăra, dînd 
porunci și certîndu-i pe cei lăsători. În treacăt rupse de 
pe o tufă un spin, unul dintre aceia cu trei ţepi, care ori- 
cum ar fi căzut, avea mereu unul îndreptat în sus, tare ca 
osul și ascuţit ca vîrful unui jungher, o adevărată pacoste. 
pentru oameni și dobitoace. 

Trecînd pe lîngă calul arăbesc al prinţului, îl bătu pe 
crupă, îi mîngîie botul şi potrivind, cică, cerga bogată 
de pe spinarea lui, strecură spinul sub ea. 

— E timpul să plecăm, zise apoi tare, ca să-l audă 
prinţul din cort şi se îndreptă către calul său, dus de dîr- 
logi de un oştean. 

Parthamasiris, îmbrăcat gros şi cu o căciulă înaltă de 
miel preţios pe cap, ieşi din cort, făcîndu-i cu ochiul vis- 
tiernicului. Apoi se întoarse către răsărit,  îngenunche 
murmurînd rugăciuni. Oamenii săi îi urmară exemplul. 
După ce termină, se sculă privind cum desfac cu repezi- 
ciune cortul servitorii săi. Apropiindu-se de cal, puse 

piciorul în palmele împreunate ale grăjdarului şi se 
săltă în șa. 

Chiar în clipa aceea calul scoase un nechezat dureros, 
se cabră, mai-mai să-l răstoarne pe călăreț şi porni din 
loc, ca o săgeată din arc, de-a dreptul peste cîmpie. Răs- 
turnă în drum cîţiva oameni, sări peste tufe şi gropi, mîn- 
cînd pămîntul. |, 

Uluiţi în prima clipă, romanii se desmeticiră și cîțiva 
care erau mai aproape, săriră pe cai, fără să li se dea vreo 
poruncă, și porniră în urmărire. 

Sacer care era de pe acum călare, răcni cu toată pute- 
rea plămiînilor săi : 

— Prindeţi fugarul viu sau mort ! şi porni în galop de 
pe loc. 

Calul său de soi îi întrecu îndată pe cei ai oștenilor 
și după puţin timp începu să-l ajungă pe acela al pretin- 
sului fugar. 

La vreo trei stadii de tabără, Sacer puse mîna pe dîr- 
logii calului arăbesc şi după cîteva sărituri reuși să-l 
oprească. Sări jos cu sprinteneală neobișnuită vîrstei lui, 
îl apucă pe prinţ, îl prăvăli la pămînt şi cu o zmucitură 
puternică îl puse în genunchi. Apoi cu o mișcare bruscă 
îi aruncă căciula din cap şi-l apucă de păr. 

Cu privirea înțepenită de groază, Parthamasiris mai 
văzu două lucruri, amîndouă de mare însemnătate : soarele 
răsărind, incandescent, pulsînd ca o inimă plină de sînge — 
zeul luminii, începutul tuturor lucrurilor și o mînă uriaşă, 
păroasă, încleștată pe un paloș cu sclipiri reci, — sfîrșitul 
tuturor lucrurilor. : 

Se zvîrcoli cu disperare, să scape, dar un nou ghiont îl 
făcu să cadă în brînci. 

— Nu-u-u... ! strigă, dar strigătul său se înecă în valul 
de sînge, rostogolindu-se, odată cu capul, în neant. 


* 
În toamna primului an al campaniei, Traian, mai mult 
prin acțiuni politicești decît prin cele militare, se făcu 


stăpîn peste un regat întins, cuprins între Pontul Euxin, 
Caspia, părţile scitice și fluviul Eufrat. 


221 


Garnizoanele romane așezate la Cariz, Dvin, Amida 
şi Edessa asigurau liniștea. Armenia nou cucerită, alipită 
de Armenia romană, deveni provincie cu un guvernator 
și cu o administraţie nouă. Negustorii, cămătarii şi aven- 
turierii din întregul Orient se năpustiră ca un nor de 
lăcuste asupra acestui teritoriu vast, în căutare de pieţe 
şi cîştiguri. 

Lusius Quietus își concentra cavaleria maură la hota- 
rul Mediei, pentru ca odată cu primele rîndunele să por- 
nească asupra războinicelor clanuri de pe podișul muntos 
brăzdat de văi adînci. 

Împăratul își alese ca reședință de iarnă orașul Edessa, 
legat printr-un drum militar cu Antiohia și pe care zoreau 
fără încetare, în ambele sensuri, curieri imperiali. Aici se 
odihnea şi-şi îngrijea sănătatea șubrezită în timpul cam- 
paniei de vară, în timpul căreia, uitînd că nu mai e tînăr, 
mărșăluia pe jos în fruntea ostașilor săi. 

Criton, medicul său personal, ajutat de iscusiții magi 
din Pont, se străduiau să-i redea vigoarea de altă dată, 
dar ciudate şi sleitoare hemoragii apărute în ultimul timp, 
«ce-i drept, deocamdată rare, îl puneau pe gînduri. 

Prea multe răgazuri plăcute augustul nu putea totuși 
să-și permită. Stabilit aici, la capătul răsăritean al impe- 
viului, nu putea să lase în voia sorții Italia și celelalte 
provincii. Multe treburi care depășeau atribuțiile sau 
puterea de pătrundere a demnitarilor trebuia să le hotă- 
rască el însuși. De la primirea depeșelor și pînă la sosirea 
răspunsurilor în locul cuvenit adeseori treceau luni de 
zile, dar de răspuns trebuia să răspundă, să îndrepte, să 
limpezească, să hotărască o mulţime de lucruri. Deşi îşi 
pusese drept sarcină să nu lucreze mai mult de două, trei 
ore pe zi, adeseori o călca neavînd încotro. N-avea lingă 
el pe nici unul dintre sfetnicii săi de seamă, căci acolo 
unde se aflau, aveau și așa de lucru pînă peste cap. 

Callidromus îi era de mare folos în treburile Orien- 
tului, dar văzînd că de unul singur nu prididește și că nu 
poate fi trimis în acelaşi timp în mai multe locuri, a mai 
captat printre localnici cîţiva buni cunoscători de limbi 
şi obiceiuri de prin partea locului. 

În ziua a IX-a înaintea calendelor lui noiembrie sosi 
la Edessa un curier zorit din Nicomedia cu o scrisoare 
adresată împăratului de la Caecilius Plinius, guvernatorul 
Bithyniei. Acesta scria : 


„Augustului Traian imperator, cel mai drag salut ! 

Am fost foarte nefericit, Stăpîne, să aflu că în drumul 
tău spre Orient nu ai putut să te abaţi la Nicomedia, să te 
văd şi să-ţi arăt ce am reușit să înfăptuiesc graţie sfatu- 
rilor tale nepreţuite în provincia pe care o guvernez. 

Știindu-te stabilit pentru o iarnă întreagă la Edessa, 
ar fi trebuit să mă reped, să-ţi îmbrăţișez genunchii, să-mi 
bucur ochii cu priveliștea chipului tău bun, dar vai, sînt 
atît de bolnav cum n-am fost niciodată și nu știu dacă 
zeii îmi vor îngădui un răgaz îndeajuns de lung ca să mă 
pot întoarce în Italia, să mor printre penaţi. Oricît de 
frumoase ar fi locurile acestea de pe ţărmul Propontidei, 
ele n-au reușit să șteargă amintirea binecuvîntată a locu- 
rilor natale. Nostalgia mă roade mai rău decît boala, căci 
aceasta din urmă nu e dureroasă și mă topește ca pe o 
feştilă de ceară. Medicul meu, Harpocras, e mai disperat 
decît ar fi trebuit să fiu eu. El nu mi-o spune și o ascunde 
sub masca voioasă a speranței. 

De la un timp nu pot lucra şi îmi ţine locul Gabius. 
Bassus, dar acest militar nu se pricepe în treburi civile. 
O ultimă treabă pe care am reuşit s-o duc la bun sfîrșit, 
a fost recrutarea militară ce ai ordonat-o şi de care Sem- 
pronius Coelianus s-a achitat cu cinste. 

Bithynia, Stăpine, are nevoie de un guvernator. Eu 
sînt ca și inexistent. Implor zeii zi de zi să te ocrotească 
și să-ți dea sănătate înfloritoare ca să-ți poţi împlini 
visul de cucerire a Parţiei. Las în voia ta să hotărăști dacă. 
mi-e dat să sper să mai văd o dată pămîntul natal. 

Dacă ești sănătos, e bine ! Eu nu sînt. 


PLINIUS“ 
Această scrisoare a fost pentru Traian o lovitură cum- 


plită. Nu demult primise înştiințarea că şi Licinius Sura 
e bolnav. Vai ! Prietenii îl lasă şi sînt atît de puţini. Co- 


223 


pleşit de trista realitate, se închise în odăile sale, meditînd 
cu amărăciune pînă-n noapte tîrziu. 

A doua zi, în zori, Callidromus fu chemat în grabă la 
împărat. Augustul era palid și obosit. Îl privi un timp. fără 
să scoată o vorbă, apoi, cu un zîmbet blajin, dar melan- 
colic, îi zise : x 

— Credinciosule Callidromus, cred că a sosit timpul 
să te răsplătesc pentru serviciile tale. Am fost poate ne- 
drept ținîndu-te atîta amar de vreme lîngă mine și înde- 
părtîndu-te de ţinta vieţii tale. 

Fără să poată ghici ce se ascunde sub vorbele împăra- 
tului, Callidromus avu presimţirea unei mari bucurii. Se 
apropie și se lăsă în genunchi în fața stăpînului său. 

— Ce vîrstă ai ? întrebă augustul. 

— De Saturnalii voi împlini treizeci de ani. 

— Ce tînăr ești! Bucură-te că anii vieţii tale încă se 
mai încep cu cifra „doi“, căci pînă la Saturnalii mai sînt 
încă două luni de zile. Văd totuși cîteva fire argintii pe 
tîmplele tale ; asta nu apare din pricina prea multor bu- 
curii, nu-i așa ? Scoală-te și citeşte această scrisoare. E 
de la binefăcătorul tău, Plinius. 

Parcurgînd rîndurile în tăcerea adîncă ce se așternuse, 
Callidromus își aminti în același timp de fuga sa din Par- 
ţia, de conflictul nefast cu brutarii, așteptarea răspunsului 
din Tomis, disperarea curmată de bucuria găsirii unui 
protector omenos. Oftă adînc și zise, sugrumat de emoție : 

— O zei ! Ilustrul Plinius e grav bolnav. Ce n-aş face 
ca să-i pot fi de folos, ce n-aş da ca toate acestea să fie 
doar o părere înșelătoare. O, Hercule și tu Hebe, ajuta- 
ţi-l ! Divine Asclepios, luminează vrăciuitorii care îl în- 
grijesc ! 

— Callidromus, zise Traian energic, de data aceasta 
„fără urmă de melancolie, ești singurul în stare să-l ajuţi 
cu adevărat, căci ești înţelept, brav și neobosit, dar mai 
ales — plin de venerație pentru prietenul meu suferind. 
Am pregătit de aseară aceste două scrisori. Una este adre- 
sată lui Plinius, cealaltă Senatului Roman. Vei fi curierul 
meu de credinţă, înaripat ca Hermes. Dacă aș fi putut, 
ți-aș fi făcut rost de un Pegas, să te ducă într-o clipă la 
Nicomedia, la căpătiiul prietenului meu suferind, dar nu 

am decît cai obişnuiţi, care aleargă pe drum. De aceea îți 
poruncesc, în cel mult două ore să fii gata de plecare. Îţi 
voi da escortă şi împuternicire de a te folosi de orice 
mijloc pentru a ajunge în cel mai scurt timp posibil. Tot 
tu îl vei însoți pe bolnav pînă la locul său de baștină — 
Cumae și-l vei ocroti pe drum. Cînd vei ajunge la căpă- 
tîiul lui, spune-i că-l iubesc nespus de mult și transmite-i 
sărutarea mea ce o depun pe obrazul tău. De acum înainte 
ești liber să dispui de viaţa ta. Cu bine și drum bun! 

Traian îl sărută pe frunte şi luînd de pe masă o pungă 
grea, adăugă : 

— Iar asta este răsplata muncii tale cinstite. Adio! 


* 


Clipa aceea, cînd împăratul pusese sărutarea pe fruntea 
lui Callidromus, împărţise viața acestuia în două: pînă 
atunci și de atunci încoace. Plecînd din Asia, pășea în 
sfîrşit pe drumul său propriu, pe care pînă acum nu-l 
avusese. Atît de mult se obișnuise să păşească alături de 
alţii, pe drumurile lor, încît uitase gustul de a fi de sine 
stătător. 

Deși timpul se stricase și călătoria pe mare devenea 
un chin, Plinius porunci să fie îmbarcat, socotind că dru- 
mul mării îl va duce mai repede în patrie. 

Pe corabie starea sănătăţii sale se înrăutăţea din ce în 
ce mai mult, dar el refuza cu tărie să fie debarcat undeva 
în altă parte decît în Italia lui dragă. 

Cînd, în sfîrşit, apăru în zare țărmul mult visat nu 
mai avu putere decît să-l privească timp de cîteva clipe 
și să-i închine o cupă de vin. Se stinse înainte de a păși 
pe uscat. 

Au fost clipe apăsătoare, pline de jale, plins, și părere 
de rău că unui om ca el i-a fost dat să moară numai la 
cincizeci de ani, cînd atîția ticăloşi și răi continuă să facă 
umbră pămîntului. 

Zorind pe Via Appia către Roma, Callidromus nu putea 
să se scuture de impresia funebră a ultimelor zile. Lăsînd 
în urmă, cu fiece săritură a calului, zbuciumul și truda 
ultimilor doi ani, grei, nesiguri, plini de datorii şi obli- 

15 — Un destin aparte 


gaţii faţă de cei care l-au ajutat să reintre în rîndul oame- 
nilor liberi, se gîndea şi se tot gîndea la toate cîte i s-au 
întîmplat. 

Avalanșa de impresii care-l copleșise de cînd pusese 
piciorul din nou pe pămîntul Italiei, încă îl mai ţinea 
prins sub apăsarea ei rece, lugubră şi funestă. 

Urmîndu-l pas cu pas, milă după milă, amintirile galo- 
pau alături de el, rămînînd în urmă pe măsură ce se 
consumau. 

Atunci cînd corabia acostă la Brundisium, tragica 
veste se împrăștie fulgerător prin port și oraș. Nu trecură 
nici două ore şi scrisorile dictate lui Callidromus de către 
Harpocras porniră duse de curieri la Cumae, Roma şi în 
toate localitățile mai apropiate unde se puteau afla rudele 
și prietenii răposatului. 'Ținură apoi sfat : să ducă corpul 
neînsuflețit pînă la Cumae, adică de-a curmezișul în- 
tregii Italii sau să-l incinereze pe loc. Medicul Harpocras 
se opuse ideii de a-l transporta ; nu voia ca soţia, priete- 
nii și servitorii care l-au cunoscut în viaţă să-l vadă batjo- 
corit și degradat de putreziciune. 

A doua zi s-a scurs în pregătiri, în acea sumedenie de 
treburi legate de datină. Un nobil din oraș, cunoștință 
bună a lui Plinius, cu care coresponda în timpul vieţii, 
își oferi casa pentru funeralii. Corpul fu depus în atriu, 
pe catafalcul îndoliat, înfrumusețat cu ghirlande şi flori. 
A treia zi, pe lîngă însoțitorii lui Plinius, se adunase acolo 
toată elita orașului. 

Vremea.era uriîtă și friguroasă, dar în vasta încăpere, 
cu deschizătura din plafon a impluviului astupată cu o 
țesătură. violetă, era cald și greu de respirat din pricina 
mulţimii de oameni, de lampadare și de mirosul smirnei 
şi tămîii arse. 

Vila era pe malul mării. De afară venea șuierul săl- 
batic al vîntului, se auzeau bubuiturile năpraznice ale 
valurilor izbite de stînci şi freamătul nesăbuit al copacilor 
scărmănaţi de vijelie. 

înăuntru, bocitoarele dansau un dans lent în jurul 
catafalcului, cu opriri, porniri și răsuciri, în timpul căruia 
își smulgeau părul și-și zgiriau feţele. Cantilena lor tîn- 
guioasă, sfişietoare, cu ritm ciudat, cîntată pe versuri 

străvechi cu tîlcuri ascunse şi toată atmosfera aceea 
mortuară, dar mai ales chipul de ceară al mortului, fru- 
mos și senin, îl descumpăniră pe Callidromus. Stătea de 
o parte, într-un colţ întunecos, și plînsul amar era gata- 
gata să izbucnească. Își aduse aminte cu o claritate nemai- 
pomenită de cuvintele ilustrului cu puţin înainte de a 
se stinge : 

„Voi muri curînd şi mulți vor plînge și se vor văita de 
nedreptățile soartei, aşa cum am făcut şi eu la moartea 
celor dragi mie. Dar pentru ce, mă întreb ? Ştiu prea 
bine că moartea este o trecere strîmtă, dintr-o viaţă scurtă 
într-una care nu se va termina niciodată. Numai după 
aceea poţi să zici că trăieşti veșnic, mai mult ca niciodată 
prezent în memoria oamenilor, mereu implicat în vorbele 
și discursurile lor, deși ei nu sînt în stare să-ţi vadă 
chipul și să-ţi simtă prezența“ 1. 

„Un om care avea un asemenea crez, în pofida chi- 
nurilor crunte, nu putea să moară decît senin și plin de 
speranță“, işi zise în gind Callidromus și asta îl mai 
linişti. 

Pe urmă, la un semn al preotului; bocitoarele se opriră 
şi cu vălurile negre lăsate pe chipuri se ghemuiră la 
picioarele catafalcului. - 

Urmară lungi suplicaţii şi rugi, în timpul cărora toţi 
își acoperiră capetele cu poala hainei și-și ridicară bra- 
tele în sus. Stăpiînul casei ținu apoi un lung discurs fune- 
rar, după care cei prezenţi se perindară în fața mortului 
aducîndu-i un ultim salut. 

Cu asta se sfirși serviciul divin și cei apropiaţi duseră 
în brațe mortul în grădină unde se înălța un rug de 
vreascuri şi lemne cu cîteva bucăţi de santal binemiro- 
sitor. Îl așezară deasupra, pe o podișcă de cedru, iar sluji- 
torii turnară ulei peste lemne ca să ardă mai ușor. Preotul 
îl stropi cu vin, lapte şi miere şi aprinse rugul cu o faclă 
funerară. 

Vilvătaia se ridică năpraznică, unduitoare, lăsîndu-se 
în voia vîntului, împroșcînd cu vîrtejuri de scîntei. Trimbe 
de fum, înșfăcate de vijelie se ridicau încolăcindu-se, duse 


1 Giînduri extrase din scrisoarea I, Cartea II, către Voconius 
Romanus. 

să se amestece cu norii grei. În jur, chiparoşii, clătinaţi 
cu violenţă, jucau parcă un dans macabru. 

Abia atunci, lumina, dogoarea, aroma santalului și a 
cedrului arse, biciuindu-i simţurile, îl treziră pe Calli- 
dromus din visul urît al ultimelor zile, înseninîndu-l, eli- 
berîndu-l de enorma apăsare a celor trăite. 

A doua zi, după funeralii, urna de marmură, imitînd 
prin forma și linia ei pură un vas attic, purta cenușa mare- 
lui om la Cumae, către locul de naștere, lingă altarul 
Jarilor, printre penaţii casei. 

Urmară alte zile grele. Vremea neobișnuit de rece 
pentru meleagurile acelea meridionale și mersul încet, 
la pas, cum impunea datina, a fost o nouă încercare pentru 
însoțitori. Înainte de a ajunge la Beneventum, la jumă- 
tatea drumului pînă la Cumae, se întilniră cu carul de 
voiaj şi escorta Calpurniei, soţia lui Plinius. Distinsa ma- 
troană, urmată de mulţi vecini și prieteni, distrusă de 
vestea tragică, abia sosită din Roma unde-şi lăsase mama 
bolnavă în grija unor medici celebri, se grăbi, fără să-și 
cruţe forţele în întîmpinarea rămășițelor pămînteşti ale 
soţului ei iubit. 

Callidromus o cunoscuse la Nicomedia, unde-și urmase 
soţul, puţin timp după ce acesta se instalase pe postul de 
guvernator. Era o femeie frumoasă dar firavă. Se iubeau 
foarte mult şi rar i-a fost dat cuiva să vadă un cuplu atît 
de unit. Întîmplarea făcu însă ca ea să plece la Roma, 
s-o îngrijească pe mamă-sa Pompeia Celerina, cu puţin 
înainte de a se îmbolnăvi el. N-avea de unde ști ce se -va 
întîmpla iar el însuși, care-și iubea mult soacra, insistă 
să plece neîntîrziat. i 

Între timp, la Cumae, sosiseră de pretutindeni o mul- 
time de rude, prieteni și cunoștințe. Printre cei prezenți 
se aflau doi profesori ai lui Plinius, ilustrul retor Quintil- 
lian și Nicetos Sacerdos, acela cu care a învățat imba 
elină. Amiîndoi foarte bătrîni și copleșiți de tristeţe, nu 
puteau să-și închipuie că vor supravieţui elevului lor. 
Erau de față preabunii săi prieteni Crescens și Fundanus, 
vreo douăzeci de senatori și scriitorii Suetonius. și Tacitus. 

La depunerea urnei pe altarul casei, Callidromus trecu 
prin alte clipe de jale, alte ritualuri, discursuri. Lîngă 

altar, nevoind să se deslipească de memoria dispărutului, 
stăteau Calpurnia, bătrîna doică şi Harpocras. Acesta din 
urmă îmbătrînise mult în ultima vreme, atît de mare și 
sfişietoare i-a fost durerea. 


. . . . . . . . . . 


Trecură și zilele acestea triste. Un șirag melancolic dar 
muiat deja în neastîmpăr. 

Pînă acum vaierul morţii nu lăsa alte gînduri să se 
apropie şi doar din cînd în cînd, în scurte răgazuri, se 
strecurau şuviţele răsfirate ale gîndului copleșitor, că 
undeva, poate chiar la Roma, îl aşteaptă sentința defini- 
tivă ; bună sau rea ea îl aşteaptă. 

Trecuse mai bine de un an de cînd libertul Aelius 
Eupator plecase cu însărcinarea s-o caute pe Candida la 
Salona în Dalmația, s-o găsească, s-o prevină și s-o ajute 
la nevoie. La plecare Callidromus îl prevenise să fie pre- 
văzător, s-o caute discret, să nu facă vilvă, să încerce să 
afle dacă între timp nu s-a căsătorit, căci pentru nimic 
în lume n-ar fi vrut să-i strice precara fericire de a-și fi 
creat un cămin, nici să trezească bănuieli în presupusul 
ei soț. Dacă nu şi-a legat viaţa de un altul, s-o vadă în 
taină, să stea de vorbă numai cu ea, nici într-un caz cu 
tatăl ei. Ținea mult ca trimisul său să încerce să se lămu- 
rească dacă Candida îl mai dorea, sau dacă simțămîntul 
se stinsese sub cenușa așteptării prea îndelungate. 

Era o însărcinare grea. Călătorie lungă pe timp de 
iarnă, privațiuni de tot soiul. De aceea îi dădu toţi banii 
pe care îi avea, rugîndu-l să nu precupeţească nici o chel- 
tuială, promiţindu-i o nouă răsplată în viitor. 

Dar de atunci trecuse mai mult de un an de zile, Eupa- 
tor pe semne îl aștepta cu răspunsul și tocmai asta îl 
chinuia şi-l mîna înainte cu neastîmpăr. 


* 
După atîta zbucium şi încordare, mereu printre oameni 
străini, implicat în acţiunile lor, Callidromus nu putea să 
nu guste odihnitoarea călătorie de unul singur. 


În a XIV-a zi înaintea calendelor lui ianuarie intra în 
Roma. Între timp vremea se restabilise și numai scurtimea 


229 


zilelor trăda faptul că pînă la primăvară mai e mult. Peste 
trei zile începea sărbătoarea Saturnaliilor, care coincidea 
cu ziua sa de naștere, cînd va împlini treizeci de ani. 
Aducîndu-și aminte de acest eveniment, se întristă. Pe ce 
își irosise viața pînă acum ? Dar, ca totdeauna, firea sa 
încrezătoare și robusteţea trupească goniră gîndurile 
melancolice şi nefolositoare lui în viitor. 

Intrînd în palat se miră cît de pustiu era, acum, cînd 
augustul şi augusta îl părăsiseră. Pe vremuri, viața fre- 
măta aici fără încetare, iar oamenii roiau ca fluturii în 
jurul unui lampadar. Acum, ici-colo cîte un sclav mergea 
la treabă, nezorit de nimeni, cîte un scrib se ducea agale 
la cancelarie, unde nu prea avea ce scrie. Porticul sluji- 
torilor era gol căci nimeni nu-și mai aştepta stăpînii care 
solicitau audienţe ori stăteau în consilii; cei mai mulţi 
se aflau acum în Orient, la Antiohia sau în rîndurile arma- 
tei de la hotarul partic. 

Era singurul om grăbit în acest imens palat. 

Trecuse de amiază și la cancelaria împărătească nu 
era nimeni în afara unui tabularius de serviciu, somnoros 
şi ursuz. Abia după ce îl recunoscu şi află că este aducă- 
torul unei scrisori către Senat, se învioră : 

— Scrisorile augustului sînt rare acum. N-are cui să 
scrie. Sînt cu toţii acolo. Dar despre ce este vorba în 
scrisoare ? 

— Nu știu, şi nici nu e treaba mea să știu. Trece-o în 
catastif şi trimete-o de grabă la Cancelaria Senatului. 

— De bună seamă, cinstite Callidromus. Totul va fi 
făcut cum trebuie. Curierii noștri au prins osînză de atita 
stat. Dintre instituţii doar pretura și prefectura mai au 
de lucru, mai ales acum, de Saturnalii, cînd lumea se 
îmbată și-și face de cap. Dar ce se mai întîmplă acolo, de 
unde vii ? Oare ai noștri sînt biruitori ? 

Trăncăntala plictisitului slujbaș nu-l încînta, acum 
cînd era atît de grăbit. 

— Îţi voi povesti cîndva, cînd voi avea răgaz, acum, 
rogu-te spune-mi unde aș putea să-l găsesc pe Aelius 
Eupator ? 

— Eupator ? A, libertul acela ? Nu prea are ce face 
și. stă mai mult pe acasă, dar încearcă la serviciul apro- 
vizionării, poate joacă zaruri cu băieţii. 

Într-adevăr, Eupator era acolo. Niţel înfierbîniat de 
vin, juca zaruri și pesemne avea noroc, căci în faţa lui se 
înălța o grămăjoară de stipși de aramă ciștigaţi. 

Cum îl zări pe Callidromus, se sculă și zise cu voioșie : 

— În sfîrşit, iată-te ! Te-am așteptat un an întreg şi 
nu credeam să te văd nici astăzi. Să mergem la mine! 

Fără vorbă, îşi strînse banii, vărsîndu-i în pungă și 
neluînd în seamă protestele chefliilor săi- tovarăși, ieși 
împreună cu Callidromus. Văzîndu-i nerăbdarea, Eupator 
zîmbi cu înţeles. 

— Ai răbdare, îi spuse, muit a fost, puţin a rămas. 
'Ți-am adus o scrisoare... 

— De la ea? îl întrerupse Callidromus. Ai văzut-o ? 

Dar pînă ce intrară în cubiculul strîmt, pînă ce aprinse 
opaițul și scotoci în geantă după scrisoare, Eupator nu 
scoase o vorbă. 

— ezi colea și citeşte, zise apoi. Vei fi flămînd și în- 
setat ? Mă duc să caut ceva mincare și băutură. 

'Tulburat, tremurînd de nerăbdare, Callidromus desfăcu 
micul sul de pergament și ceea ce văzu întîi era semnă- 
tura ei în josul foii. O duse la gură, sărutind cuvîntul 
„Candida“, singurul cuvînt pe lume care nu pierduse nimic 
din neasemuita lui vrajă. Citi apoi cu febrilitate, revenind 
mereu, înainte de a termina, la rîndurile deja citite : 


„Iubitul meu, 


Sînt bravă de cînd mă ştiu și nu pling decît de bucurie, 
ceea ce am și făcut cînd am aflat că eşti viu și mă cauţi 
de multă vreme. Cînd bunul Eupator îmi înmînă seri- 
soarea ta, am plâns atît, încât nu mai vedeam literele. 

Află că sufletește sînt aceeaşi, pe care o cunoști, că te 
iubesc poate mai mult şi te aştept mereu, dar să nu-ți 
închipui că arăt la fel ca atunci — o fetiţă zburdalnică 
cu 2ulufii în vînt. Anii m-au schimbat. Sînt o femeie așe- 
zată, împlinită la trup şi cu părul strîns, aşa cum i se 
cuvine unei mame. | 

Mai degrabă ai s-o regăsești pe fosta ta Candida în 
trăsăturile fiului nostru ` Dionysius, care a împlinit de 
curînd zece ani şi care îmi seamănă mult la chip, după 
cum îţi seamănă ţie ca statură şi deșteptăciune. E răsfă- 

țatul tuturor, mai ales al bunicului Vitalis, care după ce a 
încercat în zadar să-mi lege viaţa de alți bărbaţi, s-a 
resemnat. 

Singurul lucru, cel mai trist, la care Eupator n-a putut 
să-mi răspundă, este că nu ştie cît timp ai să lipseşti și 
cînd împăratul va binezoi să-ţi dea drumul. 

Vino cînd poți! Așteptarea nu mă mai chinuie ca pe 
vremuri, m-am obișnuit, deşi dorul de tine este același. 
Dionysius însă, care nu te cunoaște decît din descrierile 
mele, mă întreabă mereu cînd vii. Închipuie-ţi, şi tatăl 
meu te așteaptă, 

Din scrisoarea ta am aflat că la Dionysopolis ai primit 
de la bunul Statius doar o singură scrisoare de a mea, 
prima. Află că am mai trimis două la răstimp de cîte un 
an. Pesemne trimişii mei n-au fost de bună credinţă, 
ori li s-a întîmplat ceva pe drum. 

Eupator e un om bun şi l-am găzduit timp de cîteva 
zile, ceea ce i-a făcut mare plăcere. El te va învăţa cum 
să ne găsești mai ușor. Divinul Dionysos, patronul casei 
tale şi al oraşului în care m-am născut, să-ți călăuzească 
pașii ! Vino ! 

Candida“ 


+ 


După o traversare pe mare agitată, cu un vas greoi 
de marfă, şi care din pricina vîntului potrivnic a durat 
patru zile, Callidromus debarcă în portul Salona. 

Se lăsase amurgul și nu-i rămînea decît să tragă la o 
tabernă, căci după cum îl lămurise Eupator, de la țărm 
și pînă la capătul celălalt al orașului, unde se afla gospo- 
dăria lui Vitalis, erau pe puţin cinci mile de mers. 

Cum era foarte obosit de lunga călătorie, nu voia să 
apară aşa în faţa iubitei sale şi cu toată nerăbdarea, amînă 
pînă a doua zi. 

Tabernarius vorbăreţ căută să-l tragă de limbă : cine e, 
de unde vine, ce caută în orașul lor, dar Callidromus i-a 
spus că e doar în trecere și că mîine pleacă mai departe. 

Într-un pat bun, la căldură,-de astă dată pe pămînt 
ferm, Callidromus adormi pe loc şi în zori de zi se simţi 


232 


zile mari şi punîndu-şi pe umăr sacul greu de piele cu 
daruri pentru cei dragi, porni la drum. 

Era atît de zorit şi ardea atît de mult de nerăbdare, 
încît nici nu băgă în seamă frumusețea aparte a orașului 
vestit încă din vechime. După ce urcă un deal şi ieşi pe 
poartă în afara zidurilor, întrebă cîţiva trecători de dru- 
mul pe care-l căuta, găsi curînd casa împrejmuită cu 
zid înalt de cărămidă. Văzu lîngă poartă, așa cum îi spu- 
sese Eupator, o bancă de piatră sprijinită de doi lei sculp- 
taţi cu stîngăcie. 

îl cuprinse o emoție atît de puternică, că a trebuit să 
se sprijine de zid și să-și potolească bătăile nesăbuite ale 
inimii. Trecu un timp pînă ce se linişti și-și recăpătă 
curajul. 

„Ce este cu mine ? se întreba zîmbind straniu. De cînd 
mă ştiu am fost hotărît.“ 

În clipa următoare, mîna-i ridicată se lăsă pe ciocanul 
porții și lovi de cîteva ori. 

Un lătrat gros şi ameninţător se auzi înăuntru. Apoi 
niște paşi ușori scîrțiiră pe pietriș și o voce subţire 
strigă : 

— Astîmpără-te, Hirsutus ! 

Ferestruica se deschise și doi ochi negri îl priviră, spe- 
riaţi parcă. Apoi ferestruica căzu la loc şi paşii se depăr- 
tară fugind. 

„De ce nu mi-a deschis ? De ce nu m-a întrebat cine 
sînt ? se nedumerea Callidromus cuprins de neliniște. 
Doar nu sînt înfiorător la chip ?“ 

Se apropie de ferestruică şi încercă s-o deschidă din 
afară, dar nu izbuti. Apucă din nou ciocanul și-l izbi 
cu putere. Cîinele se puse din nou pe lătrat, sărind și zgi- 
rîind poarta. 

Din pricina zarvei făcute de cîine nu auzi alţi pași 
apropiindu-se şi se pomeni, deodată, cu poarta larg 
deschisă. 

În cadrul ei, la un pas înapoi, stătea ea. 

— Candida ! strigă el cu disperare și aruncîndu-și sacul 
se repezi şi o cuprinse cu braţele. 

Capul i se învîrtea de fericire, căldura corpului drag 
i se prelingea în ființă și beat de apropierea ei începu s-o 
sărute cu patimă. 

— Iubitule, neasemuitule ! îngîna ea privindu-l prin 
păienjenișul lacrimilor. 

După un timp, nici unul din ei nu ştia cît, se dezmeti- 
ciră, se depărtară ţinîndu-se de mîini, se priviră. 

Ea i se pătu mai înaltă și peplum-ul ei stacojiu îi sub- 
linia formele plinuţe de zeiță elină. Părul castaniu, bogat, 
strîns într-un coc prelung, îi scotea la iveală albéața 
chipului. Se schimbase, dar înspre bine. 

— Ce bărbat falnic te-ai făcut, iubite, zise ea cu o 
umbră de jenă în glas. 

Întinzînd mîna, îi mîngiie părul, și zăbovind la tîmplă, 
adăugă cu o duioasă părere de rău : 

— Doar că ai încărunţit uşor la tîmple. 

— Sînt bătrîn, Candida. 

— O nu! strigă ea cu disperare, doar cu doi ani mai 
mare decît mine. 

Straniul tîlc al acestui răspuns ocolit îl mișcă profund 
şi o prinse din nou în braţe cu un gest duios și ocrotitor. 

— Cine a fost adineaori la poartă și de ce nu mi-a 
deschis ? întrebă el și glasul îi tremură nefiresc. 

— Nu ghicești ? Era fiul tău. A venit la mine într-un 
sufiet şi a strigat: „El e, l-am ghicit. Nu poate să fie 
decit el.“ 

— M-a recunoscut ? 

— După descrierile mele, dar mai ales ale lui Eupator. 
Acum e în casă și plînge de fericire. S-a aruncat pe pat 
cît e de lung și cînd i-am spus: „Atunci, du-te şi deschi- 
de-i !“ a dat din cap în semn că nu e în stare. Să mergem, 
să-l liniștim ! O, dacă ai şti cît te-am așteptat! În toți 
anii aceștia, o clipă nu mi-am pierdut speranţa de a te 
revedea. Cînd eram mai disperată, te vedeam în vis şi mă 
linișteam. Ciudat, dar toate visele mele, în care apăreai, 
erau frumoase și-mi șopteau prin tîlcul lor adînc că tu n-ai 
pierit și că te vei reîntoarce. Slavă zeilor, am trăit în 
îndestulare și am putut să-ţi cresc un fiu de care vei fi 
mindru. 

De atîta timp nu-i auzise glasul melodios și atît de 
drag îi era s-o asculte, încît tăcea, sorbind-o din ochi. 

Casa era frumoasă şi destul de mare. Trecură prin 
cîteva odăi şi dînd la o parte o draperie, Candida pătrunse 

într-un cubicul în care, pe un pat, zăcea cu capul îngro- 
pat în pernă un băiat, iar lingă acesta un om în vîrstă, 
cu părul alb și rar în care îl ghici pe Vitalis de odinioară, 
îl mîngiia și-i spunea : 

— Dionysius, nepoate, nu se cade să plîngi, cînd tre- 
buie să te bucuri, doar nu trăim într-o lume întoarsă pe 
dos ? J 

Auzind aceste cuvinte din gura bătrînului, Callidromus 
îl absolvi pe dată de toate păcatele, purificindu-l în ochii 
săi. Îşi dădu seama într-o clipă că nu Vitalis a fost acela 
care i-a schimbat destinul, că alte forțe mult mai puternice 
şi implacabile îl îndepărtară de tot ce-i era scump. 

Cînd bătrînul își ridică privirea, Callidromus îi întinse 
mîinile. Se îmbrăţișară strîns. 

— lartă-mă, fiule, îngăimă Vitalis. lartă-mă ! 

Callidromus îi răspunse ca și cînd nu i-a auzit rugă- 
mintea : 

— Tată, îţi mulţumesc din suflet că mi-ai păstrat-o 
pe Candida mea bună și inimoasă și că-l iubești pe fiul 
meu. 

Apoi se apropie de pat, îl ridică pe Dionysius, îl luă de 
mîini şi privindu-l cu drag îl întrebă : 

— Nu vrei să mă săruți, fiule ? 

Părul negru, cîrlionțat al băiatului era răvășit, obrajii 
plînși. Era năltuţ și frumos ca zeul Amor. După ce-l privi 
o clipă pe bărbatul care-l ţinea de mîini, i se atuncă la 
piept. Din toată ființa sa fragedă izbucni strigătul de 
bucurie. Tatăl lui era aici, falnic, cald și ocrotitor. 

Ridicîndu-și apoi obrăjorul, îl întrebă cu sfială : 

— De ce n-ai venit pînă acum... tată ? 

Acest nemaiauzit „tată“ îl mișcă nespus pe Callidromus. 
Nimeni pînă acum nu i-a zis așa. Îşi dădu seama că fără 
această dulce vorbă nici un bărbat nu poate fi cu ade- 
vărat fericit. Răspunzîndu-i, glasul îi suna blajin dar și 
cu un iz de tristeţe : | 

— Crezi că n-aş fi venit, dacă aș fi putut ? În timpul 
războiului am fost capturat și dus departe, peste mări și 
țări, la capătul lumii. Ca să ajung aici, la voi, mi-au tre- 
buit mulţi ani. Mi-era greu, cîteodată peste puteri, dar 
nu m-am lăsat şi iată-mă aici, între cei dragi ! 

Îi cuprinse pe toți trei în brațele-i puternice și-i 
strînse cu disperare, hotărît să nu-i mai piardă niciodată. 


* 


Teşind din mica dar frumoasa sa casă de pe dealul 
Ianicul, nu prea departe de splendida vilă a lui Apollodor, 
Hermadio se îndreptă pe obișnuitul său drum, peste podul 
lui Sublicius, către dealul Capitolin. 

Mai era răcoare, căci soarele abia răsărise, dar picla 
colorată ușor în roz, ce se întindea deasupra Urbei, pre- 
vestea o zi tot atît de caldă și înăbușitoare ca și toate 
celelalte de la idele lunii lui Augustus încoace. Pe cer 
nici un nor. Păsările zburau greoi. Apele Tibrului, scăzute 
mult, se tîrau alene la vale, tulburi şi vîscoase. 

Fără voia lui, Hermadio se gîndi la răcoarea binefăcă- 
toare a meleagurilor dacice, pe care le părăsise de un an 
de zile ; răcoare ce cobora din codrii, ce venea dinspre 
vîurile și pîraiele numeroase ; răcoarea aceea binecuvîn- 
tată și înmiresmată, care potolea căldura oricît ar fi ea 
de mare. Nici vorbă, iernile erau grele, dar nu durau o 
veșnicie ; după ce se topeau zăpezile viața părea cu atît 


mai plăcută. ; . i 
Oftă cu părere de rău. Avea pricini temeinice de a 
părăsi Dacia. Procuratorul minelor de aur — Hermias, 


murise pe neașteptate iar cu noul procurator Hermadio 
nu se împăca. Dar temeiul cel mai greu stătea în faptul 
că tînjea după Roma lui natală. 1 se făcu dor de clocotul 
ei, de deliciile spirituale, pe care numai ea putea să i le 
ofere, de locurile și drumurile cunoscute și bătute ani 
în şir, de la fragedă vîrstă pînă la maturitate: Îi era dor 
de lumina aurie a după-amiezelor ei, de foșnetul pinilor. 

Slujba ce și-o găsi la Visterie era plictisitoare dar bine 
plătită şi pentru liniștea lui sufletească deocamdată era 
de ajuns. 

Cînd intră în clădirea Visteriei, un sclav îl înștiință 
că-l așteaptă cineva. 

Era un curier împărătesc reîntors curînd din provincie. 

— Salut, cinstite Hermadio, îi zise acesta. Vin din 
Moesia unde în cetatea Tomis am fost rugat de fostul 
slujbaș împărătesc Callidromus să-ți aduc o scrisoare. 

Văzînd că Herrâadio își scoate punga, adăugă : 

— Nu te osteni, am fost bine plătit pentru treaba asta. 

— Binevoiește totuși să primeşti și din partea mea un 
aureus. Bucuria mea este prea mare. Spune-mi, l-ai văzut 
pe Callidromus ? Cum arată şi cum o duce ? 

— O, e un bărbat falnic şi după cum se vede și pros- 
per. Se bucură de o mare stimă în orașul său. 

— Mă bucur şi-ţi mulțumesc ! 

Desfăcu cu nerăbdare sulul. Era o scrisoare lungă, 
așternută cu scrisul citeţ și frumos al prietenului său cu 
care a colindat pe vremuri Dacia. Iată ce scria : 


„Callidromus, prietenului său Aelius Hermadio, salut ! 

Prietene scump, nu ştiu cum să-ți mulțumesc pentru 
grija ce mi-o porţi. Scrisoarea pe care mi-ai trimis-o la 
începutul primăverii acesteia nu m-a găsit la Salona, căci 
de un an de zile m-am mutat cu ai mei la Tomis. Ea mi-a 
fost transmisă de către unul din edilii Salonei, cu care 
eram în relaţii bune. Răspunsul ţi-l trimit prin bună- 
voința unui curier imperial care a venit cu treburi la 
Tomis. După cum știi, drumul e lung, așa că să nu te 
miri dacă scrisoarea mea va ajunge la Roma pe la în- 
ceputul toamnei. Totul depinde de iuțeala trimisului şi de 
treburile pe care le va avea în diferite localități. 

Din amabila ta scrisoare am aflat că te-ai reîntors la 
Roma şi te înţeleg prea bine. Oare eu n-am făcut la fel 
grăbindu-mă la locul meu de baştină ? Mai devreme ori 
mai tîrziu, ne întoarcem cu toţii. E o lege a firii, căci 
nimic pe lume nu are o putere mai mare decît chemarea 
locurilor natale. Ecoul ei bate năpraznic în inimile noastre. 

Nu zic că nu. mi-e dor să revăd Roma, prietenii. Ten- 
taţia e mare dar deocamdată trebuie să am grijă de fami- 
lia mea, să-i ofer o viață plăcută şi îndestulată. Scumpa 
mea soție mi-a dăruit încă un băiat, pe care l-am numit, 
în cinstea bunicului — Vitalius. Primul .meu fiu, Dionysius, ’ 
împlinește curînd paisprezece ani și de pe acum uimește 
lumea prin vigoarea, frumusețea şi deșteptăciunea sa. 

lartă-mă că-ți scriu atît de mult, dar e singura cale 
să stau de vorbă cu un neprețuit prieten, de a-mi revărsa 
bucuria de a trăi, în sfîrșit împlinită. Pînă acum trei ani 

eram umbra altora și-i urmam pas cu pas pe drumurile 
lor, acum urmez de sine stătător propria-mi cale. 

Tu mă anunțţi în scrisoarea ta că mi-ai găsit o slujbă 
onorabilă și bine plătită la Palatin. Socotindu-mă erudit 
şi bun cunoscător de limbi zici că ar fi păcat să-mi îngrop 
talentele, făcînd altceva, dar tocmai treaba pe care o fac 
acum mă eliberează din strînsoarea amintirilor nefaste. 

Banii mulți cu care m-a răsplătit augustul Traian și 
cu ce poseda socrul meu fac la un loc o avere. Am cum- 
părat pămînt în imediata vecinătate a Tomisului, mi-am 
înălțat o casă şi am făcut rost de tot ce trebuie unei gos- 
podării. Am sădit o livadă, o vie, cresc albine, iar turmele 
mele de vaci și oi pasc iarba grasă de pe pășunea mea. 
Aici e altfel decît în Italia prea populată. Aici e mult 
pămînt nedesţelenit, roditor 'şi ieftin, care așteaptă să 
fie arat şi semănat. 

Sub oblăduirea înţeleaptă, blîndă și dreaptă a iubitului 
nostru împărat, locurile acestea înfloresc pe zi ce trece. 
'Tomisul meu natal mă încîntă. S-a mărit mult de cînd nu 
l-am văzut și zumzăie ca un stup. Corăbiile stau şiruri- 
şiruri între digurile portului, iar atelierele meșteșugărești 
de tot soiul nu mai prididesc să îndestuleze lumea cu lu- 
crul lor frumos și util. 

Înainte de a ne muta cu toţii aici, m-am dus singur, 
străbătînd drumul lung între cele două mări, să văd cu 
ochii mei cum stau lucrurile pe acolo. Inima îmi bătea 
tare cînd am pătruns prin poartă în cetate. Lumea mă 
privea și mi se părea că mă recunoaște, dar nu era decit 
o părere, căci pînă şi prietenii mei, cînd m-au văzut, nu 
au putut să lege imaginea acelui efeb imberb, care eram 
eu pe vremuri, de aceea a bărbatului bărbos și neguros, 
care sînt acum. 

Uitasem să-ţi spun că înainte de a intra în oraș m-am 
abătut din drum luînd-o de-a dreptul peste deal către 
mare. N-aveam răbdare și încă de pe culme am zărit în- 
tinderea azurie tivită în zare cu o dungă violetă iar pe ea 
o corabie cu pînzele desfășurate luînd largul. Eram beat 
de fericire să mă văd din nou pe ţărmul meu. Pînă şi 
pescăruşii care se scăldau în văzduh, lăsindu-se purtați 
de vînt, mi s-au părut beţi de fericire. Am coborit apoi 

către dunele albe, sclipitoare, cu ciulini foşnitori şi ier- 
buri albăstrii. Pe plaja largă galopa pe cai uzi o ceată de 
băieți goi şi arşi de soare, împroșcînd apa atunci cînd un 
val domol le tăia calea. 

De fapt clipele acelea unice ale revederii stihiei atît 
de dragi mie au fost hotăritoare. După asta nu puteam 
să-mi închipui existenţa departe de aceste locuri bine- 
cuvîntate. Toţi ai mei s-au născut pe țărmul acesta și cu 
toţii au fost ferieiţi să se întoarcă la el. 

Prietenii mei, Arianos, Epictet şi Spiros, m-au primit 
cu entuziasm şi după ce se consumară primele bucurii ale 
revederii, m-au întrebat ce am de gînd să fac pe viitor. 
Aflînd păsul meu, îl întreţinură cu multă căldură, promi- 
țîndu-mi tot sprijinul lor, dar nu mă sfătuiră să mă apuc 
de negoţ pe mare. Era o viaţă plină de riscuri și neastîim- 
păr, iar bruma mea de experienţă în negustorie, căpătată 
în adolescenţă, nu ar fi fost de ajuns ca s-o scot la capăt. 
Mă sfătuiră să mă apuc de lucrarea pămîntului, ceea ce 
am şi făcut. Deocamdată totul e încă la început, dar roa- 
dele se văd de pe acum. i 

Înţelegi, prin urmare, bunule Hermadio, de ce nu pot 
veni la Roma, să iau slujba ce mi-ai găsit-o. Poate atunci 
cînd voi fi bogat şi-mi voi construi o corabie, voi veni 
cu toţi ai mei la Ostia, să le arăt Roma și prietenii mei de 
acolo, printre care eşti primul. Dar asta este deocamdată 
un vis. 

Tu-mi scrii despre apropiata sosire a lui Ariort. Nu 
cumva a și venit la Roma ? Nu cumva pleacă în Dacia 
lui natală ? Ce frumos ar fi! Poate va veni să ne vadă 
aici ? Dacă nu era el, nu mai eram printre cei vii. Re- 
cunoştinţa mea va fi veşnică. 

Augurii buni să te însoțească pretutindeni iar zeii să 
te copleșească cu tot ce e mai de preţ pe lume. 

Al tău prieten devotat şi recunoscător, care e sănătos, 
ceea ce și ţie îți dorește din inimă. 

Ave“ 

Scrisoarea sosită din depărtări, din cetatea Tomis, unde 


odinioară, în timpul lui August împărat, a murit răpus 
de dorul patriei nefericitul poet Ovidius, îi oferi un prilej 

de meditaţie. Iată doi oameni roşi de aceeași boală ! Unul 
la Tomis, tînjind după Roma, altul la Roma, prăpădin-" 
du-se de dorul Tomisului. Ce putere are chemarea pa- 
triei ! i 

În clipa cînd, înfășurînd sulul, și-l puse în sîn, medita- 
ţia sa fu întreruptă brutal : 

Un sclav năvăli în odaie. 

— Nenorocire şi durere nemărginită, strigă el, domnul 
nostru, augustul Traian a murit ! 


EPILOG 


Deum te igitur scito esse. 


(Acum ştiu că eşti zeu) 
CICERO 


Îndată ce se împrăștie uluitoarea veste despre moartea 
împăratului Traian, mulţi, foarte mulți lăsară totul de o 
parte și se grăbiră la Roma. Deşi în afară de cheltuială, 
jale și reculegere nu aveau să se aleagă cu nimic, la 
ceremonia funerară sosise mai multă lume decît la trium- 
ful dacic. 

Sfîrşitul lunii lui august, de obicei foarte cald la Roma; 
de astă dată era asemănător unui cuptor încins. Drumul 
pe cer al astrului zilei părea fără sfîrșit. Nici un nor nu 
păta bolta senină, nu se clintea nici o adiere. Lumea 
umbla năucă de căldură și zăpușeală. Fiecare visa vînt, 
vijelie, nori, ropote de ploaie. La fiece zgomot își încorda 
auzul să prindă sunetul unui tunet îndepărtat. 

Într-adevăr, tunetul se rostogoli în patru zări, dar 
se dovedi că nu era prevestitor de ploaie ci al unei mari 
nenorociri. 

Nimeni nu-și imagina că Traian ar fi putut să moară 
cu vigoarea şi robustețea de care dădea dovadă. Obișnuiţi 
cu lunga lui domnie unii sfîrşiră prin a nu lega în nici 
un fel cuvîntul „moarte“ de Traian. Unii îşi aduceau vag 
aminte de moartea lui Nerva dar acela murise de bătrîneţe, 
ceea ce li se părea firesc. 

'Trecuseră aproape douăzeci de ani de cînd Traian fu- 
sese proelamat cezar moștenitor. De atunci a iradiat în 
jurul său, într-una, asemenea unui soare, căldura binefăcă- 
toare a unui conducător fără precedent. Bunătatea sa, 
înțelegerea tuturor lucrurilor, neobosita preocupare pentru 
bunăstarea imperiului, energia, hotărîrea şi simţul drep- 
tății au clădit pe nesimţite ideea unei nezdruncinate 
armonii, au dat o'impresie netăgăduită de siguranţă şi 

trăinicie. De aceea curmarea neaşteptată a vieţii sale pre- 
țioase a fost asemănătoare unui trăsnet din senin. 

Prea puţini cetăţeni, aflînd de moartea sa, aveau temei 
de a jubila. De bună seamă, în imperiu existau nedreptă- 
țiți și orgolioși peste măsură, ori poate cei înrăiți în 
necinste cărora împăratul le tăiase pofta de a mai îndrăzni. 
Majoritatea însă, chiar dacă n-a avut de profitat, era 
copleșită de durere şi cuprinsă de teama incertitudinii 
vremurilor ce vor veni. 

Cine știa din scrise sau auzite despre alți cezari, cruzi, 
nemiloşi, arieraţi, cum au fost Nero, Caligula, Domițian, 
sub a căror teroare și bunul plac oamenii se degradau, 
devenind laşi şi îndobitociţi, paraziți josnici şi slugarnici, 
nu putea să nu deplingă perioada de aur a omeniei, demni- 
tății și libertăţii încheiată brusc în ziua a XIII-a înaintea 
idelor lunii august, din anul 869 de la zidirea Romei. 
O zi tristă, dar măreaţă, deoarece acel care o marcase 
prin moartea sa, a fost și va fi mereu o pildă strălucită 
pentru toți conducătorii omenirii. 

Pînă şi secta creștinilor, atît de prigonită de la Tiberiu 
încoace, deși dispreţuia religia latinilor, ca a unora care 
se închină idolilor, ieşise cu mic, cu mare în pieţe şi 
străzi, în haine cernite, rugîndu-se zeului lor unic, atot- 
știutor şi atotiertător, ca această apariţie a lor, în văzul 
tuturor, să nu fie ultima. Acești fanatici ai modestiei și 
umilinței, ai neîmpotrivirii, îl iubeau şi îl stimau pe Traian, 
înălțînd rugi la altarele lor sărăcăcioase pentru sănă- 
tatea şi viața lui lungă. Acum cînd cel mai îngăduitor 
dintre împărații Romei era mort, ei se rugau pentru su- 
fletul lui, ca să nu piară înghiţit de flăcările Gheenei ci 
să fie primit în Paradisul celor drepți. 

„ Roma era plină de diferite seminţii care de voie de 
nevoie trăiau și lucrau în ea ori se aflau numai în trecere. 
Umăr la umăr, această pestriță mulţime revărsată în 
pieţe și străzi, legată doar prin amănuntul hainei cernite 
aşa cum îl înţelegea fiecare, de data aceasta era cuviin- 
cioasă, resemnată și tăcută, ceea ce pentru Roma, de 
obicei asurzitor de zgomotoasă, era de bună seamă un 
miracol. Doar un văl ușor de sunete discrete: goapte, 
toşnete, călcături tiptile, se aşternea sub cupola exaspe- 

rant de albastră, din mijlocul căreia un soare turbat își 
revărsa torentul de raze ucigătoare. 

De la moartea împăratului survenită în orășelul Se- 
linus de pe coasta Ciliciei, în Asia Mică, unde corabia care 
îl purta către Italia a trebuit să acosteze din pricina înrău- 
tățirii bruşte a sănătăţii sale, trecuse multă vreme. S-au 
scurs cîteva zile pînă ce corpul neînsuflețit fusese incine- 
rat, pînă ce urna cu cenușa lui ajunsese la Brundisium, 
pînă ce cortegiul funerar străbătuse la pas, cum cerea 
datina, distanţa mare pînă la Roma. La jumătatea dru- 
mtilui, în orașul Beneventum, urna fu trecută ceremonios 
sub noul arc de triumf, abia terminat, înălțat în cinstea 
victoriei partice şi prin care ar fi fost firesc să treacă 
viu, dacă soarta n-ar fi fost atît de crudă în ironia ei. 

Forul lui Traian, cel mai bogat și strălucitor din toate, 
opera marelui arhitect Apollodor, în preziua și ziua fune- 
raliilor era închis pentru public. Pîlcuri de pretorieni îi 
păzeau intrările cu toate că în zilele acelea de jale nu-i 
ardea nimănui să-i viziteze bibliotecile, pieţele de mărfuri 
şi să privească uimitoarea Columna. Marmurele lui poli- 
crome, ori albe ca zăpada, bronzurile aurite, lespezile 
pavajului străluceau orbitor în lumina crudă a după- 
amiezii. 

Era singurul for care nu cuprindea în incinta sa temple, 
de aceea urna cu cenuşa dispărutului fusese depusă, 
deocamdată, în străvechiul templu al lui Saturn aflat 
în Forul Roman. | 

Încă din primele ore ale dimineţii se împrăștie vestea 
că urna va fi depusă în micul mauzoleu de la baza Colum- 
nei, în acea căsuță-postament pe care se sprijinea stilpul 
de marmură acoperit de jos pînă sus cu istoria luptelor 
dintre romani și daci și pe care chipul împăratului apare 
de mai multe ori, în diferite ipostaze. Acolo, sub năval- 
nica și disperata încleștare, înmărmurită etern şi sublim 
pe o bandă spiralată, dăltuită cu o rară măestrie de mari 
artişti, își va dormi somnul de veci acela care reuşise 
să-și înalțe în viață un asemenea sepulcru. 

A doua veste, care se împrăștie odată cu prima, la fel 
de copleșitoare, era alegerea lui Hadrian ca succesor. 


243 


Şi dacă prima veste era a inimii și nu genera decît gîn- 
duri pioase de recunoștință pentru faptele neasemuite 
ale lui Traian, a doua era a minții, chinuind-o cu întrebări 
de mare însemnătate pentru viitor. 

Rațiunea le șoptea celor pricepuţi în chestiunile politi- 
cești că alegerea lui Hadrian a fost singura cale înţeleaptă 
pentru a evita luptele pentru tron, atunci cînd nu există 
un moştenitor direct şi nici măcar un cezar adoptat, căci, 
deşi era soţul nepoatei după soră a lui Traian, prin urmare 
o rudă prin alianţă, împăratul nu-l înfiase. În legătură 
cu această ezitare, circulau fel de fel de presupuneri, care 
toate duceau către o singură concluzie, — că Hadrian era. 
incapabil să ţină cîrma imperiului cu aceeași vigoare ca 
Traian. Se spunea că o vorbă scăpată la un ospăț, cu zece 
ani în urmă, de către răposatul, îi înaripă visurile orgo- 
liosului Hadrian, dar de atunci, împăratul n-o mai repetă 
și nici n-o traduse în viaţă, cu alte cuvinte nu-l adoptase 
ca fiu și nu-l făcu cezar moştenitor. Dar veștile se îm- 
prăștie.rar în starea lor pură şi sînt mai totdeauna însoțite 
de alte vești, parazitare. Lumea mai află și alte amănunte, 
nu prea măgulitoare pentru Hadrian. Adevărate ori nu, 
aceste veşti știrbiră din capul locului prestigiul său de 
conducător suprem. 

În ziua aceea de pomină, arzătoare ca un cuptor, cînd 
creierii se coceau în ţeastă, iar trupurile se scăldau în 
sudori, cetăţenii cădeau cu atît mai ușor pradă îndoieli- 
lor. Oricît de mare ar fi fost tristețea, oricît de adîncă 
reculegerea, mintea omenească nu poate fi oprită de a 
luneca pe anumite pante, care nu au nimic comun cu ideea 
predominantă. Mulţi dintre ei își chinuiau minţile, strădu- 
indu-se să lămurească acele vorbe și fapte care prin na- 
tura lor le păreau ciudate și nefirești. 

Se spunea că toţi generalii mari ai lui Traian rîvneau 
la purpura imperială, fiecare din ei socotindu-se singurul 
urmaș capabil şi mai presus de ceilalți. Bucurîndu-se de 
încrederea deplină a lui Traian și răsfățați cu onoruri 
mari, pînă la cele consulare, fiecare dintre ei se socotea 
demn de a-i urma la putere. 

Se mai spunea că împărăteasa Plotina, care își urmă 
soțul în Orient, îşi dăduse seama de pericolul luptelor 
pentru succesiune între generali, că oricare dintre ei, 

'dispunînd de o armată, ar fi putut să se proclame împărat, 
:stîrnind gelozia celorlalţi, renăscînd prin luptele interne, 
fratricide, perioada de tristă memorie care a urmat morţii 
lui Iulius Caesar. 

Se zvonea că ea a fost aceea care a scris Senatului, 
.anunţîndu-l că augustul ei soţ lăsase cu limbă de moarte 
ca succesor pe Hadrian şi l-a înfiat în ultima clipă, aşa 
cum plănuise de mult dar n-ò făcuse, deoarece se știa 
"viguros și nu se gîndea la moarte. 
| Fiecare cetățean conștient își dădea seama că înţeleapta 
femeie salvase imperiul şi că soluţia la care recursese 
era singura potrivită în acel moment. Hadrian se afla 
atunci la Antiohia în calitate de guvernator al Siriei și 
se pregătea să plece în Mesopotamia, să preia conducerea 
supremă a armatei, post în care îl pusese Traian cînd, 
simțindu-se bolnav, porni la Roma. Îndată după moartea 
soţului, Plotina îl înștiință pe Hadrian prin curier de 
îneredere, învăţîndu-l ce să facă ca să nu dea cîştig adver- 
sarilor. 

Pesemne, acolo, în Orient, totul era în bună regulă și 
demersurile ex-împărătesei âu dat roade, căci ordinele 
noului cezar, luîndu-i mult înainte procesiunii cu rămăşi- 
tele celui dispărut, sosiseră la Roma. Împăratul Hadrian 
ordona din depărtări instituirea doliului universal, fune- 
ralii grandioase, servicii divine după datină, cinstirea 
memoriei, conferirea de titluri sublime și consacrarea rä- 
posatului ca „divus“ î. Senatului i se mai recomanda să 
dezbată și să aprobe înălțarea de temple celui consacrat, 
la Roma şi în provincii, din partea sa venind sugestia de 
a schimba numele localității Selinus, unde a răposat di- 
vinul împărat, în Traianopolis. 

Totul părea în bună stare, în imperiu pace, războiul cu 
Parţii încheiat de bine, de rău, un nou cezar legitim la 
cîrmă, și totuși, în mintea multora dintre cei care au venit 
să-l conducă pe marele Traian la locul de veci, dăinuia 
teama pentru viitorul necunoscut și ceţos care îi așteaptă. 
Abia ajunși la acest gînd, cetăţenii își dădură seama că 
ei au pierdut, pînă una-alta, statornicia lucrurilor pe care 
o credeau veșnică, deşi nu e nimic veșnic pe pămînt. 


1 Divus : divin, 

De bună seamă, în mulțimea imensă erau mulți pe care 
aceste gînduri îi depășeau, dar ei le aveau pe ale lor, mai 
lumești, mai mărunte. Unii se temeau pentru slujbele lor, 
aşa cum se tem toţi slujbașii la schimbarea domnilor ; 
alţii tremurau pentru bucata de pîine ce o primeau prin 
distribuții lunare ; alţii, la gîndul că legea care îi favoriza 
pînă acum ar fi putut să se schimbe în defavoarea lor; 
alţii, în sfîrşit, se temeau să nu li se știrbească libertăţile 
cetățenești ca pe vremea lui Domițian. Pînă la limpezirea 
tuturor acestora, pînă ce noul împărat își va da în vileag 
firea, căci și Caligula a fost la început un cîrmuitor bun, 
fiecare avea ceva de apărat în gîndul său, nevenindu-i 
deocamdată în minte ce ar fi putut să ceară, neînchipuin- 
du-şi ce ar fi putut să cîştige. Nu erau puţini dintr-aceia 
care, datorită firii lor ticăloase, visau răsmeriţe, război 
civil, vremuri tulburi în care se pescuiește ușor. Oameni 
înclinați către dezordine, certaţi cu legea, sătui de pe- 
rioada prea lungă de pace şi armonie, care ar fi vrut acum 
să-și scoată pîrleala. Fiare de tot felul, care doreau răfuieli 
politice, liste de proscripţii, denunţuri, ucideri, confis- 
cări de averi, ca pe vremea lui Silla. 

În pofida acestui vîrtej de îndoieli, speranţe și patimi, 
ce ar fi putut să se dezlănțuie în minţile tuturor, capetele 
rămîneau plecate așa cum se cuvine în astfel de împre- 
jurări. Datina, obiceiul, dar mai ales legea, temeinic înră- 
dăcinate, nu îngăduiau forțelor interioare să răbufnească 
afară. 

La sfîrşitul celui de-al şaselea ceas, adică, către amiază, 
prin mulțime se împrăștie vestea -apropierii cortegiului 
funerar din direcţia dealului Palatin. Un freamăt, ca o 
clătinare a frunzișului sub o adiere, trecu prin mulţimea 
obosită de atita veghe. 

Treptat, treptat dar din ce în ce mai deslușit se auziră 
sunetele muzicii funerare. Flautele se tînguiau potolit 
și trist, legănate de acordurile grave, răscolitoare ale har- 
pelor, marcate discret, în cadență rară și lentă, de sistre 
şi chimvale. Ritmul tărăgănat predispunea la meditații 
melancolice. Pe urmă, pe măsură ce tortegiul se apropia 
pe Via Sacra, printre sunetele muzicii răzbătură şi se adău- 
gară glasurile sfişietoare ale bocitoarelor. 

În față mergea la pas o centurie de trimbițași din 
garda imperială, pe cai negri. Din cînd în cînd ei duceau 
la gură pîlniile lungi, curbate, terminate la capete cu cîte 
o gură căscată de balaur, sunînd toţi odată, acoperind 
toate celelalte sunete. 

După ei, o cohortă de pretorieni pedeștri purta faclele 
funerare, care scoteau mult fum. Muzicanţii îmbrăcaţi 
în haine cernite veneau îndată după făclieri, urmaţi de 
bocitoare multe, cu părul despletit, cu feţele mînjite cu 
noroi, care mergeau în ritm de dans lent și cîntau poemele 
rituale ale morţii — „neniae“ 1, 
` La o oarecare depărtare de acești premergători, sclavi 
vînjoși purtau pe o brancardă aurită statuia în mărime 
naturală a defunctului. În jurul acesteia alţi sclavi purtau 
vase în care ardea smirna și tămîia. 

Urmiînd de aproape statuia, pășea grav un grup de 
actori deghizați în străbunii mortului. Erau aici, stră- 
bunicul și bunicul lui Traian, nobili din Spania și tatăl 
său, vestitul general de pe vremea lui Vespasian, era şi 
Nerva împăratul — tatăl adoptiv. Actorii își jucau bine 
rolurile şi în atitudinea lor era multă demnitate și mă- 
reţie, doar că măștile de ceară, care imitau trăsăturile 
străbunilor, imobile și livide, le dădeau înfăţişarea unor 
strigoi, veniți de dincolo de fire, ca să-l ia cu ei în Ţara 
Umbrelor pe ultimul vlăstar. 

Apoi după un interval de rigoare, printre două rînduri 
de făclieri, venea împărăteasa Plotina în mare doliu, 
împreună cu Matidia, sora lui Traian și cîteva rude mai 
apropiate. Sabina, nepoata lui Traian, se afla cu soţul ei 
Hadrian în Orient. În urmă păşeau gravi senatorii, demni- 
tarii, curtenii, oameni ai literelor şi artelor, militarii su- 
periori cîți mai erau la Roma. La urmă de tot mergea 
mulțimea liberților imperiali și a sclavilor din „familia 
domestica augusta“. 

În faţa estradei de marmură a Rostrelor, estrada de pe 
care timp de secole au vorbit cei mai iluștri conducători 
şi oratori, cortegiul se opri. i 

În zăpușeala acelei amieze era greu de respirat. Mar- 
murele încinse ale edificiilor reverberau căldura, răneau 


1 Neniae — tradiționalele poeme funerare la latini. 

ochii și dacă inimile celor mulţi erau cuprinse de o pioasă 
reculegere, trupurile însă se revoltau, năzuind către ușu- 
rare. Din cînd în cînd, privirile ridicate către cer cerce- 
tau dacă nu a apărut cumva vreun nor, dacă nu s-a stîrnit 
vreo adiere. Dar cerul rămiînea la fel de albastru, iar 
vîrfurile chiparoșilor la fel de neclintite. Ceva ciudat, ne- 
lămurit şi ameninţător plutea în atmosferă. 

Solemnităţi ca aceasta erau însă rare la Roma. Curiozi- 
tatea ţinea treze conștiințele, simţurile lacome de prive- 
liști, de fast. Mulțimea, mută, privea și sorbea din ochi, 
îşi întipărea în minte nenumăratele detalii, să poată mai 
tîrziu revela și povesti cu orice prilej, în orice loc, copiilor 
și nepoților sau chiar prietenilor de pahar la o popină,: 
ceea ce reușiseră să vadă aici. Priveau cu regret statuia, 
foarte reușită, a împăratului, se minunau de ornamentele 
și emblemele mortuare, de cîrdul de actori — deghizați 
în străbuni. l 

Era greu de respirat din pricina mirodeniilor arse. 
Fumul faclelor ustura ochii, întinzîndu-se ca un väl 
deasupra pieții și a străzilor învecinate, Fiecare își ștergea 
pe furiş sudoarea. 

Deodată, spărgînd tăcerea, izbucni sunetul puternic 
al trîmbiţelor şi pentru că nu erau ale celor ce se aflau 
în fruntea cortegiului, ochii tuturor căutară sursa lor 
adevărată. Veneau dinspre Capitoliu. Pe semne se suna 
acolo sus, în fața templului lui Iovis Pater, tăci de jos 
nu se vedea. Privind într-acolo, văzură un vultur des- 
prinzîndu-se de acoperișul sanctuarului. Era un exemplar 
rar ca mărime şi frumuseţe. Deschiderea aripilor sale 
era uriașă. Vulturul părea beat și.ameţit de lumină, pe- 
semne după o captivitate prelungită, căci aripile sala 
bătură aerul cu stîngăcie. Dar după cîteva evoluții ciudate, 
în timpul cărora părea că nu poate ori nu vrea să zboare, 
înmărmuri pentru o clipă pe bolta albastră, amintindu-și 
parcă că este regele tuturor zburătoarelor și zvîcnind cu 
putere, începu să descrie cercuri din ce în ce mai largi 
deasupra mulțimii înmărmurite, și înălțindu-se, se topi 
în văzduh. 

Era un spectacol pe măsura evenimentului. Mulțimea 
urmări cu sufletul la gură înălțarea în slăvi a simbolului 

puterii romane şi cînd nu se mai văzu, răsuflă ușurată, 
poate pentru că unui vultur îi stă bine să fie liber şi 
să zboare unde vrea. Vulturul mai avea o semnificaţie — 
era chipul marelui zeu Iupiter, apărut lumii în cea mai 
dragă lui travestire. Desigur, nu toţi cei veniţi la funeralii 
știau că scena cu vulturul a fost pusă la cale de către 
preoţii lui Iupiter. Majoritatea superstițioasă văzuse în 
asta un miracol, un semn ceresc, Dar pînă şi în tagma 
credulilor părerile se împărțeau : unii credeau că a fost 
însuși Iovis Pater care se înalță ducînd „aura divina“ 1 
a lui Traian la ospăţțul zeilor, așa cum făcuse pe vremuri 
cu Ganymede, răpindu-l părinţilor şi făcîndu-l paharnicul 
zeilor ; alții, dimpotrivă, susțineau că vulturul era însăși 
aura divina a viteazului împărat, care va plana deasupra 
Romei, ocrotind-o de primejdii. Așa ori altfel, impresia a 
fost covîrșitoare. 

Aproape îndată după spectaculoasa înălțare, răsună 
corul de copii. Glasurile lor cristaline intonară o cântare 
duioasă, mișcătoare, de rămas bun. Capetele tuturor se 
întoarseră într-acolo și văzură ieșind din templul lui Sa- 
turn pe marii pontifi în frunte cu acela al lui Iupiter. În 
urma lor, șase dintre cei mai iluștri cetățeni duceau pe o 
targă aurită, cu patru Victorii înaripate la colțuri, upna 
de aur masiv eu cenușa împăratului. Lictorii imperiali 
care așteptau afară se puseră în mișcare, flancînd-o cîte 
doisprezece de fiecare parte. 

Mulțimea înfiorată se săltă în vîrful picioarelor să vadă, 
dar deși urna se înălța mult deasupra capetelor celor ce 
o purtau, din pricina îmbulzelii, depărtării ori a locului 
nepotrivit, prea puţini au putut-o vedea. 

Procesiunea preoţilor făcu un mic ocol și se așeză în 
faţa Rostrelor. Între timp trîmbițașii din gardă, făclierii, 
muzicienii și bocitoarele se repliară lăsînd să treacă în 
față statuia împăratului, străbunii deghizați și suita împă- 
rătesei. 

Unul dintre cetăţenii care purtau urna, depusă în fața 
Rostrelor, urcă pe tribună. Era Sempronius Rufus, in- 
coruptibilul, roman de viță veche, descendentul ilustrei 


1 Aura divina : sufletul. 

familii de republicani ai cărei membri, de cînd lumea, 
s-au opus oricărei forme de tiranie. Rind pe rînd, senator, 
consul, guvernator al multor provincii, s-a achitat strălucit. 
de însărcinările sale. Acum avea să se achite de o ultimă. 
datorie față de cezarul său. E 

Căldura și zăpușeala ajunseră la paroxism. Lumea abia 
respira, nepuiîndu-şi închipui de cîtă concentrare de 
voinţă era nevoie ca pe o asemenea urgie să poţi judeca 
și pronunţa discursuri de importanţa aceluia pe care Rufus. 
cu vocea lui gravă și limpede i-l adresa acum poporului 
roman. 

„Nu mie, o, cetățeni romani, zicea el, ar fi trebuit să. 
revină cinstea de a-l elogia pe acela care pleacă dintre noi. 
Această mare cinste i-ar fi revenit lui Lucius* Licinius. 
Sura sau lui Caius Caecilius Plinius, cei mai buni şi mai 
iubiţi prieteni ai săi, dar vai, şi ei sînt plecaţi fără în- 
toarcere din mijlocul nostru. Ei îl vor primi și-l vor elogia, 
acolo, pe tărîmul de dincolo de fire. 

Marcus Ulpius Nerva Traianus, învingătorul germani- 
lor, dacilor și parţilor şi rînd pe rînd : consul, cezar, im- 
perator, a cîrmuit cu fermitate imperiul timp de nouă- 
sprezece ani, şase luni și cincisprezece zile. Pentru marile 
lui, merite și calități, Poporul și Senatul Roman i-a con- 
ferit titlurile sublime de Pater Patriae şi Optimus Prin- 
ceps. t Simţul dreptăţii și marea sa bunătate au devenit 
proverbiale. El a ştiut să răsplătească după merit şi să 
pedepsească după fapte...“ 

Ajungiînd în acest loc al discursului, Rufus se poticni 
în gînd de o aducere âminte dureroasă, căci propriul 
său fiu — Rufus Junior fusese aspru pedepsit și exilat de 
către Traian. Oricât de ticălos år fi fost mezinul său descre- 
ierat, era totuşi carne din carnea sa și gîndul nu prea 
pios că poate acum cînd acela care l-a pedepsit e mort, 
va putea reveni la Roma, în sînul familiei, îi strecură în 
minte o șuviță de speranţă. 

Cunoscînd această întîmplare, mulți dintre cei pre- 
zenţi și o sumedenie de oameni din mulţime îi ghiciră 
gîndul, zeflemisiră în gînd, asociindu-se fără voia lor la 


1 Pater patriae = părinte al patriei, optimus princeps : cel mai 
bun dintre domnitori. i 

impietatea vorbitorului. Dar vai, cine poate să porun- 
cească gindului să nu zburde ? 

Discursul nu prea lung a fost reuşit. Elogiul celui dis- 
părut a fost făcut cu înţelepciune, bun simţ și recunoștință, 
iar după ultima frază mulți dintre cei de față plingeau. 
Rufus şi l-a încheiat astfel : 

„Şi de mult n-a avut parte Roma de un astfel de con- 
ducător, care să întrunească laolaltă atîtea virtuţi : băr- 
băţie, înţelepciune, cinste, onoare, bunătate, iubire de 
patrie, simţul dreptăţii și al cumpătării. Destoinicul său 
succesor, augustul cezar, împăratul Hadrian a depus în 
fața Senatului şi al poporului roman cererea de a-l con- 
sacra pe Marcus Ulpius Nerva Traianus ca divus,- să i se 
aducă sacrificii ca unui zeu și să i se înalțe temple. Me- 
moria vieții și a faptelor sale va rămîne eternă! Am 
vorbit !“ 

— Sacer, sacer f! strigară cei din apropiere, iar mul- 
ţimea întîmpinînd cuvîntul în zbor, repetă cu elan : 

— Sacer, sacer ! 

După aceea, în intonațiile imnului de sacralizare, marele 
preot își înălță toiagul curbat către cer, pronunță o rugă- 
ciune pentru morți şi dădu semnalul de plecare. 

Cortegiul se întocmi din nou în ordinea cu care a 
venit şi urmînd urna, trecu pe lîngă clădirea Comitiilor, 
din fața Curiei, şi intrînd în Clivus Argentarius se în- 
dreptă către Forul lui Traian. Cortègiul mergea încet 
oprindu-se la răstimpuri, pentru ca marele preot să repete” 
formula de sacralizare și alte mulţimi se asociau la invo- 
caţiile sale. 

— Sacer, sacer ! 

În incinta forului a pătruns doar o mică parte a cor- 
tegiului : centuria de trîmbițași, procesiunea preoților cu 
urna, împărăteasa cu suita ei și demnitarii statului. 

Apollodor se desprinse de grupul demnitarilor și se 
grăbi către Columna Centenaria, unde îl așteptau cîţiva 
meșteri, însărcinaţi cu zidirea urnei în mica criptă şi 
fixarea lespezii votive la locul ei. Aici totul era în or- 
dine și după ce le dădu cîteva sfaturi, simțind că nu mai 
are ce face, se întristă. Cine ştie dacă această ultimă şi 
aare — 

1 Sacer = sacru, sfint. 

ușoară treabă, făcută pentru stăpînul și protectorul său, 
nu era şi cea din urmă din cariera sa ? Cezarii noi, de 
obicei, se înconjoară de oameni noi. Hadrian, noul îm- 
părat, nu-l avea la inimă, o știa. Cine știe, poate chiar: 
îl ura ? Își aduse aminte de o întîmplare stupidă, pe-: 
trecută de mult. Era după războiul cu dacii, cînd podul 
peste Danubiu îi adusese faima de cel mai strălucit arhi-- 
tect al timpurilor sale. Încurajarea augustului și laudele 
unanime îl ameţiră. Dirijînd lucrările la un edificiu public, 
pe care el, Apollodor, îl socotea culmea desăvirșirii, se- 
pomeni cu Hadrian lîngă el. Zîmbind malițios, acesta îi 
zise că friza de sub fronton este prea largă și goală și că. 
trebuie micșorată sau ornamentată bogat. Atunci, fără. 
să se gîndească la consecinţe, Apollodor i-a răspuns : 

„Să nu-ţi fie cu supărare, Hadrian, dacă nu te pricepi 
în astea, mai bine du-te și pictează dovleci !“ 

O spusese calm și fără ranchiună ca unui prieten. Nici-- 
odată, de atunci încoace, Hadrian nu-i aminti de această. 
întîmplare, petrecută între patru ochi. Abia mai tîrziu 
își dădu seama cît de ranchiunos este şi cîtă ţinere de: 
minte pentru nimicuri are orgoliosul Hadrian. Cu înscău-- 
narea lui ca împărat, Apollodor putea să se retragă, căci 
nu mai avea ce spera. Alţi arhitecți mai tineri și mai am- 
biţioși îi vor lua locul și cine știe dacă lumea și artele vor 
avea ceva de pierdut de pe urma acestui schimb ? 

Muncit de gîndiri și îndoieli, se retrase pînă la statuia 
ecvestră a dispărutului său prieten și rezemindu-se de 
marmura imaculată a soclului, aștepta sfîrșitul ceremoniei 
și al carierei sale. Stînd în umbra marelui animator al 
artelor, care a fost Traian, își aduse aminte de ultimele: 
lui clipe. Se afla în suita împărătească atunci cînd corabia 
acostase la Selinus și-l veghea pe bolnav împreună cu. 
împărăteasa, Cornelius Palma și încă cîțiva demnitari. 
În ultimele sale clipe Traian părea că nu e preocupat. 
de treburile statului și nici de succesiunea la tron, cea 
mai gravă dintre toate. Cu limbă de moarte ceru să vadă. 
un bun prieten și pentru că dintre aceștia nu se mai afla în: 
viață decît Apollodor, medicul Criton îl introduse în odaia. 
unde se stingea Traian. Acesta, recunoscîndu-l, îi strînse: 
ușor mîna şi ţinînd-o mereu într-a sa, zise cu glas slab, 
întretăiat de emoție : 

' — Prietene scump... genialule... asemănător zeilor ! 


Tot ce ai înfăptuit, va dăinui veșnic... iar prin operele 
tale, poate... poate și eu. Îți aduci aminte ?... Columna 
Centenaria... ideea mea, nu-i așa ? 

— Nu numai Columna, răspunse Apollodor plîngînd, 
toate au pornit din vrerea ta. Ai ştiut să sugerezi, să înflă- 
cărezi, să încurajezi. Ai știut să duci toate pînă la capăt. 
Fără tine opera mea n-ar fi existat. Nu tu prin mine, ci eu 
prin tine, căci ai fost din totdeauna un zeu ! 

Cîtă vreme se oficia serviciul divin şi corul cînta im- 
nuri de slavă noului consacrat în divinitate, Apollodor 
era destul de calm, dar atunci cînd printre două rînduri 
de lictori, purtătorii urnei porniră lent către ultimul locaș 
și o sută de trîmbițe sparseră tăcerea într-un ultim onor, 
gîtul i se strînse ca într-un cleşte nemilos. Șiroaie de 
lacrimi amare ţîșniră, împăienjenindu-i privirea. Își spri- 
jini fruntea de marmura soclului și izbucni în hohote 
de plîns deznădăjduit. 

Tot ce se înălța în jur era opera sa și a lui Traian. 
Din muncă, îndiîrjire, voință şi dragoste pentru frumos 
se născuse superbul for, cu marmurele lui multicolore, 
bibliotecile, porticele, piețele de mărfuri, statuia ecvestră 
de care se sprijinea acum, ca de un ultim suport, dar mai 
ales COLUMNA, monumentul nemaivăzut, care va duce 
peste veacuri amintirea încleștării fără seamăn între două 
lumi şi încleștarea sa proprie cu materia neînsuflețită 
atunci cînd s-a luptat să elibereze din inerția ei, Adevărul 
și Frumosul. 

Traian, strălucitul imperator, a trăit și a 
domnit cu demnitate, lăsînd statul roman 
în plin apogeu și apoteoză. 

Semnind actul de naștere al poporului ro- 
mån, în urma războiului cu neînfricaţii daci, 
Traian nu s-a înşelat în vizionara sa prospec- 
țiune a viitorului, căci Țările Române au 
rămas peste veacuri un bastion neclintit 
în calea invadatorilor. i 
Pentru a-i cinsti memoria am imaginat suita 
de romane: DACIA FELIX (1968), FIUL ADOP- 
TIV (1975), şi UN DESTIN APARTE — cel 
de față şi ultimul, al trilogiei. 

